
Veseo razgovor polako je zamirao. Sjedile smo kod 
prozora, iako je srpanjsko sunce peklo. Kriomice sam po- 
gledala sat. Miranda, mlada lijepa crnka koja je stanovala 
kod mene, nervozno je ustala 1 pogledala kroz prozor. 
Šutjele smo neko vrijeme, a onda sam tjeskobno pomis- 
lila zašto još nema Grizija, a već je tri i po. 

Razmišljala sam nije li se jutros u gradu što dogo- 
dilo, pa ustaše opkolili koju ulicu i hapsili. Ali mi bismo 
to u uredu zacijelo saznali od naših šofera. 

Vrijeme je prolazilo vrlo polako, a u meni je tjesko- 
ba rasla, javljao se strah kao uvijek kad bi Grizi zakasnio. 
Šutjele smo i kriomice sve češće pogledavale na sat. 

Napokon, deset minuta prije četiri, čuo se ključ u 
bravi. Skočila sam, potrčala i na vratima se sukobila s 
Grizijem koji je utrčao sav zadihan. Zagrlili smo se, a 
on je šaptao: 

— Sigurno si se bojala za mene. Posljednjih nekoliko 
dana dolazim vrlo neredovito, ali sutra ću se osloboditi 
jedne dužnosti pa ću dolaziti točnije. Imat ću malo manje 
posla, pa ćemo gdjekad moći i u šetnju. Bit ćemo više 
zajedno. 

Naslonila sam glavu na njegovo rame, slušala ga i 
odmarala se. 

— Ti bi, Grizi, ipak mogao imati malo više obzira 
prema ženi! — ljutito je upala Miranda. — O podne do- 
laziš kasno; kažeš da ćeš se vratiti u osam uvečer, a 
dotrčiš u posljednji čas. Nikad se ne zna što je s tobom! 
A ova glupa Slava, umjesto da se na iebe ljuti, sretna je 
kada dođeš! Da si moj muž... 

—— Na sreću nisam... 

— Dasamtižena.., 


— Na sreću nisi... 

— Ali da jesam! 

— Ali kad nisi! 

Nasmijali smo se. 

Ušla je naša domaćica, mlada ljepuškasta Rozika, i 
unijela Griziju objed. On se nagnuo i stojeći brzo počeo 
jesti. 


— Sjedi 1 jedi u miru — rekla sam dodajući mu 
stolac. 

— Nemam vremena, žuri mi se — odvratio je guta- 
jući gotovo cijele komade hrane. 

— Možeš se žuriti i ako sjediš — rekla sam, pri- 


krivajući žalost što odmah odlazi. 

Začas je pojeo, ustao 1 rekao: 

— Vratit ću se oko četiri i po. Io je posljednji 
put što se tako žurim — rekao je toplo pa nastavio: — 
U pet sati će doći jedan mladić na sat matematike. Ako se 
slučajno dotad još ne vratim, neka me malo pričeka. 
Ne bude li mogao čekati, reci mu neka dođe u nedjelju. 

Brzo me poljubio i šapnuo: 

— Sigurno ću biti u četiri i po _ kod kuće! 

Istrčao je iz sobe, ali isti čas ponovo otvorio vrata, 
nasmijao mi se, vragoljasto namignuo, dobacio poljubac 
i rekao: 

— Do viđenja u četiri i po! 

Ponovo smo sjele uz prozor i razgovarale. Nakon 
dvadesetak minuta iznenada smo zašutjele. Nešto me 
steglo u grlu. Opet sam pomislila nije li se Gnriziju što 
dogodilo, a onda sam silom odbacila nepotrebnu brigu. 
Zamijetila sam da i Miranda zabrinuto šuti. Da razbijem 
neugodnu šutnju, otvorila sam radio. 

Nevidljiva Gretchen čeznutljivo je pjevala sitnim gla- 
sićem: »Vor der Kaserne, vor dem grossen Tor... .« 

Miranda me pogledala i nasmijala se. 

— Dakako, »Lili Marlen« — rekla je. — Neuništiva 
pjesma. Danas ćemo je čuti još najmanje deset puta. 

Uzela sam novine. 

Prelistavala sam ih neko vrijeme, a onda pogledala 
na sat. Za nekoliko minuta je bilo pet. Opet me nešto 
stislo. Nehotice sam pomislila: 

»Gotovo ... Grizi više neće doći. . .« 


— Oh, taj Grizi! Zašto ga još nema?! — ljutito je 
uzviknula Miranda i lupnula nogom o pod. 

— Što ti je? — začudeno sam je upitala 1 pomislila: 
»Zar i ona osjeća nešto slično?« 

— Zašto je rekao da će doći za pola sata? Sad 
je skoro pet, a njega još nema. Bilo bi bolje da nije rekao 
kad će se vratiti! 

Uto je netko pozvonio. Obje smo i nehotice skočile 
i potrčale prema vratima, iako smo znale da Grizi 
ima ključ i da nikad ne zvoni. 

Bio je to mladić kojega je Grizi podučavao u mate- 
matici. Uvela sam ga u susjednu sobu i prenijela mu Gri- 
zijevu poruku. 

Bez riječi smo ponovo sjele uz prozor. Vrijeme je 
prolazilo neizmjerno polako. Sve me više pritiskala neka 
mora. 

Oko pet i po sati onaj je mladić zakucao na vrata i 
zamohlio me da uđem. Zatvonivši za mnom vrata, trenutak 
je oklijevao a onda tiho rekao: 

— Gospođo, ja više ne mogu čekati. Ako se gospodi- 
nu profesoru nešto dogodilo, molim vas, javite mi. Tu vam 
one 
— Kako dolazite na takvu pomisao! Moj se muž ne 
bavi politikom, pa prema tome ne može doći u situaciju 
»da mu se nešto dogodi«. 

— Nemojte se ljutiti, gospođo, ali uzmite moju ad- 
resu i telefonski broj. Ja poznajem dosta visokih ustaških 
funkcionara, a vrijeme je takvo da može stradati... 

— Danas je petak — rekla sam hladno. — Možete li 
doći u nedjelju? 

—...lako se ne bavi politikom . . . 

— Što da poručim svomu mužu? 


— Da... doći ću u nedjelju — promrljao je u ne- 
prilici. 
— Do viđenja — rekla sam i otvorila mu vrata. 
.— Što ti je govorio? — dočekala me Miranda s pita- 
njem. 


Umorno sam sjela i tiho odgovorila: 

— Ponudio mi se da će intervenirati ako se Griziju 
što dogodilo. 

— Zari on? — uplašila se Miranda. — Slava, bježi! 
Odmah bježi! 


—— Jesi li poludjela?! — trgnula sam se. — Još nije ni 
šest sati poslije podne, a izlaz je do jedanaest! Još se 
može vratiti. 

— Bježi! I tebe će uhapsiti — uporno je navaljivala. 
— Odmah spremi stvari i idi nekamo... Skloni se neg- 
dje... prenoći negdje. Sutra mi telefoniraj u ured. Ako 
Grizi dođe, lako ćeš se vratiti. Ne dođe li, donijet ću ti 
stvari kamo želiš, pa odmah pođi u partizane. Sutra ne 
idi u ured. 

Sjele smo i šutjele. Vrijeme kao da je stalo. Sve sam 
više osjećala strah, iako sam samu sebe neprestano uvje- 
ravala da još nije kasno, da se može vratiti i u posljednji 
čas, kako se to već više puta dogodilo. U meni su se borili 
strah i razum. A onda sam osjetila neku mutnu, tešku 
prazninu. Poželjela sam da skočim, da otrčim u grad, da 
ga tražim... da mu pomognem... 

Da ga tražim? A gdje da ga tražim? 

Već treću godinu traje rat... treću godinu ne znam 
što Grizi radi, s kime je vezan, kamo odlazi, kakve ima 
zadatke. Ni on o meni ništa ne zna. Teška situacija tražila 
je da radimo u najstrožoj konspiraciji. Ukoliko slučajno 
uhapse jednoga od nas, ni pod najtežim mukama ne bi 
mogao ođati drugoga. Kad tko od nas odlazi na zadatak, 
samo kaže kad će se vratiti. A drugi — već treću godinu 
— sa strepnjom nemoćno čeka. 

A sad ga želim tražiti. Gdje? 

Želim mu pomoći. Kako? 

Sjedila sam tako još neko vrijeme, a onda sam naglo 
skočila 1 istrčala u grad. Gotovo bez daha ušla sam u 
knjižaru Kugli i, preskačući po dvije stepenice, uspela se 
do Odjela za fizikalna učila gdje je Grizi radio honorarno. 
Vrata su bila zaključana. Nema ga... 

Izišla sam i hodala Ilicom, zastajkujući pred izlozima 
da mi nekako prođe vrijeme. Pogledala sam na sat, bilo 
je tek sedam sati. Sjela sam na tramvaj i odvezla se se- 
strični Zdenki, koju sam voljela, s mišlju da ću se možda 
kod nje razonoditi i svladati preuranjeni strah. 

— Zdravo! — srdačno me dočekala. — Baš mi je 
drago što si došla! Spremamo se na ljetovanje, pa je šve- 
lja kod mene. Neke mi haljine popravlja, a šije i neke 
nove. Dođi da ti pokažem. 

Veselo me uvela u sobu punu rasprostrte robe. Poka- 
zivala mi je haljine i modne listove veselo pripovijedajući. 
Nastojala sam da slušam što govori, ali nisam mogla 
svladati uzbuđenje. 

— Pogledaj moju novu kućnu haljinu! — Podigla ju 
je 1 raširila. — Vidi kako su rukavi široki! Lijepa je, 
je li? — Gledala me začuđeno. — Zar ti se ne sviđa? — 
upitala je razočarano. 

— Lijepa je... lijepa... — govorila sam rastreseno, 
srdita na samu sebe. 

Zdenka je pošla u kuhinju, a ja sam osjetila da sam 
cijelo vrijeme sama, da me ni ona ne može rastresti. Vra- 
tila se s kavom, sjela i veselo pripovijedala o ljetovanju, 
a ja je nisam slušala. 

Naglo sam ustala i pošla. 


— Što ti je? — začuđeno me upitala. — Zar si se 
uvrijedila? 
— Nisam... — ispričavala sam se. — Ah već je 


osam sati, 1 Grizi me zacijelo čeka kod kuće. 

Žurila sam do Vlaške ulice i ušla u tramvaj. Rastre- 
seno sam gledala kroz prozor i mislila kako strašan rat 
bjesni, ljudi ginu, hapse ih, muče, ubijaju; a eto, ima 1 
takvih koji misle o širokim rukavima na kućnoj haljini... 

Činilo mi se da tramvaj puže. Gledala sam kroz prozor 
i počela zamjećivati ljude — neki su žurili, neki razgova- 
rali 1 smijali se, a pred trgovinama su stajali dugi repovi 
onih koji su sate i sate strpljivo nešto čekali. A čekalo se 
sve: kruh, sljedovanje hrane, obuća, odjeća, cigarete, no- 
vine... Ljudi su živjeli 1 morali podmirivati najnužnije 
potrebe. A nužno je bilo i to da barem donekle normali- 
ziraju privatni život. Mora prvih zabrana izlazaka, zamra- 
čenja, uzbuna, oglasa s kojih prijeti smrtna kazna; mora 
tjeralica 1 odmazda nije mogla vječno pritiskivati ljude 
do nemoći i nepokretnosti. Nisu se mogli priviknuti na to, 
kao na normalan život, ali su morali izdržati. A da bi 
izdržali, morali su misliti i na nešto drugo, morali su se 
i nasmijati, i šetati, i misliti na ljetovanje, pa 1 na široke 
rukave na kućnoj haljini... 

Izišla sam iz tramvaja, gotovo trčala Pejačevićevim 
trgom, zakrenula u Ulicu Mošinskoga, utrčala u vežu pa 
do ulaznih vrata. Nervozno sam gurnula ključ u bravu 
i čula kako netko trči prema vratima. 

— Grizi!! — istodobno smo viknule Miranda 1 ja. 

Gledale smo se časak, onda je Miranda očajno zaba- 
cila crne uvojke sa čela i brzo počela govoriti: 

— Nema ga. Bježi! Uhapsit će te! Misli na to da imaš 
troje djece! Nemoj čekati do deset sati, bit će prekasno! 
Molim te, bježi! 


— U devet i po — odvratila sam muklo i ušla u 
sobu. 

Rozika je tiho ušla i postavila večeru na stol. 

— Neću večerati — rekla sam. — Nisam gladna... 
jela sam... 


Opazila sam da je i Rozika uzrujana. Nadojila sam 
Milana, stavila djecu spavati i počela vaditi stvari po- 
trebne za odlazak u partizane. Izdvojila sam neke, sjela 
za stol i počela krpati. Sjedile smo i šutjele, a u meni je 
sve drhtalo. 

Oko devet sati i petnaest minuta netko je pozvonio. 
Miranda je skočila 1 tiho otvorila sobna vrata. Rozika je, 
međutim, već otvarala ona ulazna. 

— Evoih... gotovo... — šaptala je Miranda posve 
blijeda 1 otrčala u svoju sobu. 

Odjednom sam osjetila neki neprirodni mir, kao da je 
u meni nešto prepuklo, ispraznilo se. Ostala sam za sto- 
lom i dalje šila. 

Vrata su se otvorila, ušla su tri golema muškarca. 
Polako sam ustala. 

— Stanuje li ovdje profesor Bogdan Ogrizović? — 
upitao je prvi. 

— Da, samo još nije kod kuće — odgovorila sam 
mirno, ali nekako strano, kao da to nisam ja, kao da je to 
sve nekako daleko od mene, a ja sa strane promatram. 

— Ne smeta — promrmljao je sa čudnim smiješkom. 

»Gotovo . . .« — pomislila sam. 

— Kako ne smeta? — rekla sam neprijazno. — Ako 
tražite njega, onda dođite sutra. 

— On nam nije potreban... — dobacio je onaj prvi, 
a smiješak, sve podrugljiviji, nije mu silazio s lica. 

— Tko ste vi? Što tražite? — upitala sam tvrdo. — 
Zar se u ova doba dolazi u tuđi stan? Što to znači da 
pitate za mog muža, a onda ga ne trebate? Molim vas da 
smjesta odete! 

— Oho! — nasmijao se vođa. — Kakav ton! 

Ponovila sam pitanje: 

— Tko ste vi i što tražite? 

Smiješak mu je iščeznuo s lica, čelo se namrštilo, 

— Ustaško redarstvo. Imamo nalog za premetačinu. 

-—— To može svatko reći. Pokažite legitimacije 1 nalog 
za premetačinu. 

Dok sam to govorila, mislila sam očajno: »Gotovo... 
gotovo ... nikad više neće doći... .« 

Pokazali su legitimacije i nalog za premetačinu, i to 
bez protivljenja, jer je prije nekoliko dana izišla naredba 
da se na poziv ukućana agenti moraju legitimirati. U po- 
sljednje se vrijeme, naime, sve češće događalo da nepo- 
znati upadnu u stan i opljačkaju ga. Jesu li to bili agenti 
koji su zlorabili svoj tada izvanredan položaj ili su se time 
služili i kriminalci, nije se znalo, ali su građani dobili mo- 
gućnost da se bar donekle brane. 

Pregledala sam legitimacije i nalog za premetačinu pa 
rekla: 

— Pričekajte dok se moj muž vrati kući, pa onda 
obavite premetačinu. 

Iako sam bila uvjerena da je Grizi uhapšen, željela 
sam da na neki način dobijem potvrdu za to. 

—— Neće se vratiti... — upao je jedan agent. 

— Ne tražimo njega — istodobno je dodao vođa. 

— Zašto se neće vratiti? Gdje je? — upitala sam teško 
svlađavajući nenadanu drhtavicu. 

— Nas se ne tiče gdje je on — osorno je prozborio 
vođa. — Mi ćemo obaviti premetačinu. Vi budite uz nas 
da poslije ne kažete kako vam nešto nedostaje. 

Podrugljivo sam se nasmiješila. On se lecnuo i upitao: 

— Zašto se smijete? 

— Ništa. Mislim da je to samo simbolički. 

— Kako simbolički? 

— Tako. Vas ste trojica, a ja sama. Jasno je da ne 
mogu nadzirati svu trojicu. 

— Zar mislite da ćemo vas pokrasti? — planuo je. 

— To nisam rekla — hladno sam odgovorila. 

Moj ga je mir zbunio. Načas je ušutio kako bi se i on 
Primirio, 

Nisam se slučajno ponašala ovako. To je kod nas bila 
šesta premetačina, pa sam već imala iskustva. 

Situacija mi je postala jasna: Grizi je uhapšen, zato 
su i došli u premetačinu, ali nemaju nalog da uhapse 
i mene. 

Agent se primirio. 

— Gdje je prepiska? — upitao je. 

— Nema je. 

— Kako nema? — ponovo je planuo. — Nemojte 
nam praviti neprilike, jer ćemo je mi ipak naći. Recite 
gdje je. 

— Nećete ništa naći, jer je zaista nema. Svi prijatelji 
i znanci su nam uglavnom u Zagrebu, pa nemamo potrebe 
da se s njima dopisujemo. A starim tetkama u provinciji 
čestitamo Novu godinu i imendan. Uostalom, potražite 
ako mislite da ćete nešto naći. U drugoj sobi je pisaći 
stol. 

Trenutak je šutio u nedoumici, a onda se okrenuo 
agentima. 

— Vi pogledajte ovu sobu, vi onu, a ja ću enu u kojoj 
je pisaći stol. Pazite da sve točno pregledate 1 ne dirajte 
ništa... Osobito dobro pregledajte biblioteku. 

Ostala sam u srednjoj sobi, u kojoj je bila biblioteka, 
sjela za stol i nastavila šiti, kao da me se premetačina ne 
tiče. Ispod oka sam napeto promatrala onoga što je klek- 
nuo kod ormara s knjigama i počeo ih pregledavati. Vođa 
je otišao u sobu zdesna da pretraži pisaći stol, a treći 
agent u dječju sobu. Vođa agenata ponovno je otvorio 
vrata i mrko mi rekao: 

— Budite uz nas da vas ne pokrademo. 

— Uz kojega od vas? — upitala sam. 

Stisnuo je usta, bijesno se namrštio, a onda zalupio 
vratima. 

Ustala sam i pošla u dječju sobu. Detektiv je stajao 
kraj dječjih kolica i gledao djecu. Upravo je skrenuo po- 
gled sa desetogodišnje Marijane, dugih svijetlih pletenica, 
na dražesnu petogodišnju Višnju smeđih uvojaka. Onda 
je spustio pogled na kolica i gledao Milana, kojemu je 
tada bilo osam mjeseci. Milan je ležao otkriven, stisnutih 
šačica iznad glave sa svilenim svijetlim kovrdžicama, s 
jednom debeljuškastom nogom naslonjenom na rub ko- 
lica. Detektiv se nasmiješio i sagnuo prema njemu. 

Odgurnula sam kolica. 

Uspravio se, naglo me pogledao, a onda polako po- 
šao prema ormarima. 

Vratila sam se u srednju sobu, gdje je agent pregleda- 
vao knjige. To je bilo najopasnije mjesto. Sva spremišta 
u kojima smo sakrivali ilegalni materijal pregledala sam 
prije nego što su agenti došli. Ali biblioteka od nekih 
3000 knjiga nije bila posve »čista«. Nekoliko smo je puta 
pregledali; jednom prilikom, kad su agenti obavili preme- 
tačinu i rekli da će drugo jutro doći ponovo, spalili smo 
mnogo knjiga u noći, ali ipak je bilo još nešto marksi- 
stičke literature a i takvih knjiga koje su tada bile na 
indeksu. Bili su to marksistički i napredni pisci, ruski 
spisatelji, pa i sve knjige pisane ćiriicom. Čim je objav- 
ljena ta odredba, sve smo knjige umotali u tamnoplavi 
papir, računajući s time kako se nikome neće dati da 
svaku knjigu otvara i gleda kakva je. 

Sjela sam za stol, nastavila šiti, napeto gledajući 
agenta koji je jednu po jednu knjigu vadio, otvarao je, 
gledao 1 vraćao na mjesto. 

»Koliko će dugo izdržati« — mislila sam uzbuđeno. 
»Hoće hi što naći? Bilo bi glupo da me sad uhapse zbog 
koje knjige. . .« 

Neprirodan mir i užasna, teška praznina nisu me na- 
puštali. Jedino bi me katkad prošli srsi ili bi mi drhtaj 
prožeo tijelo. Neprestano sam u sebi ponavljala: 

»Gotovo ... gotovo... nikad se više neće vratiti. . .« 

Vrata susjedne sobe su se otvorila, i na pragu se po- 
javio vođa agenata s nekim pismom u ruci. 

— Tko je to Slavujček? — upitao je strogim glasom, 
dok mu je na licu titrao pobjedonosan smiješak. 


— To sam ja. 
— Nemojte od mene praviti budalu! — rekao je 
srdito. — To vam neće koristiti. Bolje da odmah priznate 


tko je Slavujček, čiji je to nadimak. 

— Ako se želite uvjeriti, iznimno ću vam dopustiti da 
pročitate pismo. Tako me zove moj muž. 

U nedoumici je okretao list, na brzinu ga preletio 
pogledom a onda ga srdito baci na stol. 

— Oho! Oho! — kliknuo je onaj što je klečao pred 
ormarom s knjigama pa je polako ustao s nekom knjigom 
u ruci, 

Skočila sam do njega da je pogledam. On se okrenuo 
i podigao knjigu. Brzo sam je dohvatila i malo okrenula 
prema sebi. Odlanulo mi je. Bila je to neka komedija 
Branislava Nušića, pisana ćirilicom. 

Vođa agenata se približio, a onaj iz dječje sobe je 
dotrčao. 

— Što je? Što? — upitala su obojica veselo. 

— Neka knjiga pisana ćirilicom — odvratila sam ne- 


hajno. 

— Čirilicom! — viknuo je vođa. — Vi govorite kao 
da to nije ništa! A znate li da vas zbog toga možemo 
uhapsiti? 

— Mene? — rekla sam začuđeno. — Varate se. To je 


biblioteka mog svekra. Prema tome, ako bi trebalo nekoga 
uhapsiti, morali biste hapsiti doktora Milana Ogrizovića, 
hrvatskog književnika, koji je umro prije dvadeset godina. 

— To je lako reći! — ljutio se agent. 

— "To je lako dokazati — odgovorila sam. — Na 
prvoj stranici naći ćete njegov potpis. Gotovo sve knjige 
potpisane su tako. 

Govorila sam mirno, ali sam ipak sa strepnjom čekala 
neće li me uhapsiti. Sad je biblioteka bila naša, i mi smo 
prema ustaškim propisima bili dužni da sve takve knjige 
uništimo, Vođa agenata je uzeo knjigu, otvorio je, po- 
gledao potpis, malo listao po njoj, a onda je vratio u 
ormar. Skupili su se i nešto međusobno šaputali, a onda 
zatvorili ormar. Okrenuli su se prema policama s knji- 
gama, opet nešto šaputali, a ja sam sa zebnjom očekivala 
rezultat njihova dogovaranja. Onda je vođa nestrpljivo od- 
mahnuo rukom. Knjige ih više nisu zanimale. Odahnula 
sam. 

Prešli su na pregled stana. Sve su temeljito pregledali: 
dizali su posteljinu, raskopavali po rublju u ormarima, 
rasklapali stolove, dizali sagove, skidali slike, zavirivali u 
vaze, dizali lonce sa cvijećem. Otišli su tek poslije ponoći. 

Odjevena sam se bacila na kauč 1 stenjala: 

— Uhapšen... muče ga... Gdje je? Moram ga pro- 
naći... moram mu pomoći...spasiti ga... 

Tiho je ušla Miranda. 


— Bježi! — govorila je očajno. — Vidiš li da su 
došli! Bježi! 
— Ne! — prekinula sam je. 

— Uhapsit će i tebe! — navaljivala je. 

— Neće. Da su i mene kanili uhapsiti, sad bi me bili 
odveli. 

Načas sam ušutjela, a onda dodala: 

— Moram ostati... moram spasiti Grizija... 

Opet smo šutjele neko vrijeme. Onda sam tuđim, pro- 
muklim glasom rekla: 

— Petak, drugog srpnja 1943. godine. Danas je Grizi 
bio posljednji put kod kuće. 


2 Odmazda dg 


Ustala sam a da cijele noći nisam oka sklopila. 

»Moram ga naći... moram javiti drugovima... mo- 
ram javiti da je uhapšen, da još tko ne naleti na kakvu 
ŽASJEdU +; 

— Kamo ideš? — zabrinuto me upitala Miranda. — 
Ne idi u ured, ja ću javiti da si bolesna. 

— Ne bih mogla raditi... Poći ću da ih obavijestim 
što se dogodilo... a onda idem tražiti Grizija. Ne znam 
gdje je... Ne znam je li na policiji u Đorđićevoj ulici, 
u kaznionica na Savskoj cesti, u Gestapou na Trgu »N«, 
kod ustaškog redarstva u Zvonimirovoj ulici ili u Novoj 
vesi. Moram ga naći. | 

Brzo sam izišla i najprije otišla u mljekarstvo u susjed- 
noj kući. Tu je radila drugarica Katica, s kojom sam po- 
vremeno imala vezu. Čim sam ušla u prazno mljekarstvo, 
skočila je Katica: 

— Što ti je? 

— Javi drugovima da je »Čupavi« uhapšen — proz- 
borila sam drhtavim glasom. 

— Orizi je pao! — užasnula se Katica. — Gdje je? 

— Ne znam. Idem ga tražiti. 

— Kad je pao? 

— Jučer. Ne znam ni gdje ni kada. Rekao je da će se 
vratiti u četiri i po poslije podne. Oko devet i petnaest 
uvečer došli su u premetačinu. 

— Grizi! — zaplakala je Katica i zagrlila me. 

Suze su me gušile, a nisam smjela plakati i zaplakana 
hodati gradom. Istrgla sam se i istrčala na ulicu. 

Najprije sam otišla u ured. Bila je to tvornica sa 
skladištem građevnog materijala. Prije rata vlasnici su bili 
braća Slavko i Šandor Dajč. Kad je Tat počeo, to je po- 

duzeće dobio na poklon neki Slavko Ferić, čija je žena 
bila Pavelićeva rođakinja. No njega smo vidjeli samo 
nekoliko puta. Poduzećem je rukovodio njegov brat inže- 
njer, koji je zadržao u poduzeću oba brata Dajč, a kad 
su nekoliko puta bili odvedeni, on ih je spasio. 

Ušla sam u sobu gdje su radili Slavko i Šandor Dajč. 

— Što vam je, gospođo? 

— Što se dogodilo? — obasuli su me pitanjima. 

— Moj je muž jučer uhapšen — odgovorila sam tiho. 

— Gospođo, za vas nema radnog vremena — govorili 
su stišćući mi ruke. — Uopće nije potrebno da dolazite 
u ured. Samo gdjekad naiđite da vas ostali namještenici 
vide... Govorit ćemo s inženjerom Ferićem, on će razum- 
jeti. Ako vam što treba, obratite se na nas. Što god bu- 
demo mogli, pomoći ćemo vam. 

»Gdje da ga tražim? Da odem na policiju... .« — 
mislila sam očajno. 

Bez cilja sam tumarala gradom i našla se u Đorđićevoj 
ulici pred policijom. 

»Da uđem? Da ipak pokušam pitati? Hoće li mi reći?« 

Stajala sam neodlučno, a onda se okrenula i pošla 
Zrinjevcem. 

— Gospođo! — povikao je netko. — Gospođo! 

Okrenula sam se. Preko ulice je prema meni trčao 
onaj mladić koji mi se jučer ponudio da će se zauzeti za 
Grizija. Stala sam. 

—— Gospođo! — govorio je zadihano. — Tražio sam 
vas kod kuće, ali vas nisam našao. Drago mi je što sam 
vas sreo... Saznao sam da je gospodin profesor uhap- 
Sen < 

— Gdje ste saznali? — brzo sam upitala. 

— Saznao sam .,. — zamuckivao je, izbjegavajući od- 
govor. — I znate... jučer sam se ponudio da ću inter- 
venirati za njega ako mu se što dogodi, ai... ali... ne- 
mojte krivo shvatiti . .. on je visok partijski funkcionar... 
ne usuđujem se... 

— Nije istina! — viknula sam. 

— Gospodo... pozitivno znam... Rekli su mi... 

— Nije istina! — uporno sam tvrdila. — On se uopće 
nije bavio politikom! 

— Vi niste znali što on radi jer vam nije smio reći, 
ali to je sigurno... 

— Gdje je? — prekinula sam ga. 

— Ne znam. 

— Kako ne znate gdje je ako znate da je uhapšen? 
Zašto mi ne kažete? 

— Zaista ne znam! Ni meni nisu htjeli reći... 

— Naći ću ga — rekla sam muklo, okrenula se i bez 
pozdrava pošla. 

Išla sam prijateljima Grizijeva oca i molila ih da se 
zauzmu za njega, da pokušaju saznati gdje je, je li živ. 
Oni su još kao studenti poznavali neke od sadašnjih istak- 
nutih ustaša. 

»Da odem teti Slavi?« — mislila sam. 

Već sam bila zašla u Bregovitu ulicu, a onda se okre- 
nula. 

»Ne, još ne idem k njoj. Ona će me zacijelo napasti da 
smo komunisti, i to će svima govoriti. U najboljoj na- 
mjeri možda će i nešto pokvariti . . .« 

Drugo jutro me posjetila sestrična Ankica koja je sta- 
novala u istoj ulici. Vidjela sam da je plakala, ali sad se 
svladavala. Izgrlila me, a onda smo sjele. 

— Kod mene u suterenu stanuje jedan ustaša — po- 
čela je — on je negdje ekonom. Njega su silom mobilizi- 
rali. Znam da se više puta zauzimao za zatvorenike. Po- 
znaje mnogo stražara i ustaša, pa ako hoćeš, on bi mo- 
gao potražiti Grizija. Nisam mu još ništa rekla, nisam se 
usudila bez tvog znanja. Možda ti ne bi htjela da se ustaša 
zauzima za nj. On tim svojim znancima daje odijela iz 
skladišta. Hoćeš li da on potraži Grizija? 

— Hoću. Idemo — rekla sam kratko. 

Kad smo stigle k njoj, poslala je po tog ekonoma. 

— Gospođo — rekao je uzbuđeno — čuo sam da je 
gospodin profesor uhapšen. 

— Od koga? — upitala sam. 

— O tome govori već cijeli Zagreb. 

— Gdje je? 

— Ne znam, ali ako želite, odmah ću saznati. 

— Pitajte. 

Otišao je do telefona i nazvao dežurnog na policiji 
u Dorđićevoj ulici. Najprije se prijateljski razgovarao i 
šalio, a onda zapitao: 

— Trebaš li novo odijelo? 

— A cipele? 

— Novo rublje? 

— Pa, dakako, da mi je potrebna tvoja usluga! — 
nasmijao se. — Odijelo, cipele i rublje ću ti poslati sutra, 
a tvoja mi je usluga potrebna jošedanas. Odmah. Nađi mi 
profesora Ogrizovića. Telefoniraj mi. 

Sjeo je k nama. Čekali smo naziv. 

— Koliko će stajati to odijelo, cipele i rublje što ste 
obećali svome znancu? — upitala sam. 

— Ništa, gospođo. 

— Kako ništa? Samo recite. Meni ništa nije preskupo 
da saznam gdje mi je muž. 

— Zaista ne stoji ništa. Vi i ne znate, gospođo, kakvo 
je kod nas gospodarstvo. Jedno odijelo više ili manje, 
nije važno. Ne vodimo tako točnu evidenciju, a ovo neće 
biti prvo odijelo koje sam dao za intervenciju. 

— A cipele i rublje? 

— To će mi dati drugi ekonom. Mi radimo zajedno. 
Kad njemu štogod ustreba, pomognem ja njemu. 

— Možda ipak... 

— Gospođo! Ta valjda ne mislite da ću ja to napla- 
titi? — Glas mu je podrhtavao. — Nemojte me suditi po 
uniformi... silom su me mobilizirali. Stavili su mi na iz- 
bor: ili da radim u Zagrebu kao ekonom ili u Bosnu na 
frontu... Ali, ustaši se teško vjeruje... — dodao je 
tiho. — Ta nesretna uniforma! 

— Vjerujem vam — rekla sam. 

— Hvala — odgovorio je ganuto. 

U to zazvoni telefon. Skočili smo. Ekonom je brzo 
prihvatio slušalicu. 

— Dobro — rekao je. — Odmah ću doći. A ti sutra 
pošalji po stvari. 

Dah mi je stao. Nisam mogla progovoriti prva. 

— U Đorđićevoj je ulici. Idemo odmah. 

— Mogu li ponijeti stvari za njega? 

— Možete. Samo vas jedno molim, nemojte mu ništa 
pisati. Radi njega. 

— Obećajem vam. Glavno je da znam gdje je i da on 
zna da sam ga našla, 

Dotrčala sam kući i spremala stvari u mali kovčeg. 

— Živje... živ je... — smijala sam se kroz jecaj, 
a onda se s užasom zapitala: 

— Ajeli još živ?! Muče ga... 

Ekonom je u civilu došao po mene. Dok smo žurili, u 
meni se sve lomilo: 

»Možda ću ga vidjeti! Da ga u posljednji čas ne pre- 
bace na Savsku ... u Jasenovac... u Maksimir... .« 

— Pričekajte me na hodniku — rekao je ekonom kad 
smo stigli na policiju u Đorđićevoj ulici. 

»Je H još ovdje... možda ću ga widjeti... živ je, 
Živ! « 

— Sve je dobro — trgnuo me iz misli ekonom. — 
Idemo u uze, možda ćemo ga vidjeti — dodao je veselo. 

Policijska zgrada je bila gotovo prazna — bila je ne- 
djelja. Otrčali smo stubama na drugi kat. Ekonom je po- 
kucao na teška željezna vrata; ona su se polako otvorila. 

— To ste vi — prijazno je rekao uzničar ekonomu. 
— Učite. Javio mi je dežurni. 

Mene je pogledao i htio mi pred nosom zatvoriti 
vrata. 


— Pustite me... molim vas... — Glas mi je po- 
drhtavao. 

— Ne mogu. Samo mi je javljeno za njega... 

— Pustite i gospođu — zamolio je ekonom. — To 
je njezin muž... — A onda ga je povukao malo na 
stranu i počeo nešto šaptati. 

— Odijelo... cipele... — dopirale su mi do ušiju 
pojedine riječi. 

— Dobro — rekao je uzničar. — Neka uđe, ali ne- 
mojte nikome reći ni riječi, jer ću stradati. Imam strogo 
naređenje . . . 

— Nikome nećemo ništa reći! — odgovorili smo isto- 


dobno 1 brzo ušli. 

Uzničar je zatvorio vrata i pošao s nama. Išli smo 
dugim hodnikom. Činilo mi se da je dug nekoliko kilo- 
metara. 

— Gdje je... gdje je... — pitala sam uzbuđeno 
uzničara koji je žurio s nama. 

Uto je zazvonio telefon. Uzničar je stao. 

— Pustite telefon! — gotovo sam vrisnula. — Naj- 
prije nam otvorite ćeliju da predamo kovčeg! 

— Ne mogu — rekao je zastrašeno — moram se 
odazvati... 

— Pustite najprije nas! — gotovo sam se rasplakala. 
— Dopustite da samo malo provirim unutra, da ga vi- 
dime: 

Telefon je bijesno zvonio. 

— Moram... — prestrašeno je promrmljao uzničar, 
okrenuo se i potrčao. 

Stajali smo bez riječi. 

»Propalo ...« — mislila sam očajno. »Neću ga vid- 
jeti... neće znati da sam ga našla. . .« 

Gledala sam stražara koji je digao slušalicu i rekao: 

— Da. Ogrizović. 

»Propalo ... gotovo... .« — Zavrtjelo mi se. 

— Ne smije? — rekao je. — Nikako? Dobro. 

Okrenuo nam se i uzrujano vikao: 

— Natrag! Brzo! Ne smijem predati kovčeg! Nemojte 


nikome reći da ste bili u uzama! — Glas mu je drhtao, 
bio je blijed. 

— Uzmite vi kovčeg pa ga predajte — molila sam. 

— Ne! Ne! Brzo otiđite! Brzo van! — uzbuđivao se 
sve više, 

— Predajte mu samo rublje... rupčić... samo da 
zna da sam ga našla. Gdje je? Recite! 

— Ništa ne znam... ne smijem... Brzo van! — 
Gurao nas je prema izlazu. 

— Dat ću vam dva para cipela... dva odijela... 
koliko želite rublja... — navaljivao je ekonom. 


— Ništa...ništa...brzo... 

Otvorio je teška željezna vrata i izgurao nas. 

Brzo sam gurnula nogu unutra da ne zatvori vrata. 

— Recite mu da sam ga našla — šaptala sam sa su- 


zama u glasu. — Recite mu da ću... recite... pozdra- 
VMlePa.:. 

— Ne smijem... — šaptao je blijedi uzničar — ne 
smijem ... 


Brzo je zatvorio vrata. Spustila sam kovčeg na pod 
i stala. 

»Zar je moguće da sam bila nekoliko koraka uda- 
ljena od Grizija, a ipak ga nisam vidjela?« — mislila sam 
gotovo ne shvaćajući kako se to sve zbilo. — »Zar je 
moguće da nas još uvijek dijeli tek nekoliko metara a da 
on ne zna da sam ovdje? Zar moram otići s tih vrata? 
Zar ne mogu unutra? Kako je to moguće? Zašto je to 
tako?« — Poželjela sam da vrisnem. 

— Hajdemo... — šaptao je ekonom i blago me gu- 
rao prema stepenicama. 

Okrenula sam se oko sebe kao da se ne snalazim 
gdje sam. 

— Ja nosim kovčeg. Hajdemo, brzo! Požurite! — 
rekao je. 

Polako, kao teški bolesnik, silazila sam stubama. Izišli 
smo na ulicu. Bljesak sunca me zaslijepio, a ipak mi se 
činilo da je sve mračno, tiho, besmisleno. U meni 1 oko 
mene bila je pustoš. »Gotovo... gotovo... Nikad ga 
više neću vidjeti... muče ga... ubit će ga.. .« 

— Gospođo — trgnuo me glas pratioca — možda ćete 
pomisliti da sam vas htio prevariti... 

— Potpuno vam vjerujem -— toplo sam mu stisnula 
ruku. — Našla sam ga. Zahvalna sam vam... vrlo sam 
vam zahvalna... 

— Hvala... hvala... Vjerujte da nisam ustaša. 

— Znam. Vidim. 

Kod kuće su me nestrpljivo čekale Miranda 1 sestre 
Cenka i Stanka, 

— Jesi li ga našla? 

— Jesam. U Đorđićevoj je. 

— Jesi li predala stvari? Zna li da si ga našla? 

— Ne. Već sam bila u uzama, možda blizu ćelije, 
a onda je došla telefonska zabrana: svakome, ali Ogrizo- 
viću ne, Sigurno ga muče... ubit će ga! 

— Nemoj... nemoj plakati! — tješile su me kroz 
plač. — Našla si ga... Pomoći ćemo mu... spasit ćemo 
Nasa 
— Pogledaj, dobila si poruke... mnogo poruka i pi- 
sama — govorile su. 

Dočekalo me desetak pisama. Znanci Grizijeva oca, 
roditelji njegovih učenika, pa i nepoznati ljudi, poručivali 
su mi što da poduzmem, kome da idem, na koga da se 
obratim kako bih spasila Grizija. Nekoliko njih mi je 
poručivalo da se obratim odvjetniku Koiću koji je kao 
student poznavao Grizijeva oca, a sad je bio Pavelićev 
osobni prijatelj. 

Razmišljala sam o tome hoće li htjeti da mi pomogne 
ili ću time samo naškoditi Griziju. 

Odlučila sam da pokušam. Telefonirala sam Koiću. 

— Draga gospođo — govorio je sućutno — to je 
zaista nesreća! Vi ne znate što su komunisti! Netko mu 
je zacijelo nešto podmetnuo ili je možda posrijedi neka 
zabuna. Svakako ću se propitati. Dođite k meni sutra u 
šest sati poslije podne. Vašem se mužu mora svakako po- 
moći. Bude li potrebno, govorit ću i s poglavnikom. 

Razmišljala sam o tome da li bih, kao svakog pone- 
djeljka, otišla Grizijevoj majci na »žur«. Bilo bi mi lakše 
kad ne bih morala razgovarati sa starim gospođama i slu- 
šati ono što pripovijedaju. Grizi bi obično svaki dan 
poslije škole bar na čas skoknuo do majke, a isto tako 
i za vrijeme praznika. Sad već treći dan ne dolazi, pa ako 
danas ne dođem ni ja, vjerojatno će, iako bolesna, doći 
k nama i od djece saznati da tateka nema već nekoliko 
dana. Nisam se mogla odlučiti da joj kažem kako je Grizi 
uhapšen. Bojala sam se da će je udariti kap, kao što joj 
se dogodilo poslije smrti njenog muža. 

Stoga sam odlučila da najprije odem na intervenciju 
doktoru Koiću, a poslije toga na »žur«. U međuvremenu 
će pasti sumrak, pa vjerojatno neće zamijetiti da sam iz- 
morena i blijeda. 


Točno u šest sati poslije podne pozvonila sam na 
vrata odvjetnika doktora Koića. Ušla sam u sobu koncipi- 
jenta koji je uljudno ustao od stola i upitao: 

— Gospođa Ogrizović? 

— Da. 

On je požurio prema meni sve do vrata, stao posve 
uza me i govorio ljubazno, ali užurbano: 

— Gospodin doktor žali, ali nema vremena da vas 
primi. Raspitao se za vašeg muža i saznao da je on istak- 
nuti komunist. Neće da se zauzme za nj. Žalim... 


— To nije istina! — očajno sam govorila, dok mi 
se pred očima maglilo. — Moj se muž uopće ne bavi 
politikom . .. 

— Žalim — prekinuo me — ali gospodin doktor je 
točno obaviješten. Neće vas primiti, ne kani intervenirati, 
jer se on neće i ne može zauzimati za komuniste. Gospo- 
din doktor vas moli da ga više ne posjećujete i da ga ne 
nazivate. On neće ništa poduzeti. 

— To je zabuna! Zamolite gospodina doktora da me 
primi samo načas, da mu objasnim . .. 

— Ja sam vam izručio njegovu poruku — rekao je 
hladno, pristojno se naklonio i otvorio mi vrata. 


Polako sam išla Gajevom ulicom da se malo saberem 
i umirim prije nego što dođem Grizijevoj majci. 

Iznenada me iz misli trgne surov povik: 

— Halt! 

Stala sam. Pogledala sam visoku kuću sa stupovima 
uz veliki ulaz. Još prije kratkog vremena samo je nedužno 
ukrašavala ulicu. A sada, kad su pred stupovima ulaza 
drvene stražarnice s »hakenkrojcima« i njemačkim vojni- 
cima na straži, kad grupe njemačkih oficira ulaze i izlaze 
lupajući čizmama ili stoje pred zgradom punom vojničkih 
znakova, dobila je nakostrušeno neprijateljski izgled. 

Prešla sam preko ulice i priključila se ljudima koji 
su žurnim koracima prolazili pločnikom spuštena pogleda 
ili kriomice mrko pogledavali njemačku vojnu komandu. 

Stala sam pred kuću u kojoj je stanovala Grizijeva 
majka i neodlučno pogledala u vežu. Ušla sam, uspela se 
na drugi kat i ponovo stala skupljajući hrabrost. Onda 
sam pozvonila. 

— No, eto, ipak si došla! — dočekala me Grizijeva 
sestra Ljerka. — Što je s vama? Gdje je Puba, zašto i on 
nije došao? 

— Ne osjeća se dobro — rekla sam nehajno i brzo 
ušla u sobu da izbjegnem daljnja neugodna pitanja. 

Pogledom sam prešla po prisutnima da vidim nije li 
među njima netko od koga sam tražila da se zauzme za 
Grizija. S olakšanjem sam zaključila da nema nikoga 
od njih. Pozdravila sam majku i prisutne pa sjela, a go- 
spođe su nastavile prekinuti razgovor. 

— Da, da, to vam je tako kad netko ima sreću. Svu 
je djecu iškolovala, sva su joj ostala živa, nisu joj pravila 
nikakvih neprilika. A muž tako dobar i nikad nije bio 

bolestan! A sad kćerke tako lijepo udaje. Eto, ova se sad 
udaje za odvjetnika. Krasan čovjek, i još k tome bogat i 
iz otmjene obitelji. — U glasu joj je titrala zavist. 

— Ipak se i ona naužila straha kad su joj sina zaro- 
bili partizani! — rekla je druga. 

— Da, bojala se, straha se naužila, ali ipak se sve 
dobro svršilo. Partizani su ga zamijenili, a on se hvali 
da mu je bilo vrlo lijepo. Kaže da su ga nagovarali da 
ostane, jer su im potrebni stručnjaci. On je inženjer. 

— I veli da partizana ima vrlo mnogo — dodala je 
druga. — Navodno je to već prava vojska s oficirima! 

— Ta mora ih biti mnogo! Jučer sam čitala u novi- 
nama da je ove zime poginulo više od trideset tisuća 
Titovih partizana, a u proljeće još dvadeset i dvije tisuće, 
no onda je to više od pedeset tisuća! A ako ih toliko može 
poginuti, onda ih mnogo i ostane. A koliko ih je tek bilo? 

— 1] piše da su poginuli na bojnim poljima od rijeke 
Kupe pa sve do Ibra! Zamislite kako je to velika fronta! 

— Pa gdje onda nema rata? To je gotovo cijela 
zemlja. 

— A ja sam čula da ih već ima mnogo i u Zagorju! 
Zamislite, pa to je kod Zagreba! Kako li se usuđuju! 

Prvo vrijeme sam rTastreseno, površno slušala, a onda, 
sam se i nehotice zainteresirala. Bio je to prvi slučaj da 
su te starije žene preko nekog svoga došle izravno u do- 
dir s partizanima. 

— Moje gospođe — s patosom je počela teta Slava 
koja je dočekala predah u njihovu razgovoru — svi smo 
se mi cijeli život borili za slobodu! Borili smo se u 
Austro-Ugarskoj monarhiji protiv mađarona, protiv Khue- 
na Hedervaryja, protiv baruna Raucha, tintu smo bacali 
na mađarske natpise, spalili smo mađarsku zastavu, a sad 
smo napokon dočekali slobodnu Hrvatsku! Ne velim, ne 
bi trebalo da ustaše budu tako grube, ali rat je rat, pa se 
ne biraju sredstva. Ali da komunisti šute, da ne prave ovoj 
mladoj državi neprilike, ne bi bilo toliko žrtava. Što ćete 
kad su komunisti glupi entuzijaste, pa misle da će svladati 
takvu silu! — Pri tom je malo mrko pogledavala na mene. 

— Hajde, Slava, nemoj opet o politici! — prekinula 
ju je majka. — Ti opet počinješ s Khuenom Hedervaryjem 
i zastavom! Mi govorimo o posve drugim stvarima! 

— I Srbi stradaju — nastavljala je teta Slava s pato- 
som, kao da ne čuje sestrinu upadicu, a glas joj je po- 
stajao sve viši. — Vi znate, drage moje gospođe, da ja 
imam mnogo dobrih prijatelja Srba, ali to je nešto drugo. 
Srbi su ipak morali biti mirni. Prvo bi vrijeme bilo teško, 
ali to bi se sve smirilo. No eto, kad ljudi... 

— Molim te, Slava, prestani! — upala je majka 
srdito. — Što kažete da je onaj mladoženja dobar od- 
vjetnik? — skrenula je razgovor. 

— Da, vrlo dobar. Znate, ona je vaša prijateljica, 
nemojte krivo shvatiti, ali ona zaista ima sreću, a ne kao 
vi, Sirotice moja! 

Trgnula sam se. Zna li što kad joj govori »sirotice 
moja«? 

— Da, vi baš niste dobre sreće! — sažalno je prihva- 
tila druga. — Vas je odmah pogodila nesreća! Vašeg zeta 
Boška su uhapsili odmah drugi-treći dan. Sva sreća što ste 
ga spasili i što je prebjegao u Beograd. A sad jadna vaša 
Smiljka mora biti u Zemunu, tako malom mjestu! Ali eto, 
kada toliko voli svog muža pa želi da mu bude bliže. 
Kako je sad Bošku u Beogradu? Ide li Smiljka preko 
k njemu? Vjerojatno se ne usuđuje, jer to je tako opasno! 

— Vi znate, drage moje gospođe — odgovorila je 
majka — da sam bila protiv tog braka, jer je Boško pri- 
lično stariji od Smiljke, ali je pošten čovjek. Drago mi je 
da se spasio, ali mi je Smiljke žao. Nadam se da ona ne 
ide u Beograd, jer bi stradala! 

— A što piše vaša Danica iz Crikvenice? I ona sirota 
ima nesreću! Milan je tako pametan i dobar čovjek, pa 
što ako je Židov! 

— Baš ste nesretni — žalile su je. — U sadašnje 
vrijeme pa jedan zet Srbin, a drugi Židov! 

Majka je ponosno digla glavu i rekla: 

— Oni su dobri zetovi i dobri muževi. 

— Danica i Milan se već dugo ne javljaju iz Crikve- 
nice. Što je s njima? Valjda im se nije što dogodilo? Tamo 
su ipak Talijani, a oni ne progone Židove kao Nijemci. 

Iako sam bila očajna poslije posjeta Koiću, ipak sam 
zapazila da se na »žurevima« sve više mijenjaju teme 
razgovora. Prije rata govorilo se o znancima, o glazbi, 
književnosti, izložbama, o zimnici i haljinama, a sada, 
usprkos želji da »žurevi« ostanu oaza pošteđena ratnih 

strahota, sve više i sve češće se dolazilo na tu temu. 
Prije rata je samo teta Slava strastveno navodila razgovor 
na politiku koju nije shvaćala. Sad su prilike i događaji 
pogodili gotovo svaku obitelj, pa se unatoč svjesnoj ili 
nesvjesnoj želji da se na ovakvim sastancima zaboravi 
rat, sve više govorilo o njemu. 

Bilo mi je sve teže, sve sam površnije pratila razgovor. 
Strašne misli kovitlale su se i miješale s odlomcima raz- 
govora. Nisam više imala snage da pratim razgovor, ustala 
sam i oprostila se. 


Kod kuće su me nestrpljivo očekivale Cenka i Stanka. 

— Što je? Što veli Koić? — saletjele su me pitanjima. 

— Neće da se zauzme. Kaže da se ne zauzima za ko- 
muniste. Nije me htio primiti, samo mi je poručio... 

Posve srvana sjela sam, a one do mene, jedna s 
jedne, druga s druge strane. Šutjele smo zaokupljene teš- 
kim mislima. Onda je Stanka prekinula šutnju: 

— Ipak se obrati teti Slavi. Ona pozna mnoge ljude 
i toliko ustaških funkcionara, a znaš koliko voli Grizija. 
Ona će zacijelo poduzeti sve da ga spasi. Znaš da je već 
mnogima pomogla. 

Šutjele smo. Stanka je skupljenih obrva gledala u pod 
i razmišljala. Cenka je rukom gladila crne uvojke, a onda 
se naglo namrštila, uspravila se, iz svijetlozelenih očiju si- 
jevala je srdžba. 

— Reci njegovoj mami! Uopće ne razumijem zašto 
njegova mama ne smije znati da je Grizi uhapšen! Ona bi 
se mogla zauzeti, mogla bi ići i do Pavelića. Nju bi za- 
cijelo primio i vjerojatno bi se pokazao velikodušan. Ona 
bi se svakako morala zauzeti. 

— Ni sama ne znam bih li joj rekla — govorila sam 
zamišljeno. — Jedni me prijatelji njegova oca nagovaraju 
da joj kažem, a drugi me preklinju da joj ništa ne spomi- 
njem jer bi opet mogla stradati. 

— Ne razumijem takvu majku — žestila se Cenka. — 
Kad joj je jedini sin u životnoj opasnosti, mora poduzeti 
sve da ga spasi. U ovakvoj situaciji nema mjesta živčanim 
napadajima. 

— Znaš da je mama teško živčano bolesna, a osim 
toga je silno ponosna. Ne vjerujem da bi se htjela poniziti 

i nekoga išta moliti. Jednom mi je sama pripovijedala da 
je — onako silno pobožna — bila uvrijeđena na boga. 
Kad joj je muž bio bolestan, pripovijedala je kako je 
usrdno molila boga »da joj ga ne uzme«, a onda je sti- 
snutih očiju rekla: »A ipak mi ga je uzeo.« Poslije godinu 
dana nije išla u crkvu ni na ispovijed i pričest, dok k njoj 
nije došao onaj lukavi jezuita pater Miler. On joj je rekao 
da je kreposna i da ne griješi, da ne mora ići u crkvu, 
nego neka dođe u sakristiju da će je on pričestiti bez 
ispovijedi. I tek poslije toga je počela opet ići u crkvu. 
Zato ne očekujem da bi ona nekoga nešto molila. A uz to 
znaš da ju je udarila kap i da joj je dvije godine ruka 
bila uzeta. Zato oklijevam da joj kažem. 

Ponovo smo šutjele, a onda je Stanka rekla: 

— Idi teti Slavi. Ona voli Grizija, a i tebe. Osim toga, 
već je mnogim našim drugovima pomogla, makar svašta 
govori i psuje. 

— Pođi teti Slavi — složila se i Cenka. 

Rano ujutro, prije nego što sam pošla teti Slavi, došla 
je moja majka koja je sa sestrom Mimikom stanovala iza 
Mirogoja. Došla je izvidjeti što je s Grizijem, jesmo li 
ga spasili. 


— Jadno moje dijete... jadno moje dijete... — go- 
vorila je i lagano mi gladila kosu stišćući drhtave usne. 

— Nemoj, mama... — šaptala sam. — Ne smijem 
plakati... 


— Bolje da ne plačeš. Nikome ne pokazuj koliko ti je 
teško. 

Naslonila sam se na nju, a ona me zagrlila i ljubila 
u čelo i kosu. 


— Znala sam da će tako nekako svršiti. Samo nisam 
znala koje će od vas dvoje stradati prije — nastavljala je. 
— Čuvaj se, dijete moje, da i ti ne stradaš. Ne mislim 
time reći da se ne zauzimaš za Grizija, da ne poduzmeš 
sve da ga spasiš. Ali... eto... čuvaj se... Kad su prvi 
put odveli Grizija još 1937. godine radi onog letka, onda 
sam se prestrašila. Bilo mi je jasno da... 


— Nemoj mama... Znaš da je Grizi rekao kako 
s tim letkom nije imao veze. Nije ga ni pisao ni ispravljao. 


— Znam, znam, on je tako rekao... Ali sve one 
knjige koje ste donosili u kuću... Ja sam stara žena, već 
sam u sedamdeset i trećoj godini, ali sam i sama vidjela... 
Čitala sam i ja onu »Čokoladu«, pa »Poraz«, pa »Kako se 
kalio čelik«, »Kuću oplakanu« i još mnoge druge knjige. 
A ono što ste donosili pa čitali cijelu noć i odmah vra- 
ćali... Onda ti vaši sastanci... Zar ti misliš, ako godinu 
dana ne stanujem s vama, da se ne sjećam onih preme- 
tačina u kući, pa... 

— Nemoj, mama... nemoj nikome ništa govoriti, 
pogotovu teti Slavi i Grizijevoj mami. 

— Ne boj se, dijete moje. Ni prije nisam ništa govo- 
rila, ni onda kad ste se skrivali, kad sam tražila Grizija 
u bolnici, pa ga nisam našla... 

— Zašto si ga tražila? Ja sam ti rekla da ne tražiš 
ni mene ni njega, da se ne prestrašiš. A kad si saznala da 
ga nema u bolnici, morala sam ti reći da se skriva. Zlatna 
moja majčice, kako si se onda hrabro ponijela! Samo si 
zakimala glavom i tiho rekla: »Djeco moja... djeco 
moja, stradat ćete . . .« 

— A eto, sad je uhapšen Grizi... — Zagrizla je 
drhtavu usnicu, Šutjela je časak, a onda s laganim prije- 
korom u glasu upitala: — A zašto njegova majka ne 
smije znati? Ja to ipak ne razumijem. 

— Kažu da bi je udarila kap, da bi umrla od tuge. 
Idem teti Slavi. Možda će ona ipak pomoći. S njom ću 
se dogovoriti o tome da li da ipak kažem mami. 

— Idi, dijete moje. Čvrsto vjerujem da ćeš ga spa- 
siti... zlatnog našeg Grizija... — Glas joj je lagano 
podrhtavao. 


Žurila sam Ilicom i rastreseno gledala rastrganu liniju 
kuća na pozadini modrog neba. Među stogodišnje jedno- 
katnice i dvokatnice ponosno su se utisnule visoke mo- 
derne kuće od pet i više katova. 

Blagim zavojem ulice dolazio je odred ustaša u tam- 
nim uniformama. Miki, divlje vanjštine, tvrdo su stupali 
francetićevci. Prolaznici su i nehotice okretali glave, skri- 
vali skupljene obrve, ogorčen i bijesan bljesak u očima. 
Kraj ustaša jurili su kamioni s njemačkim vojnicima, ge- 
stapovci na motociklima; pločnikom su prolazile grupe 
njemačkih oficira, vojnici iz feldžandarmerije u zelenim 
uniformama sa žutim oznakama i bahati esesovci. Stara i 
draga Ilica s kulisom poznatih kuća postala je pozornicom 
novih i strašnih zbivanja. 

Iznenada su tužno i jezivo počele zavijati sirene. Pro- 
laznici su potrčali, repovi ljudi pred prodavaonicama trgali 
se, sve je trčalo prema vežama visokih kuća. Ljudi su 
trčali u podrume i skloništa. Pomiješani građani, ustaše, 
Nijemci, stražari i agenti, sa stravom su se stisnuli, a neki 

su napeto pogledavali iz veža, prateći let aviona koji su 
u velikim eskadrilama visoko iznad grada letjeli prividno 
polako. Opustjeli grad je zaustavljena daha čekao sudbinu. 

Mukla, daleka tutnjava aviona nije prestajala. 

— Nestaju... — rekao je netko. 

— Mogu zakrenuti i vratiti se... — dodao je drugi. 

Tutnjava je polako, neizmjerno polako, postajala tiša. 

Zvuk sirena dao je znak da je opasnost minula. 

Nastavila sam put prema kući tete Slave i mislila o 
svojoj majci i teti Slavi, o te dvije žene među kojima je 
tek nekoliko godina razlike, a čiji su životi toliko raz- 
ličiti. 

Mladoj, petnaestogodišnjoj, vitkoj i visokoj djevojci 
tuberkuloza je skvrčila tijelo i zakrenula životni tok. 
Inteligentna, puna poleta i želje za životom, teta Slava je 
morala u nešto upotrijebiti energiju. Vesele naravi a sama, 
bez obitelji i djece, teško je patila od samoće. Još se u 
djevojaštvu počela baviti politikom. Kao kći velikog žu- 
pana, dolazila je u doticaj s tadašnjim političarima, zagri- 
javala se idejom slobodne Hrvatske i sudjelovala u raznim 
demonstracijama. I bivšu je Jugoslaviju smatrala »tamni- 
com hrvatskog naroda«. Ostala je u vezi sa svojim vršnja- 
cima, koji su polako gubili orijentaciju i zaostajali za vre- 
menom u kojem su živjeli. A sada, stara i osamljena, s 
bolom je gledala u što se pretvorila toliko željena »slo- 
bodna i nezavisna« Hrvatska, kako se strašno iskrivljeno 
i okrutno obara krvava stvarnost na njezine ideale. 


Moja je majka ostala u četrdesetoj godini udovica sa 
desetoro djece, a desetom djetetu je bilo tek trideset i šest 
sati. Dok je najmlađa Stanka tek prohodala, najstariji brat 
Josip, kao student, otišao je u prvi svjetski rat. Teškoće, 
brige, školovanje djece, to je bio život moje majke. A 
ipak, nikad je nismo vidjeli plakati. S nama, najmlađima, 
ponovo se pomlađivala, uzimala naše knjige i učila, čitala, 
s nama razgovarala i shvaćala nas. Vrijeme je nije pre- 
gazilo. I sad u najtežim danima shvaćala nas je, iako nije 
izravno pomagala pokret. 

Polako sam išla laganim usponom Bregovite ulice ne 
osjećajući ljetne žege. Tresla me neka drhtavica. Stala sam 
pred kućom uza stube koje vode na Strossmayerovo šeta- 
lište 1 neodlučno gledala starinsku jednokatnu kućicu. 

Klizila sam po luku goleme veže, nerazmjerno velike za 
malu zgradu, kao da sve to vidim prvi put. 


»Da uđem?« — kolebala sam. 


Polako sam ušla u široku vežu, opločenu drvenim plo- 
čicama, kroz koju su nekad ulazile kočije. Uspinjala sam 
se zavojem drvenih stuba, koje su škripale pod nogama, 
i u nedoumici stala pred staklenim vratima a onda ipak 
pozvonila. Već kroz staklo ugledala sam zgureni lik grbave 
tete Slave. Zastala je začuđeno, a onda otvorila vrata i 
obasula me pitanjima. 

— To si ti? Što te nosi u ovo vrijeme k meni? Zar 
nisi u uredu? Kako to izgledaš? Uđi! 


Ušla sam u prilično veliku sobu niskog stropa s luko- 
vima i sa dva mala prozora, natrpanu starinskim stvarima. 
Na starom niskom ormaru s ladicama stajali su predmeti 
od kristala, starog srebra i fajanse; na stoliću od crnog 
mramora pred visokim zrcalom koje je sezalo do stropa, 
dostojanstveno su se kočili veliki srebrni svijećnjaci; sa 
zidova su nas ukočeno promatrali portreti njenih roditelja 
i pređa. Sjele smo u stare naslonjače rasklimanih nogu, 
presvučene izlizanim zelenim baršunom. Kad god bih 
došla k teti Slavi, imala sam čudan osjećaj kao da sam se 
nekom čarolijom našla u prošlom stoljeću. 

— Što se dogodilo? — upitala je. 

— Grizi je uhapšen — rekla sam kratko. 

— Isuse i Marijo! — skočila je, zalomila rukama i 
pogledala me kao sablast, a onda se polako prekrižila. 

— Je li živ? Jadni moj Puršek! — zaplakala je. — 
Kad je uhapšen? 

— U petak poslije podne ili uvečer. 

— Pa ti tek sada dolaziš k meni? Već je mogao biti 
na slobodi! Ja bih otišla svim prijateljima njegova oca... 

— Ja sam već bila. 

—...išla bih svim svojim ustašama, sve bih obletjela 
da ga spasim! Odmah si morala doći k meni! Ali vi komu- 
nisti nemate povjerenja u nas stare Hrvate koji smo se 
godinama borili... 

— Molim te, teta Slava! 

—...koji smo još za vrijeme... 

— Teta Slava, molim te! 

—...ali vi komunisti... 

— Pusti to sada! Nemoj nas nazivati komunistima! — 
oštro sam je prekinula. — Još ćeš nam samo nauditi! 

— To si ti kriva! Ti si komunistica! Zašto si našeg 
jadnog Puršeka uvukla u politiku! 

— Ti vrlo dobro znaš, teta Slava, da ja njega nisam 
nikamo uvlačila. Žao mi je što sam uopće došla. Tako mi 
je teško, tako sam očajna, a ti me napadaš... 

— Moram kad niste dosta pametni da budete mirni! 
Tko je vidio da se borite protiv takve sile... 

— Idem. Nemam ni živaca ni volje stoti put slušati 
isto — rekla sam i srdito ustala, 

— Jesi li poludjela?! Vidiš da se već oblačim! Ali 
kakva sramota za staru hrvatsku obitelj da je jedan 
ugledni član uhapšen zbog komunizma! 

— Tko ti kaže da je uhapšen zbog komunizma? Ko- 
liko puta sam ti rekla da se ni ja ni Grizi ne bavimo 
politikom! 

— To ti možeš pripovijedati kome hoćeš, ali ja znam 
što znam. 

— Teta Slava, tvoja mi pomoć nije potrebna! — rekla 
sam odlučno. 

— No, no, dobro. Nemoj slušati što govorim, znaš 
da sam uzrujana. 

— Ija sam uzrujana. 

— Najprije ćemo potražiti mog dragog Vragovića, on 
će nam svakako reći gdje je. 

— Znam gdje je. U Đorđićevoj ulici. 

— Jesus, na! Kao zločinac! 

— Što ćeš saznati od Vragovića? Što ćeš kod njega? 

— Tražit ću dozvolu za razgovor i dopuštenje da mu 
pošaljemo pokrivače, rublje i hranu. 

— Dobro. Samo nemoj ništa govoriti o komunizmu. 

— Ta nisam valjda dijete! 

Dok smo uzbuđeno razgovarale, obukla se, pa smo 
pošle u grad. Išle smo šuteći, zadubljene u teške misli. 
Kad smo stigle pred policijsku zgradu, teta Slava je 
rekla: 

— Ostani ovdje i čekaj me. Moj dragi Vragović će me 
zacijelo odmah primiti. Kako je to dobar čovjek! 

Skrenula sam na Zrinjevac i nervozno šetala alejom 
platana čekajući tetu Slavu. Nije prošlo ni četvrt sata kad 
je izišla iz zgrade. Brzo sam joj prišla. 

— Što je rekao? 

— Zasad nam još ne može dati dozvolu... 

— Neće — upala sam joj u riječ. 

— Ti si strašna! To je dobar čovjek, ali kaže da zasad 
ne može. 

— Upravnik policije... pa ne može! 

— Kad je on nemoćan! Ti znaš da drugi dirigiraju. 

— Onda ništa. Idem. 

— Čekaj. Idemo mom dobrom prijatelju dragom mi- 
nistru Tortiću. 

— Teta Slava, barem meni nemoj govoriti o »dobrom 
prijatelju«, kad si ga upoznala tek pred mjesec dana. 

— To je tako pošten čovjek... 

— Svi su pošteni — dodala sam ironično. 

— S tobom se ne da razgovarati! — zastala je ljutito. 
— Vi ste komunisti strašni! I da ti nisi takva tvrdoglava, 
da ne govoriš neprestano kako su ustaše zle, naš se dragi 
Puršek zacijelo ne bi bavio komunizmom! Ali vi komu- 
nisti... 

— Sad je dosta! — prekinula sam je bijesno. — Umi- 
rem od straha je li Grizi još živ ili su ga već ubili, a ti 
govoriš o Khuenu Hedervaryju, o komunistima, o dobrim 
dragim ustašama. Ne mogu izdržati. Žao mi je što sam se 
obratila na tebe. Idem. 

— Čekaj! — viknula je. — Neću više govoriti! Idemo 
skupa Tortiću. On je bio u HSS-u, dakako da zna za našu 
obitelj i za mene osobno. On će nas primiti, jamačno će 
se zauzeti. 

Vratile smo se u Bregovitu ulicu nesretne, ogorčene i 
srdite. Stigle smo do uspinjače, ušle, sjele jedna nasuprot 
drugoj i gledale kroz prozor u čekaonicu. Mali trzaj na- 
javio je da se uspinjača počela dizati. Krov čekaonice se 
spustio, kuće Ilice i Bregovite ulice su tonule. Krovovi su 
prestali zaklanjati pogled koji se iznenada pružio preko 
grada pa preko ravnice presječene ljeskavom vijugom Save 
daleko do horizonta. 

Ponovni trzaj i uspinjača je stala. Izišle smo na Stros- 
smayerovo šetalište i zakrenule u najstariji dio Zagreba, 
u Gornji grad. 

Sa dvadesetak koraka prešle smo Dverce i stigle na 
zapadni kraj Katarinskog trga. Teta Slava je zastala i bri- 
sala znoj. Vjerojatno je razmišljala o tome što da kaže 

Tortiću. Nehotice sam pogledala udesno. Pogled je klizio 
preko starog dvorca i zaustavio se na zgradi bivšeg samo- 
stana staroj nekoliko stoljeća. Koliko me lijepih uspomena 
vezivalo za taj mali trg, jedva malo širi od krasne barokne 
crkve koja ga zatvara s istočne strane. Pusti, tihi trg oživ- 
ljavao je samo veseo smijeh nas učenica, koje smo pola- 
zile gimnaziju smještenu u bivšem samostanu. 

Sad i tu stoljetnu tišinu resko para vojnički korak. Iza 
crkve na malom Jezuitskom trgu, u drugom prastarom 
samostanu, sad je kasarna. 

Teta Slava je uzdahnula i nastavila put. Ušle smo u 
Čirilometodsku ulicu, prošle kraj nekadašnje tiskare Ljude- 
vita Gaja i došle do Markova trga. Stale smo pred zgradu 
staroga kazališta. Teta Slava je opet kašljucala, brisala 
znoj i uzdisala kao da mora donijeti neku važnu, tešku 
odluku. Činilo mi se da baš ne ide rado svom »dobrom 
prijatelju« Tortiću. Stajale smo, dok nas je zasljepljivao 
lakirani krov Markove crkve sa šarenim grbovima naka- 
lemljen u prošlom stoljeću na crkvu iz četrnaestog vijeka. 

Teta Slava kao da se naposljetku odlučila. Pogledala 
me i rekla: 

— Idemo zajedno k ministru. Vidjet ćeš kako će me 
primiti. 

Brzo smo pošle Markovim trgom, a onda je teta Slava 
naglo usporila korak. S dostojanstvenim poštovanjem je 
obišla obilježeno mjesto gdje je po predaji u petnaestom 
vijeku spaljen vođa seljačke bune, »seljački kralj« Matija 
Gubec. Ponovo smo pobrzale i stigle do duge stare jedno- 
katnice u kojoj se nalazilo ministarstvo. Ušle smo u go- 
lemu vežu i po širokim kamenim stubama uspele se u 
prvi kat. 

Tek smo nekoliko minuta čekale kad nas je pozvao 
šef kabineta. Ušle smo u raskošno namještenu sobu, u ko- 
joj su starinski lukovi i mali prozori bili u neskladu s 
modernim pokućstvom. Vitak čovjek srednjeg rasta do- 
čekao nas je stojeći, pa ljubazno pošao prema nama. Po- 
klonio se i pružio teti Slavi ruku. Mala starica od sedam- 
deset godina kojoj je grba priječila da digne glavu, ko- 
ketno ju je naherila i blistavo ga pogledala još i sad 
neobično lijepim velikim crnim očima. 

— Ljubim ruke, milostiva! 

— Dragi moj ministre! — rekla je nježno-laskavo. 

Sagnuo se i pristojno poljubio otmjeno pruženu ruku. 

— To je moja nećakinja — pokazala je laganom kret- 
njom prema meni. 

Duboko mi se poklonio i pružio ruku, a onda rekao: 

— Izvolite sjesti. Što vas dobro nosi k meni? 

— Dragi moj ministre! — zalomila je rukama i prešla 
u patos. — Kakvo dobro? Nesreća! Nesreća nas nosi k 
vama, dragi moj! 

— Kakva nesreća, milostiva? 

— Moj nećak, njezin muž, profesor Ogrizović je 
uhapšen. 

— Da? — rekao je malo hladnije. 

— Velika je to nesreća, dragi! To vam je bilo ovako: 
on siromah mnogo radi, imaju troje djece, znate, zato... 
vremena su teška... on daje instrukcije iz matematike. 
Tako su vam ga, dragi ministre, prije nekoliko dana po- 
zvali da dođe na Medveščak, da tamo instruira jednog 
maturanta, a kad tamo, ondje je bio komunistički sastanak. 
Nato nahrupi policija, sve ih pohapsi, pa i njega siromaha! 


— Komunistički sastanak? — rekao je ledeno i po- 
digao obrve. 
— Gospodine ministre — upala sam u riječ — još 


se ne zna gdje i kako je uhapšen. Teta Slava je tako 
načula, ali to nije istina. Ja ništa ne znam o nekom sa- 
stanku, a moj muž se nije bavio politikom. On je znan- 
stvenik, s jednim je kolegom napisao fiziku... 

— Žalim, ali jasene mogu... 

— Dragi ministre! On jadnik nije imao ni pojma 
o tome da je to komunistički sastanak! Dozvali su ga na 
prijevaru. 

— Teta Slava! Kakav komunistički sastanak! Gospo- 
dine ministre, zaista se ne zna kako i gdje je uhapšen. 

— Žalim — rekao je odlučno i ustao — ali ne mogu 
ništa poduzeti. Ne zalažem se za komuniste. 

I mi smo ustale. Teško sam disala. Poželjela sam da 
vrisnem, da udarim i tetu Slavu i Tortića i da nekamo 
otrčim. Sva sam drhtala. 

— Ljubim ruke, milostiva! — rekao je pristojno i 
krenuo prema vratima. 

Pošle smo za njim. I teta Slava je šutjela, vjerojatno 
je i sama vidjela da joj je priča o sastanku bila pro- 
mašena. 

— Do viđenja, dragi ministre! — rekla je s ljubaznim 
smiješkom i otmjenim naklonom, vjerojatno želeći da ne 
spali sve mostove za sobom. Vidjela sam da je i ona ogor- 
čena na njega. 

Išle smo polako Markovim trgom i šutjele. Bila sam 
nemoćna da joj išta kažem ili prigovorim. Samu sebe sam 
okrivljavala što sam ipak popustila nagovorima da se 
obratim njoj. Teta Slava je u neprilici kašljucala, onda 
stala, izvadila rupčić i brisala znoj, zatim usta pa nos. 
Vidjela sam da bi joj bilo lakše kad bih joj prigovorila. 
Napokon je progovorila: 

— Jesi li vidjela kako nas je primio prije svih? Kako 
je bio ljubazan prema meni? On me vrlo voli i cijeni. 

— Da. 

— I nemoj misliti da je to bilo loše što sam govorila 
o komunističkom sastanku. Vjerojatno je i uhapšen na 
takvom sastanku, pa je onda bolje da kažem kako je na 
sastanak došao slučajno. 

— Ostavi, teta Slava, te svoje čudne teorije. Bolje 
da ništa ne govoriš. Molim te, nemoj više intervenirati za 
Grizija. 

— Što? Zar ti misliš da ću ga ja upropastiti? Ti si ga 
upropastila i zato nemoj nikamo ići, jer ćeš samo činiti 
još gore. 

— Do viđenja — rekla sam i okrenula se. 

— Čekaj! — potrčala je za mnom. — Znaš da sam 
nesretna, nemoj me žalostiti! Pusti da se izjadam! 

A _ onda, da bi me ipak nekako prisilila na razgovor, 
jer joj je moja šutnja bila nepodnošljiva, promijenila je 
temu. 

— Mami Puršekovoj valjda nisi ništa rekla? 

— Nisam, ali mislim da to nema smisla. Mama mora 
znati, ona bi se morala zauzeti za sina. 

Teta Slava je stala i pogledala me užasnuto. Sklopila 
je ruke i tiho rekla: 

— To bi za nju značilo smrt. Molim te, kao boga, ni 
riječi ako ne želiš da je udari kap. Sve ću poduzeti, ja ću 
ga spasiti! On je meni sve na svijetu! Ti znaš da sam 
stara, nikoga nemam, živim samo za njega! Ova je nesreća 
pogodila mene kao i tebe. Nemoj mi zamjeriti ako psujem, 
to je odžalosti... Ti znaš daitebe volim... 

— Znam, teta Slava — rekla sam meko i poljubila je. 

Još jutros tako svježa i vitalna, sad je bila nesretna, 
srvana i bolesna starica. Uhvatila sam je ispod ruke i 
oprezno vodila niza stube koje se kraj uspinjače spuštaju 
do njene kuće. 

Pred vratima je stala, bolno mi se nasmiješila i rekla: 

— Idem Crvenkoviću. On je naš stari znanac... uisti- 
nu stari znanac, iako nismo bliski prijatelji. Poznavao je 
Puršekova tatu, pokojnog Milana, još kao studenta. A sad 
je glavni ravnatelj za javni red i sigurnost. Tako reći mi- 
nistar policije... On će zacijelo... možda će on pomoći. 

Prošlo je nekoliko dana kad mi je teta Slava javila 
da odmah dođem k njoj kako bismo zajedno otišle moliti 
za intervenciju. 

Stajala sam neodlučno. 


»Da idem?« — mislila sam. — »Što će opet udesiti? 
Ali... možda će me odvesti do nekoga kod koga još 


nisam bila. Možda će ipak pomoći . . .« 
Brzo sam pošla. 


Stigle smo do Preradovićeva trga ne razgovarajući. 
Kad smo ušle u Preradovićevu ulicu, teta Slava više nije 
mogla izdržati. Nakašljala se, uzdahnula, pa rekla: 

— Dakle znaš, ovi komunisti... ovi partizani... kad 
bi bar sada, dok je Puršek u reštu kao da je zločinac, 
htjeli biti mirni... 

— Teta Slava, opet počinješ! 

— Moram. Uvijek sam čitala novine i pratila politiku 
a sad kad je Puršek u reštu, pratim sve što rađe partizani. 
I moram reći da sam se čudila kad sam pročitala da ih 
je na svim bojištima u zimi i proljeće poginulo više od 
pedeset tisuća. Nisam znala da ih ima toliko mnogo. 
Ipak, to je malo protiv takve sile. Ne mogu reći da nisu 
hrabri, ali sada... 

— Molim te, teta Slava, nemoj... 

— Alisad... — nastavljala je kao da me ne čuje — 
sad ne bi trebalo! 

— Zar ti misliš, teta Slava, da svi partizani poznaju 
Grizija i da svi znaju da je uhapšen? Pa i da znaju, zar 
bi zato smjela prestati borba? A koliko ih pogine u borbi? 

— Nevelim...aliipak... Eto, danas sam u »Hrvat- 
skom narodu« čitala da su ubili doktora Dragana plemeni- 
tog Hadrovića, velikog župana Velike župe Sana i Banja- 
luke. I sad će tamo biti odmazda... 

— Dakako. Opet će ubiti one koji s tim nisu imali 
veze. 

— To i hoću reći. Ako partizani učine nešto ovdje, 
bit će odmazda, i opet će biti ubijeni jadni neđužni ljudi. 
To su, doduše, komunisti, ali... 

— Nisu svi komunisti. 

— Na plakatima uvijek piše »redarstveno utvrđeni 
komunisti«. 

— Tako doduše piše, ali kad komuniste i aktiviste 
otpreme u logore pa ih nemaju dosta u zatvoru, broj po- 
pune s ostalim uhapšenicima, a ipak napišu da su komu- 
nisti. 

Šutjela je časak, a onda nastavila po običaju ondje 
gdje bi je prekinuli. 

— To su, doduše, komunisti, ali su pošteni ljudi. Da 
nisu pošteni, ne bi za svoje ideale davali život. I mi smo 
za svoje ideale... 

— Teta Slava, molim te ne govori ni o komunistima 
ni o svojim idealima. 

— Moram. Ako se ovdje nešto dogodi, pa dođe od- 
mazda? 

— Ti vjeruješ da se Griziju neće ništa dogoditi, da 
je siguran. 

— Ja ništa ne vjerujem, ali znam da je Puršek zašti- 
ćen. On je jedini sin... 

— Vidiš da i ti strahuješ za njega, jer inače ne bi 
bila u kontradikciji. Kažeš da je zaštićen, a ipak ne vje- 
ruješ da i njega ne bi mogli ubiti za odmazdu. Da se ne 
bojiš, zašto bi spominjala tog nekog plemenitog Hadrovića 
i odmazdu? Ja sam uvjerena da se ustaše neće obazirati na 
to što je on »jedini sin«. Uostalom, zašto si tako tajan- 
stvena? Reci kamo zapravo idemo. 

Teta Slava je malo zakašljala, uzdahnula pa rekla: 

— To je fini gospodin. Zove se doktor profesor Ma- 
tija Potočnjak. On je umirovljeni direktor gimnazije, stari 
prijatelj pokojnog Milana. Zapravo ... nije mu baš bio 
intimni prijatelj... neko su se vrijeme i svađali... zbog 
kritike ili zbog politike. 

— Pa što ćemo onda kod njega? 

— To ti je vrlo fini gospodin. On će nas svakako 
primiti. A njegov zet, doktor Šavor, šef je političkog 
odjela na policiji. 

Uzdahnula je i zašutjela. Tako smo bez razgovora 
stigle do Starčevićeva trga. Tu smo stale i pričekale dok 
prođe kolona njemačkih vojnih kamiona. Teta Slava se 
namrštila, metnula ruku na usta, zakašljala i nešto srdito 
mrmljala. Nije mogla zaboraviti da se cijeli život »borila« 
protiv mađarona, ali i protiv Nijemaca. Kad je kolona 
prošla, prešle smo ulicu i stigle do perivoja. Malo je 
zastala i pogledala u perivoj, kao da bi željela proći kroz 
drvored i sjesti na klupu prije nego što dođemo do umirov- 
ljenoga direktora. Pogled joj se zaustavio na kukuruzu koji 
je umjesto cvijeća bujao na rondou usred perivoja. Po- 
novo je srdito zakašljala, okrenula se i došla do ruba 
pločnika, pa stala. 

— Tamo prijeko... u onoj kući s balkonom... tamo 
stanuje. To je vrlo fini gospodin... — govorila je tiho, 
a glas joj je zvučao zabrinuto. 

Što smo se više približavale kući s balkonom, teta 
Slava je sve više usporavala korak. Vidjela sam da je i 
ona malo neodlučna, da time što ponavlja kako je on fini 
gospodin hrabri i samu sebe. 

— Nemoj opet govoriti o nekim komunističkim sastan- 
cima. Ono kod Tortića je bilo strašno. 

— Ne boj se! Bit ću oprezna. 

Obje smo se osjećale pomalo nelagodno kad smo 
pozvonile. Ali primili su nas vrlo srdačno i odmah uveli 
u veliku gostinjsku sobu visoka stropa s pokućstvom u 
staronjemačkom stilu. 

Stari otmjeni gospodin nam je lagana koraka pošao 
u susret. 


— Milostiva gospođo! — rekao je umjesto pozdrava, 
naklonio se i poljubio joj ruku. 
— Dragi direktore! — nježno, pomalo laskavo od- 


govorila je teta Slava i lako se naklonila. — Ovo je moja 
nećakinja — pokazala je rukom na mene. 

— Drago mi je. Izvolite sjesti. Jeste li vi žena mladog 
profesora koji je uhapšen? Ja sam dobro poznavao pokoj- 
nog Milana. Vrlo sam ga cijenio. A sad njegov sin tako 
strada! 

Pažljivo sam ga pogledala. Topao glas i zabrinut po- 
gled govorili su mi da iskreno žali. 

— Ne morate mi ništa reći — nastavio je. — Ja sam 
već govorio sa svojim zetom. Ali znate... moj zet je u 
nezgodnom položaju. Ipak mi je obećao da će nešto 
poduzeti. Samo, znate . . . njemu je tako teško... 

Ponudio nas je rakijom, a onda uzbuđenim glasom 
nastavio: 

— Ah, kako je nama teško! Jadna moja kćerka! Straš- 
no je to što moj zet mora biti na takvoj dužnosti! — 
Načas je ušutio, a ja sam ga začuđeno gledala. 

— Mi smo svi zapravo očajni — nastavio je drhtavim 
glasom. — Znate, kad su ga početkom rata htjeli mobili- 
zirati u ustaše, javio se u policijsku službu. Imao je soci- 
jalnu referadu i bilo je sve dobro. A onda su ga najednom 
premjestili u Zagreb, i to za šefa političkog odjela. Kakva 
nesreća! 

— Zašto je prihvatio? — nehotice mi se otelo. 

— Ništa drugo mu nije preostalo. S ustašama nema 
šale. 

— Možda je ipak mogao naći neki izlaz — rekla sam 
i odmah se pokajala. Da nisam odviše neoprezna? 

— Vi mislite da je mogao otići u partizane? — upitao 
je žalosno. — I o tome smo govorili. Ali stanje je bilo 
teško. Već je duže vrijeme radio na policiji pa da je izišao, 
moglo bi mu se ipak što dogoditi. Dok on, naime, dokaže 
da je radio na socijalnom odjelu za izbjeglice i siročad, 
znate, moglo bi se svašta dogoditi. Možda i ne bi, ali eto, 
nismo se usudili. A sad mu nema spasa. 

— Kako to mislite? — upitala sam pomalo začuđeno. 

— Sad više ne može u partizane. Ovaj ga posao 
strašno muči. Gdje god može, pokušava spriječiti mučenja 
i strijeljanja, ali drugi su jači od njega. Bude li se dalje 
zalagao za uhapšenike, ubit će ga ustaše. Ako nastavi 
ovako, ostane li dugo na tomu mjestu... zapravo i ovih 
nekoliko mjeseci je dosta... A kad rat svrši, što će 
partizani? 

»On govori kao da je najdublje uvjeren da ćemo mi 
pobijediti« — pomislila sam. 

Pozorno sam ga promatrala, bio je iskreno očajan. 
Vidjelo se kako je jedva dočekao da može s nekim razgo- 
varati, i to s nekim za koga je siguran da će ga shvatiti 

i da ga neće denuncirati. Situacija je neočekivano bila obr- 
nuta od one koju sam očekivala. Došle smo da se njemu 
izjadamo i molimo za pomoć, a on se, eto, jada nama! 


Šutio je. Glavu je naslonio na ruku prislonjenu o stol, 
bio je vrlo žalostan i nesretan. Svi smo bili potišteni. 

— Eto, ja jadikujem svoje jade, a vi ste došli sa svo- 
jima — rekao je slabo se smiješeći. — Ne bih želio da vas 
zaplašim, ali s vašim nećakom nije najbolje. Uhvaćen je 
na sastanku i čini se da je istaknuti komunist. Moj zet je 
već pokušao nešto poduzeti za njega, ali mu to dosad nije 
pošlo za rukom. Čim bude mogao, on će vam svakako 
pomoći. Ali znate kakvo je vrijeme. On nije najbolje 
opisan kod ustaša i sam se nekako pomalo boji, pa 
znate... 

— Dragi moj direktore, ja vjerujem da jedinog sina 
Milana Ogrizovića neće tući i zlostavljati, ali vas molim 
da vaš zet izda dozvolu da mu barem nosimo hranu, 
rublje i pokrivač. 

— Moj zet je rekao da to zasad ne može. Ne dopušta 
njegov referent. Čim bude mogao, javit ću vam. Zasad 
vam ništa ne mogu obećati. Žao mi je, vrlo mi je žao. 


Kod kuće sam zatekla Cenku. Ona mi je zapravo 
jedina mogla dolaziti bez opasnosti, jer su mi kuću ču- 
vali agenti koji su me i slijedili. 

Preko Cenke sam držala vezu s drugovima. Preko nje 
sam ih obavještavala što poduzimam, što sam saznala 
o Griziju. Odmah poslije ureda došla bi do mene, pa je 
tako i većinu poruka primala ona. Sad me dočekala s ne- 
koliko ceduljica bez potpisa, na kojima su bile poruke 
kakve dosad još nisam dobila. Uzela sam jednu i uzbu- 
đeno čitala: 

»Na intervenciju Crvenkovića, glavnog direktora za 
javni red i sigurnost, prestali su ga tući.« 

— Prestali su ga tući! Kako mu je?! Hoće li preživ- 
jeti?! Je li još živ?! 

Netko drugi javlja: 

»Njegov je referent Bogojevski.« 

— Bogojevski... Bogojevski... — ponavljala sam s 
užasom. — Najokrutnija zvijer na policiji! Sadist koji 

gleda kako muče naše drugove, koji i sam muči! Ubit će 
ga! — stenjala sam. 

Cenka me suznih očiju nježno zagrlila. Drhtavom sam 
rukom uzela slijedeću cedulju, izderan rub od novina. 

»Dobro se drži. Šuti. Nikoga ne provaljuje.« 

— Dobro se drži... ne provaljuje... — rekla sam 
ponosna na njega, a onda se užasnula: — Bogojevski će 
ga ubiti jer šuti... 

U meni su se izmjenjivali osjećaji žene s osjećajima 
ratnog druga. 

Legla sam nemoćna da plačem. 

— Tuku ga... muče... a teta Slava je mislila da je- 
dinog sina neće... 

Cenka me nježno milovala i šaptala: 

— Neće ga ubiti... prestali su ga tući. Pokušaj da ga 
nekako prebace u bolnicu. Sa svih strana ti poručuju neka 
se zauzme njegova mama, neka ode Paveliću. 

— Ne da mi teta Slava. Rekla je Ljerki da je Grizi 
uhapšen, a Ljerka poručuje da će za njenu mamu biti 
smrt ako joj to kažem. 

Prolazili su dani, mučni i dugi. Odlazila sam prijateljima 
i znancima i molila ih da interveniraju. Nitko nije ništa 
znao o Griziju. 

Rođaci, znanci pa i nepoznati građani slali su mi kući 
poruke kome da odem, što da poduzmem, ali mi nitko 
nije javljao gdje je Grizi, što je s njim, je li istraga za- 
vršena — pa ni je li živ. To nije mogla saznati ni teta 
Slava. 

Još su pred kućom stajala dva agenta. Kad bih izišla, 
jedan me slijedio, a drugi je ostajao pred kućom. Ta me 
pratnja nije smetala, jer više nisam ilegalno radila — ni- 
sam smjela. Ali nisam se usudila ići svojoj najdražoj pri- 
jateljici Đurđi Vojvodić-Skoblar, a ona mi je mnogo 
nedostajala. Bila je Srpkinja, pa iako se udala za Hrvata 
i prešla na grkokatoličku vjeru koju su ustaše priznavali, 
plašila sam se da bih je možda ipak mogla dovesti u 
opasnost. 

Mora me sve teže pritiskala. Tumarala sam gradom 
kao u magli. 

Prošlo je tako četrnaest dana neizvjesnosti, četrnaest 
dugih, teških dana. 

Onda sam odlučila da pođem u ured, da počnem 
raditi. Znala sam da ću moći izlaziti za intervencije kad 
god mi to bude potrebno, a rad će me bar donekle zaoku- 
piti da ne mislim neprekidno samo na jedno: je li Grizi 
još živ. 

Već sam četvrti dan radila u uredu. Vratila sam se 
kući umorna. Sve sam više gubila nadu da će intervencija 
koristiti. 

Cenka se zabavljala s mojom djecom, a ja sam sjedila 
očajna i nemoćna. Sjedila sam kraj prozora kao obično 

kad bih čekala Grizija. Miranda je pokušavala sa mnom 
zapodjenuti razgovor, otvorila je radio, čitala mi novine. 
Ali moje su misli neprestano bile usredotočene samo na 
jedno: je li Grizi još živ... 

Netko je pozvonio. Miranda je provirila kroz vrata. 
U hodniku se čuo glas Grizijeve majke. Cenka je dotrčala 
do mene i šapnula: 

— Brzo se uredi da te ne vidi očajnu... 

— Nemoj joj ništa reći — odgovorila sam šapatom 
i brzo otrčala u kupaonicu. 

Umila sam se i počešljala, pa pribrano ušla u sobu. 
Razgovarale smo, a djeca su se okupila oko nje. Uzela je 
Milana na ruke, igrala se s njim i ljubila ga, a s Višnjom 
i Marijanom razgovarala. 

Sa strepnjom sam očekivala kad će zapitati za Grizija. 

Vrijeme je prolazilo, pao je sumrak. Svašta smo razgo- 
varale, ali ni jednom riječju nije upitala za svog sina. 

»Da nešto kažem o Griziju? Da joj kažem kako je 
uhapšen?« — neprestano mi se nametalo, dok sam sa 
strahom čekala njeno pitanje. 

Ostala je duže od dva sata, onda je ustala, i oprostila 
se a da Grizija nije ni spomenula. 

— Možda bi ipak bilo bolje da si joj rekla da je Grizi 
uhapšen — naglasila je Cenka. — Sad već vjerojatno 
sumnja. 

— Neznam... — odgovorila sam bolno. 

Razmišljale smo neko vrijeme, a onda je Cenka rekla: 

— Mama zacijelo sumnja. To je jasno, jer bi inače 
pitala za Grizija. Stoga bi bilo najbolje da joj daš priliku 
da te pita, pa da joj onda kažeš. Dosad si bila kod nje 
samo nekoliko puta, jer si se bojala tog pitanja. A sad 
idi k njoj svaki dan. Ako te upita što je s Grizijem, reci 
joj. Onda će se valjda i ona zauzeti za nj. 

Ponovo se čulo zvono. Rozika je došla po mene i rekla 
da me netko traži. Izišla sam na hodnik. Pred vratima 
je stajao simpatičan mlad čovjek, sagnuo se prema meni 
i šapnuo: 

— Vrlo teška situacija! Svjedoci mu u lice tvrde da je 
visoki funkcionar. Hitno intervenirajte! 

Prije nego što sam se snašla, otrčao je. 

Ušla sam polako u sobu, a Cenka i Miranda su za- 
pitale: 


52 


— Tko je bio? Što je? 

— Živje... živ je! — uzviknula sam. 

Tek onda mi je došla do svijesti opasnost u kojoj se 
zapravo nalazi: svjedoci ga terete... 


Cijeli idući dan obilazila sam prijatelje Grizijeva oca, 
molila da se zauzmu za nj i nastojala saznati kome bih 
se još mogla obratiti. 

I teta Slava je odlazila da intervenira. Ponovo je bila 
i kod Crvenkovića. Upravniku policije Vragoviću nije se 
isplatilo ići, jer je on zaista bio nemoćan, a isto tako i 
doktor Šavor. 

Napokon me netko uputio da pokušam poći k odvjet- 
niku doktoru Draganu Šafaru. I on je poznavao Grizijeva 
oca još kao student, a i Pavelića s kojim je sad bio spri- 
jateljen. 

Telefonirala sam mu i zamolila da me primi. Pozvao 
me da dođem za dva dana. Znala sam da će se i on prije 
toga točno informirati i nisam vjerovala da će se zauzeti. 


— Zakuni mi se svojom djecom da je moj sin živ — 
rekla je Grizijeva majka iznenada. 

— Mama! što to pitaš! — Trgnula sam se, iako sam 
već odavno očekivala to pitanje. 

Polako je odložila pletivo i naslonila ruke na stol. 

— Vi mislite da sam glupa — odgovorila je polako 
s neprirodnim mirom. — Ja sve vidim, a ništa ne znam. 
Sad je treći tjedan. Ti si izmučena, gotovo luda. Prije je 
Puba dolazio svaki dan, a ti dva-tri puta na tjedan. Sada 
ti dolaziš svakodnevno, a Pube nema. Jednom kažeš da 
je bolestan, drugi put da je zaposlen, jednom je na putu, 
a onda opet ima posla. Bila sam kod vas, nisam ga vid- 
jela. Nitko o njemu ništa ne govori. Ti dođeš, kartaš se sa 
mnom, razgovaraš, ali ja dobro vidim tvoj očaj i nesreću. 
Zaklinjem te, reci je li živ! Samo tebi ću vjerovati. Meni 
je sin, a tebi muž i otac tvoje djece. 

— Živ je — rekla sam drhtavim glasom. — Bar se 
nadam da ježiv... 

— Gdje je? 

— Na policiji u Đorđićevoj ulici. 

— Hvala ti — šapnula je jedva čujno. 

Gledale smo se teško dišući. Fino lice nekad pre- 
krasne žene bilo je okamenjeno. Stisnute oči malo su se 
zamaglile. Bile su to prve suze koje sam vidjela u nje. 
Polako se digla, a ja sam naglo ustala. Približila mi se, 
zagrlila me i pritisnula obraz uz moje lice. Stajale smo 
tako zagrljene, odviše nesretne da bismo mogle plakati. 

Pustila me i polako ponovo sjela. Naslonila se i gle- 
dala kroz mene u daljinu. Nakon nekoliko minuta je 
rekla: 

— Moram otići Milanovim prijateljima. Zacijelo će se 
zauzeti za njega. 

— Već smo bili kod svih. 

— Tko je išao? 

— Ijai teta Slava. 

— Kod koga ste bile? 

Nabrojila sam sve prijatelje, a onda nastavila: 

— I moj brat Josip je bio kod svih svojih znanaca 
i molio da se zauzmu. Saznala sam za sve ljude koji mogu 
pomoći. Svaki dan idem na nekoliko mjesta. Čim saznam 
za nekoga tko bi mogao nešto učiniti, odmah odlazim 
k njemu. Prvo vrijeme uopće nisam odlazila u ured, a sad 
već idem. Moram raditi, jer ako Grizija otpuste, od čega 
ćemo živjeti? U uredu su svi prema meni vrlo ljubazni 
i pažljivi. Smijem izići kad god želim. 

— I ništa nije koristilo — rekla je polako. — Znači 
da je velik komunist . . . 

— Nije, mama... 

— Ništa mi ne govori! Ja više vidim nego što vi mi- 
slite. Zamijetila sam kako ste svaki put uzrujani kad 
iziđu plakati o strijeljanju. Ubijene ljude žalite još više 
zato jer ih poznate. To su vaši znanci, vaši prijatelji. 
U posljednje sam vrijeme češće dolazila k vama, iako 
sam bolesna. Rijetko kad sam vas našla kod kuće, nitko 
ne zna gdje ste. A ako vas slučajno zateknem, onda samo 
promatram kako postajete nervozni, kako pogledavate na 
sat, a onda nađete neku izliku da ili jedno ili drugo brzo 


odete nekamo. Sve ja to pratim... vidim... već se 
odavno bojim. A sad je došlo... 
— Zašto si rekla mami?! — vrisnula je Ljerka. 


Stajala je na vratima sa crnom kavom na pladnju, 
ukočena od užasa. 

— Ja već davno znam — rekla je majka — sad samo 
znam i to da je živ i da se svi zauzimaju za njega. 

Ljerka, još ukočena od straha, stajala je na pragu kao 
da očekuje da će se ovaj tren dogoditi nešto strašno. Sje- 
ćala se kako je bilo poslije očeve smrti. 

— Ne boj se za mene — rekla je majka malaksalo. — 
Ja strahujem već treću godinu... Daj nam kavu! 

Bez riječi smo pile kavu i palile cigaretu za cigaretom, 
a mene je neprestano mučilo pitanje: 

»Da joj kažem što joj poručuju? Kako da joj kažem? 
Da je zamolim da ode Paveliću ili da joj to zabranim? 
Što je gore: pustiti da ubiju Grizija ili Pavelića moliti za 
milost?« 

— Mama — rekla sam napokon — poručuju ti da 
odeš k Paveliću, 

Brzo je digla pogled, ispitujući me promatrala a onda 
polako upitala: 

— Što ti misliš? 

— Ja nisam otišla — tiho sam odgovorila. 

Prepustila sam joj da sama donese odluku. Dok sam 
čekala da odgovori, srce mi je ludo tuklo. Neko me vri- 
jeme promatrala kao da mi želi pročitati misli, a onda 
se ponosno uspravila i rekla: 

— Neću se poniziti! 

Odvjetnik doktor Dragan Šafar imao je poslovnicu na 
istočnoj strani Zrinjevca. 

Zrinjevac, najljepši zagrebački park, spaja kratka ulica 
s Jelačićevim trgom. 

Stotinjak metara širok, pruža se prema jugu gotovo 
kilometar do Glavnoga kolodvora. S istočne i zapadne 
strane su ulice koje s jedne strane imaju masivne impo- 
zantne zgrade iz druge polovice prošlog stoljeća, a s druge 
strane, uz park, pločnici su s dvostrukom alejom platana. 
Između drveća i ukrasnoga grmlja su travnjaci s plohama 
cvijeća, kipovi pjesnika, vodoskoci, a usred sjevernog 
dijela je kićeni secesijski paviljon za glazbu. Preko viso- 
kih kamenih postolja pada vodena zavjesa koja rashlađuje 
zrak, a žubor vode se prepliće s pjevom kosova i cvrku- 
tom ptica. U hladovini parka sjede mlade majke ili bake 
s djecom koja se igraju uz veseo vriskav smijeh. Na 
klupama ispod platana sjede umirovljenici. 

Takav je bio Zrinjevac prije početka rata. 

Sad je nestalo umirovljenika. Oštar korak njemačkih 
čizama kao da je zgnječio dječji smijeh. Napušteni pavi- 
ljon za glazbu ostario je; veliki travnjaci s plohama cvi- 
jeća prekopani su, na njima raste kukuruz i grah. Kipovi 
pjesnika, koji kao da su se radovali potočnicama, zumbu- 
lima, tulipanima i belargonijama, sad začuđeno gledaju 
kupus i kelj. Kamena postolja bez vodene zavjese, tiha 
i suha, stoje kao radost koja se okamenila od strave. 

Išla sam Hatzeovom ulicom koja presijeca Zrinjevac 
na dva nejednaka dijela, prošla ispred Umjetničkog pa- 
viljona i stigla na istočni pločnik pod platane. Najednom 
sam nedaleko začula krik: 

— Pustite me! Pustite moju torbicu! 

Zastala sam. Neki je muškarac pokušavao svladati 
mladu djevojku koja se očajno otimala. On je kleo, a ona 
ga udarala i grizla. Istrgla se i potrčala prema kolodvoru. 
On je trenutak stajao kao da je začuđen, a onda potrčao 
za njom. Iako je imala cipele s visokom petom, trčala je 
kao vjetar koji joj je nosio zelenkastu svilenu haljinu. 
Gledala sam za njima sa strahom da će je uhvatiti, a ne- 
moćna da joj pomognem. Uto je ona u trku odbacila 
cipele i potrčala brže prema tramvajskoj stanici na kolo- 
dvoru, Razmak među njima se povećao. Agent je vidio 
da je neće stići, pa je počeo vikati: 

— Držite je! To je komunistica! 

Prolaznici su joj se ugibali i odmah nestajali u po- 
krajne ulice ili u kuće. 

— Držite komunisticu! — sve je jače vikao, ali za- 
dihan sve više zaostajao za njom. 

Uto iz jedne kuće iziđe njemački oficir. Načas je 
zastao a onda je potrčao preko ceste da joj spriječi put. 
Ona je potrčala na suprotnu stranu, i dok je on vadio 
pištolj, stigla je do tramvaja koji je već pošao. Vozar je 
vjerojatno vidio što se događa. Naglo je zakočio, ona je 
uskočila i tramvaj je punom brzinom nestao iza zgrada 
na uglu Branimirove ulice. 

Odahnula sam i ogledala se. Zrinjevac je bio posve 
prazan, kao da je ljude pomeo vjetar. Nitko se nije želio 
naći na opasnomu mjestu koje bi moglo biti cernirano. 

Pretrčala sam cestu i utrčala u vežu kuće u kojoj je 
stanovao odvjetnik. Tu sam malo stala da dođem do daha, 
a onda potražila ured i još uzbuđena ušla u čekaonicu. 

Nisam dugo čekala kad su me pozvali. Doktor Šafar 
me pristojno dočekao i ponudio da sjednem. Gledao je 
moju posjetnicu i prije nego što sam mu išta rekla, sam 
je počeo: 

— Draga gospođo, vi ste zacijelo došli zbog vašeg 
muža koji je uhapšen. Ja vam tu zaista ništa ne mogu 
pomoći. Poznavao sam vašeg svekra i cijenio sam ga, 
ali u toj sam stvari nemoćan. 

— Gospodine doktore — govorila sam — samo da 
porazgovarate. 

— Ne, ne, draga gospođo, ja tu ništa ne mogu — 
prekinuo me. — Nego znate što? — Polako je bubnjao 
prstima po pisaćem stolu gledajući kroz prozor. — Pođite 

u Glavni ustaški stan. Tamo vam je neki profesor koji se 
mnogo zauzima za komuniste. 

— U Glavni ustaški stan? — zapanjila sam se. 

— Da. Taj je profesor, naime, dodijeljen na rad na 
socijalni odsjek. To je neki Žegarac. 

— Žegarac? — ponovila sam i sjetila se da sam već 
bila kod njega kad je svekrva od Grizijeve sestre Danice 
bila u svibnju odvedena s posljednjom grupom Židova. 
Njemu me poslala teta Slava, koja je tada bila operirana 
pa nije sama mogla poći. Već ga je prije češće spomi- 
njala uz ostale »poštene i drage ustaše«, a na mene je 
tada ostavio zaista dobar dojam, kao da uopće nije ustaša. 

Trenutak sam razmišljala, a onda rekla: 

— Gospodine doktore, bilo bi dovoljno da vi kažete 
samo nekoliko riječi i moj bi muž bio slobodan. 

— Draga moja gospođo, ja to ne mogu. Ni ovo vam 
ne bih smio savjetovati pa vas molim da nikome ne kažete 
da sam vas ja poslao k njemu. Imam za to posebnih raz- 
loga. 

Znala sam kakvi su to posebni razlozi. Tada se, naime, 
govorilo da bi on mogao biti izabran za predsjednika 
vlade, pa vjerojatno nije htio da se kod Pavelića kom- 
promitira zauzimanjem za uhapšenika. 


S osjećanjem da ulazim u lavlju spilju, polako sam 
se uspinjala na prvi kat Glavnog ustaškog stana. Žegarca 
još nije bilo. Sjela sam u hodniku na klupu među izbjeglice 
iz Bosne. Prošlo je više od pola sata dok je naglo ušao 
niski, gipki čovjek. Moglo mu je biti oko trideset godina, 
visoka čela, dubokih zalizaka, vrlo crne blistave kose i svi- 
jetlozelenih očiju. 

»Kao Mefisto« — nehotice sam pomislila. 

Zastao je i srdačno pozdravio. 

— O, gospođo! Mi se poznajemo! Vi ste u svibnju 
bili kod mene zbog stare gospođe Polak. Vi ste nećakinja 
tete Slave. 

Začudila sam se što me se sjeća. 

— Izvolite unutra — nastavio je, otvorio vrata i pro- 
pustio me, a onda povikao: 

— Ulazi, narode! 

Svi su ušli s poluglasnim mrmljanjem. 

— Sjednite ovdje — rekao mi je pokazujući na kut 
kod prozora gdje je bio stolić sa dva naslonjača. — Brzo 
ću biti gotov. 

Sjeo je za pisaći stol a narod se okupio oko njega. 

— Odakle ste, ljudi? — upitao je. 

— Iz Bosne — odgovorili su. 

— A sad po redu. Kako se ti zoveš? Odakle si? Zašto 
si došao u Zagreb? 

— Došao sam, gospodine, zapravo pobjegao pred 
partizanima. 

— A zašto si bježao pred partizanima? 

— Pa, od straha. Oni pale, kolju... 

— Tko pali i kolje? — prekinuo ga je Žegarac. 

— Pa tko drugi nego partizani? 

— A što rade ustaše? Pale li i kolju li i oni? 

— Pa...pa...ioni, ali partizane i komuniste. 

— I koga još? 

— Ione koji surađuju s njima. 

— A partizani? Koga oni pale i kolju? 

— Sve odreda. 

— Jesu li onda svi izbjegli iz tvoga kraja kad kažeš 
da su tamo došli partizani? 

— Pa...nisu svi izbjegli... nekisuiostali... 

— Lopove! — skočio je Žegarac. — Misliš li ti da si 
prvi koji je došao iz Bosne! Misliš da ja ne znam kako 
je tamo i što rade ustaše, a što partizani?! I sam znam 
da partizani ne ubijaju odreda, a ja ću ti reći koga oni 
ubijaju. Samo one koji su klali i palili. Je li tako? Reci! 

— Pa... jest, gospodine, kad znaš... 

— A zašto si ti onda izbjegao? Zato što si i ti nešto 
skrivio narodu! Svi ste vi lopovi! Bježite iz Bosne krvavih 
ruku, pa u Zagreb. A mi neka vas ovdje primamo, hra- 
nimo i zaštitimo! 

Zelene su mu oči sijevale gnjevom. Ustao je, nagnuo 
se preko pisaćeg stola i vikao na okupljene izbjeglice. 

Zapanjeno sam ga gledala. 

»Je li to svečana priredba meni u počast?« — mislila 
sam. — »Ali tako je iskreno ljutit! Zar sam ja u Glavnom 
ustaškom stanu? Što je ovo?« 

U međuvremenu se Žegarac malo smirio, sjeo i brzo 
ispunjavao neke tiskanice. Ljutito im je dodavao i slao 
ih u Ulicu Račkoga 9. 

Začas se soba ispraznila. Polako je ustao, i dalje 
namršten, i sjeo do mene. Šutjela sam, zbunjena prizorom 
kojem sam upravo prisustvovala. 

— Tako vam je to, draga gospođo — rekao je. — 
I ja tako svaki dan moram primati one koji su pobjegli, 
moram primati koljače i lupeže. 

Šutjela sam i promatrala ga. Nehotice sam se sjetila 
tete Slave koja ga je toliko hvalila i samo njega nazivala 
»zlatni moj Žegarec«, 

On je šutio i promatrao mene. Na licu mu se polako 
pojavio smiješak. Osjećala sam se nelagodno kao da mi te 
zelene oči prodiru u mozak, kao da mi čitaju najskrivenije 
misli. Podilazila me želja da se dignem i odem. Osjećaj 
opreznosti što sam u Glavnom ustaškom stanu pojačao 
se tim prodornim pogledom. 

— Već je kod mene bila naša draga teta Slava koja 
nikako ne može naučiti moje ime. Neprestano me zove 
»Žegarec« — rekao je i nasmijao se. — Aaaa, ona je 
kolosalna! — Smijao se sve jače. — Sve mi je rekla 
o vama. 

Nešto se u meni stislo. »Zacijelo mu je rekla da smo 
komunisti, ali vrlo pošteni« — pomislila sam s nekom 
strepnjom i bijesom. I dalje sam šutjela, nisam znala 
što da govorim. On me uporno promatrao. 

— Pa jest, jeste vi takvi, baš kako mi vas je opisala 
teta Slava. Opasni ste vi — rekao je i opet se glasno na- 
smijao. 

Ustala sam. 

— Ako je teta Slava već bila kod vas, onda sve 
znate. Do viđenja. 

— Što je? — začuđeno me pogledao. — Kamo odla- 
zite? Još nismo ni počeli razgovarati. Sjednite. 

Sjela sam, ali sve me više obuzimalo uzbuđenje. 

— Da prijeđemo na stvar. Interesirao sam se za vašeg 
muža, govorio sam s Kavranom. On se nekako nećka. 
Prigovara mi da se previše zalažem za zatvorenike. Ipak 
sam saznao da ga zaista više ne muče. Tukli su ga samo 
prva četiri dana. Neprestano ga preslušavaju, ali on ništa 
ne priznaje. Kad bi bar ispričao i potpisao neku izmiš- 
ljenu priču, istraga bi odmah završila. 

— I odmah bi došao u logor — dodala sam trpko. 

— Ne bi. Za vrijeme istrage vrlo je teško nešto po- 
duzeti. Njegov referent Bogojevski, o kojem vam ne 
moram ništa govoriti, ne dopušta da se itko upleće. Čim ga 
se oslobodi, sve će biti bolje. Ali ta vaša teta Slava 
je kolosalna! — Opet se glasno nasmijao. — Izvolite 
cigaretu. 

Bila sam već toliko nervozna da sam se morala 
svladavati da mi ne dršće ruka dok sam uzimala cigaretu. 
Još nikad nisam naišla na takva čovjeka. Zašto se ne- 
prestano smije? Uživa li u mojoj nesreći? Ili mu se sve 
to čini samo dobra šala? Je li mu teta Slava koješta na- 
pripovijedala, pa sad uživa kako se ja pred njim poku- 
šavam pretvarati? Kakav je to čovjek? Zar ove strahote za 
njega ne znače ništa? Pa ipak, kako je vikao na izbjeglice. 
Gledala sam ga i sve više dobivala dojam da nije zao 
čovjek. Teško sam se otimala tom dojmu, uporno ponav- 
ljajući da radi u Glavnom ustaškom stanu. Čas sam mu 
željela sve ispripovijedati, ne skrivajući ništa, čas sam 
upravo osjećala potrebu da skočim i pobjegnem. Jedino 
me nada da bi se on možda ipak htio zauzeti za Grizija 
držala da ne odem. On je i dalje pripovijedao o teti 
Slavi i slatko se smijao. Naposljetku sam ipak ustala. 

— Hvala vam — rekla sam. — Moram žuriti u ured. 

— Nemojte gledati na to što se smijem — rekao 
je ozbiljno — ali teta Slava je tako zanimljiva da rado 
govorim o njoj. A sada da prijeđemo na vaš slučaj. Čim 
saznate da je preslušavanje završeno, odmah dođite. Sve 
ću poduzeti da vam pomognem. Bilo mi je vrlo drago što 
ste došli, što sam vas upoznao. Do viđenja. 


Uvečer mi je dotrčala Grizijeva sestra Smiljka. Ona 
je bila profesorica na muzičkoj školi u Zemunu, jer joj 
je muž Srbin emigrirao u Beograd. Sad je bila nekoliko 
dana u Zagrebu. 

Zagrlila me i kroz plač i smijeh govorila: 

— Istraga je završena. Prebačen je na Savsku cestu! 

»Živ je! Živ jel« — radosno sam ponavljala žureći u ured. 
— Oslobodio se Bogojevskog . . .« 

A onda mi se potkrala užasna misao: »Ako je osuđen 
na nekoliko godina logora? Odmah će ga transportirati u 
Jasenovac ili u Gradišku i ubiti... Hitno moram nešto 
poduzeti . . .« 

Oko devet sati nazvao me jedan Grizijev rođak. 

— Preslušavanje je završeno! Prebačen je na Savsku 
cestu — govorio je radosno. 

— To sam saznala jučer uvečer — odgovorila sam 
očekujući što mi još ima reći. 

— Dođi odmah na Zrinjevac! Čekam te! Važno je! 

— Sretno! Sretno! — dovikivale su mi kolege dok sam 
trčala niza stube. Odškrinula sam vrata od sobe Dajčevih 
i brzo rekla: 

— Istraga je završena. Na Savskoj cesti je! Zove me 
jedan rođak. Čini se da ima neki dobar plan! 

— Sad je već lakše! Zacijelo će vam pomoći! Sretno! 
— radosno su dovikivali za mnom. 

Slavko i Šandor Dajč, koji su nekoliko puta već bili 
u transportu za logor i u posljednji čas spašeni, dobro 
su me razumjeli. 

Gotovo sam trčala do Zrinjevca, žurila alejom plata- 
na i nestrpljivo se ogledavala. Grizijev me rođak opazio 
i pozvao žureći mi u susret. 

— Da nije već u logoru? — zapitala sam zabrinuto, 
dok mi je on srdačno stiskao ruku. 

— Nije. Sad sam bio kod doktora Šavora, šefa po- 
litičkog odjela. Obećao mi je da će ti dati dozvolu za 
razgovor s Grizijem. 

— Jeli ti dao? 

— Nije. On želi da dođeš sama. 

— Da dođem sama... Zašto da dođem...? — Ra- 
dosti je nestalo. 

— Želi te upoznati. 

Ušli smo u zgradu policije i uspeli se na prvi kat. 
Podvornik nas je najavio i odmah smo bili pozvani. 

Ulazila sam polako, oprezno, radoznala da vidim čo- 
vjeka o kome mi je toliko pripovijedao njegov tast. Je li 
točno ono što sam čula o njemu? Nije li taj čovjek druk- 
čiji kod kuće, a drukčiji u poslu kao što je ovaj? 

Visok, lijep muškarac, malo iznad tridesete, u tamnom 
odijelu, elastičnih kretnji, brzo nam je pošao u susret. 

— Vi ste gospođa Ogrizović? — upitao je, naklonio 
se i pružio mi ruku. 

— Da — odvratila sam suho prihvaćajući pruženu 
ruku. 

— Vaš je muž vrlo simpatičan — rekao je srdačno. 

— Da — ponovila sam. 

— Moram vam reći — nastavio je prijazno — da do- 
sad još ni za koga nije bio toliko intervencija kao za 
vašeg muža. Svaki dan se najmanje po pet-šest uglednih 
ljudi zauzima za njega. 

— Ipak nije koristilo — otelo mi se. 

— To ne možete tvrditi... Svi su dolazili, samo vi 
niste došli. 

Malo sam se namrštila, skrenula pogled u stranu i 
šutjela. 

— Mislio sam da ćete doći — rekao je malo u ne- 
prilici. 

— Zašto? — upitala sam trpko. — Bila sam kod 
vašeg tasta. 

— Da, rekao mi je. On je bio kolega Milana Ogri- 
zovića. 

— Znam. 

Razgovor je opet zapeo. Stajali smo još usred sobe. 
Neugodna šutnja se otegla. 

— Vi biste vjerojatno željeli vidjeti muža? — prekinuo 
je mučnu šutnju. 

— Dakako... 

— Odmah ću vam dati dozvolu za razgovor — rekao 
je živahno. 

Brzo je pošao do pisaćeg stola, uzeo nešto i odmah 
se vratio. 

— Izvolite — rekao je pružajući mi nekakvu cedu- 
ljicu. 

Polako sam je uzela, pogledala i pročitala: 


»Dozvoljavam gospođi Ogrizović jednokratni 
razgovor s njenim mužem profesorom Bogda- 
nom Ogrizovićem, u prisutnosti namještenika 
uza. 

Dr Šavor« 


Teško razočarana okretala sam ceduljicu ispisanu 
sitnim slovima i s bolom mislila: »Nije tiskanica, nema 
žiga. Neće me pustiti na razgovor. Grizi mu je simpatičan, 
želi mene upoznati . . . Sve je to nešto čudno. . .« 

— Budite bez brige, gospođo — rekao je toplo, po- 


gađajući moje misli. — Pustit će vas na razgovor kad 
pokažete tu ceduljicu. Poznaju moj rukopis i moj potpis. 

— Hvala — rekla sam bezbojnim glasom, i dalje 
sumnjajući. 

— Još nešto... — rekao je brzo, malo tiše. — 
Želio bih... molim vas... Bogojevski ne treba da zna 
za ovaj razgovor... bar ne sada... Poslije će svakako 
saznati .. . 


— Dobro — rekla sam i začuđeno ga pažljivo pogle- 
dala. 

Na umornom blijedom licu s podočnjacima bilo je ne- 
što bolno, zastrašeno. 

Odlazeći mislila sam: »To je, dakle, čovjek koji se 
od straha prihvatio tako strašne dužnosti . . .« 


Još iz tramvaja gledala sam kaznionicu na Savskoj 
cesti. Siva, golema zgrada okružena visokim zidom, na 
kojem je na svakom uglu visoko postavljena osmatračnica, 
bila je tmurna i tamna, iako je bljeskalo sunce, kao da je 
pokrivena sjenom. Prozori zgrade koja je tek djelomično 
provirivala iznad zida bili su prekriveni zaklopcima od 
dasaka, složenih jedna preko druge kao crepovi. 

Polako sam silazila sa ceste na puteljak prema vrati- 
ma visokog zida. 


5 Odmazda 6 5 


Ustaši na straži pred vratima pokazala sam ceduljicu 
i zatražila da me pusti k dežurnom. Otvorio mi je vrata, 
i ja sam s osjećajem jeze prekoračila strašni prag. 

Dežurni je okretao ceduljicu, čitao, opet je okretao 
a onda se namrgodio i grubo rekao: 

— Dođite poslije podne. 

— U koliko sati? 

— Oko četiri. 

Još je neko vrijeme držao ceđuljicu u ruci, a ja 
sam sa zebnjom promatrala njegove kretnje. 

»Hoće li je zadržati? Ili će mi je vratiti?« — tutnjalo 
mi je u mozgu. 

Naglo mi je pružio ceduljicu. Istrgla sam je i gotovo 
istrčala. 


Točno u četiri sata poslije podne ponovo sam ušla 
dežurnome u kaznionicu. Opet je okretao papirić, namršte- 
no gledao mene pa ceduljicu, nešto progunđao i rekao: 

— Dođite sutra. 

Izišla sam iz kaznionice, pošla puteljkom prema cesti, 
zastala, okrenula se i ogorčeno gledala sivu, strašnu 
zgradu. Nastavila sam pješice Savskom cestom kojom su 
tutnjali njemački tenkovi prema Savskom mostu. Išla sam 
polako s osjećajem nemoći. 

Uto sam pred jednim zidom opazila dvije velike sku- 
pine ljudi. Jedni su nešto pozorno čitali, a drugi su na 
drugom kraju zida gledali nešto i smijali se. Prišla sam 
da vidim što je. 

Na svakom kraju zida bio je po jedan svježe zalijep- 
ljeni plakat. Na prvome je bila oglašena nova mobilizacija; 
pozivala su se starija godišta i nesposobni. Slijedio je niz 
starih plakata, a na drugom kraju zida drugi je novi, 
objavljivao »dobro napredovanje« Nijemaca. Začudila sam 
se, jer ih već davno nisu lijepili, a sad kad se već desetak 
dana vode borbe na Siciliji nakon iskrcavanja Engleza i 
Amerikanaca i kad novine donose vijesti o velikim bitka- 
ma kod Bjelgoroda i Orela i navode razlog: »... bojeći se 
njemačke ofanzive boljševici napadaju. ..« bilo je čudno 
da lijepe plakate. U nizu starih, otrcanih i napola po- 
deranih plakata zadnji je prikazivao veliku raspucanu pe- 
tokraku zvijezdu od kamena. Na njoj stoji golemi ruski 

vojnik s uzdignutim rukama, a sa svih strana na njega juri- 
šaju mali vojnici u raznim uniformama — njemačkim, 
talijanskim, japanskim i raznih kvislinških zemalja. Na 
plakatu je bio veliki crveni natpis »Komunizam je na 
umoru«. Sad je točno uz taj stari plakat bio zalijepljen 
novi s parolom: »Opasnost je minula! « 

Ni ja nisam mogla suspregnuti smiješak, iako je to 
mogla biti provokacija da hapse ljude koji se smiju. Tada 
sam s druge strane okupljenih ljudi opazila starca kako 
kupi hrpu istih takvih plakata, kantu s ljepilom i četku. 
Ispod oka je pogledavao nasmijane ljude i sam se lukavo 
smiješeći. 

»Eto, to je njegov udio u borbi protiv okupatora« — 
mislila sam razdragano. 


Kad mi je četvrti put ustaša u kaznionici rekao da 
dođem sutra, nazvala sam doktora Šavora. 

— Gospodine doktore — rekla sam — već četiri 
puta odlazim na Savsku cestu, a još me ne puštaju na 
razgovor. Opet su mi rekli da dođem sutra. 

— Zar još niste razgovarali?! — planuo je. — Oti- 
đite danas poslije podne u četiri sata! Pustit će vas! 

Zadihana išla sam za ustašom koji je žurio preska- 
čući svaku drugu stubu. U prvom katu je zakrenuo hod- 
nikom, stao pred jednim vratima da me dočeka, otvorio ih 
i ušao, a ja za njim. Ceduljicu sa Šavorovom dozvolom 
za razgovor dao je agentu koji je sjedio za pisaćim stolom 
i rekao: | 

— Ima dozvolu za Ogrizovića. 

Ovaj je uzeo dozvolu, važno nabrao čelo i dugo je 
čitao. 

Stajala sam gotovo ne dišući i čekala odluku jednog 
od svemoćnih. 

Znala sam da je i taj, bude li htio, može poderati ili 
me uhapsiti. 

Bila sam napeta kao luk. 

»Zašto tako dugo okreće ceduljicu? Što razmišlja? 
Hoće li je poderati? Hoću li vidjeti Grizija.. . .« 

Trajalo je to kao vječnost. Tada je bacio ceduljicu 
na stol, pogledao me i rekao: 

— Dobro. Sjednite i čekajte. A ti reci da ga dovedu! 

». .. Da ga dovedu... Je li to moguće... .« 

Ogledala sam se po velikoj gotovo praznoj prostoriji 
S pisaćim stolom i jednom klupom uza zid. Polako sam 
pošla do klupe i sjela. Činilo mi se da se niski strop 
spušta, da me pritišće i guši. 

»Kuća oplakana... kuća oplakana...« — jednolič- 
nim ritmom mi je kucalo u mozgu. 

Koliko je vremena prošlo od onda kad smo tu knjigu 
zajedno pročitali za ciglu jednu noć? Eto, ovo je kuća 
oplakana. Koliko je ljudi odavde odvedeno u smrt? Koliko 
će ih živjeti tek nekoliko sati... 

Tijelom mi je prošla drhtavica. 

»Hoću li ga vidjeti? Hoće li opet nešto izmisliti da me 
vrate? Neće li ustaša javiti da ga više nema... .« 

Sjedila sam, a vrijeme je prolazilo neizmjerno polako. 
Agent za stolom nešto je pisao. Praznina velike sobe s 
malim prozorima, niskim stropom s lukovima i zamazanim 
podom kao da se uvlačila u mene. Reska škripa pera ra- 
stakala mi je živce. Činilo mi se da je vrijeme stalo. 

Približavali su se grubi koraci vojničkih cokula i 
neki nejasni šum. 

Skočila sam i nesvjesno pritisnula ruke na prsa. 
Vrata su se naglo otvorila, u sobu je ušao krupan ustaša 
gruba lica s brazgotinom. Za njim je išao Grizi. 

Stajala sam trenutak gotovo ne shvaćajući da je to 
zaista on. 

I Grizi je stao. Pognut, sivoblijeda lica, s velikim 
crnim podočnjacima, sa zavijenim nogama, u nečijim pa- 
pučama, gledao me teško dišući. A onda se sretno nasmi- 
ješio. 

— Grizi!!! 

— Slava!!! — viknuli smo istodobno. 

Potrčala sam prema njemu. I on je pokušao potrčati. 
Zagrlili smo se i ljubili. Onda smo pritisnuli obraz na 
obraz tako da su nam usta bila blizu uha i istodobno brzo 
šaptali: 

— Drugovi ti zahvaljuju što nikoga nisi izdao. Reci 
da si bolestan pa da te prebacimo u bolnicu na Rebru. 
Pokušat ćemo bijeg . . . 

— Javi da me izdao Tomislav. Reci Čerkezu da bježi, 
u tragu su mu. Bogojevski želi govoriti s tobom. Zna sve 
otebi... 

— Što je? Što šapćete?! — zaurlao je agent, skočio 
na nas, zgrabio nas za ramena, grubo otrgnuo i odbacio 
svakoga na svoju stranu, tako da smo nekoliko koraka 
poletjeli natraške i zateturali. 

— Ako kažete još samo jednu riječ a da ja ne čujem, 
prekinut ću razgovor. A vi se čuvajte!!! — izderao se 
na mene, prijeteći mi šakom. 

Opet smo potrčali jedno prema drugome. Grizi me 
ogrlio oko ramena, a ja njega oko pasa. Tako smo polako 
došli do klupe kraj zida i sjeli. Uhvatio me za ruke i 
milovao ih. Osjetila sam da su mu otečene. 

Sjedili smo tako teško dišući od sreće, milovali ruke 
i smješkali se gledajući jedno drugome oči zamagljene 
od suza, 

Agent je stajao pred nama, namršteno nas gledao i 
slušao što govorimo. 

— Tvoja i moja mama te pozdravljaju — govorila 
sam. — I teta Slava. Tvoje sestre Ljerka i Smiljka... i 
moje sestre i brat... Cenka, Stanka, Mimika i Josip... 
isvirođaci...i prijatelji... 

— A djeca? Kako su djeca? — upitao je drhtavim 
glasom. 

— Marijana se bojala... sad je sretna... šalje ti 
pozdrav i poljubac. Višnja svaki dan viče i plače: »Gdje je 
moj tatek? Hoću da dođe tatek!« 

— A Milan? 

— Lijepje...debeljuškast...guče... 

Zaklopio je oči i grčevito mi stiskao ruke. 

Šutjeli smo. Zagrlili smo se, ja sam mu naslonila glavu 
na rame, a on svoju na moje kose. 

Agent je stupio bliže, gotovo nas je doticao. Bio je 
spreman da nas rastavi kod prve riječi koju bismo šapnuli. 

Nismo mogli razgovarati. Šutjeli smo neko vrijeme, a 
onda sam rekla: 

— Sprema se svečana izvedba stote predstave »Hasan- 
aginice«, Dobili smo posebne pozivnice i ložu za obitelj. 

Opet smo šutjeli. Šutjeli smo, jer smo toliko toga 
željeli pitati, čuti. Kako sam željela da saznam što su s 
njim radili, jesu li ga mučili! Željela sam mu reći da 
se svi zauzimaju za njega. Imala sam potrebu da mu ka- 
žem kako se vode borbe na Siciliji, kako Rusi napreduju 
svom žestinom, kako kod nas ima sve više akcija. Osobito 
sam mu željela reći da su prije desetak dana partizani 
upali u Lepoglavu, zauzeli kaznionicu i oslobodili sve po- 
litičke zatočenike! 

A morali smo šutjeti. Agent je i dalje stajao posve uz 
nas. Grizi se malo nagnuo i upitno me pogledao. Očima 
je pitao ima li dobrih vijesti. Malo sam se nasmiješila 
i nekoliko puta lagano potvrdno kimnula. Stisnuo mi je 
ruku i opet naslonio glavu na moje kose. 

Sjedili smo zagrljeni, a iako nismo smjeli razgovarati 
i zajedno doživljavati tako velike uspjehe partizana i 
saveznika, bili smo sretni da smo nakon toliko užasnih 
patnji, straha i čežnje, načas opet zajedno. 

— Dosta je razgovora! ! — Grubi glas je prekinuo na- 
šu kratku sreću. 

Polako smo ustali, držeći se za ruke, i gledali u oči. 

»Zar je prošlo već pola sata? Zar nije tek nekoliko 
minuta? Kad ćemo se opet vidjeti? Hoćemo li ikad više?« 
— pitali su naši pogledi. 

Zagrljeni, polako smo išli iz sobe pa hodnikom do 
stuba. Tu je čekao onaj ustaša koji ga je doveo. Okrenutih 
glava, smiješeći se, ja sam polako silazila stubama, a on 
se uspinjao. 

— Marijana — šaptala sam kćerkici — odnesi ovaj 
listić teti Cenki. Pazi da nitko ne vidi kad ga budeš 
dala. 

— Dobro — odgovorila je šapatom. — Znam, pazit 
ću. 

Stavila sam joj list u malu dječju torbicu, pa je 
otrčala. 

Legla sam. U meni se izmjenjivao osjećaj sreće i 
užasa. 

»Videla sam ga, živ je... Kako izgleda! Kao starac«. 

A onda sam ponavljala u sebi: 

»Na intervenciju Crvenkovića prestali su ga tući... 
Nakon gotovo četiri tjedna kako izgleda! Bi li bio ostao 
živ da su ga dulje tukli i mučili? Otečene ruke... noge 
zavijene ... pogrbljen. .. zacijelo su mu slomili rebra... 
Moram ga nekako premjestiti u bolnicu na Rebru. Po- 
kušat ćemo bijeg . . . Drugovi su mi obećali . . .« 

U tim me mislima zatekla Cenka koja je odmah do- 
trčala. 

— Vidjela si ga! — toplo je govorila. — Jesi li bila 
kod Grizijeve i naše mame? 

— Bila sam — odgovorila sam dižući se. — Grizijeva 
mama se zamalo onesvijestila a onda rekla: »No vidiš! Ja 
sam znala da se sinu Milana Ogrizovića neće ništa dogo- 
diti.« Nisam joj rekla da su ga tukli ni kako izgleda. 
Nisam htjela da njenoj ionako prevelikoj patnji dodam 
još jednu bol. A naša me mama zagrlila, zajecala i rekla: 
»Spasit ćeš ga, dijete moje! Spasit ćeš ga, zlatnog našeg 
Grizija!« 

— Jesi li predala list Zdenku Škrebu? — upitala sam. 
— Vijest je vrlo važna i hitna. 

— Jesam. Zdenko je obećao da će ga još danas 
predati dalje. 

Bila je to, naime, vijest da je Čerkez u opasnosti, 
da su mu na tragu kako mi je šapnuo Grizi. 

— Pođi opet k Šavoru... — savjetovala je Cenka. 

— Tako teško ulazim u tu zgradu policije — prekinu- 
la sam je. — Iako vidim da je Šavor spreman da pomogne 
Griziju, ne mogu se otresti sumnje. Isto tako se osjećam 
i kod Žegarca. 

— Moli Šavora za dozvolu da mu odneseš rublje, 
hranu i pokrivač. 

— Teško mi je moliti ustaše i policajce. . . 


— Svladaj se! Griziju si potrebna — mirila me 
Cenka. 

— Ljerka hoće da ode nadbiskupu Stepincu — na- 
stavila sam. — Ja je u tome ne mogu spriječiti. Iako se 


poznaju, ne vjerujem da će se on zauzeti. On zna da su 
Grizijeva majka i Ljerka pobožne, i ne bi mu bilo krivo 
kad bi se mogao pokazati velikodušnim, ali ipak neće 
htjeti da se kompromitira. Pokušala sam je odvratiti od 
toga, no Ljerka nikako ne odustaje. 

— Pusti, neka ide. Ne bude li se htio zauzeti, saznat 
će to i njihovi znanci. 

— Hoće da ode i pateru Mileru, ali joj ni to neće 
koristiti. 

— A što radi teta Slava? 

— Bila je više puta kod Crvenkovića. On ga zasad 
štiti. Osim toga, teta Slava neprestano trči okolo, već je 
posve iscrpena, Ipak se bojim da govori svašta... 

— Jeli Grizijeva mama intervenirala? 

— Nije. Uvjerena je da mu se neće ništa dogoditi. 
A kako da je razuvjerim? Kako da joj dokažem da nitko 
nije zaštićen u ovoj nesretnoj »endehaziji«? Zar bih joj 
mogla reći da je svaki onaj koji dođe u ruke ustašama 
i Nijemcima tog trenutka već mrtav, da je samo pitanje 
vremena kad će ga prebaciti u logor, gdje će ga ubrzo na 
najstrašniji način ubiti ili ga strijeljati za odmazdu. Zar 
joj mogu reći da je uhapšeni Grizi kao i strijeljani Grizi? 
Ako ga ne spasimo, neće preživjeti. Mogu li joj to reći? 

Potišteno smo šutjeli neko vrijeme, a onda sam od- 
lučila: 

— Sutra ću otići doktoru Šavoru. Zamolit ću ga da mi 
da dozvolu za nošenje hrane i rublja. Ne znam bih li tra- 
žila i dozvolu za razgovor. 

— Možda je ipak bolje da zasad ne tražiš razgovor. 
Radije nastoj da dođe u bolnicu na Rebru. 

— Imaš pravo. Sutra idem i Žegarcu. Rekao mi je da 
dođem čim završi istraga. Možda će njemu poći za rukom 
da ga prebaci u bolnicu. 

— Jesu li vas posljednji put odmah pustili na razgovor? 
— prijazno je upitao doktor Šavor. 

— Jesu. 

— Želite li nešto? 

— Da. Željela bih da mu smijem odnijeti hranu, 
rublje i pokrivač. 

Načas se zamislio, a onda napisao dozvolu. 

— Molim vas... neka ni ovo ne sazna Bogojevski . . . 
— rekao je pružajući mi cedulju. 

Pred vratima kaznionice na Savskoj cesti čekalo nas 
je oko tridesetak žena, muževa, roditelja ili djece uhap- 
šenika. Razgovaralo se o tome hoće li svima primiti 
hranu, kome će vratiti košaru... o tome tko je u među- 
vremenu otpremljen u logor ili ubijen. Strah i užas leb- 
djeli su nad tom skupinom ljudi. Čekali smo da se otvore 
vrata, da se pojavi grubi ustaša, da čujemo osudu: prima 
li košamu ili je vraća. 

Svi smo mislili: »Nije li već u logoru? Je li još 
živ?« 

— Moja je kći već treću godinu u zatvoru, jer je 
molila na policiji da joj izruče tijelo ubijenog muža. On 
je stradao među prvima. Možda ste čitali plakat... inže- 
njer Bude Borjan... 

Trgnula sam se i upitala starca: 

— Lucija je ovdje u kaznionici? 

— Poznajete li je? — upitao me sa smiješkom. 

— Poznajem. I Budu sam poznavala... 


— Kakav krasan čovjek... — govorio je starac, a 
brada mu je podrhtavala. — Sad se već treću godinu 


bojim za kćer... Gdjekad mislim da neću izdržati... 

Vrata su se naglo otvorila. Nesvjesno smo se natisnuli 
prema ustaši. 

— Odbij!!! — zaurlao je. — Ne budete li mirni i 
ne bude li reda, nikome neću primiti košaru! 

Polako smo se odmaknuli. 

Bez žurbe je uzimao jednu po jednu košaru, pregleda- 
vao dozvolu i dodavao košaru ustaši s onu stranu vrata. 
I moju je dozvolu dugo i pomno čitao, a onda uzeo ko- 
šaru i dodao je. Vrata su se zatvorila. Nastala je tišina. 
Sad ćemo saznati tko je živ, tko je još ovdje... Stajali 
smo nepomično, bez riječi, očiju uprtih u vrata. Prošlo je 
tako možda pola sata kad su se vrata ponovo otvorila. 
Ustaša je vratio dvije pune košare. 

— Gdje je moj muž? 

— Što je s mojom ženom? — čuo se vapaj. 

— Ne znam. 

— Recite... 

— Jeli živ?! 

Vrata su se treskom zatvorila. 

Strašna tišina prekidana teškim disanjem prisutnih. 
Kome će sutra vratiti košaru? 

Žena je tiho zaplakala, a mužu se zgrčilo lice. Još 
su neko vrijeme stajali gledajući u vrata, kao da nešto 
očekuju, kao da nije moguće da njihovih više nema. Onda 
su oklijevajući pošli. 

Gledali smo ih s užasom i mislili: »Kako je strašno 
što su naši ovdje, a kakva je ipak sreća što su još tu...« 

— Gdjekad i malo kasnije vrate košaru — šapnuo 
je netko. 

Svi smo se i nehotice stresli. 

Stajali smo tako gotovo dva sata. Počeo je ponovo 
razgovor. Neki su se tek upoznavali, a drugi su već odav- 
no bili znanci... upoznali su se ovdje pred ovim vratima. 
Govorili su o svojima u zatvoru, ali nitko nije spominjao 
zašto su uhapšeni. Nije bilo ni potrebno. 

Vrata su se ponovo otvorila. Ustaša nas je prozivao 
i vraćao košare. Sa zebnjom smo čekali da vidimo jesu li 
prazne. 

Prihvatila sam svoju košaru i s užasom osjetila da 
je teška. Naglo sam strgla ubrus. S olakšanjem sam vid- 
jela da su zdjelice prazne, a u košari je Grizijevo rublje. 

»Još je ovdje . . .« — mislila sam žureći kući. »Moram 
ga što prije prebaciti na Rebro . . .« 


Dok sam otključavala vrata, čula sam kako hodnikom 
netko trči. Bile su to Miranda i Rozika. 

— Jeli još na Savskoj? 

— Jeste li predali hranu? — pitale su istodobno. 

— Još je ondje... predala sam — veselo sam od- 
govorila. 

Prazne sam zdjelice dala Roziki, a rublje sam unijela 
u sobu i uzbuđeno vadila i pregledavala komad po ko- 
mad. Tražila sam list. 

— Možda se nije usudio poslati pismo — uzbuđeno je 
primijetila Miranda. 

— Poslao je... sigurno je poslao. Mora biti u nekom 
šavu — govorila sam i drhtavim prstima opipavala ru- 
bove. 

— Evo ga! Piše mi! — uskliknula sam držeći ovrat- 
nik košulje. 

U isti tren je u sobu utrčala Rozika sa zdjelicom 
za hranu u ruci. 

— Ovdje nešto piše! — veselo je dovikivala još s 
vrata. 

Dotrčala sam do nje i gotovo joj istrgla iz ruku 
bijelu emajliranu zdjelicu. 

Na dnu mokre zdjelice koju je već bila počela prati 
razlijevale su se tintanom olovkom napisane riječi. 

Nagnule smo se nad zdjelicu, a ja sam sricala: 

»Pogledaj rublje. Idući put pregledaj novine na dnu 
košare. Voli te Grizi.« 

— Da se zdjelica okrenula? Da su ustaše to vidjeli? 
— otelo mi se. — Nikad više ne bih dobila dozvolu... 
odveli bi ga ulogor... 

Brzo sam vratila Roziki zdjelicu i uzela košulju. Na 
ovratniku sam našla rasparan šav, još ga jače oporila i 
izvadila ceduljicu — otrgnuti komadić teke. Uzbuđeno 
sam čitala: 

»Mila moja, meni je dobro. Traži dozvolu za razgovor. 
Doktor Šavor mi je obećao. Ljubi te tvoj Grizi. Sve bu 
dobro!« 

Stajala sam, držala ceduljicu i čitala drugi put, peti 
put, možda i deset puta... 

— Sve bu dobro — ponavljala sam. — Sve bu 
dobro. 

Smijala sam se i jecala od sreće. 

Brzo sam napisala pisamce i pozvala Marijanu. 

— Odnesi odmah teti Cenki — šaptala sam. — Pazi 
da te nitko ne vidi! 

Javila sam drugovima kako imam mogućnost da držim 
vezu s Grizijem. 


Dva dana nakon toga Cenka mi je donijela odgovor. 
Dobila sam zadatak da budem partijska veza sa zatvo- 
rom. 

Oko šest sati ujutro, upravo dok sam dojila Milana 
prije odlaska u ured, na vratima se začula duga i nervozna 
zvonjava. Trgnula sam se. 

»Što je to?« — sa strahom sam pomislila, stavila 
Milana u kolica i pošla prema vratima. 

Netko je trčao hodnikom, vrata su se naglo otvorila, 
utrčala je zaplakana moja sestra Stanka. Ukočila sam se. 


— Slava!! — vrisnula je i pala mi oko vrata. 

— Što je? — prošaptala sam s jezom. — Da nisu 
ubili Grizija? 

— Moj Branko je uhapšen! — jecala je. 

— Branko... — šaptala sam i čvrsto je zagrlila. — 
Ti, sirotice . . . 


— Noćas poslije ponoći došli su, odveli ga... 

— Znaš li gdje je? 

— Ne znam, ali mislim da je u vojnom zatvoru. 

Pala je na kauč i glasno jecala od strašne boli. Sjela 
sam do nje i okamenjena je gladila po glavi. Nisam znala 
što da joj kažem, nije ni trebalo da govorim, proživljavale 
smo isto. 

— Cijela grupa je uhapšena. Sokolović, Mihočević, pa 
Branko — jecala je. 

— Kako je teti Ivakić? Jedini sin... — pitala sam 
sa strepnjom. 

— Mama je očajna. Ne nada se da će ostati živ... 
Ipak, dobro se drži... hrabra je... 

— Neka odmah ide intervenirati znancima i prijate- 
ljima Joze Ivakića, možda će pomoći. 

— Ići će još danas... — govorila je kroz plač. 

— Umiri se, Stanka, umiri se... — govorila sam 
grleći je. — Odmah ga pođi tražiti, jer svaka minuta može 


6 Odmazda 81 


biti odlučujuća. Pazi, Stanka, pred bandom nemoj plakati. 
Budi ponosna. 

Obrisala je suze i tvrdo rekla: 

— Ne boj se! Ni pred kim neću plakati. Samo 
ovdje... kod tebe... 

Sjedile smo zagrljene i neko vrijeme šutjele. Onda 
kao da je iz mene izbilo ogorčenje, počela sam više na- 
glas misliti nego svjesno govoriti. 

— Pa baš sada... sada! Mussolini je dao ostavku, 
saveznici napreduju, Rusi jure prema zapadu, partizani 
tuku na sve strane... Kad je rat počeo, mnogi su mislili 
da će kratko trajati. Mi smo znali da to nije moguće, ali 
sad bi se sve moglo brzo svršiti. Italija će zacijelo uskoro 
kapitulirati, a onda ni slom Njemačke nije daleko... 

Opet smo šutjele, a onda je Stanka zajecala: 

— Da, da... baš sada! Ako rat i završi uskoro, do- 
tad će ustaše i Nijemci biti sve okrutniji, poubijat će sve 
uhapšenike i logoraše! 

— Možda neće imati vremena — neuvjerljivo sam je 
tješila, jer sam se i sama bojala toga. 

— Moramo sve poduzeti... 

— Hajdemo — rekla sam nakon nekog vremena. — 
Ja danas neću u ured. 

Telefonski sam javila da taj dan neću doći na posao, 
pa smo zajedno pošle u grad. Polako smo hodale i raz- 
mišljale što da poduzmemo. Situacija je bila takva da se 
ja nikako nisam smjela uplesti u intervenciju za Branka, 
jer ne samo da ne bih ništa mogla pomoći nego bih 
vjerojatno i naškodila. Nismo smjele Branka i Grizija do- 
vesti u vezu; po mogućnosti nitko od ustaša nije smio 
znati da su njih dvojica u rodu. 

Rastale smo se. Stanka je pošla tražiti Branka, a 
ja sam krenula k teti Slavi. Na trgu i po ulicama proda- 
vači novina su veselo izvikivali najnoviju vijest: »Odgovor- 
ni službeni krugovi ističu da je u Italiji službeno uništena 
fašistička vladavina!« 

Još prije nego što mi je otvorila, teta Slava je stala 
pred staklena vrata i prekrižila se. 

— Jesus, na! Kako to izgledaš? Što se dogodilo? 

— Otvori, teta Slava! 

Otvorila je vrata i obasula me pitanjima: 

— Je li Puršek živ? Jesu li ga odveli u logor? Što 
ti je? Kako opet izgledaš? 

— Branko je uhapšen — rekla sam muklo. 

— Jesus, na! Koji Branko? 

— Branko Ivakić, Stankin muž. 

— Vi ste komunisti strašni! Zar nije vidio što se 
događa s našim Puršekom? Zašto je i dalje radio svašta? 

— Noćas su ga odveli. Stanka još ne zna gdje je. 
Ako možeš, molim te, teta Slava, pomozi joj da ga 
nađe. 

— Kako ne bih htjela! Odmah idem! Već letim! Sve 
ću noge polomiti za vas komuniste . .. 

— Teta Slava, kad već nisam otišla u ured, molim 
te, hajdemo nas dvije danas Crvenkoviću, a onda ti dalje 
traži Branka, Strašno se bojim da će Grizija odvesti u 
logor. Ne znam na koliko i kako je suđen, pa se pla- 
šim... 

— Dobro. Idemo k Crvenkoviću, ali se ne moraš 
bojati — rekla je i onda prešla u patos: — Jedinom 
sinu... 

— Teta Slava, ostavi se tih gluposti! I sama znaš ka- 
kvo je vrijeme. Nitko nije zaštićen. 

— Viste komunisti... 

— Ako nećeš, idem sama. 

— Zašto me ljutiš? — spočitnula mi je plačnim gla- 
som. — Kako ne bih išla za mog Puršeka? A isto tako i 
za jedinog sina hrvatskog književnika Joze Ivakića. Pozna- 
vala sam pokojnog Jozu Ivakića, siromaha, a sad njegov 
SIM ze 
— Brzo se obuci, moram otići i do Šavora. Obećao 
mi je još jednom dozvolu da Griziju odnesem rublje 
i hranu. 

— Ati psuješ moje drage poštene ustaše! 

— I sama znaš da on nije ustaša — prekinula sam 
je. — Zar još nisi prestala tražiti »dobre i poštene 
ustaše«? Nisi li i sama dosta vidjela i čula u vlastitoj 
kući? : 

— Da...zato si ti kriva. 

— Nisam ih ja pozivala k tebi u goste, nego si ti 
mene i Grizija na prijevaru nekoliko puta dovela k sebi 
onda kad si zvala i svoje ustaše. Zar si zaboravila ono s 
»dragim Cvjetanom«? Koliko si ga hvalila kako je dobar 

i pošten. Onako visok, vitak, otmjen, s nedužnim licem 
kao u djeteta, zaista je davao takav dojam. O njemu 
nisam znala ništa drugo nego da je ustaša. Čim smo 
počeli govoriti o ratu, on je sa smiješkom pripovijedao o 
zločinima koje je počinio! A ona njegova sestra Zlatica, 
koja je prije rata bila opatica tako »draga, dobra i pobož- 
na«! Mirno je pripovijedala kako na Savskoj cesti pregle- 
dava Židovke imaju li uza se dukata i dragulja pa hladno- 
krvno rekla kako prijavi svaku kod koje nađe nešto 
sakriveno, te je ubiju. 

— Za to si ti kriva! — prekinula me srdito. — Tako 
si je dugo ispitivala... A Cvjetana ste napili... 

— Zar misliš da bi pred tobom inače to govorili? 

— A sad mi više ne dolaze. 

— Jeli ti žao? 

— Žao? Vi ste komunisti strašni! Izbacila sam ih! 


— A onda si pronašla druge »dobre i poštene«, kao 
što su bili i ovi. Zar ne vidiš i sama, teta Slava, da ne- 
prestano tražiš poštenog ustašu? Ali, nećeš ga naći. Sjećaš 
li se kad smo proljetos Grizi i ja došli k tebi i tamo 
zatekli društvo starih dobrih Hrvata? Čim smo ušli, shva- 
tila sam kako ne želiš da se vaš razgovor nastavi pred 
nama. Ali, nisi im mogla reći da ušute. A kad si nas 
predstavila kao nećaka i nećakinju, oni su nastavili pripo- 
vijedati. Upravo su se vratili od Pavelića. Bila je to de- 
putacija starih dobrih Hrvata — naivčina kao što si i 
sama. Pošli su mu reći što se sve događa u »enđehaziji« 
i zamolili ga da se zauzme i spriječi nedjela, jer time 
škodi »slobodnoj i nezavisnoj«. A on je ustao, grubo ih 
prekinuo i rekao: »Ne samo da ja to znam nego se to sve 
radi po mom osobnom naređenju. Ali ne budete li vi, 
takozvani dobri stari Hrvati mirni, i vi ćete doći na red!« 

— Zašto me mučiš? — zastenjala je i pritisnula 
ruku na prsa. 

Zagrlila sam je i nježno nastavila: 

— Ne govorim ja to tebi, teta Slava, da te mučim, 
nego zato da napokon shvatiš kako dobri stari Hrvati i 
ustaše nisu isto. Shvati već jednom da nema poštenih 
ustaša, shvati da je Grizi ugrožen kao i svaki drugi čovjek 
koji je uhapšen. Shvati da nipošto nije zaštićen time što 
je sin Milana Ogrizovića. Teta Slava, molim te, misli na 

to da ga svaki čas mogu odvesti u logor i ubiti, da može 
svaki dan biti na plakatu strijeljanih za odmazdu. 

Šutjela je neko vrijeme pognute glave, a onda umorno 
rekla: 

— Nemoj tako govoriti i mami. Ipak vjerujem da mu 
se ništa neće dogoditi. Vidiš da se brinem, da letim na 
intervencije, da se zauzimam za njega, a ti ipak pretjeruješ. 
Nisu svi... 

— Hajdemo, teta Slava, požuri da stignem i do Šavo- 
Ta — prekinula sam beznadnu raspravu. 

— Crvenković je vrlo fini gospodin — govorila je 
teta Slava — a njegova žena dama u punom smislu riječi. 
Idemo najprije k njenoj kući. Ona će zacijelo govoriti svo- 
mu mužu i zauzeti se za Grizija. 

Osjećala sam se nelagodno dok smo čekali da nam 
otvore vrata. 

Hoće li teta Slava dignuti ruku na fašistički pozdrav? 
Inače to nije činila, a ako u kući glavnog direktora za 
javni red i sigurnost — ministra policije — to ipak učini, 
hoću li morati i ja? 

Vrata je otvorila kućna pomoćnica. 

— Je li milostiva doma? — upitala je teta Slava 
umilno. 

— Jest. Izvolite unutra. 

— Gospođo Franić! Kako mi je drago što ste došli! — 
dočekala ju je starija gospođa. — Kod mene je upravo 
vaša sestra, gospođa Ogrizović. Izvolite, izvolite! 

— Ovo je moja nećakinja, žena našeg jadnog pro- 
fesora — predstavila me. 

— Drago mi je — rekla je prijazno. 

Ušle smo u polumračnu sobu, namještenu staronjemač- 
kim pokućstvom, sa zavjesama od teške zelene svile. Za 
velikim stolom pokrivenim baršunastim stolnjakom do- 
stojanstveno je sjedila Grizijeva majka. Vidjela sam da je 
došla intervenirati, ali nije mogla moliti. Došla je tražiti. 
Smatrala je da se za njenog sina svi moraju zauzimati. 

— Ivi ste došle? — dočekala nas je kao da joj 
nije drago što smo se ovdje sastale. — Ja sam već rekla o 
čemu je riječ i zamolila gospođu da se gospodin generalni 
direktor zauzme kako bi Puba došao u bolnicu. 

— Drage moje gospođe — govorila je pedesetogo- 
dišnja dostojanstvena gospođa Crvenković — shvaćam 
kakva je to nesreća za tako otmjenu obitelj. 

Majci i teti Slavi se uljudno smješkala, dok je mene 
radoznalo promatrala ispod oka. 

— Draga moja — s patosom je zavapila teta Slava — 
dakako da je to za nas velika nesreća! A on je siromah 
tako bolestan! Samo da nije u zatvoru! Kakva sramota! 
Ali vi ćete se zacijelo, draga moja, zauzeti kod vašega 
gospodina muža da dođe u bolnicu. Jadni naš dragi... 

Nije znala kako da ga nazove, jer joj se činilo ne- 
priličnim da ga ovdje zove Puršek, a na ime Bogdan nije 
bila navikla. 

— Drage moje gospođe, svakako ću govoriti sa svojim 
mužem, sve ću poduzeti... Budite bez brige, on se i 
dosad zalagao. 

— Znam da ste se već zauzeli, hvala vam, draga... 
— govorila je teta Slava i ponosno pogledavala majku, da 
joj pokaže kako je ona bila kod Crvenkovića mnogo prije 
nje. 

— Hvala vam lijepo — rekla je malo ukočeno majka 
i ustala. 

I mi smo se digle i oprostile se. 

— Ti, Ljuba, idi odmah kući — rekla je teta Slava. 
— Nije dobro da tako bolesna hodaš okolo. Ja ću otrčati 
još na jedno mjesto ... na intervenciju — dodala je važno 
i tajanstveno. 

Znala sam da će pokušati naći Branka i bila sam 
joj zahvalna na tome. 

Pogledala sam majku i mislila kako se i sada, kad 
je Grizijev život možda ovisio o jednoj riječi svemoćnog 
Crvenkovića, držala prema njegovoj ženi. Znala sam kako 
je toj ponosnoj ženi teško nekoga moliti, pa i za život 
svoga sina. 

Stajali smo pred vratima kaznionice na Savskoj cesti. 
Sunce sredine kolovoza nemilosrdno je peklo, ni daška 
vjetra. Šutjeli smo i čekali kome će primiti a kome vratiti 
košaru. | 

— Moj je sin osuđen na dvije godine logora — tiho 
je rekla jedna žena, vjerojatno radnica. — Svaki dan se 
bojim da ga više neću naći. Znam da će mi ga ubiti čim 
ga otpreme u logor. 

— Možda neće — pokušala ju je tješiti neka mlada 
elegantno odjevena žena. 

— Ah, ja znam kao i svi vi da one koji su osuđeni 
na dvije ili više godina logora odmah ubijaju. Sve sam 
pokušala ... — Glas joj je zadrhtao. Zašutjela je, namršti- 
la se i stisnula usne da ne zaplače, a onda završila: — 
Ništa nije koristilo. 

Nitko nije pitao zašto je zatvoren, tko se zauzimao 
— bilo je to svejedno, svima je bilo slično. 

Ustaša je otvorio vrata, prozivao, primao košare i 
neke vraćao pune. Opet ista pitanja sa suspregnutim 
krikovima: 

— Gdje je? Je li živ? 

I grubi odgovor: 

— Ne znam! Ne tiče me se! 

Opet čekanje, beskrajno dugo čekanje na žezi, na 
suncu pred strašnim vratima. 

Prošao je cijeli sat otkako su primili hranu, kad 
opazismo da stazicom dolazi žena s košarom. Držanje joj 
je bilo nekako bahato. 

— Pustite me do vrata! — rekla je drsko i počela se 
gurati. 

— Neće više primiti, zakasnili ste — dobaci netko. 

— To se vas ne tiče — otresla se, stigla do vrata 
i počela lupati. 

Začuđeno smo je pogledali. Nismo bili navikli na to 
da se oni čiji su rođaci uhapšeni ovako ponašaju prema 
nama, jer smo se mi, povezani istom nesrećom, osjećali 
bliski. 

— Otvorite! — vikala je i dalje lupajući po vratima. 

— Zakasnili ste — opet je primijetio netko. 

— Što vas briga! — viknula je ljutito i dalje lupala 
po vratima. 

Vrata su se naglo otvorila, provirio je ustaša i 
zaurlao: 

— Što je to? Tko se usuđuje lupati po vratima! 

— Donijela sam hranu za svog muža — drsko je 
odgovorila žena i pružila košaru. 

Ustaša ju je trenutak gledao zabezeknuto, a onda se 
zacrvenio i vrisnuo: 

— Odbij!! Kakav bezobrazluk! Vrijeme za predaju 
hrane je davno prošlo! Hoćeš li da te uhapsim, gaduro?! 

— Ne budite bezobrazni! — rekla je srdito. — Moj 
muž nije komunist, nego ustaša! 

Onaj na vratima se malo zbunio pa upitao: 

— Jeli ovdje u službi? , 

— Nije. On je uhapšen, ali nije bandit nego ustaša. 

— Odbij! Ako je uhapšenik, ne tiče me se zašto je 
uhapšen i što je! Odbij! — zaurlao je i zalupio vratima. 

Mi smo se nehotice odmaknuli od te žene i zbili u 
grupu. Nismo više bili hrpa nesretnih i, iz bojazni da na- 
šima ne naškodimo, pokornih. Sad smo bili grupa ponos- 
nih ljudi. 

Žena je sama stajala pred vratima ne vjerujući da 
se pred njom, ženom ustaše, zatvaraju vrata. 

Gledali smo je s prezirom i razmišljali o tome zašto je 
ustaša mogao biti uhapšen. Zbog klanja zacijelo nije, jer 
im je to bio zadatak, dakle vjerojatno zbog kakve sitne 
prljavštine. 

Ona se rasrdila i ponovo počela lupati po vratima. 
Ustaša je odškrinuo vrata i zaderao se: 

— Ako ne prestaneš, uhapsit ću te, droljo! 

Stajala je i začuđeno gledala u zatvorena vrata. Onda 
se polako okrenula k nama. Vidjeli smo da nas želi nešto 
pitati. Zbili smo se u još tješnju grupu i okrenuli joj leđa. 

Stajala je časak, a onda polako pošla prema cesti. Pratili 
smo je pogledom punim mržnje i prezira. 

Radnica koja se bojala za sina iznenada počne šap- 
tati kroz stisnute zube: 

— Što ih mrzim... mrzim... Muža su mi odveli u 
logor, više se ne javlja. Odveli su ga za jedne racije... 
Znate, onda kad su po gradu bile oblijepljene tjeralice za 
Josipom Brozom Titom. Na tjeralicama je pisalo da će 
onaj koji ga živog ili mrtvog preda u ruke ustaša ili Nije- 
maca dobiti sto tisuća zlatnih maraka. Poslije toga se 
govorilo po gradu da je kod nas na Trešnjevci netko na 
jedan telegrafski stup zalijepio cedulju pisanu rukom na 
kojoj je stajalo: »Za poglavnika živog ili mrtvog plaćam 
deset kuna.« Onda su kod nas na Trešnjevci svaki dan 
bile racije, premetačine i hapšenja. Ja tu cedulju nisam 
vidjela i ne znam je li postojala, ali su kod nas pohapsili 
vrlo mnogo ljudi. Za tih su mi racija najprije odveli muža, 
a onda sina. Muža su odmah otpremili u logor... jednom 
se javio i nikad više. A za sina se svaki dan bojim. Tek 
mu je petnaest godina. Da je stariji, zacijelo više ne bi 
bio živ... 

Svi smo znali za tu cedulju na Trešnjevci, za »našu 
tjeralicu«, kako smo je zvali, iako je nitko nije vidio. 
Možda je zaista bila izvješena, a možda i nije, ali se o njoj 
začas pročulo i govorilo gradom. Svi su se smijali na ra- 
čun Pavelića. A činjenica da je usred tako strašnog terora 
netko imao hrabrosti da izvjesi takvu »tjeralicu«, silno 
je podigla moral našim simpatizerima. 

Prošla su gotovo tri sata kad su mi vratili praznu 
košaru. Brzo sam digla omot s rubljem da vidim je li dno 
košare pokriveno novinama. 

»Novine... novine... piše mi...« — drhtala je 
radost u meni. 

Put od kaznionice do kuće na uglu Ulice Mošinskoga 
činio mi se dulji od ekvatora. 


Pobacala sam zdjelice i omot s rubljem i oprezno iz- 
vadila zamaštene novine. Sjela sam za stol i tražila gdje 
mi Grizi piše. Bio je samo jedan list novina, i to oglasi. 
Okretala sam novine u ruci, tražila, gledala i ništa nisam 
vidjela. 

— Piše mi... piše... — šaptala sam i ponovo 
tražila. 

Položila sam novine na stol i polako pregledavala ko- 
madić po komadić teksta, oglas po oglas. Znala sam da će 
pisati tako da se teško zamijeti. Opet sam gledala oglas 
po oglas i napokon ispod nekih slova spazila sitne točkice 
označene olovkom. 

Spajala sam slova označena točkicama... počele su 
se slagati riječi. Tražila sam početak. Počela sam na stra- 
nici označenoj neparnim brojem kod prvog oglasa. Spajala 
sam točkicama označena slova i čitala: 

»Slava, drugarice moja, kako sam sretan što sam te 
vidio, razgovarao s tobom. Sve mi je lakše. Javi da je 
prije dva dana uhapšen N.G. Muče ga. Još ne govori. 
Neka se drugovi sklone. Opet traži razgovor. Jedva čekam 
da te vidim. Znam da i ti želiš vidjeti mene. Voli te 
Grizi.« 

Dvije stranice oglasa trebalo je da »napiše« tih neko- 
liko riječi. Opazila sam da je upotrijebio samo one oglase 
u kojima je mogao označiti jednu cijelu riječ. Gdje to 
nije mogao, stavio je točkicu sa strane uz oglas, da ne 
tražim uzalud. 

Odmah sam po Marijani poslala drugovima vijest koju 
mi je javio Grizi. 

»Treba li da tražim još jednom dozvolu za razgovor?« 
— mislila sam. »Ako sazna Bogojevski, ako ga radi toga 
otpremi u logor?« — A onda sam pomislila: »Možda bih i 
ja njemu mogla pisati na taj način?« 

Želja da ga opet vidim mučila me do boli. Ali bila 
sam svjesna kako je mnogo važnije da ga uspijem pre- 
mjestiti u bolnicu na Rebru. Možda ćemo pokušati bi- 
jeg... Možda će i uspjeti... 

Odlučila sam da ponovo pošaljem tetu Slavu Crven- 
koviću, a da sama odem k profesoru Žegarcu. 


— O, to ste vi, simpatična gospođo! — dočekao me. 

Namrštila sam se. 

— Zašto se ljutite? — nasmijao se, a ja sam i dalje 
mrko šutjela. 

— Izvolite sjesti da posvršavam s ovom rajom — 
rekao je sa smijehom i sjeo za pisaći stol. 

Sjedila sam s neugodnim osjećajem kao i prošli put. 
Žegarac je pitao ljude odakle su, vikao na njih, pisao 
uputnice, slao ih u Ulicu Račkoga, dok nije sve otpremio. 
Ustao je da pođe prema meni. Najednom je stao i počeo 
se glasno smijati gledajući na otvorena vrata. 

— Evo mog ljubimca! — veselo je viknuo kroz smijeh. 
— Ulazi! Dođi da te pokažem jednoj gospođi! — dozivao 
je. : 

Ušao je mlad, lijep ustaša u uniformi, vitak, utegnut 
remenom o pasu, sa sjajnim čizmama. Žegarac mu je po- 
šao u susret, uhvatio ga ispod ruke, poveo ga prema meni 
i kroz glasan smijeh govorio: 

— Evo ustaše koji se ženi Židovkom! Mrzi Židove i 
kolje ih, sasvim se slaže s namjerom Nijemaca da ih treba 
»austrotten« — istrijebiti — ali nema ništa protiv toga 
da se oženi jednom lijepom i mladom Židovkom. 

Okretao ga je prema meni i zagrcnuo se od smijeha. 
Situacija je bila teška i neugodna. Ustaša se smješkao i 
ispod oka pogledavao na mene, očito u neprilici. 

— Hajde, golube moj, reci što trebaš od svog starog 


prijatelja — nastavio je nježno, kao da je ustaša malo 
dijete, rugajući mu se. — Želiš li da ti zaštitim djevojku? 


Neka pokolju sve Židove osim jedne mlade i lijepe, jer 
se on, gospodin ustaša, imao čast u nju zaljubiti. 

— Nemojte se smijati, gospodine profesore — rekao 
je malo povrijeđeno. 

— Kako da se ne smijem! Divna šala! Kao u kazali- 
štu! 

— Ozbiljno vas molim — govorio je ustaša žalosno 
— da se zauzmete. Meni je nekako neugodno. 

— Gospodin bi se htio oženiti Židovkom, ali mu je 


neugodno da se zalaže za Židove. — Ponovo je prasnuo 
u smijeh. 

Nemojte... molim vas, vi mi jedini možete po- 
moći. 


Žegarac se iznenada uozbiljio, gledao ga prodorno 
svijetlozelenim očima, namrštio se i rekao mirno ali hlad- 
no: 

— Zauzet ću se. Ali upamti, ne radi tebe, lopove, 
nego zato da spasim jedno nedužno stvorenje. Ako mi to, 
naime, pođe za rukom. A sad odlazi! Imam posla. 

— Hvala... hvala — mrmljao je ustaša izlazeći. 

Žegarac je stajao usred sobe, gledao namršteno za 
njim, onda se okrenuo meni: 

— Jeste li ga vidjeli? — polako je upitao, a onda 
prišao vratima i zatvorio ih. i 

Vratio se do mene, gledao nekamo neodređeno i 
rekao s gađenjem: 

— Lopov! Bandit! Kako lijepo izgleda. Kako otmjeno 
i kulturno, a kako je krvav. Jadna djevojka. Tko zna kako 
se osjeća na pomisao da će se udati za ustašu. A što i ona 
može u ovoj situaciji . . . 

— Kako se usuđujete? — nehotice sam tiho upitala. 

Naglo me pogledao, a onda opet prasnuo u smijeh. 

— Kako se usuđujem da toj bandi govorim ovako u 
lice? Sasvim jednostavno. 

Naglo se uozbiljio i namrštio. Trenutak je gledao kroz 
prozor a onda se otvorenim, jasnim pogledom okrenuo 
k meni. 

— Čudite se kako govorim izbjeglicama i ustašama? 
To je sasvim jednostavno. Govorim ono što mislim. Znam 
da ovaj rat neću preživjeti, pa priuštim sebi bar to zado- 
voljstvo da svakome kažem što mislim. Zasad me još 
smatraju čudakom i malo udarenim čovjekom, ali to vjero- 
jatno neće dugo trajati. Uostalom, već sam bio i na Sav- 
skoj cesti u samici. Sve su mi zube izbili. Spasio me Kav- 
ran, koji me pozna još s fakulteta. Nije se htio odmah 
zauzeti, ali me ipak izvukao. A onda, vjerojatno za kaznu 
ili da me ima na oku, prisilio me da radim ovdje hono- 
Tarno uz svoj posao. Ja sam, naime, direktor doma slijepih. 
Eto, u tome je tajna. Znam da neću preživjeti rat. Ubit 
će me ili ustaše ili partizani. Vjerojatno ustaše. 

— Zašto? — otelo mi se. 

— Ustaše će me ubiti jer se zalažem za komuniste; a 
ostanem li živ, onda bi me morali ubiti partizani jer sam 
radio u Glavnom ustaškom stanu. To je posve jednostav- 
no, a i pravedno. Pa zašto onda da uskraćujem sebi ve- 
selje da budem možda jedini čovjek u »endehaziji« koji 
im kaže sve što misli? — Ponovo je prasnuo u smijeh. 

Gledala sam ga s osjećajem jeze, kao čovjeka zaista 
osuđenog na smrt. A ipak, iako sam već treći put vidjela 
prizor s izbjeglicama a danas i ovaj s ustašom, nisam se 
mogla oteti osjećaju opreza. Bilo je to odviše strašno 
vrijeme a da bi se lako povjerovalo i onome tko je po- 

mogao. Val povjerenja koji bi nailazio, a koji je u toj 
situaciji bio baš potreba, silom sam potiskivala, pazeći da 
ni jednom kretnjom ili riječju ne učinim grešku koju bih 
možda teško ispaštala. 

— Vi mi ne vjerujete — rekao je sa smiješkom. — 
Imate pravo. Ovo nije kuća u kojoj se može odmah neko- 
me vjerovati. Možda sam i ja lopov. Tko zna? — turobno 
se nasmiješio. 

Okrenuo se, pošao do pisaćeg stola, uzeo cigarete 
i polako se vratio. Sjeo je za stolić, ponudio mi cigaretu 
i smješkao se gledajući me s istim izražajem kakav mu 
je obično bio na licu. Zapalio je cigaretu i upitao: 

— Zacijelo niste došli da prisustvujete predstavi koju 
sam vam slučajno priredio. Vjerojatno želite nešto. 

— Moj muž je na Savskoj cesti. 

— Znam — upao je — tamo je opasno. Treba nešto 
poduzeti. Što predlažete? 

— Bolestan je — rekla sam. — Željela bih da ga mo- 
gu premjestiti u bolnicu na Rebru. 

— Znam. Tukli su ga. U bolnici će mu svakako biti 
bolje, a i vama će biti lakše, jer tamo neće biti neprestano 
pri ruci ni za logor ni za odmazdu. Nastojat ću da vam 
pomognem u tome. 

— Bit ću vam vrlo zahvalna — rekla sam, malo po- 


šutjela i dodala: — I još nešto... Muž moje najmlađe 
sestre je također uhapšen. 
— Što?! Još i to! — rekao je namršteno. — Gdje je? 


— Mislim da je u Novoj vesi, u vojnom zatvoru. Za- 
sad još ne znamo gdje je, samo predmnijevamo ... Zove 
se Branko Ivakić. Novinar je, doktor prava, radio je u 
novinskoj agenciji »Croatia«. 

— Čuo sam da je uhapšena grupa novinara. A je li 
taj vaš rođak nešto u rodu književniku Jozi Ivakiću? 

— To mu je sin. 

Šutio je neko vrijeme, a onda rekao: 

— S vojnim zatvorom imam slabiju vezu. Ipak ću 
nastojati da saznam što je s njim. Pokušat ću urediti da ga 
što prije prebace u sudske uze. Tamo je malo manje 
opasno. 

Tramvaji su stali. Sirene su objavljivale ravnim zvu- 
kom preduzbunu. Iskakivali smo iz tramvaja i trčali u 
raznim smjerovima, nastojeći da stignemo do svojih ureda 
prije nego što počne uzbuna. 

Trčala sam od kolodvora kraj hotela »Esplanade«, 
uz veliku zgradu Okružnog ureda i kod Botaničkog vrta 
zakrenula ispod podvožnjaka prema Miramarskoj cesti. 
Zadihana, utrčala sam u veliko dvorište našeg poduzeća, 
na južnom dijelu kojeg su se nalazile skladišne zgrade, 
a na sjevernom zgrada s uredima. Radnici su stajali na 
dvorištu i osluškivali čuju li se avioni. Veliki kamioni 
stajali su napola natovareni, a teški štajerski konji upreg- 
nuti u velika teretna kola spuštenih glava strugali su kopi- 
tama. Pred uredskom zgradom stajali su šefovi i namje- 
štenici, također spremni da pođu u sklonište ako se začuje 
tupi, podmukli šum eskadrile bombardera. Kroz otvoren 
prozor čuli smo toliko mrski signal Radio-Zagreba — tako 
lijepu narodnu pjesmu »Vrbniče nad morem« — koja je 
postala omraženi signal uzbune. 

Ponovni zvuk sirena pomiješao se s glasom spikera 
koji je javljao da bombarderi ne lete prema Zagrebu. Rad- 
nici su nastavili utovar, a mi ušli u urede. 

U prizemlju su bili vlasnici, šefovi i razni stručnjaci, 
a mi u prvom katu. Naša soba, duga i uska, imala je 
četiri pisaća stola. 

Radili smo do devet sati, kad se iz dvorišta čula neka 
galama i komešanje. Ustali smo i pogledali kroz prozor da 
vidimo što se to događa. 

Usred dvorišta stajala su zbijeno tri golema muškarca. 
Odmah se vidjelo da su agenti. Vikali su na šefa skladišta, 
a on se ljutio i vikao na njih. Radnici su se okupljali, na- 

činili polukrug oko skladištara i prijeteći mrmljali. Nismo 
razumjeli o čemu je riječ. Galama se povećavala, a onda 
su agenti pošli prema našoj zgradi. 

Stajala sam i čekala što će se dogoditi. Po koga do- 
laze — po mene ili Dajčeve? Kolega Crnić je polako otvo- 
rio vrata, slušao, a onda rekao: 

— Ušli su k Dajčevima. Valjda ih neće opet odvesti! 

Sjeli smo i čekali. Nismo mogli raditi. 

Prošlo je gotovo pola sata kad smo zamijetili da agenti 
odlaze. Nikoga nisu odveli, a mi smo odahnuli. 

— Pitajte što je bilo — rekli su mi. 

Pogledala sam kroz prozor i vidjela da je otišao i in- 
ženjer Ferić, koji je radio u istoj sobi gdje i Dajčevi. Sišla 
sam i polako otvorila vrata. Slavko i Šandor Dajč sjedili 
su naslonjeni na stolice, blijedi i još uzrujani. 

— Što je bilo? 

Duboko su udahnuli pa se nasmijali. Pomalo su se 
pribirali. 

— Što je? — ponovila sam pitanje. 

— Izgubio se vagon robe. Vagon su našli, a robu nisu. 
Robu su našli partizani... — Sad su se već smijali od 
Srca. 

— Ništa ne razumijem... — promrmljala sam. 

— Prije dva mjeseca — pripovijedao je Slavko — 
poslali smo nekoliko vagona robe u Gorski kotar. Jedan 
vagon je »slučajno« bio previše. U tom su vagonu bili 
čavli, žice, lim, alat i slično. Na jednoj stanici u Gorskom 
kotaru »slučajno« je jedan željezničar zabunom otkopčao 
taj vagon i prebacio ga na mrtvi kolosijek. Onda su ga 
»slučajno« našli partizani i odnijeli robu. Poslije toga se 
vagon opet pronašao i vratio u Zagreb. To je bilo prije 
dva mjeseca. Ne znam kako su to sad ustaše saznali. Ali 
mi smo s tovarnim listovima dokazali da je vagon nor- 
malno poslan i da se normalno vratio, a »nestalu« robu 
smo već otpisali. Takve su prilike... što se može... 
rekli smo. 

Kolegama sam kratko objasnila da je posrijedi bio 
nestali vagon, ali im nisam ispričala sve pojedinosti. 
U sebi sam se divila Dajčevima, koji su nekoliko puta bili 
uhapšeni, a ipak se usuđuju slati cijeli vagon robe parti- 
zanima. 

Prolazilo je vrijeme, mi smo opet normalno radili. Oko 
jedan sat zazvonio je telefon. 

— Vas zovu — pozvala me kolegica. 

— Molim — rekla sam izbjegavajući ustaški »sprem- 
ni«, kako se tada moralo javljati. 

— Grizi je na Rebru — rekao je nepoznati muški glas 
i zaklopio telefon. 

Polako sam spustila slušalicu. Stajala sam, gledala u 
telefon, a vijest koju sam upravo čula polako se probijala 
do svijesti. 

— Što je? Što se dogodilo? 

— Netko mi javlja da je Grizi na Rebru — rekla sam 
tiho, gotovo ne shvaćajući da je to moguće. 

Skočili su do mene i radosno govorili: 

— Odmah idite kući! Pođite u bolnicu, pokušajte doći 
do njega! Tražite dozvolu za nošenje hrane i razgovor... 

Požurila sam kući. Tu sam zatekla dvije cedulje bez 
potpisa s istom porukom. I tek onda sam potpuno shvatila 
da je to istina. 

Pošla sam znancima da ih zamolim da mi nabave 
dozvolu. Znala sam da to neće biti lako, iako lakše nego 
za kaznionicu. 

Već idući dan su mi javljali: dozvolu mi može dati 
samo okrutni pomoćnik upravnika policije. On je napola 
obećao, ali uz uvjet da sama dođem k njemu. 

»Da odem? Hoće li me uhapsiti?« — lomila sam se 
cijeli dan. 

Drugi dan oko podne sam ipak otišla. 

Polako sam se uspinjala stubama policije u Đorđiće- 
voj ulici s osjećajem da sama ulazim u zatvor i na mu- 
čenje. 

»I ovaj hoće da me vidi .. .« — mislila sam. 

Ušla sam u veliku, lijepo namještenu sobu i stala ne- 
daleko od vrata. 

Za pisaćim stolom, jednom rukom naslonjen na stol 
a drugom na naslon stolice, sjedio je dotjeran četrdeseto- 
godišnji čovjek u čizmama. Nekoliko me trenutaka gledao, 
a onda je polako ustao, nogom odgurnuo stolac i stao 
raširenih nogu. Zabio je ruke u džepove i zagledao se u 
mene s posprdnim smiješkom. Nato se malo zaljuljao 
i glasno nasmijao. 

— Dakle, to ste vi! — smijao se. — To ste vi! Baš mi 
je milo što napokon vidim i vas! 

Zašutio je, gledao me i ponovo prasnuo u smijeh, 
ljuljajući se s rukama u džepovima. 

Misli su mi letjele brzinom munje. 

»Hoće li me uhapsiti? Kako da reagiram na bezobraš- 
tinu? Grizi mi je rekao. 'Bogojevski sve zna... Je li mu 
on što rekao? Što je to 'sve'? Kako da reagiram da ne 
naškodim ni sebi ni Griziju?« 

— Dođite bliže da vas vidim bolje — rekao je pod- 
rugljivo. 

Približila sam se. 

— Evo, pa me pogledajte — odvratila sam mirno dok 
je u meni sve drhtalo. 

— Tako, tako! Da vas pogledam! — podrugljivo je 
govorio gledajući me stisnutih očiju, i dalje se ljuljajući. 

— Došla sam po dozvolu za razgovor i nošenje hrane. 
Obećali ste — rekla sam. 

— Razgovor?! Hrana?! To želite! — prasnuo je u 
smijeh. 

Naprezala sam snagu da se sredim i primirim. 

— Što ćemo mi s vama? — upitao je ljuljajući se. 

— Što ćete sa mnom? Dat ćete mi dozvolu ili odbiti, 
a ako vas veseli, uhapsit ćete me. 

— Gle, gle! — rekao je polako, izvadio ruke iz dže- 
pova i stao mirno. 

— Zbogom — rekla sam, okrenula se i pošla prema 
vratima. 

— Stanite! — zaurlao je. 

Stala sam i brzo se okrenula. Koljena su mi zakle- 
cala. 

Stajao je i rađoznalo me promatrao. Onda se okrenuo 
pisaćem stolu, potpisao neku tiskanicu, udario žig i pošao 
prema meni. 

»Dozvola ili hapšenica?« — uzrujano sam mislila. 

— Evo vam! — viknuo je pružajući mi cedulju. — 
Imate više sreće nego pameti. 

Brzo sam mu istrgla cedulju i automatski rekla: 

— Hvala. 

»... više sreće nego pameti. ..« ponovila sam u sebi 
i dalje stojeći. 

Drhtala sam. Svaki mišić, svaki živac mi je treperio, 
kad sam se okrenula i pošla prema vratima. U meni je sve 
vikalo: »Bježi! Trči!« 

Kad sam za sobom zatvorila vrata, živci su popustili. 
Potrčala sam, sručila se niza stepenice i tek se u prizemlju 
toliko svladala da sam brzim korakom izišla na cestu. Po- 
lako sam išla prema Zrinjevcu držeći cedulju u ruci. Tek 
tad mi je došlo do svijesti kako sam mogla stradati. Vid- 
jela sam da sam reagirala spontano, podsvjesno. Bio je to 
rezultat više od šest tjedana boli, muke, očaja i živčane 
napetosti. 

Tek sam na Zrinjevcu pogledala cedulju. Na propisa- 
noj tiskanici sa žigom bila je permanentna dozvola za 
dnevno nošenje hrane i razgovor jednom na tjedan. 

Radost je potisnula i srdžbu i strah. Trčala sam kući 
da odmah spremim hranu i pođem na Rebro. 

Nervozno sam otključala vrata, potrčala hodnikom 
i veselo viknula: 

— Rozika! Brzo mi dajte ručak i pripremite hranu 
za Grizija! Imam dozvolu! 

— Imate dozvolu? — obradovala se. 

— Ito stalnu! Svaki dan ću mu nositi jelo i jednom 
na tjedan razgovarati s njim! Brzo ručak! 

Veselo sam utrčala u sobu i izljubila djecu. Dok sam 
jela, Rozika je spremila hranu u košaru. Uzela sam je i 
otrčala na tramvaj. Hrana se primala samo do dva i po 
poslije podne, pa sam se bojala da ne zakasnim. 

Trčala sam cestom prema Sveticama, pa se brzo uspi- 
njala strminom prema bolnici, ne osjećajući ljetne žege. 
Zadihana, pružila sam dozvolu vrataru na glavnom ulazu, 
pa otrčala kroz park do ogromne zgrade. Uzbuđeno sam 
silazila u podrum bolnice gdje se nalazio zatvorski odjel. 
Zašla sam u duge hodnike koji se razilaze. Znala sam da 
se jednim od tih hodnika spajaju zgrade s obje strane 
ceste. Stajala sam, nisam znala gdje je odjel i gdje se mo- 
ram javiti. Uto sam opazila malo prosijedu gospođu kako 
stoji. Pristupila sam joj. 

— Molim vas, gdje se predaje hrana uhapšenicima? 

— Odvest ću vas. Koga imate ovdje? — upitala je 
toplo. 

— Muž mi je ovdje. 

— A meni sin. Da se upoznamo. Ja sam Holjac. 

Bila je to kći nekad najslavnijeg liječnika u Zagrebu, 
doktora Wickerhausera. Rekla sam joj svoje ime. Radosno 
smo otkrile da je moj ujak liječnik bio prijatelj njenog 
oca. Objema nam se učinilo kao da smo davno poznate, 
da smo stare prijateljice. Poznanstvo naših obitelji, a još 
više zajednička briga za najmilije, brzo nas je zbližilo. 
Odvela me lijevo hodnikom do sobice dežurnog stražara. 

— Današnji dežurni je dobar — šapnula mi je prije 
nego što smo ušle. — Zamolite ga da vam muž sam donese 
natrag košaru. Vidjet ćete ga na vratima. 

S radosnom strepnjom ušla sam u sobicu dežurnog. 

— Smijem li predati hranu profesoru Ogrizoviću? — 
upitala sam. 

Čovjek srednjih godina u stražarskoj uniformi malo 
se namrštio, uzeo dozvolu, čitao je i razmišljao. 

— Smijem li vidjeti svog muža? — nastavila sam. — 
Hoćete li mu dopustiti da sam donese košaru na vrata? 

— Prvi dan, i već bi ga htjeli vidjeti! — odgovorio 
je službeno. 

— Otkad je uhapšen, vidjeli smo se samo jednom, 
a otad je prošlo već šest tjedana — rekla sam moleći. 

— Vi, doduše, imate dozvolu za razgovor, ali već 
prvi dan... 

— Ne tražim razgovor — prekinula sam ga. — Samo 
da ga vidim! Da on vidi mene... 

Polako sam otvorila ladicu njegovog stola i spustila 
novčanicu. 

—...samo da se vidimo... 

— Ne bih smio — rekao je razmišljajući, a pogledom 
je slijedio novčanicu. — Ali neka vam bude kad se niste 
vidjeli šest tjedana. 

Uzeo je košaru i pošao, a ja za njim. Stao je pred 
velikim vratima od mutnog stakla isprepletenog žičanom 
mrežicom, pred kojima je stajao stražar. 

— Za Ogrizovića — rekao je i dodao: — Neka sam 
vrati košaru. 

Oko pola sata stajale smo pred staklenim vratima 
kraj stražara i čekale. Tada smo kroz mutno staklo opazile 
da se netko približuje. Vrata su se malo odškrinula, pro- 
vinila je čupava kovrčava Grizijeva glava. Nasmijan, bli- 
stav od sreće, dodao mi je košaru, naglo me privukao 

poljebto. Iza njega se pojavio Holjac, dodao majci 
kmzru. poljubio je i staklena vrata su se zatvorila. 

Polako smo izišle iz zgrade, pa se spustile do vanjskog 
mlaza i nastavile nizbrdo prema Maksimiru na tramvajsku 
sumicu. Gospođa Holjac mi je objašnjavala kakvo je sta- 
me = bolnici, kakvi su stražari, kad se koji izmjenjuje, što 
i može unijeti i kako razgovarati. Stražar koji je danas 
“uo dežuran često pusti na razgovor i to ne zapiše na po- 
smi dozvole, tako da se gdjekad može razgovarati i tri 
=a na tjedan. Svakako se mora odmah podmititi sve 
sražare. Najbolje im je dati novac u kutiji sa cigaretama. 
šeeti su bili dragocjeni, osjećala sam se neizmjerno sret- 
zam. Svaki dan ću vidjeti Grizija, nekoliko puta na tjedan 
zzzgovarati s njime, a pod takvim ćemo uvjetima mnogo 
izkše dogovoriti bijeg. 

Slušala sam upute i mislila kako se u teškim danima 
s=sećaji brzo mijenjaju. Iako sam znala da je u bolnici 
zeprestano u opasnosti, sama činjenica da je opasnost 
melo manja, bila je dovoljna da se zaista osjećam sretnom 
kao rijetko kad u životu. 

Grizi bi rekao: »Sve je relativno... sve bu dobro« — 
mislila sam sa smiješkom. 

Iznenada sam se sjetila da bih sad mogla poći do 
svoje prijateljice Đurđe. Ona stanuje u Ivkančevoj ulici 
blizu tramvajske stanice u Maksimiru. Počela sam se okre- 
tati da vidim slijedi li me tko s Rebra. Nitko nije išao 
za nama. Ipak, agent me mogao čekati na kraju ceste 
Svetice. Dok sam, naime, polazila u bolnicu nije me 
zanimalo prati li me agent. 

Došle smo do stanice Maksimir i čekale tramvaj. Ljudi 
su se okupljali. Kad je tramvaj stigao, pozdravila sam se 
s gospođom Holjac koja je ušla, a ja sam ostala i čekala 
da se svi ukrcaju. Nitko nije ostao. Pošla sam do iduće 
stanice i ponovila isto. Kad sam opet ostala sama, za- 
krenula sam u Ivkančevu ulicu. Nitko me nije slijedio. 

Pobrzala sam do kuće u kojoj je stanovala Đurđa, 
uspela se na prvi kat i pozvonila. 

Vrata mi je otvorio neki mladi njemački oficir. Za- 
čuđeno sam ga gledala i s užasom mislila nisu li ih sve 
zajedno uhapsili. Oficir me upitao koga tražim. Prije nego 
što sam odgovorila, začula sam lajanje Đurđinog psića. 
Povikala sam: 

— Đurđa! Đurđa! 

Vrata su se otvorila, provinila je prijateljica neobično 
Sjajnih očiju i posebno dražesnih kretnja. Potrčale smo 
jedna drugoj u zagrljaj, a ja sam joj šapnula: 

— Ne boj se, mila moja Đu, nitko me nije pratio! 

Ušle smo u sobu. Đurđa mi je na brzinu ispripovije- 
dala kako su ih sve zajedno stisli i uselili im njemačke 
oficire. Ja sam joj ispričala što je sve bilo s Grizijem. 

Vraćajući se kući, s ogorčenjem sam razmišljala o tome 
što sve može iznenada postati razlogom da se čovjeka 
ubije. Odgajali smo se i rasli u uvjerenju da postoje odre- 
đena pravila dobra i zla, da znamo što je zločin, što se 
kažnjava blaže ili strože. I onda odjednom kao da je ljude 
zahvatila neka histerija, sve se poremetilo. Sad, eto, nije 
zločin ubijati nedužne ljude, nego je zločin ako se netko 
rodio kao Srbin ili Židov. A za četnike, naprotiv, zločin 
je ako je netko Hrvat. 

Čim sam došla kući, poslala sam Cenki Marijanu s 
porukom drugovima da je Grizi u bolnici na Rebru i da 
ga mogu vidjeti svaki dan. 

Zatim sam otrčala Grizijevoj majci, a onda svojoj 
da im javim radosnu vijest. 

»Kako ću mu predati listić?« — mislila sam zabrinuto 
dok sam se uspinjala cestom prema bolnici. 

Već sam drugi dan preko Cenke dobila od drugova 
listić u maloj omotnici da ga predam Griziju. Bila sam 
partijska veza sa zatvorom. 

Omotnicu sam još kod kuće složila i stavila u cipelu 
pod petu. Nikad se ne zna što se putem može dogoditi: 
list nisam smjela nositi tako da se odmah nađe. 

Sišla sam u podrum bolnice, predala hranu i čekala 
da mi Grizi vrati košaru. Šetala sam dugim hodnikom, a 
u meni je sve drhtalo. Znala sam što bi značilo kad bi 
mi stražar pred vratima uhvatio pismo. Grizi na ispitiva- 
nju nije ništa priznao, a to bi pismo bilo dokaz protiv 
njega. Odmah bi ga prebacili natrag u Đorđićevu i pono- 
vili ispitivanje. Mučili bi ga da prizna što znači šifrirana 
vijest, a ukoliko su spomenuta neka imena ili nadimci, 
i ti bi drugovi stradali. I mene bi zacijelo uhapsili i mu- 
čili da priznam tko mi je poslao list. 

»Kako da predam pismo?« — drhtalo je u meni pi- 
tanje. 

Hodala sam tamnim hodnikom i kad sam se dosta uda- 
ljila od stražara pred vratima, sagnula sam se kao da po- 
pravljam cipelu i izvadila listić. Čvrsto sam ga stisnula 
u ruci i stala pred vrata. 

»Kad bi se stražar samo malo odmakao« — žarko 
sam željela. 

Ali stražar je stao posve uza me i mrko me proma- 
trao. 

Vrata su se otvorila, provirio je nasmijan Grizi i pru- 
žio mi košaru. Brzo sam lijevom rukom uzela košaru i 
dala mu ruku. Zgrabio je listić i poljubio me. 

— Što ste mu dodali?! — zaviknuo je stražar. 

— Ništa — odgovorili smo oboje istodobno. 

Sledila sam se. S užasom sam gledala stražara i na- 
jednom opazila da smeteno gleda Grizija. Slijedila sam 
njegov pogled. Grizi je mirno držao obje ruke ispružene 
s otvorenim dlanovima. Nesvjesno sam i ja ispružila 
prazne ruke. Stražar je gledao njegove, pa moje dlanove, 
a onda se srdito nakašljao. 

— Smijemo li se rukovati i poljubiti? — upitala sam 
naivnim glasom i dalje držeći ispružene ruke. 

— Smijete — promrmljao je srdito i okrenuo se. 

Do boli smo stiskali ruke i poljubili se. Staklena vrata 
su se zatvorila. 

Radosno sam trčala strmom cestom. 

List je »nestao« kao što su »nestajali« novac, kuglice 
i drugi predmeti, čime je Grizi često u društvu zapanjivao 
i nasmijavao »publiku« predstavljajući čarobnjaka. Listić 
je, vjerojatno djelomično zaklonjen iza mene, spretno 
sakrio u džep takvom brzinom da stražar nije opazio. Ova 
»čarobnjačka« spretnost danas je zacijelo spasila nekoliko 
ljudi. 

Međutim, kako sam znala da ću Griziju češće morati 
predavati poruke i primati ih od njega, nisam se smjela 
pouzdati samo u njegovu spretnost, morala sam naći neki 
bolji i sigurniji način. Imala sam dozvolu za razgovor 
samo jednom u tjednu, i to ne onoga dana kad ja to 
poželim, nego u jedan od tri određena dana. Gospođa 
Holjac je, doduše, rekla da se gdjekad može razgovarati 
i izvan određenog dana, ali ja sam morala list predati onaj 
dan kad ga primim. Stoga sam odlučila da se dobro upo- 
znam sa svim stražarima, da se sprijateljim s onima koji su 
manje strogi, da sve podmićujem, iako mi od njih zasad 
ništa nije potrebno. Osim toga moram nastojati da mi stra- 
žari svaki dan temeljito pregledaju košaru s hranom, tako 
da steknem njihovo povjerenje pa da je u slučaju potrebe 
mogu predati bez pregleda. 


Bio je četvrtak — dan određen za razgovor. U hod- 
niku smo čekale gospoda Holjac, Katja Kovačević, još 
dvije žene i ja. Izišao je stražar i rekao: 

— Uđite u moju sobu. Sad će stići vaši. 

Ušli smo u sobicu, u njoj je slijeva, blizu vrata, bio 
pisaći stol, između stola i prozora umivaonik, a uz desnu 
stijenu krevet za dežurnog. Stajale smo i radosno uzbu- 
đene čekale. 

Stražar je otvorio vrata i s prijaznim smiješkom rekao: 

— Evo ih, idu. 

Na vrata je nahrupilo pet zatvorenika. Svaki je do- 
trčao do svoje žene, a mladi Holjac do majke. Stajali smo 
stisnuti jedan do drugoga, zagrljeni. Onda smo mi, bračni 
parovi, sjeli na krevet dežurnoga tijesno zbijeni, a majka 
i sin Holjac su stali u kut iza vrata. Sjedili smo zagrljeni, 
šaputali i ljubili se. Stražar je bio u sobici, ali sam za- 
mijetila da mu je nemoguće pratiti sve razgovore, a on 
to nije ni pokušavao. Dakle, u razgovoru ćemo moći po- 
nešto i reći, iako oprezno, da nas slučajno ne čuju su- 
sjedni parovi. 

— To je inženjer Milovan Kovačević — rekao je 
Grizi i predstavio mi čovjeka vrlo visokog i prilično de- 
belog. Moglo mu je biti oko trideset i pet godina. 

— Imam list — dodao je šapatom Grizi. 

Razgovarali smo i smijali se, a ja sam čekala trenutak 
da mi Gnizi doda pismo. Stražar je neko vrijeme stajao 
u sobici, a onda izišao. Grizi je posegnuo u džep, zagrlio 
me, stisnuo mi ruku i u nju mi utisnuo pisamce. Stisnula 
sam šaku i neko vrijeme držala listić u ruci, a onda otvo- 
rila torbicu, izvadila rupčić, obrisala čelo i listić zajedno 
s rupčićem stavila unutra. 

— Pazi! — šapnuo je. 

Sjedili smo zagrljeni, a ja sam mu šaptala: 

— Mussolini je dao ostavku, Badoglio je preuzeo 
vlast i ukinuo fašističku stranku, ali rat se nastavlja. Sa- 
veznici su se iskrcali na Siciliji. Rusi su zauzeli Bjelgorod 
i Orel, vode se borbe za Harkov. Javio se tvoj đak, mali 
Predrag Heruc iz Zagorja, tamo je komesar neke partizan- 
ske jedinice. Slavonske brigade su 13. srpnja ušle u Lepo- 
glavu 1 oslobodile iz logora sve političke zatvorenike. 
Danica i Milan su otišli u partizane. Javili su se iz Otočca. 

Ušao je stražar i počeo razgovarati s nama. Bila mu 
je dužnost da za razgovora bude uz nas, da pazi što go- 
vorimo. Ali on nas je pustio same, a kad se vratio, bio je 
prijazan. Prihvatili smo zajednički razgovor, veselo među- 
sobno dobacivali dosjetke i smijali se, a Grizi mi je ne- 

prestano stiskao ruku kao odgovor na dobre vojno-poli- 
tičke vijesti. 

— Vrijeme je prošlo — rekao je stražar. 

— Još malo! — viknuli smo svi kao po dogovoru. 

— A ako dođe kontrola? 

— Neće doći! Recite da smo kasno počeli razgovor. 
Zašto bi baš danas došla kontrola? — navaljivali smo. 

— Dobro. Još pet minuta. 

Kako smo cijenili tih pet minuta kad smo znali da bi 
možda još danas mogli poginuti. 

Pošli smo u povorci dvoje po dvoje zagrljeni do stakle- 
nih vrata kaznioničkog odjela, na vratima se oprostili 
i razišli se razdragani. 


— Hoću li ga zaista vidjeti? — upitala je Grizijeva 
majka drhtavim glasom. 

— Hoćeš! Sigurno! — odgovorila sam veselo, držeći 
je ispod ruke. 

Stajale smo pred staklenim vratima uz stražara. Stra- 
žar, visok mladić svijetlih vlasi, gledao nas je toplo, go- 
tovo nježno. 

Staklena vrata su se naglo odškrinula, pojavila se ču- 
pava, nasmijana Grizijeva glava. 

— Mama! 

— Puba! — viknuli su istodobno. 

Vrata su se naglo otvorila. Grizi je uhvatio majku 
oko pasa i digao je smijući se zamagljenih očiju. 

— Pusti me! Jesi li poludio?! — smijala se i majka 
i lagano ga udarala po raščupanim uvojcima. 

— Grizi — rekla sam zabrinuto. — Pusti mamu, još si 
slab, još nisi zdrav! 

— Mama je laka kao pero — smijao se, a onda, kao 
da se ispričava, dodao: — Tebe još ne mogu dignuti... 

Spustio je majku, zagrlili su se i tako stajali sretni, 
zadihani. Onda je Grizi oslobodio jednu ruku, naglo me 
privukao i obje nas zagrlio oko pasa i ljubio nas, čas 
jednu, čas drugu. 

— Što će reći stražar? — sjetila sam se. 

— Ništa. Ovaj je dobar — šapnuo je Grizi. 

Okrenula sam se i opazila da je stražar odšetao do 
kraja hodnika. 

Grlili smo se sve troje, smijali se i nesuvislo razgo- 
varali, dok se stražar nije vratio. Tek onda smo se opro- 
stili. 

Ponovo sam majku uhvatila ispod ruke. Stajale smo 
neko vrijeme da se primiri, a tek onda pošle. 

— Hvala ti, Slava — šaptala je. — Hvala... 

— Mama — rekla sam — traži i ti dozvolu za raz- 
govor, zacijelo ćeš je dobiti. Teško je po toj vrućini ići 
strmom cestom tako daleko, ali bar gdjekad možeš doći, 
makar jedanput u četrnaest dana. 

— Tražit ću je — odgovorila je uzbuđena. 

— Poručuju ti — govorila je Cenka — da se svakako 
pobrineš kako bi Grizi što dulje ostao na Rebru. — Ujed- 
no mi je dala pismo za Grizija. 

Taj dan nije bio određen za razgovor. Razmišljala 
sam o tome kako da mu ga predam. Uspinjala sam se 
strmom cestom, ušla u bolnicu, hodala hodnikom i ne- 
prestano mislila: 

»Kako? Ako ga uhvate? Što da radim? Kako da 
mu predam list?« 

Grizi je s košarom provirio kroz odškrinuta vrata. 
Brzo sam prihvatila košaru, spustila je na zemlju, uhvatila 
ga za obje nadlaktice, a on je mene obuhvatio oko pasa. 
Dok smo se ljubili, malo sam ga zakrenula tako da sam ga 
zaklanjala od pogleda stražara i utaknula mu list u zavijen 
rukav od bolničke halje. 

Stisnuo me. Uspjelo je! 

Ipak je trebalo naći nešto bolje. 

Dva dana nakon toga žurila sam se da stignem do 
tramvaja prije nego što se napuni ljudima koji se vraćaju 
s posla, jer bi tada košara smetala. Našla sam prazno 
mjesto, sjela i metnula košaru pred sebe. Na idućim stani- 
cama se tramvaj naglo punio. Na Jelačićevu trgu ljudi su 
se tako natisnuli da se jedva disalo, na ulazima su visili 
kao grozdovi. 

Tramvaj je pošao, zakrenuo u Jurišićevu ulicu, ali već 
prije glavne pošte stao. Pred nama je stajao niz tramvaja. 

— Što se dogodilo? — pitali su sa svih strana uznemi- 
reno, spremni da bježe ako je racija. 

Ulica je bila prazna kao obično kad bi gdje bilo nešto 
sumnjivo. 

Kraj tramvaja je žurio osamljen stari čovjek. 

— Što se dogodilo? — obasuli su ga putnici pitanjima. 

Malo je zastao, nesigurno se okrenuo i rekao: 

— Dogodila se nesreća. .. jedan mladić... 

— Što se dogodilo? Recite! 

— Tu u jednoj kući uhapsili su nekog mladića, imao 
je letke i oružje. Dok su ga ustaše vodili do auta, naglo 
se istrgnuo i bacio pod jureći kamion. Mrtav je. 

U tramvaju je nastalo gibanje. Jedan se mladić snažno 
probijao kroz nabijenu masu ljudi, iskočio iz tramvaja, 
potrčao do Palmotićeve ulice i trkom zakrenuo. 

— Ovaj se spasio — rekao je netko. 

Oni što su se natiskali na ulazu, počeli su silaziti i 
žuriti prema trgu. Ljudi u kolima su se komešali, svi su 
željeli da se približe vratima, da siđu i što prije napuste 
opasnu blizinu nesreće. 

Sjedila sam usred kola pritisnuta s jedne strane lju- 
dima, a pred nogama košarom s hranom. U cipeli ispod 
pete bilo je pismo za Grizija. Ako opkole ulice, sve nas 
odvedu na policiju i pretresu, naći će ga... 

Uto su tramvaji nastavili vožnju, svi smo odahnuli. 
Bila je tišina, nitko nije ni šaptao. Vidjelo se da svi misle 
na mladića koji se radije ubio nego dopustio da ga uhapse 
ustaše. Svi smo znali da je zacijelo bio komunist, vjero- 
jatno ilegalac; znali smo kako bi ga ustaše mučile i si- 
gurno ubile. Već smo davno znali da ćeš, uhapse li te 
ustaše, prije ili kasnije biti mrtav. Ovako ustaše neće sa- 
znati s kim je surađivao, a vjerojatno neće nikad saznati ni 
njegovo ime. Možda ni mi nikad nećemo saznati tko je 
bio, pa će tako ovaj mladić povećati legiju neznanih 
junaka. 

Istupila sam kod Maksimira i prešla cestu Svetice još 
pod dojmom nesreće koja je istodobno pobuđivala pošto- 
vanje, ponos i bol za nepoznatim hrabrim drugom. 

Tek kad sam se počela uspinjati cestom prema bolnici, 
vratile su mi se misli na pismo za Grizija. Odlučila sam 
da pokušam nešto novo. Osvrnula sam se, cesta je bila 
prazna. Hitro sam izvadila list iz cipele, zamotala u nov- 
čanicu od sto kuna i stisla je u ruku, 

Stigla sam u bolnicu, predala hranu i čekala pred 
vratima. Kad je Grizi vratio košaru i provirio, dala sam 
mu ruku, on je brzo uzeo novac s listom i stavio ga 
spretno u džep. 

— Šta ste mu to dali? — viknuo je stražar više od 
straha nego od revnosti. 

— Sto kuna — brzo sam rekla. — Zar mu ne smijem 
dati novac? 

Grizi je već držao novčanicu u ruci i pokazivao je. 
Spretno ju je razmotao, pismo je ostalo u džepu. 

— Pa... — gunđao je stražar s olakšanjem. — Ne 
bi baš smio imati novca... ali neka mu ostane — govorio 
je udobrovoljen kad sam i njemu utisnula novčanicu u 
ruku. 

Već sam tri lista predala Griziju i od njega dobila 
jedan odgovor. Bila sam uvjerena da se sprema bijeg, iako 
nisam znala što mu pišu drugovi. Morala sam stoga biti 
vrlo oprezna kad sam predavala poruke. Smatrala sam da 
će biti najbolje ako mu ih dajem umotane u novac, kao 
što sam to učinila posljednji put. 

Znala sam da je organizacija bijega vrlo komplicirana. 
Bilo je dosta kanala za izlazak iz Zagreba, ali čim bi 
partizani postigli neke veće uspjehe, ustaše bi pooštrili 
nadzor i prekinuli mnoge kanale. Iz grada se nikuda nije 
moglo izići bez posebne propusnice, a one bi se tada do- 
bile vrlo teško. Osim toga, na svim izlazima iz grada 
pojačale bi se ustaške straže. Zato je odlazak u partizane 
uvijek bio skopčan s teškoćama i opasnošću, ali tko 
od nas ne bi pristao na sve teškoće kad je riječ o odlasku 
u slobodu! 

Pošla sam iz ureda ranije da na vrijeme stignem u 
bolnicu. Žurila sam cestom prema podvožnjaku i došla 
do Botaničkog vrta. Čula sam kako kroz Mihanovićevu 
ulicu juri kamion s ustašama koji su pjevali grubim gla- 
sovima. Na zaokretu se pojavio kamion na kojem su sta- 
jali gusto nabijeni crni francetićevci i urlali iz svega glasa 
pjesmu: »Puška puca a top riče, grmi kao grom... .« 

Kamion je punom brzinom zaokrenuo iz Mihanovićeve 
ulice prema podvožnjaku. Od pritiska se slomila lijeva 
strana na kamionu i ustaše su počele ispadati kao domina 
kad se njima igraju djeca. Oni sprijeda, ne znajući što se 
događa, urlali su dalje: »...a ustaša na bojištu ranjen 
izdiše . . .« i time prigušivali vrisak ranjenih. 

Tek ispod podvožnjaka kamion je stao. 

Prolaznici su stali i smijali se iza glasa. Uto su iz 
zgrade Okružnog ureda istrčali bolničari s nosilima; vje- 

rojatno je netko s prozora vidio što se događa. Ljudi su 
se brzo uozbiljili, plašljivo se ogledali i spuštenih glava 
se žurno razišli. 

I ja sam požurila uz Botanički vrt prema Savskoj cesti. 
Žurila sam i mislila: 

»Eto, kako ovo vrijeme promijeni ljude. Stajali smo 
i smijali se, a vjerojatno mnogi od nas ne bi ni mrava 
zgazio. Ali ljudi znaju da su to ubojice... mrze ih...« 

Preda mnom je žurio jedan radnik, poluglasno kleo i 
mrmljao: 

— Itu vam je u Botaničkom vrtu bilo bojište, pasji 
sinovi, i svagdje će vas biti ranjenih... vrag vas usta- 
ški... 

Stigla sam na Rebro, predala košaru s hranom i čekala. 
Kad su se otvorila vrata, Grizi je brzo postavio košaru 
na pod i prihvatio me za obje ruke. Zdesna mi je stajao 
stražar, a Grizi mi je u lijevu ruku utisnuo cedulju. Pri- 
vukao me kao da će me poljubiti i pritisnuo lice uz moj 
obraz. Znala sam da mi nešto želi reći, pa sam polu- 
glasno govorila: 


— Dragi moj... 
— Još danas predaj — šaptao je Grizi i nastavio polu- 
glasno: — Ljubljena moja... — Zatim je nestao iza 


vrata. 

Korak do mene stajao je stražar, a ja sam držala ce- 
duljicu u ruci. Sagnula sam se i tom rukom uhvatila ko- 
šaru tako da mi je na dlanu pod ručkom ležao listić. 


Idući dan smo imali razgovor. Bilo nas je mnogo u 
sobici, stražar je ostao s nama, pa smo razgovarali svi 
zajedno. Nije bilo moguće da išta kažem Griziju ili on 
meni. Vrijeme je prolazilo, bili smo nervozni, ali se nismo 
smjeli zamjeriti stražaru. Grizi mi je nekoliko puta po- 
kušao nešto reći, ali nije mogao. Tek na polasku mi je 
šapnuo: 

— Sutra svakako nastoj da razgovaramo. Pod bilo 
kojim uvjetima. Moramo biti sami, moramo se nešto do- 
govoriti. 

Vraćajući se kući, razmišljala sam o tome tko je sutra 
dežurni. Činilo mi se da je na redu onaj dobri. U tom će 
mi slučaju biti lako. Ali ako je onaj mrki i nepristupačni, 

ze zzam kako ću... Ipak nešto moram smisliti, jer mi 
Gem ze bi rekao »pod bilo kojim uvjetima« da zaista 
me «ro važno. Odlučila sam da ponesem nekoliko tisuća 
24 z najgorem slučaju, da i tog mrkog pokušam pod- 
= 


Kod kuće sam zatekla sestru Stanku. Zagrlila me i 
saselo govorila: 

— Branko je prebačen u sudske uze na Zrinjevcu! 

— Pa...to je prijeki sud... — rekla sam zbunjena 
zienim veseljem. 

— Da, ali tamo nije samo Joso Rukavina. U prije- 
kam sudu ne rade samo oni koji se sami jave, nego i 
sečni suci, pa je upravo sad prijeki sud sastavljen veći- 
zam od sudaca koji nisu ustaše. Vjerujem da će sad 
straga brzo završiti! 

— Nastoj da ga pošalju na Rebro. Zajedno ćemo ići 
izmo, zajedno razgovarati . . . bit će nam lakše... 

Žurila sam Palmotićevom ulicom. Vraćala sam se u 
ured s jedne intervencije, gdje sam molila da se zauzmu 
kako bi Grizi što dulje ostao u bolnici na Rebru. Odjed- 
nom sam začula kako me netko zove. Stala sam i okrenula 
se. Prema meni je trčala Grizijeva sestra Ljerka. 

— Ostani časak sa mnom — rekla je. 

Činilo mi se da je nekako uzbuđena. 

— Zašto? — upitala sam malo sumnjičavo. 


— Čekam nekoga — odgovorila je nesigurno. — In- 
tervenirat ću... 
— Koga čekaš? — zapitala sam začuđeno, vidjevši 


da stojimo pred crkvom. 

— Evo ga! — kliknula je. 

Okrenula sam se i opazila kako nam se približava 
visok, stasit, malo krupan isusovac, vrlo lijep, malko 
prosijed. 

— Pater Miler — šapnula je Ljerka. — Budi ljubazna, 
on nam može mnogo pomoći. 

Prišao nam je prije nego što sam se mogla udaljiti. 

— O, lijepa gospođo! — rekao je Ljerki neobično 


ljubazno i laskavo. — Kako mi je drago što smo se 
sreli. — Pri tom je pogledavao na mene. 
— Upravo vas i čekamo, pateru — rekla je Ljerka 


ljubaznim glasom. — Ovo je žena mog jadnog brata. 

— Profesora? — upitao je i pružio mi ruku. — 
Drago mi je, lijepa moja, što smo se upoznali. Pa udđite 
k meni, ako me trebate — rekao je laskavo i obgrlio nam 
ramena. Pošla sam malo brže i tako izmakla nepoželjnom 
zagrljaju. 

Uveo nas je u sakristiju i opet nas obje zagrlio. Iz- 
makla sam se i stala nasuprot njemu. Vidjela sam da je 

i Ljerki neugodno, ali se nije usudila učiniti isto što i ja, 
samo se zacrvenjela. 

— Što vam treba, lijepe moje gospođe? — upitao je 
ljubazno, kao da nije zamijetio moju gestu. 

— Vi znate, dragi pateru, kakva nas je nesreća sna- 
šla... — počela je Ljerka. 

— Da, čuo sam — odvratio je blago. 

— Došla sam vas lijepo moliti da se, ako ikako 
možete, zauzmete za našeg... 

— Jeste li bili kod njegove preuzvišenosti nadbiskupa 
Stepinca? — prekinuo ju je i dalje blagim glasom. 

— Bilasam... — zapinjala je Ljerka. 

— Išto vam je rekao? — zapitao je nježno. 

— Pa... nije imao vremena... nije me mogao pri- 
miti...alije... 

— Drago dijete — ganutim glasom joj je upao u riječ 
pater Miler. — To je velika šteta... velika šteta. Nego, 
lijepa moja gospođo, dođite k meni za dva dana. Dođite 
obje. Onda ću imati malo više vremena, a sad vas nisam 
očekivao. 

— Oprostite što smo smetale — hladno sam ga pre- 
kinula. 

— Do viđenja, lijepe moje gospođe — govorio je 
slatko. 

Poslije podne sam pošla mnogo ranije u bolnicu da 
stignem prije ostalih koji su donosili hranu, kako bih se 
mogla dogovoriti sa stražarom i izboriti razgovor s Grizi- 
jem. U službi je bio onaj simpatični stražar. 

— Evo je! — uzviknuo je. — Svaki dan bi htjela raz- 
govarati. 

— Jučer nas je bilo mnogo, sobica pretrpana, što smo 
mogli razgovarati? Nismo se mogli ni poljubiti. Molim 
vas, pustite nas samo načas... 

— Pa dobro, neka vam bude — rekao je sa smije- 
škom. — Vi se mnogo volite. Vaš je muž tako zgodan, 
uvijek je dobro raspoložen, često se smije. Samo priče- 
kajte dok se svi raziđu, da ne vide da sam vam dopustio 
TAZgOVOT. 

— Pričekat ću vrlo rado! Hvala, hvala! 

Kad su se svi razišli, brzo sam ušla u sobicu, a tre- 
nutak zatim za mnom je utrčao Grizi. Sjeli smo na krevet 
i zagrlili se. Stražar je sjedio za svojim stolom. Grizi je 

počeo pripovijedati o nekom krijumčaru koji je slučajno 
u sobi političkih zatvorenika. 

Nakon nekog vremena stražaru je dosadilo, pa je izišao. 

— Sprema se bijeg — brzo je šaptao Grizi. — Ići 
ćemo inženjer Milovan Kovačević, ti i ja. Sutra u šest 
sati poslije podne budi u Amruševoj ulici, doći će jedan 
stražar. On će ti donijeti poruku, s njim ćeš održavati 
vezu. Preko njega ćeš ugovoriti sastanak. 

Ušao je stražar. 

—...a jedan je praznovjeran — smijao se Grizi kao 
da nastavlja razgovor. — Ja sam pripovijedao da mi se 
prikazala mumija Ramzesa II... 

Stražar je izišao. 

— Čim preko stražara dobiješ vezu, javi drugovima 
da je signal šlager »Tri palme na otoku sreće«. Kad bu- 
demo morali poći, neka to netko fućka ispod našeg pro- 
ZOTA. 

Ponovo je ušao stražar. 

— Znaš li da je danas o podne sinek rekao: »tata« — 
veselo sam povikala. — Izljubila sam ga, a on, kako god 
je malen, shvatio je da je to nešto lijepo, pa je svaki čas 
gukao: »tata«. 

lako sam to ubacila radi stražara, znao je da je to 
istina, i sa zamagljenim očima čvrsto me zagrlio. Šutjeli 
smo. Stražar nas je gledao neko vrijeme. 

— Kako bih ga želio vidjeti — rekao je Grizi tiho. — 
I Višnju i Marijanu. 

Opet smo zašutjeli oboje uzbuđeni. 

Stražar nas je još časak gledao a onda brzo izišao, 
zaključao vrata, izvadio ključ i udaljio se. 

— Jedva čekam da odemo — govorio je Grizi. — 
Toliko toga želim da ti pripovijedam. Kako želim da od 
tebe čujem što si radila... kako će nam krasno biti vani! 
Poslije zatvora sloboda . . . prava sloboda! 


— Što ima nova na frontovima — upitao je nakon 
nekoliko trenutaka. — Tako mi je teško što ne mogu 


primati vijesti. Pripovijedaj mi... 

— Sovjeti napreduju! Osvojili su Bjelgorod, Orel i 
Harkov. A ustaše to divno komentiraju! Kad su osvojili 
Orel, pisali su da je to »sovjetski poraz najvećeg stila«, 
a za Harkov su Nijemci javili da je uništen i potpuno 
popaljen, tako da ne predstavlja važan položaj. A tukli 

su se za njega kao ludi. Inače Nijemci neprestano »skra- 
ćuju front prema unaprijed određenom planu«, kao obično 
kad ih Rusi tuku... Sada kada ti ne donosiš ilegalnu 
i partizansku štampu, a ja ne smijem imati direktnu vezu. 
nisam sasvim u toku što rade partizani. Ponešto mi kaže 
Cenka, nešto saznam od Katice iz mljekarstva, nešto od 
kolega u uredu i znanaca, ali i ustaške novine pišu sve 
više. Oni o nekim borbama javljaju mnogo kasnije, ali & 
nekima pišu odmah. Sad, na primjer, opisuju borbe za 
Gospić, Livno, Duvno i mnoga mjesta po Bosni, a te su 
borbe bile u zimskoj i proljetnoj ofanzivi. Tek sad su 
javili da su početkom srpnja partizani upali u Lepoglavi. 
Donijeli su i neke slike u novinama. Čula sam da su 
partizani ušli u Ludbreg. Iz Zagreba svaki dan odlazi 
mnogo ljudi u partizane... 

— I mi ćemo uskoro! Što je nova u Zagrebu? Kako 
bih rado prošao Ilicom! 

— Glavna zagrebačka senzacija je oglas da se od 
4. kolovoza ne smije ići na Medvednicu. Na Sljeme smiju 
ići samo članovi planinarskih društava, i to samo uz po- 
sebnu propusnicu! 

— Zacijelo već i na Sljemenu ima partizana. A kanal 
za odlazak u partizane vjerojatno vodi preko Sljemena — 
nasmijao se i dodao: — Točna je ona rugalica da kada 
harmonikaš svira, ne smije sasvim rastegnuti harmoniku, 
jer će joj jedan kraj prijeći granicu »endehazije«. 

— U gradu je provedena velika akcija — spašavanje 
partizanske djece. Na intervenciju Crvenog križa, gdje ima 
mnogo naših simpatizera, dovedeno je iz logora u Sisku 
7500 djece. Ustaše su morale dopustiti da ih preuzmu 
građani. A oni su tu djecu upravo razgrabili u roku od 
nekoliko dana! Strašno izgledaju! Sami kosturi! Sva su 
djeca bolesna, zapravo umiru. Sad ih liječe besplatno. 

— Djeca s Kozare... — tiho je rekao Grizi. 

Nastala je trenutna šutnja. Iskoristila sam je da ga 
upitam ono što me već dugo mučilo. 

— Čula sam da si bio predsjednik Narodnooslobodi- 
lačkog odbora za grad Zagreb. Grizi, je li to istina? 

Oklijevao je s odgovorom. 

— Zar mi ni sad ne smiješ reći? — upitala sam. 

— Možda su ti rekli istinu — odgovorio je sa skrom- 
nim smiješkom. 

Sišla sam s tramvaja na Jelačićevu trgu da pođem na 
sastanak u Amruševu ulicu. Najprije sam morala na- 
ravnati svoj sat prema onome na trgu, jer će tako učiniti 
i stražar s kojim ću se sastati. Na sastanke smo morali do- 
laziti točno, nije se smjelo čekati, jer je to ustašama bilo 
sumnjivo. Prešla sam stoga preko pruge da vidim sat na 
trgu. Gurala sam se među mnoštvom građana i vojnika 
svake vrste. Bili su tu njemački esesovci, Wermacht, feld- 
žandarmerija, organizacija Toth, domobrani, žandari, stra- 
žari i tri vrste ustaša: obični zeleni, crni francetićevci i 
smeđi bobanovci. Naš dragi trg je sada bio pun neprija- 
teljske vojske, a nikad nismo znali tko je od civila agent. 
Ulica koja sa sjeverne strane okružuje trg puna je vojnih 
kamiona, uz njih jure luksuzni vojni automobili, popljač- 
kani po cijeloj Evropi. 

Naravnala sam sat. Imala sam još desetak minuta vre- 
mena, morala sam ih utrošiti gledajući izloge, kao gra- 
đanka koja želi nešto kupiti. 

Pošla sam trgom prema Gradskoj štedionici. Pogled 
mi se nehotice zaustavio na velikom panou sa zemljo- 
vidnom kartom Istočne fronte, koja se kočila na pločniku 
blizu zaokreta u Jurišićevu ulicu. Kad je ta karta bila 
postavljena na nekoliko najprometnijih dijelova grada, 
ushićivala je fašiste, a gdjekad pomalo uznemiravala gra- 
đane-simpatizere, jer je velikim raznobojnim strelicama 
pokazivala napredovanje njemačkih snaga u SSSR sve do 
Staljingrada. Te su karte davno prestale biti zanimljive. 
Sad kad se rat nepokolebljivo vodi u smjeru »Velikog 
Njemačkog Reicha«, razveseljavale su nas već mjesecima 
nepomične strelice, još uperene u mali obruč oko Staljin- 

grada, koji se sad nalazio više od tisuću kilometara u po- 
zadini stvarnog fronta. 

Zaokrenula sam u Jurišićevu ulicu, prešla na drugu 
stranu, ušla u Petrinjsku i polako, zastajkujući pred iz- 
lozima, stigla do Amruševe. 

Osjećala sam se nekako nelagodno kad mi je došao 
u susret stražar, visok, mlad, svijetle kose. Učinio mi se 
nekako poznat. Ipak je oprez podvostručio pažnju. 

— Gospođa Ogrizović? — tiho je upitao. 

— Ja sam. 

— Znam — rekao je sa smiješkom. — Gospodin pro- 
fesor mi vas je pokazao gore na Rebru. Sutra u šest sati 
pred večer budite u Ilici kod Medulićeve ulice, spojit ću 
vas s jednim čovjekom. 

— Dobro. 

— Do viđenja na Rebru! — rekao je s prijaznim 
smiješkom. 

— Na Rebru? — začudila sam se. 

— Da. Prije kratkog vremena premješten sam gore 
na službu. Svaki utorak i petak bit ću pred vratima 
kaznioničkog odjela. 

Nasmiješio se i pozdravio, pa smo nastavili put svaki 
na svoju stranu. Tek tada sam se sjetila da je to bio onaj 
mladi stražar koji se diskretno udaljio kad je došla Grizi- 
jeva majka, jer se nije smjelo zadržavati tako dugo pred 
vratima. Naši su drugovi uz posebne ilegalne dozvole 
pojedinih dežurnih stražara smjeli samo načas proviriti 
i dodati košaru, a tada smo ostajali dosta dugo pred vra- 
tima. 

Dvije minute prije šest sati pošla sam polako Ilicom 
od Pejačevićeva trga prema Medulićevoj ulici. Sastanci 
na ulici održavali su se tada kao slučajni susreti znanaca. 
Ukoliko u određeno vrijeme ne pođe jedan u susret dru- 
gome, nije se smjelo zaustavljati ili vraćati, nego je tre- 
balo produžiti put, pa nakon jedan sat doći ponovo na 
isto mjesto, na takozvani kontrolni sastanak. Ako veze 
nije bilo ni na tom sastanku, javljalo se drugovima da 
tog čovjeka nema. Značilo je da je vjerojatno uhapšen 
ili ugrožen. Tada bi se odmah nastojalo saznati što je 
s njim, a u međuvremenu su svi oni koji su s njim održa- 
vali vezu morali prijeći u ilegalnost. Bio je to jedini 
način da se sačuva organizacija, da policija preko prvog 

uhapšenog ne prodre dalje. Ako je tko bio uhapšen, morao 
je i pod najtežim mukama šutjeti barem do prvog kon- 
trolnog sastanka, da na taj sastanak ne dovede policiju. 

Polako sam se približila Međulićevoj ulici i s gorčinom 
mislila: 

»Zašto drug Tomislav nije izdržao do kontrolnog 
sastanka? Zašto je odao vrijeme i mjesto sastanka prije 
nego što se saznalo da je uhapšen? Da nije ubačen od po- 
licije? Je li potkazivač? Tko je taj drug Tomislav?« 

Razmišljajući tako, opazila sam kako mi polako do- 
lazi u susret mladi stražar s niskim, mladim, boležljivim 
čovjekom. 

— Dobra večer — rekao je čovjek prijazno. — Kako 
ste? 

— Hvala na pitanju, dobro — odgovorila sam također 
prijazno, kako se govori znancima. 

— To je vaša veza — šapnuo je stražar i nastavio 
put. 

— Ja sam profesor Borić — rekao je. — Bit ćemo 
povezani radi bijega. Dođite za tri dana u isto vrijeme 
na isto mjesto. 

Srdačno smo se rukovali kao dobri prijatelji i nasta- 
vili put svatko na svoju stranu. 

Kad sam se vratila kući, dočekala me poruka da do- 
đem u školu radi Grizija. Držala sam poziv u ruci, a 
nešto me steglo u grlu. Vjerojatno su ga otpustili. Tako 
spremamo bijeg, ipak će Griziju biti vrlo teško. 


Prolazila sam parkom pred velikom zgradom pročelje 
koje gleda prema parku. U prednjem dijelu zgrade nala- 
zila se njemačka vojska. S mržnjom i bolom gledala sam 
kako na prozorima sjede njemački vojnici, a stakla su 
puna tiskanih parola »Victoria«. Po stubama ulaza stajali 
su njemački oficiri, elegantni i bahati. Nekad je u tom 
dijelu zgrade bila I muška realna gimnazija, dok su se 
sad sve gimnazije stisnule u dva pokrajna krila i naizmje- 
nično održavale obuku. Pošla sam u Klaićevu ulicu u 
V mušku realnu gimnaziju i potražila direktora. 

Visok, sijed direktor Mađer potrčao mi je u susret, 
s obje ruke stiskao moju i drhtavim glasom govorio: 

— Gospođo, kako mi je žao Bogdana i vas! Kakva 
nesreća! Kako se bojim za njega! Poznato vam je da sam 
bio kolega njegova oca, a njega poznajem još kao dijete, 
volim ga kao vlastita sina. 

— Znam, gospodine direktore. 

— A ipak, gospođo, i ja sam prisiljen da mu nane- 
sem bol. Čim je bio uhapšen, morao sam ga suspendirati, 
a sad ga moram otpustiti, jer je u zatvoru »pod sumnjom 
na komunizam, opasan po državni poredak«. 

— Ne treba da se ispričavate, gospodine direktore. 
Svi znamo da je sada takav zakon. Zapravo ste ga morali 
otpustiti još prošli mjesec. 

— Kako će mu biti teško! Toliko je volio školu i 
đake. Molim vas, recite mu da me đaci svaki dan pitaju 
za njega. Tražili su od mene da interveniram za njega, 
a roditelji od nekih su to i učinili. Kad su čuli da će biti 
otpušten, htjeli su protestirati, podnijeti neku predstavku 
za ministarstvo. Pripovijedajte mu to, zacijelo će mu biti 
drago. Recite mu da je to najstrašniji dekret koji sam 
u svom životu potpisao. 

Vraćala sam se u ured potištena. Znala sam da će 
Griziju biti teško. 

Idući prema tramvajskoj stanici, opazila sam kako 
se pred nekim oglasom skupljaju ljudi. Prišla sam da vi- 
dim što je. 

Preko glava natisnutih građana koji su tiho čitali 
zamijetila sam da je to oglas o odmazdi. Iz daljine nisam 
vidjela točno o čemu je riječ, pa sam uzbuđeno stala u 
Ted pred kioskom da kupim novine. 

Ušla sam u prenatrpani trmavaj i jedva čekala da do- 
đem u ured, da vidim što je bilo i tko je ubijen za od- 
mazdu. 

Nisam se usudila misliti na Grizija i Branka... 

Dotrčala sam u ured i još sva zađihana otvorila no- 
vine. Tražila sam obavijest o odmazdi. Čitala sam: 

»Strijeljani komunisti u Borčecu« 

Kolege su stajali uza me i istodobno čitali. 


— U Borčecu! — povikala sam. — Pa to je Zagreb! 
Nekoliko kilometara od Črnomerca! 

Čitala sam dalje: 

»Dana 19. kolovoza 1943. napadnuti su i ubijeni u 
selu Borčecu, prilikom službenog uredovanja, po odmet- 
nicima izvidnici Redarstvene službe za grad Zagreb. 

Kako u zakonski predviđenom roku počinitelji nisu 
pronađeni, to su dana 26. VIII 1943. u selu Borčecu, te- 
meljem zakonske odredbe od 2. listopada 1941. broj 
CCCXXXI-1620-z. p. 1941. strijeljane dvije osobe iz re- 
dova redarstveno utvrđenih komunista.« 

— Ne pišu imena — govorili su potišteno. — Kad 
ste vidjeli svog muža? 

— Strijeljanje je bilo 26, a ja sam Grizija vidjela 
jučer — rekla sam s olakšanjem. 

Šutjeli smo časak da se oporavimo od napetosti, a 
onda se kolegica nasmijala i pokazala veliki naslov na 
prvoj stranici: 

— Gledajte! — rekla je. — Pavelić je održao govor 
i rekao: »Nezavisna Država Hrvatska će se održati, a po- 
bjeda će biti sigurno na našoj strani.« Da je tako siguran, 
ne bi trebalo da o tome govori... 

Isto popodne kupila sam razgovor s Grizijem za dvije 
kutije cigareta, koje su bile vrlo dragocjene, jer su se do- 
bivale na kupone, i to samo muškarci, po deset komada 
na dan. 

Kad su se svi oni koji su donijeli hranu razišli, ušla 
sam u sobicu dežurnog. Trenutak poslije došao je Grizi, 
sretan, nasmijan. 

Dotrčao je, podigao me i držao u zraku. 


— Pusti me! — povikala sam razdragano se smije- 
šeći. — Još si slab! 
— Vidiš da sam već ozdravio — rekao je veselo 


spustivši me. 

Sjeli smo na krevet, a on je veselo upitao: 

— Što ima nova? 

— Sovjeti su oslobodili Taganrog, a saveznici su se 
iskrcali na kopno Italije. 

— Divno! — obradovao se. 

Zašutjela sam u neprilici, nešto me steglo. Morala 
sam mu pokazati dekret da je otpušten. 

— Što se dogodilo? — upitao je. — Kako se to 
držiš? 

Izvadila sam dekret i pružila mu ga. 

Uzeo ga je, polako otvorio i pročitao. Nije digao 
pogled, dugo je gledao, vjerojatno nekoliko puta pročitao, 
kao da ne vjeruje. Ruke su mu zadrhtale. 


— Žaotije... — stisla sam mu ruku. 

— Nije mi žao što me otpustila »endehazija«... 
žao mi jeza školom... za dečkima... — rekao je drhta- 
vim glasom. 


Kad sam mu ispripovijedala što mu poručuje direktor, 
zamaglile su mu se oči, stisnuo mi je ruku i rekao: 

— Pozdravi moje dečke... preko onih koje pozna- 
JEŠ.: + 

Dok smo razgovarali, držali smo se za ruke. Osjetila 
sam da su mu hrapave pa sam ih pogledala. Gulile su se. 

— Od čega ti se gule ruke? — upitala sam. 

— Prebrzo su mi narasle i opet se smanjile, a koža 
nije izdržala. 

— Tukli sute... 

— Pa što! Sad je sve dobro. 

— Pripovijedaj mi kako su te uhapsili i preslušavali. 

— Možda radije drugi put... kad dođemo u parti- 
zane... 

— Zašto nećeš? Toliko sam straha pretrpjela! 

— Znam. To mi je bilo najgore. Bojao sam se da i 
tebe ne uhapse, jer mi se time prijetio Bogojevski. Saznao 
je koliko se volimo. Onda je prijetio da će djecu mučiti 
preda mnom. Bilo je strašno... Jednom mi je rekao da 
vas je sve uhapsio. Mislio sam da ću svisnuti od bola, 
ali mu nisam htio pokazati. Prezirno sam se nasmijao i 
okrenuo glavu da ne vidi kako mi je. Bilo bi mi mnogo 
lakše da su me tukli... 

— Gdje su te uhapsili? — upitala sam. 

— Imao sam sastanak s drugom Tomislavom u Am- 
ruševoj ulici u četiri i četvrt poslije podne. Prošao sam 
ulicom, njega nije bilo. Nisam smio čekati, pa sam od- 
lučio da za jedan sat dođem na kontrolni sastanak. 
Načas sam stao i pogledao na sat. Uto me netko otraga 
uhvatio pod ruku i povukao. U prvi mah sam pomislio 
da se to neki prijatelj sa mnom šali, pa sam se nasmijao 
i okrenuo — i ugledao nepoznato lice. 

Shvatio sam. Naglo sam se pokušao istrgnuti, ali su 
istog časa priskočila još dva snažna čovjeka. Uhvatili 
su me za noge i unijeli u neku vežu gdje je bilo dva- 

desetak ljudi. Bacili su me na tle, i odmah je nekoliko 
njih navalilo na mene. Sve je to bilo gotovo u trenutku. 
Bijesno sam se otimao. Okrenuli su me i stavili mi 
lisičine na ruke, vezali mi noge, dignuli me i ugurali u 
auto koji je stajao pred kućom. Motor je bio upaljen, 
auto je odmah krenuo. Dovukli su me pred Bogojevskog 
koji me čekao. Poklonio mi se i ironično pozdravio 
mojim konspirativnim imenom. Stajao sam uspravno i 
mimo njega mirno gledao kroz otvoren prozor na ulicu, 
kao da se to mene ništa ne tiče. 

Provaljen sam! — letjele su mi misli. — Tko me iz- 
dao? Kakve dokaze imaju? Tko će svjedočiti protiv mene? 

Vadili su mi stvari iz džepova, pa kad su izvadili 
legitimaciju, jedan agent ju je pružio Bogojevskom. On 
ju je otvorio, naglo me pogledao i začuđeno i posprdno 
uskliknuo: 

»Oho! Gospodin profesor Bogdan Ogrizović!« A onda 
je oštro upitao. »Kako se zovete?« 

»Imate legitimaciju.« 

»Krivotvorena je. Kako se zovete i što ste po zani- 
manju?« 

Okrenuo sam glavu i šutio. 

Netko me iznenada nekoliko puta pljusnio i gur- 
nuo. Onako vezan, izgubio sam ravnotežu i pao. Počeli su 
me udarati nogama gdje je tko stigao. Stiskao sam zube 
i šutio. Najednom sam se sjetio da je prozor otvoren i da 
gleda na ulicu. Počeo sam strašno urlati i ispuštati kri- 
kove kao Tarzan, onako kao što smo na izletima isku- 
šavali jeku — nasmijao se. 

»Pustite ga i zatvorite prozore!« viknuo je Bogojevski. 

Uto je ušao u sobu neki mladić i začuđeno stao. 
Gledao je Bogojevskog pa mene. 

»Poznajete li tog čovjeka?« obratio mu se Bogojevski 
kad je primijetio kako me začuđeno gleda. 

»Poznajem. To je profesor Ogrizović. Predaje ma- 
tematiku i fiziku na V muškoj realnoj gimnaziji. Đaci ga 
zovu Grizli, a njegovi prijatelji Grizi.« 

»Kako to znate?« 

»Bio sam đak na toj gimnaziji. Meni nije predavao, 
ali ga poznajem iz škole.« 

Bogojevski me gledao, šutio neko vrijeme u nedou- 
mici a onda rekao: 

»Odvedite ga!« 

— Kako vidiš — nasmijao se Grizi — prve sam 
batine dobio zbog vlastite legitimacije. No, pa što da ti 
dalje pričam? Četiri dana su me tukli, otekao sam, malo 
pocrnio, malo krvario, prebili su mi nekoliko rebara i sad 
je sve dobro. Kad su me prestali tući, znao sam da si me 
našla, da su proradile intervencije. 

— Teta Slava je bila kod Crvenkovića, on je zabra- 
nio da te tuku. 

— Znam. Rekao mi je to Bogojevski i dodao: »Imate 
visoke zaštitnike i mnogo intervencija, ali vam to ipak 
neće koristiti!« 

— Poslije toga te više nisu tukli? 

— Batine nisu jedino sredstvo u tom mučilištu. Ve- 
zali su mi lancima noge i ruke zajedno... 

Načas je zašutio a onda se nasmiješio i počeo govoriti 
vedrim tonom, više kao da se šali: 

— Taj mi položaj nije prijao, jer nakon nekoliko da- 
na prilično bole kosti. Tri mi dana nisu dali hrane, ali 
ni vode, pa je žeđ bila strašna. Nesretni srpanj! Poslije 
toga su mi dali slanu vodu. Bio sam strašno žedan, pa 
sam popio nekoliko velikih gutljaja prije nego što sam 
osjetio da je voda slana. Bilo je gadno... To su učinili 
nekoliko puta, ali sam poslije bio oprezniji. A onda sam 
se nekako svidio uzničaru, pa mi je donosio običnu vodu, 
iako ga je ta protekcija mogla skupo stajati. Onda mi ne- 
koliko dana nisu dali da spavam. Čim bih zaspao, silom 
su me budili, pa me vodili na preslušavanje. To je bilo 
teško. Ipak je bilo najgore kad su pljuvali po meni... 
fuj: s: 

Namrštio se s gađenjem. 

— Jeli te i Bogojevski tukao? 

— Priuštio je sebi to veselje. Dobro je uigran, uvijek 
je jači od zavezanog protivnika. 

Na hodniku su se čuli koraci. Grizi me čvrsto za- 
grlio. 

Ušao je stražar. Počela sam govoriti, kao da nastav- 
ljam dosadašnji razgovor: 

— Bila sam na svečanoj izvedbi »Hasanaginice«. 
Prekjučer je »Hrvatski narod« u povodu dvadesetogo- 
dišnjice smrti cijelu stranu posvetio tvom tati. Bile su 
i svečane zadušnice. Nisam išla... 

Još sam neko vrijeme pripovijedala o našoj djeci, 
onda je stražar rekao: 

— Moram vas prekinuti, već ste pola sata ovdje, pa 
se bojim. 

— Što se dogodilo? Što je s Brankom? — sa stra- 
hom sam zapitala Stanku koja mi je plakala u naručju. 

— Pokušao je samoubojstvo . .. — očajno je jecala. 

— Jeli živ? 

— Nadam se... preživjet će... Razbio je termos- 
-bocu i prerezao žile na ruci i vratu. No odmah su to 
otkrili i pružili mu pomoć... Sad je u ambulanti. 

— Sjedni... smiri se. 

Šutjele smo neko vrijeme, a onda sam upitala: 

— Zašto je pokušao samoubojstvo sad kad je pre- 
slušavanje završeno? Prebačen je u kaznionicu na Savskoj 
cesti. 


— Jer je govorio... Ti si sretna! Grizi se držao 
tako dobro... 

— Mučili su ga — pokušala sam je tješiti. — Tukli 
su ga, pekli mu noge... Ne može svatko jednako izdr- 


ZALA e 
Iako je to bilo točno, ipak je znala da je samo tje- 
šim, da ga i ja osuđujem. Bili smo vrlo strogi, ali bilo 
je to neophodno, jer bi ilegalan rad bio nemoguć kad bi 
svi odmah izdavali pod batinama. 

— Očajan je — plakala je. — Bojim se da će... 

— Jesi li bila kod Jose Rukavine? — prekinula sam 
je. 

— Bila sam jučer. Ali prekjučer sam gotovo stra- 
dala. Bila sam kod Brankovih rođaka, kad je iznenada 
došla Mimika. Uzrujano nam je pripovijedala kako je 
pošla Brankovoj mami i našla je okruženu agentima. 
Ponovo su vršili premetačinu i odnijeli tri kovčega stvari, 
među njima i odijela Augusta Cesarca koja smo držali 
sakrivena na tavanu. I, zamisli, znali su čija su to odijela! 

Na sreću, nisu našli onaj glicerin. Cenka ga je već bila 
odnijela. Osim toga su došli s hapšenicom da uhapse 
mene. Neko su me vrijeme čekali, a onda posumnjali da 
sam pobjegla. Pitali su Brankovu mamu gdje sam i prije- 
tili da će je uhapsiti i mučiti dok me ne oda. Ona je i 
dalje tvrdila da ne zna gdje sam. Mimiku su legitimirali i 
tek kad su se uvjerili da smo sestre, pustili su je. Mama 
je znala da će me Mimika tražiti kod Brankovih rođaka 
da me obavijesti, pa je zadržavala agente, iako je znala 
da i nju mogu uhapsiti. Mama se dobro drži... sjajna 
je. Napokon su agenti pošli i rekli: »Ako se sutra ujutro 
do osam sati ne javi Josi Rukavini, vas ćemo uhapsiti, 
a vašem sinu nećemo dati ni hrane ni vode dok ona ne 
dođe.« lako je znala da govore ozbiljno, ni to je nije 
zaplašilo. Čim sam čula da se moram javiti Josi Rukavini, 
uspostavila sam vezu s drugovima i pitala što da činim. 
Poručeno mi je da se svakako javim, ali ne odmah u osam 
ujutro, nego tek oko jedanaest sati, jer će se pobrinuti 
za jaku intervenciju, a intervencija mora stići prije mene. 
Došla sam Josi Rukavini oko jedanaest sati. Kad sam 
ušla, proderao se: »Gdje ste bili dosad?« A onda se 
okrenuo svom tajniku Kolakoviću i rekao: »Pišite!« Okre- 
nula sam se prema Kolakoviću da vidim što piše i sa za- 
prepaštenjem vidjela da je taj zloglasni Kolaković moj 
prvi susjed. On mi se podrugljivo nasmiješio i upitao: 
»Zar me ne poznajete, gospođo? Ta mi smo susjedi!« 
Pružio mi je neko pismo i rekao neka odem na Savsku 
cestu i javim se referentu Bracanoviću. 


— Bracanoviću? — upitala sam s jezom. — Krasna 
zbirka . .. Joso Rukavina, Kolaković, Bracanović . .. 
— Kad sam došla pred kaznionicu — nastavljala je 


— našla sam pred vratima Brankovu mamu. Čekala me s 
košarom hrane, poljubila me i rekla: »Čekat ću te. 
Ako te zadrže, neka hrana bude tebi, a ako te puste, bit 
će Branku.« Zagrlile smo se, čvrsto stisnule ruke i polju- 
bile se. S pismom u ruci, uvjerena da je to hapšenica, 
ušla sam. Vratar me odmah uveo u jednu sobu u prizem- 
lju i rekao da će Bracanović odmah doći. Ušao je gotovo 
u isti čas. »Gdje ste tako dugo?!« zaurlao je na mene još 
s vrata. Istrgao mi je pismo iz ruke i počeo me ispitivati 
gdje sam bila i što sam radila ovih dana otkako je Bran- 
ko uhapšen. Dok sam govorila, gledao me s neprikrive- 

nom mržnjom. Više nisam sumnjala da će me uhapsiti. 
Onda je iznenada rekao: »Idite! Danas imate sreću! Ali mi 
ćemo se još sresti!« Poslije sam saznala da je malo prije 
mene bio kod njega predsjednik pokretnog prijekog suda 
doktor Vidaković. To je bila ta obećana intervencija. 

— Vidaković... — rekla sam začuđeno i zamislila se. 

Zamislila sam se nad veličanstvenom organizacijom 
Komunističke partije. 

Preko komunista — članova i kandidata KP i SKOJ-a, 
članova narodnooslobodilačkih odbora, Jedinstvene narod- 
nooslobodilačke fronte, Antifašističke fronte žena i omla- 
dinske organizacije USAOH, bila je isprepletena takva 
mreža da nije bilo ustaške ustanove iz koje se ne bi mogli 
dobiti podaci; nije bilo ustaškog funkcionara do kojeg se 
ne bi moglo doći s pomoću neke obitelji s kojom su ko- 
munisti i aktivisti bili povezani. I u vojsci među domo- 
branima postojali su vojnopolitički komiteti, preko kojih se 
slalo domobrane u partizane, dobivali se podaci, a gdje- 
kad i oružje i municija. 

Kad je Grizi bio uhapšen, nije trebalo da se Partija 
pobrine za intervenciju, jer je naša obitelj, a osobito 
teta Slava, imala mogućnost da dođe do najviših ustaških 
funkcionara. Ipak je Partija neprekidno vodila brigu o 
njemu. Ja sam drugovima slala poruke o tome što mi 
poduzimamo, a oni su meni preko ceduljica ili telefonom 
javljali što su oni saznali preko partijskih veza sa zatvo- 
rom. Ako je bilo nešto hitno, usprkos tome što su mi 
kuću nadzirali agenti, poslali bi druga koji bi mi na vra- 
tima šapnuo poruku. 

Tako je bilo i s Brankom. I njegova je obitelj imala 
veza. Ali Stanka još nije bila ubapšena. Stoga je Partija 
preuzela brigu da je ne uhapse. Preko nekoga tko je mo- 
rao biti blizak Vidakoviću, uvjerili su ga da je ona 
otmjena gospođa i još k tome muzičarka, koja nema poj- 
ma o politici. 

I tako je zloglasni Vidaković, predsjednik pokretnog 
prijekog suda — koji je hladnokrvno svakog komunista 
koji bi došao na prijeki sud osuđivao na smrt — ništa ne 
sluteći učinio uslugu Komunističkoj partiji. 

A onda sam pomislila na Brankovu majku, šezdeset- 
petogodišnju ženu. Bila sam impresionirana kako se hrabro 
držala. Znala sam da i ona pomaže pokret, da dobiva 

zadatke, a neko je vrijeme hvatala i zapisivala vijesti 
Radio-Londona i Radio-Moskve umjesto Branka, kad je 
bio bolestan. Pa i sada kad joj je jedini sin — a ujedno 
i jedino dijete — bio uhapšen, drži se hrabro, kao pravi 
ratni drug svog sina i svoje snahe. 

— Nastoj da Branka nekako smjestiš u bolnicu na 
Rebru — prekinula sam šutnju. 

— Brankova je mama već posjetila sve stare znance 
i molila ih da joj pomognu u tome. I ja neprestano 
trčim na sve strane. Pokušavam ga smjestiti u bolnicu 
u Vrapču. Tražim liječnike simpatizere koji će ga pro- 
glasiti ludim... 

Prije rata bi to bilo strašno... a sad, ako ti to pođe 
za rukom, možeš govoriti o sreći! Tamo bi najmanje bio 
ugrožen. 


Čekala sam da se svi raziđu, a onda počela pregovore 
sa stražarom. Morala sam opet izboriti razgovor, jer 
mi je Grizi imao nešto reći. 

Kad smo ostali nasamu, ushićeno mi je šapnuo: 

— Vjerojatno idemo u utorak. 


— U utorak! — obradovala sam se i čvrsto ga za- 
grlila, a onda potišteno dodala: — Djeca... ubit će ih 
ustaše... 


— Možda neće. Sve bu dobro! Spremi naše naprtnja- 
če, drugovi će poslati po njih. Ići ćemo bez stvari, poslat 
će ih za nama po vezi. U ponedjeljak ćeš se sastati s 
Borićem. Dobit ćeš točne upute: mjesto i vrijeme sastanka 
za polazak. Ići ćemo zajedno. I Milovan Kovačević ide 
s nama. Donesi mi odijelo i gojzerice, a Milovanu neka 
donese njegova žena. Ako ona ne smije znati, donesi ti 
i za njega. Svakako nađi neki način da nam to doneseš. 
Onaj visoki stražar s kojim si se sastala ide s nama. 

Zagrlili smo se i pjevušili »Tri palme na otoku sre- 
će .. .«, signal koji treba da nam vrati sreću. 

— Tko bi mislio — smješkao se Grizi — da će nam 
ova pjesma postati tako draga. Koliko smo puta plesali na 
taj šlager a da nismo ni slutili da će nam jednom značiti 
put u slobodu. 

Iduća tri dana — petak, subotu i nedjelju — namjer- 
no sam dotrčala u posljednji čas i zadihano pitala dežur- 
nog stražara: 

— Hoćete li pregledati košaru? Molim vas samo brzo, 
jer mi je stražar na vratima neće više primiti! 

— Vama ne treba pregledavati. Znam da je sve kako 
valja. Samo brzo predajte — odgovarali su stražari. 

Na taj sam način i Griziju i Milovanu Kovačeviću 
unijela odijela i planinarske cipele. Sve je bilo spremno. 

»Kad će napokon osvanuti utorak? Neće li se u među- 
vremenu što dogoditi? Kako ću se rastati s djecom?« — 
lomili su se u meni razni osjećaji. 

Morala sam uložiti mnogo napora da se koncentriram 
na knjigovodstvo. Neprestano mi je prolazilo mozgom: 


»Sutra... danas je ponedjeljak... sutra idemo... 

— Kolegice, telefon! — pozvali su me. 

— Slava! — čula sam uzrujani ženski glas. — Odmah 
dođi! 


— Tko je? — upitala sam, a uzbuđenje je kao elek- 
trična struja prešlo i na mene. 

— Anka! Anka Ilić! 

Bila je to prijateljica moje sestre Mimike. Radila je u 
personalnom odjelu policije i povremeno me obavještavala 
o onome što bi slučajno saznala. 

— Anka... — protrnula sam. — Što je? 

— Dođi odmah! Sad sam čula kako je Bogojevski 
vikao: »Ako Ogrizovićka danas ne dođe k meni, uhapsit 
ću je!« Dođi odmah! 

Stajala sam ukočena. 

»Da odem? Da bježim?« — kovitlala su se pitanja. 

— Što je, kolegice? -— zabrinuto su me pitali. 

— Zove me Bogojevski. 

Nastala je tišina. 

— Idem — dodala sam, brzo uzela torbicu i potrčala. 

Trčeći do tramvajske stanice, pogledala sam na sat. 
Bio je jedan sat poslije podne. Nisam imala više vremena 
da odem kući da se presvučem, kako sam bila odlučila, 
želeći da pred njega dođem što ljepše odjevena. Morala 
sam otići onakva kakvu me zatekao poziv u uredu. 

»Bogojevski zna sve o tebi. . .« 

»Bogojevski želi govoriti s tobom. . .« 

»Što je to ,sve“? Što zna o meni? Kako da se držim? 
Bogojevski je neobično inteligentan i pronicav. Što zna?« 
— gorjelo je u mozgu. 

Zacijelo zna da sam još u jesen 1941. bila uhapšena. 
Vidio je to iz policijske kartoteke. Vjerojatno je saznao 
i to da smo se Vanda Novosel, Olga Kreačić, Štefica 
Šantić i ja poznavale još iz »Društva za prosvjetu žene«. 
To može znati... Vjerojatno zna. Vanda je tada odmah 
otpremljena u logor, a Olga ljeti 1942. Obje su zamijenje- 
ne i sad su u partizanima. Od njih nije saznao ništa. 
Štefica je uhapšena lani pri prepisivanju povijesti SKP/b, 
ito u vezi s mornaricom. Pošto je svu krivicu uzela na 
sebe, znajući da će biti osuđena na smrt, i time spasila 
dva oficira, zacijelo nije ništa govorila o našem sastanku. 
Prema tome Bogojevski ne može znati kakav je ono bio 
sastanak. Dakle, ne smijem tvrditi da se nikad nisam 
bavila politikom, ne smijem se zaletjeti da išta natuknem 
o sastanku na kojem smo hapšene, ali sve ostalo mogu 
poricati. Moram se držati kao da sam se tada toliko pre- 
strašila da sam se posve povukla. 

»A ako me sad uhapsi?« 

Sve se u meni steglo. Izišla sam iz tramvaja i gotovo 
trčala prema Đorđićevoj ulici, svjesna da možda trčim 
u smrt. 

Uspinjala sam se stubama na treći kat, pokucala i ušla. 

U dosta jednostavno namještenoj sobi, uz pisaći stol 
kraj prozora, sjedio je Bogojevski. 

»Mefisto . ..« — trgnula sam se. »To je pravi Mefi- 
Sto.« 

Kakogod sam bila uzbuđena, zamijetila sam da je pri- 
lično sličan Žegarcu: crne sjajne kose, visoko čelo s du- 
bokim zaliscima, duboko usađene svijetlozelene oči. No u 
tim je očima metalno palucala okrutnost, koju su pojača- 
vale tvrde bore oko uskih, blijedih usana. 

— Vi ste gospođa Ogrizović? — zapitao je polako. 

Stisnuo je oči i promatrao me s neprikrivenim zani- 
manjem, kao kakav zanimljiv predmet. Stajala sam kod 
vrata, a ledena jeza proletjela mi je hrptenjačom. Osjećala 
sam se kao da sam iznenada bačena u arenu da se golo- 
ruka borim s bikom. 

— Dođite bliže — rekao je prijazno. 

»Oprez!« napelo se nešto u meni. 

— Izvolite sjesti. Izvolite cigaretu — rekao je još 
prijaznije, gotovo srdačno. 

— Hvala, ne pušim — odbila sam. 

Nisam smjela prema njemu pružiti ruku, jer je drhtala. 

— Zašto niste dosad došli k meni? — upitao je gotovo 
toplo. — Zar vas ne zanima što je vaš muž izjavio na 
preslušavanju? Vjerojatno vas zanima. 

— Dakako — odgovorila sam. — Zanima me. 

Začudila sam se kad sam spazila da mi je glas norma- 
lan, da ne dršće. Činilo mi se da sam sva satkana od na- 
petih tetiva i živaca. Mozak je gorio do boli. Bila sam 
svjesna da je za tog čovjeka jedan titraj lica, jedna kretnja, 
jedan pogled ili drhtaj u glasu dovoljan da sazna ono što 
želi. Sve je bilo usredotočeno na dvoje: na vanjsko držanje 
i njegova pitanja. 

Zapalio je cigaretu, podbočio se na stol, polako pušio 
i gledao me. Bio je sličan mački koja zna da joj miš neće 
pobjeći, pa ga s nasladom pušta da pokuša bijeg. 

»Što zna? Što je to ,sve“?!« 

— Vi u Banjaluci imate rođakinju — rekao je pola- 
ko. — To je Neda. Vrlo je inteligentna i lijepa. 

»Oprez! Iza ovog razgovora dolazi iznenadni napad.« 

— Poznate li tu rođakinju? — nastavio je. 


— Poznajem — rekla sam. — Zaista je lijepa i ele- 
gantna. Zar je i vi poznajete? 
— Da... — rekao je sjetno. — Poznajem je... Prije 


nekoliko godina bio sam namješten u Banjaluci. Tamo 
sam je upoznao. Bio sam zaljubljen u nju. 

Šutjeli smo, a on je gledao sanjarski u nešto neodre- 
đeno. 

— Što je sad s njom? — upitao je. 

— Udala se prije početka rata. 

— Da... vrlo lijepa... Bio sam silno zaljubljen... 
Radite li vi u AFŽ-u? 

— Ne radim. Ja radim kod inženjera Ferića — rekla 
sam. 

Bio je to davno pripremljen odgovor. Čim je Grizi 
rekao da Bogojevski »zna sve«, očekivala sam to pitanje 
i razmišljala što da odgovorim. 

Zašutjeli smo. Stisnuo je oči, svjetlucanje je postalo 
prijeteće. Promatrao me i polako stiskao usnice. Gledala 
sam te oči i nisam mogla skrenuti pogled, kao da sam 

hipnotizirana. Osjećala sam da mi ruke dršću, ali sam isto- 
dobno znala da mi se na licu nije trgnuo ni jedan mišić. 

— Dobro je što ne radite — rekao je prijateljskim 
tonom. — Danas je takvo vrijeme da s neprijateljima 
nema milosrđa... 

Teška šutnja. 

Vidjela sam kako očekuje da ću ja sad reći da se ne 
bavim i da se nikad nisam bavila politikom. Želio me 
uhvatiti. Gledala sam ga i šutjela. 

— Prijateljski vam savjetujem da se ne bavite politi- 
kom. Imate troje djece, dovoljno je da vam je uhapšen 
muž. 

Glas mu je bio topao, prijateljski, a stisnute oči pune 
prijetnje i proučavanja. Pogledom je klizio po svakom 
mom mišiću, ne bi li otkrio trzaj. 


— Rat je — nastavio je polako. — Situacija traži da 
budemo sve oštriji. Ne može se više tako lako izvući... 
Šutnja. 


— Zato vam savjetujem da se ne bavite ničim što bi 
vas moglo stajati... 

»Ne može se više tako lako izvući . . .« 

Vidjela sam da zna samo za hapšenje, a poslije toga 
ništa više. Zna, doduše, i s kim sam bila hapšena, uvjeren 
je prema tome da sam radila, ali sad ne zna ništa o meni. 
Odahnula sam, ali sam još morala biti nevjerojatno oprez- 
na. Znala sam da sad moram nešto reći i da će sve ovisiti 
o tome. Ne smijem poricati da sam radila, a ne smijem se 
izdati. On me promatrao i čekao da nešto kažem. 

— Znam — rekla sam tiho. — Ništa ne radim što ne 
bih smjela. Znam da je prije bilo... 

Izvadila sam iz torbice rupčić i obrisala znoj. Nisam 
više smjela prikrivati uzbuđenje, pa i strah, na njegovu 
otvorenu prijetnju. 

On je i dalje šutio, gledao me i čekao da nastavim. 

— Ne bih se ni usudila... bilo bi me užasno 
strah... a imam djecu i mnogo posla... Nemam ni 
vremena ni interesa... plašila bih se... 

Nastala je teška šutnja. 

»Hoće li povjerovati?« U meni je sve drhtalo. 

Uzeo je cigaretu, pripalio je, naslonio se na stol i pro- 
matrao me. Dugo i polako je pušio. Šutio je i pomno 

me gledao. Proučavao mi je svaki dio lica... beskrajno 
dugo. 

Popušio je cigaretu, ugasio opušak i ustao. 

— Već je odavno prošlo dva sata. Sad nemam vre- 
mena da vam pokažem izjavu vašeg muža. Dođite sutra 
oko jedan sat. 


»...sutra oko jedan sat... Tko zna gdje ćemo već 
biti sutra oko jedan sat« — mislila sam dok sam polako 
išla Ilicom prema Medulićevoj ulici. 

Opazila sam Borića kako mi žuri u susret. 

— Klanjam se, gospođo! — rekao je prijazno. 

— Moj naklon! Kako ste? 

— Pa tako, tako... kako već može biti tuberkulo- 
zan čovjek — rekao je glasno, a onda šapnuo: — Ne ide 
se. Možda u petak. Dođite u četvrtak radi dogovora. 
— Prijazno je pozdravio i otišao. 

Stala sam pred jedan izlog da se smirim. Kao kroz 
maglu nazirala sam neke nejasne predmete u izlogu, a u 
glavi mi je šumjelo: »Ne ide se... ne ide se... Bogojev- 
ski... sutra oko jedan sat. . .« 

Pošla sam Grizijevoj majci, iako je bio »žur«. Nisam 
znala kako će svršiti moj sutrašnji razgovor s Bogojev- 
skim, pa nisam mogla ništa poduzeti. Ali morala sam bar 
nastojati da Grizi ostane u bolnici. Odlučila sam da nago- 
vorim tetu Slavu i Grizijevu majku da ponovo odu Crven- 
koviću. 

Osjećaj nervozne nestrpljivosti gotovo me gušio pri po- 
misli da ću nakon tolikih uzbuđenja — razgovora s Bo- 
gojevskim i odlaganja bijega — morati da slušam razgo- 
vore starih gospođa. 

Kad sam ušla, sve su se obradovale. 

— Kako ste, draga gospođo? Jeste li se umirili, draga? 

Dakako, već su svi znali da je Grizi uhapšen. 

— No, vidite, sad je u bolnici, sve će biti dobro — 
tješile su me. 

— Nije ni u bolnici tako sigurno — odgovorila sam. 

— Kako nije sigurno? Tamo će ostati do kraja rata, 
a onda će opet sve biti dobro. 

Začuđeno sam pogledala staricu koja je govorila tako 
kao da je uvjerena da će rat završiti u našu korist. 

— Do kraja rata se još svašta može dogoditi — rekla 
sam, jer nisam mogla dopustiti da majka povjeruje kako 
je Grizi siguran. 

— Draga gospođo, nemojte uvijek misliti samo naj- 
gore! On je ipak jedini sin Milana Ogrizovića. . . 

— Svi se zauzimaju za njega... 

— Neće dopustiti da mu se što dogodi... 

— Vidite da slave njegova oca! Kako je samo svečano 
bila priređena stota izvedba »Hasanaginice«! 

— Dakle, znate — upala je jedna — to baš nije bilo 
zgodno. Oca slave, a sin u zatvoru! 

— Da, to su svi zamijetili! 

— Moj muž je bio ogorčen! To je ipak skandal! 

— Svi su bili ogorčeni! Cijeli Zagreb je govorio o 
tome! A poslije toga je za dvadesetogodišnjicu smrti 
»Hrvatski narod« u kulturnoj rubrici na cijeloj stranici 
pisao samo o pokojnom Milanu Ogrizoviću! 

— I kako su zadušnice u Markovoj crkvi bile svečane! 
S koncertom! I svi su došli... 

— A društvo Zagrepčana već drugi put priređuje dru- 
štvenu večer posvećenu Milanu Ogrizoviću. Ocu u čast, 
asinureštu... 

Pogledala sam majku. Imala je stisnute oči i zgrčene 
usne. Znala sam da je ogorčena i uvrijeđena. A teta Slava 
se vrpoljila na stolcu, uzdisala i kašljucala, kao da je 
i ona nešto kriva. 

Neko su vrijeme šutjele a onda, da prekinu neugodnu 
tišinu, počele su nevezano razgovarati o znancima. Nag- 
nula sam se teti Slavi i šapnula: 

— Teta Slava, molim te pođi sutra opet Crvenkoviću 
i moli ga da se još jednom zauzme za Grizija da što dulje 
ostane na Rebru. 

Metnula je ruku na usta i malo se nakašljala. Vidjela 
sam da mi želi nešto šapnuti, pa sam se približila. 

— Jesus, na! Je li se mom dragom Puršeku nešto do- 
godilo? — šaptala je. 

— Nije, ali znaš da se svaki dan nešto događa. Bolje 
mu je na Rebru. 

— A mama? Neće li se uvrijediti kad je već i ona bila 
kod gospođe Crvenković? Moli i nju, a ja ću sutra doći 
pa ću od nje saznati hoće li ona poći. Ako neće, idem ja. 

Neprekidno je držala ruku na ustima da ne bi tko vidio 
da mi šapće, a kako je pri tom neprestano gledala majku, 
ova je to opazila. 

Morala sam čekati da se sve gospođe raziđu pa da i 
mamu zamolim da intervenira. Postala sam nervozna. Uto 
je netko zazvonio. Ljerka je ustala i pošla otvoriti. Iz 
hodnika se čuo glasan razgovor i smijeh. Svi smo pogledali 
prema vratima koja su se bučno otvorila. 

— Tanca! — kliknula je majka i ustala. 

Oči su joj zasjale kao da se u njoj probudila mlada 
djevojka. Bučno je ušla stasita, vitka žena šezdesetih go- 
dina, svježa, vedra i vesela. Bila je to gospođa Simić, naj- 
draža majčina prijateljica još iz mladih dana. 

— Što je? Što ste tako blenule u mene kao da sam 
duh? — upitala je dubokim glasom. 

— Kako se usuđuješ doći u Zagreb? — zapitala je 
majka zabrinuto dok su se srdačno grlile. 

Teta Tanca, kako smo je zvali, okrenula se samo 
načas k meni, pogladila me po kosi i rekla tiho: 

— Draga moja...teško je... ali spasit ćeš ga... 

A onda se brzo okrenula majci i nastavila: 

— Kako se usuđujem? A zašto ne? Nisam ugrožena. 
Ja sam Grkinja. 

— Grkinja?! — zapitale su sa svih strana i prasnule 
u smijeh. 

— Zašto je to smiješno? Ja sam Grkinja, a Grci smiju 
biti pravoslavne vjere, pa se ni ja ne moram prekrstiti. 

— Jesi si ti, Tanca, normalna? — upitala je majka kroz 
smijeh. — Odakle si najednom Grkinja? Što ti je opet 
palo na um? U ovako teško vrijeme još ti se neke šale mo- 
taju po glavi. 

— Kako ti to, Ljuba, govoriš sa mnom? Zašto bi bilo 
šaljivo biti Grkinja? Moji dečki su mi poslali dokument 
da mi je djed doselio iz Grčke. Ispravu sam predala kod 
nas na općini, oni su je pregledali i priznali da sam Grki- 
nja. A mene nisu pitali što o tome mislim. Mogla sam za- 
pravo biti i Bugarkinja, ali bih u tom slučaju sad bila u 
koroti za bugarskim carem Borisom, koji je neki dan 
»blago u gospodinu preminuo«. 

Kao da je među nas dunuo svježi vjetar, sve smo se 
smijale i s oduševljenjem gledale nepokolebljivu i stalo- 
ženu ženu, sposobnu, čvrstu i vedru. 

— Uostalom — nastavljala je — ako se »endehazija« 
slučajno zarati s Grčkom, mogu mi dečki poslati potvrdu 
da mi je pradjed došao iz Bugarske. 

— Avi ste govorili da ćete otići... 

— Samo završite! Da ću otići u partizane. Dečki su 
mi poručili da im stare babe nisu potrebne. Ja sam se 
uvrijedila, a onda su mi poručili da bi nam ustaše razvukli 
sve što imamo, a ustašama ne dam ništa. Srpkinji bi ustaše 
mogli sve rekvirirati, ali Grkinji ne mogu. Zato i ostajem. 
Tu sam potrebna, a tamo me zaista ne trebaju. Grkinja 
može dobiti propusnicu da uđe u Zagreb, pa sam tako 
i došla. 

U veselom raspoloženju vrijeme je prolazilo brzo. 

Kad su se napokon gospođe razišle, obratila sam se 
majci. 

— Molim te, mama, pođi sutra opet do Crvenkovića. 
Bojim se da ne vrate Grizija natrag u kaznionicu na Sav- 
skoj cesti. 

Majka je brzo digla oči i zagledala se u mene. 

— Što se dogodilo? 

— Nije se dogodilo ništa osobito, ali se svaki dan 
nešto događa. I sama znaš da zbog Grizija neće prestati 
ni borbe partizana a ni ilegalni rad u Zagrebu. A ako se 
što krupnije dogodi, bit će odmazda. Za odmazdu ustaše 
i Nijemci uzimaju sve komuniste, pa i one koje oni sma- 
traju komunistima, a ako takvih nema dosta, onda uzmu 
sve odreda. Sjećaš li se kad su još u srpnju 1941. ilegalci 
likvidirali ustaškog agenta Tiljaka, kako su za odmazdu 
ubili doktora Adžiju, Pricu, Keršovanija i ostale? Znaš 
da su mnogo prije bili uhapšeni i otpremljeni u logor, 
pa nisu imali nikakve veze sa Zagrebom ni s tim Tiljkom, 
a ipak su ubili njih. Znaš da su baš ta trojica bila vrlo 
ugledni novinari i publicisti. Poznavala si doktora Adžiju 
i sama si govorila da je vrlo kulturan i nisi mogla vjero- 
vati da su ga ubili. Osim toga, Griziju je mnogo bolje 
u bolnici nego u kaznionici, a mi ga možemo vidjeti svaki 
dan. To je i nama drago, a kako je tek njemu! 

Još me neko vrijeme ispitivački promatrala, a onda 
rekla: 

— Dobro. Ići ću. 

Digla sam se s olakšanjem i brzo oprostila, jer je već 
bilo vrlo kasno. Policijski sat bližio se kraju. 

Strčala sam niza stube i nervozno čekala da mi Ljerka 
otključa vežu. Provirila sam iz veže u poluzamračenu ulicu 
i oprezno izišla. Željela sam što prije stići do Ilice, a ipak 
sam morala skrenuti na suprotnu stranu, prema hotelu 
»Esplanade« da ne bih morala proći kraj Njemačke koman- 
de. Kroz pustu Mihanovićevu ulicu naizmjenično sam 
trčala i brzo hodala. Zakrenula sam na Marulićev trg i 
zadihano žurila prema kazalištu. Hodala sam pločnikom 
uz kuće i na pločniku uz perivoj opazila grupu njemačkih 
oficira. Zastali su, a jedan je doviknuo: 

— Fraulein, kommen sie mit uns, wir haben Geld! 

Nisam smjela potrčati da ne pucaju za mnom, samo 
sam velikim koracima sve više žurila ne obazirući se na 
njihove povike. 

Došla sam do Kazališta kad je bilo za tri minute jeda- 
naest sati. Nigdje nije bilo nikoga. Da skratim put, ušla 
sam u plohu nasada i preskakivala glavice kupusa i kelja 
zasađenog umjesto cvijeća. Uz Sveučilište je bezbrižno te- 
turajući pjevušio neki pijanac. Tko zna neće li ga to sta- 
jati života... 

Ušla sam u Frankopansku ulicu, pa kako je bila posve 
prazna, trčala sam prema Ilici. Sat na tornju crkve u 
Frankopanskoj ulici izbijao je jedanaest sati kad sam za- 
dihana zakrenula u Ilicu. Preko puta stajao je neki mu- 
škarac u civilu. 

»Detektiv ... Hoće li me uhapsiti... .« — mislila sam 
sa strahom i žurno nastavljala put. 


— Kamo se žurite? — doviknuo mi je. — Sad više 
nema smisla, već ste zakasnili! 
— Nisam zakasnila, stanujem tu blizu! — doviknula 


sam sretna što me nije zaustavio. 

— Onda požurite, jer vas neće svi propustiti tako 
lako. 

Nedaleko je netko nervozno otključavao vežu, otvorio 
vrata i brzo ušao u kuću. Na prozoru ga je zabrinuto če- 
kala žena. 

Sva ugrijana grabila sam najvećim koracima. Sad više 
nisam smjela trčati, jer bi svaki detektiv smio bez poziva 
pucati. Do kuće na uglu Ulice Mošinskoga tim mi je tem- 
pom trebalo još oko pet minuta. Hodala sam nasred ceste 
da lakše izbjegnem njemačkim oficirima koji su imali svoj 

klub u bivšoj Medulićevoj kavani, i njemačkim vojnicima 
koji su se zabavljali u gostionici Matković. 

Žureći, smišljala sam što da učinim ako me još koji 
detektiv opazi i pokuša zaustaviti. Odlučila sam da se po- 
kušam poslužiti varkom koja je u nekoliko navrata kori- 
stila našim znancima. Bilo je, naime, slučajeva da je po- 
nekom agentu laskalo ako ga nisu prepoznali i smatrali ga 
običnim građaninom. 

Prošle su tri strašne minute. Približila sam se Pejače- 
vićevu trgu kad mi s tramvajske stanice pođe u susret neki 
muškarac. Nastavila sam put, a on je požurio i pozvao: 

— Stoj! 

Žurila sam dalje kao da se taj poziv ne tiče mene i 
stigla do ugla. 

On je potrčao na cestu prema meni i ponovo viknuo: 

— Stoj! 

— Nemojte me sad zaustavljati, vidite da je kasno! 
Neću na vrijeme stići do kuće! — doviknula sam. 

On je zastao, a onda polako proslijedio prema meni 
i rekao: 

— Već ste zakasnili. 

Obradovana što mi je varka uspjela, doviknula sam 
veselo: 

— Još nisam! Samo je jedna minuta preko jedanaest, 
a ja stanujem tu iza ugla. 

— Tri minute su prošle! Požurite da vas ne uhapse! 
— doviknuo je za mnom, a ja sam potrčala. 

Stigla sam do autobusne stanice kod Pantovčaka i žur- 
nim korakom nastavila do ugla Mošinskoga. Znala sam 
da me i tu mogu uhapsiti, jer je u Tuškancu stanovalo 
mnogo ustaških funkcionara, a u Ulici Mošinskoga broj 7, 
dakle koso preko puta, poznati sadist Dido Kvaternik. 

Zakrenula sam. Detektiv je stajao pod zamračenom 
svjetiljkom kod stuba pred kućom broj 7. Brzo sam otklju- 
čala vrata i spasila se. 


— To ste vi. Došli ste... — rekao je nehajnim gla- 
som Bogojevski stojeći kraj pisaćeg stola. — Uđite. Priđite. 

— Zašto sam vas ono pozvao? — upitao je nakon 
kratke šutnje, namrštena čela, kao da se želi sjetiti. — Ah, 
da! Željeli ste vidjeti izjavu svog muža. 

Ostao je stajati i nije mi ponudio da sjednem. Otvorio 
je ladicu i premetao papire pa jedan izvadio. Preletio ga 
je pogledom i pružio mi ga. 

— Evo, to je izjava. 

Uzela sam izjavu i stojeći je počela čitati. Tek tada 
sam zamijetila da me oštro promatra. Čitala sam: 

»Jednog proljetnog dana ove godine, ne sjećam se ni 
mjeseca ni dana, došao je k meni u odjel za srednjoškol- 
ska učila kod Kuglija nizak debeo čovjek s brkovima, ko- 
jemu ne znam ni ime, ni prezime, ni nadimak. Kupio je 
nešto i otišao. Nakon nekoliko dana došao je ponovo, 
pregledavao fizikalne instrumente i počeo govoriti o parti- 
zanima. Na odlasku me zamolio da dam prilog. Dao sam 
nekoliko kuna. Kad je idući put došao, pozvao me da 
se s njim sastanem u jednoj gostionici u Maksimirskoj 
ulici. Došao sam na sastanak, više se ne sjećam u koju 
gostionicu. Tu smo razgovarali o partizanima, a ja sam 
mu otad davao novčani prilog.« 

Uzbuđeno zadubljena u izjavu, zaboravila sam na Bo- 
gojevskog. Kad sam pročitala, vidno sam odahnula. 

— Dok ste tražili intervencije . . . 

— Nisam znala da daje prilog. Ali eto, vidite da nije 
bio komunist. 

— Tko vam je rekao da je komunist? — nastavio 
je brzo. 

— Nitko mi to nije posebno govorio, ali dok sam se 
interesirala za njega... 

— Dok ste tražili intervencije. . . 

—...neki su mi natuknuli takvo nešto. 

Šutjeli smo. Stajali smo uz pisaći stol, jedno do dru- 
goga. Stisnutih očiju, malo se nagnuo prema meni i pro- 
dormo me promatrao, a onda mi uzeo izjavu iz ruke i 
rekao: 

— Možete ići. Više mi niste potrebni. 

— Želite li da opet dođem? — upitala sam da se osi- 
guram. 

— Nije potrebno. Zbogom. 

Umorna od napetosti i tek minule opasnosti da me 
Bogojevski zadrži u zatvoru, vraćala sam se kući i mi- 
slila: 

»Izjava... dao je izjavu... nikoga nije provalio! Zato 
su mu drugovi i poručili da mu zahvaljuju.« 

A onda sam se sjetila što mi je jednom prilikom za 
razgovora pripovijedao Grizi: 

— Već je tri tjedna trajala istraga — govorio je — 
kad me je doktor Šavor dao dovesti k sebi u sobu. Rekao 
mi je da se mnogi zauzimaju za mene, da još ni za koga 
nije bilo toliko intervencija kao za mene, zahvaljujući ug- 
ledu mog oca, ali da se sve dotle dok traje istraga, dok sam 
potpuno u vlasti Bogojevskog, ništa ne može poduzeti. 
Jedino je postigao to da me Bogojevski više ne tuče. 
Govorio mi je kako sam simpatičan, kako bi me bilo šteta 
i slično. Govorio je o tebi i djeci, a ja sam šutke slušao s 
nepovjerenjem. On je to opazio, pa me počeo uvjeravati 
da mi želi pomoći. Tada me nagovarao da potpišem bilu 
kakvu izjavu, samo da se istraga napokon može zaključiti. 
Učinilo mi se da je iskren, a kad sam poslije u samici 
razmišljao o njegovom prijedlogu, zaključio sam da će 
se zaista samo na taj način završiti istraga. Dao sam neku 
blijedu izjavu, ne spominjući ni drugove ni svoj rad, i tako 
se zaista istraga završila. 


Čekala sam u hodniku da mi Grizi vrati košaru i s 
ogorčenjem mislila: | 

»Zašto danas nije u službi onaj dobri stražar? Toliko 
bih toga morala reći Griziju!« 

Nakon pola sata vrata su se otvorila, pojavio se Grizi 
i dodao mi košaru. Poljubili smo se, a onda sam mu 
pritisla obraz na lice, tako da je bio okrenut prema stra- 
žaru. Odmah je shvatio da mu nešto želim reći, pa je polu- 
glasno govorio: 

— Draga moja... draga moja... 

— Kapitulirala je Italija! Bila sam kod Bogojevskog, 
pročitala tvoju izjavu, ne treba više da dođem. 

Grizi mi je stisnuo ruku i nestao iza vrata. 

— Dođi — šapnuo je Grizi dok smo se poljubili i privu- 
kao me na kraj kreveta, do prozora. Do nas je brzo sjeo 
Milovan Kovačević sa svojom ženom i tako se okrenuo 
da nas je svojim širokim leđima gotovo posve zaklonio od 
stražareva pogleda. Sjedili smo stisnuti i zagrljeni, a Grizi 
je šapnuo: 

— Pripovijedaj što je nova! Svi gorimo od radozna- 
losti, a nemamo vijesti. 

Vidjela sam da je među njima unaprijed bilo dogovo- 
reno kako ćemo sjediti da nas Milovan štiti. Počela sam 
brzo šaptati: 

— Proglašeno je pripojenje Jadranskog mora »endeha- 
ziji«. Pavelić je proglasio amnestiju za sve zatvorenike koje 
su uhapsili Talijani. Ali to im sve ništa ne vrijedi! Parti- 
zani razoružavaju Talijane, oni su izgubili glavu, ostali bez 
orijentacije i masovno se predaju. Cijelo Primorje, Istru 
i Dalmaciju zauzeli su partizani! U Sloveniji je jedan tali- 
janski general predao vlast partizanima. Ima vrlo mnogo 
plijena! Municije, kamiona, tenkova! Sad je najpogodnije 
vrijeme da idemo! Zamisli kako je sad vani na oslobođe- 
nom području! 

— Ići ćemo u petak. Ne vjerujem da se sad može 
nešto poremetiti. 

Stražar koji se osjećao u neku ruku kao domaćin, 
a morao je po dužnosti biti uz nas za vrijeme razgovora, 
poveo je opet neki zajednički razgovor. I mi smo se mo- 
rali uključiti. Razgovarali smo, smijali se i šalili. 

Prije završetka razgovora Grizi mi je žalosno šapnuo: 

— Prekosutra ti je rođendan, a ja nemam ništa čime 
bih te obradovao. To će biti prvi put omko se pozna- 
jemo . 

— Zato ću ja nastojati da tebi priredim iznenađenje! 
— rekla sam. 

— Što rade djeca? Kako bih ih rado vidio! 

— Vrijeme razgovora je prošlo! — najavio je stražar. 

Svi smo izišli zajedno, a onda sam ja pričekala da se 
svi raziđu i vratila se u sobu dežurnoga. Bio je to onaj 
najbolji. Sjela sam za stol do njega i upitala: 

— Molim vas, tko je prekosutra dežuran? 

— Ja sam dežuran. 

— Ah, to mi je drago! 

— Opet nešto hoćete... — promrmljao je pomalo 
zabrinuto. — Samo ne tražite ništa od mene što ne 
smijem. 

— Ovo zacijelo smijete! — rekla sam i polako otvo- 
rila ladicu njegova stola. — Meni je prekosutra rođendan 
pa bih željela obradovati svog muža. 


Dok sam govorila, izvadila sam novčanicu od tisuću 
kuna i polako je spustila u ladicu. 

— Želite razgovor? — upitao je sumnjičavo, gledajući 
kako hiljadarka klizi u ladicu. Znao je da će za hiljadarku 
želja biti malo veća. 

— Da, želim razgovor. Ali još nešto. Već je prošlo 
dva i po mjeseca kako nije vidio djecu. 

— Ne mogu! To ne smijem! Nikako ne smijem. 

— Budite čovjek! — molila sam. — Vjerojatno i vi 
imate djecu. 

— Imam petoro — rekao je meko. 

— Tako ih je poželio. — Polako sam spuštala u ladicu 
i drugu hiljadarku. 

— Vjerujte da bih vam rado dopustio — govorio je 
toplo. — Vaš muž je tako simpatičan čovjek! Uvijek je 
srdačan, nasmijan, veseo. 

—...a tako čezne za djecom. Dopustite nam samo 
deset minuta! Samo da ih vidi i poljubi. Malome Milanu 
je bilo tek osam mjeseci kad su ga uhapsili. 

— A ako dođe kontrola? 

— Zašto bi upravo taj dan došla kontrola? — nasta- 
vila sam. 

— Koliko djece imate? 

— Troje. 

— Koliko su velika? 

— Marijana je prošla deset godina, Višnja pet, a Mi- 
lan deset mjeseci. 

— Deset godina? Ta profesor je tako mlad, tek su mu 
trideset i dvije godine. 

— To mi je dijete iz prvog braka, ali je imala tek tri 
godine kad smo se vjenčali. Voli je isto kao svoju rođenu 
djecu. 

— Dobro, gospođo — rekao je. — Dovedite ih. Sam 
ću paziti, pa ako dođe kontrola, obavijestit ću vas ili sa- 
kriti. 

— Hvala vam, hvala. — Skočila sam veselo i uzela 
košaru. 

— Čekajte malo. 

Zar se predomislio? 

— Uzmite ovo! — rekao je i pružio mi dvije tisuće 
kuna. 

— Ni govora. 

— Gospođo, ne mogu to primiti od vas! Profesor je 
otpušten iz službe, imate troje djece, a sad i na njega to- 
liko trošite, sve od vaše plaće... 

— Ne živim ja sad samo od svoje plaće — rekla sam. 
— Prodajem svašta iz kuće, a osim toga, novac mi šalju 
rođaci i prijatelji. 

— Ipak ne mogu, sram me. 

— Samo uzmite! I vi imate "petoro djece i ne možete 
ih izdržavati s vašom malom plaćom. Uzmite to ali ne kao 
mito, nego kao znak zahvalnosti. 

— Onda jedna meni, jedna vama — rekao je odlučno. 

— Dobro — pristala sam i stisnula mu ruku. 


U kući je dva dana trajalo uzbuđenje. Djevojčice su 
trčkarale po kući dogovarale se što će obući, kakve će 
vrpce staviti na glavu da budu ljepše kada dođu tateku, 
što će mu ponijeti, što sve moraju pripovijedati tateku, 
što će pitati tateka. . 

Istu večer Višnja je nestrpljivo upitala: 

— Mamice, kad će već jednom doći taj prekosutra? 

— Da povedemo i bakicu? — predlagala je Marijana. 

— Povest ćemo je — pristala sam. 

Napokon je došao taj »prekosutra«. 

Vozili smo se tramvajem do Maksimira, iskrcali se i 
pošli prema bolnici. Ja sam naprijed nosila Milana na 
rukama, a Marijana je išla uza me. Za mnom je moja 
majka vodila Višnju i nosila košaru s hranom. 

lako je davno prošao užareni kolovoz — bila.je sre- 
dina rujna — bilo je vrlo vruće. Vreo zrak je gušio, 
sunce je peklo, a želja da što prije vidimo Grizija i on 
djecu, još je više otežavala put. Činilo nam se da je usi- 
jana asfaltna cesta do bolnice neizmjerno duga. 

Kad smo ušli u bolničku zgradu i počeli se spuštati 
prema kaznioničkom odjelu, povikala je Višnja: 

— Hajdemo tateku! Ne idem u podrum! 

— Idemo tateku! Šuti, Višnja, da nas ne potjeraju! 

Umorni, ugrijani i uzbuđeni, ušli smo u sobicu dežur- 
nog stražara. 

— Gdje je moj tatek? — razočarano je viknula Višnja. 

— Odmah će doći! — ganuto je rekao stražar i po- 
žurio po Grizija. 

Grizi je dotrčao i uzbuđeno stao na otvorenim vra- 
tima. 

— Tatek! Moj tatek! — vrisnula je Višnja. 

— Grizi! Dragi moj Grizi! — viknula je Marijana 
kroz plač. 

Dotrčale su do njega, on se sagnuo, djevojčice su mu 
se objesile oko vrata i ljubile ga. Grizi ih je digao na ruke 
i ponio do kreveta. Sjeo je i metnuo svaku na jedno ko- 
ljeno. Grlili se, ljubili i sve troje razdragano nešto vikali. 

Nakon nekoliko trenutaka približila sam se i ganuto 
rekla: | 

— A sad i Milana pustite malo k tateku! 

Djevojčice su spuzle s koljena na krevet i stisnule 
se uz njega, dok je on pružao drhtave ruke prema sinu. 
Držao ga je časak u zraku, onda ga poljubio, posjeo na 
koljena i nasmiješeno gledao. Milan se odupro ručicama 
o Grizijeva prsa i ozbiljno ga promatrao. 

— 'To je tata, sinčiću! Reci »ta-ta«! — govorila sam 
uzbuđeno. 

Milan se nasmijao, pljesnuo Grizija ručicama po ob- 
razima i veselo zacvrkutao: 

— Ta-ta...ta-ta... 

Grizi ga je naglo pritisnuo na prsa, koja su se teško 
nadimala od sreće. 

— Zdrobit ćeš ga —- rekla sam i nagnula se k njima. 

— Djeco moja, djeco moja! — oteo se jecaj mojoj 
jadnoj majci. Raskriljenih ruku sve nas je zajedno za- 
grlila. 

— Nemoj, mama — rekla sam nježno. 

— Pa...eto, ja ne plačem... — Stisnula je usne koje 
su podrhtavale. — A i ne prigovaram vam... Nesreća 
vas je snašla, ali takva su vremena. Pošteni ste, pa niste 
mogli sve ovo mirno podnositi... Samo mi je teško kad 
vas ovako gledam. Srce mi puca... — govorila je drhta- 
vim glasom. 

— Mama — rekao je Grizi ganuto, dodao mi Milana, 
ustao i zagrlio je. 

Moja ga je majka zagrlila, naslonila se na njega i 
čvrsto stisnula usne da spriječi plač. Grizi ju je nežno 
ljubio u čelo, oči i obraze. 

— Sve bu dobro — šaptao je. 


— Grizi, dragi moj sine... — tiho je govorila i njež- 
no mu gladila uvojke. 
— A sada da ti čestitam rođendan — okrenuo se 


veselo k meni da prekine teški ugođaj. 

Zagrlio me, izljubio a onda posegnuo rukom u džep 
pa nasmijano rekao: 

— Prekjučer sam mislio da ti neću moći ništa daro- 
vati, a danas ipak imam nešto za tebe. — Iz džepa je izva- 
dio dvije male fotografije. — Eto, to nas je onaj švercer 
prije nekoliko dana slikao u našoj bolničkoj sobi. 

Radosno sam uzela fotografije, promatrala grupu za- 
tvorenika, a onda pročitala na poleđini: 


U sanatoriju »Sloboda« na rubu Maksimirske šume 
Foto-atelier »Victoria« 


Ponovo je sjeo na krevet, uzeo Milana na koljena, a 
djevojčice su se stisnule uz njega svaka s jedne strane. 
Svi smo govorili istodobno, a Višnja je Griziju svaki čas 
okretala glavu prema sebi i vikala: 

— Tatek! Nemoj s njima govoriti! Mene slušaj! Sa 
mnom razgovaraj! 

Naizmjenično smo ga ljubili, milovali, smijali se, ne- 
vezano govorili, vikali i — opet se smijali. 

Jedan sat razgovora prošao je kao tren. Izišli smo 
iz sobice dežurnog i otpratili ga do staklenih vrata kaz- 
nioničkog odjela. Polako smo se uspinjali stubama, a 
Višnja je vriskala iza glasa: 

— Zašto moj tatek ne ide s nama kući? 

U četvrtak mi je na sastanku profesor Borić šapnuo: 

— Ni sutra se ne može ići... vjerojatno u utorak. 
Sastat ćemo se u ponedjeljak ovdje u isto vrijeme. 

— Opet... opet se odgađa — rekla sam nestrpljivo. 
— Znate da je sad najpogodnije vrijeme! Sad su partizani 
jaki, imaju silno mnogo oslobođenog teritorija! A ustaše 
su smetene... Zašto se sad odgađa? A, osim toga, ja se 
već nekoliko puta opraštam s djecom. . . teško mi je. 

— Znam...ali... 

— Zar ne mislite na to da ustaše bjesne? Čim se ma- 
lo snađu, počet će odmazda. Bojim se za Grizija... 

— Znam...ali... 


Idući dan sam izborila nekoliko minuta razgovora. 
Bila sam nervozna, umorna i žalosna, morala sam se 
odmoriti uz Grizija. 

Sjedili smo zagrljeni, naslonila sam mu glavu na rame 
i odmarala se. 

— Sve bu dobro... — govorio je Grizi. — Znaš da 
se drugovi brinu, ali nije lako... 

— Bojim se tog odgađanja. U pripreme za bijeg je 
zacijelo uključeno mnogo drugova. Ako se nekome što 
dogodi, pa se prekine lanac... ako se otkriju pripreme 
za bijeg... 

— Zašto bi se moralo nešto dogoditi? Ići ćemo mi 
uskoro ... sve bu dobro! 

Odmarala sam se, a Grizijev optimizam mi je vraćao 
povjerenje i snagu. 

— Što ima nova? — upitao je Grizi. 

— Danas su ustaške novine objavile cijeli tekst jednog 
partizanskog letka! U letku se kaže da su partizani za- 
uzeli cijelo područje uz more, da su Talijani uz nas i da 
pozivaju sve da se priključe partizanima. 

— Eto vidiš — rekao je nasmijano — neki dan si se 
žalila da više ne dobivaš redovito partizansku štampu. 
A sad si ipak čitala partizanski letak... 

— Dobio si kartu iz Tuzle — nastavila sam. 

— Ja? Iz Tuzle? U Tuzli ne poznajem nikoga. 

— Pisao je Nikola Hercigonja. Potpisao se Ivo, a kako 
bismo znali da je to on, na kraju je narisao crtovlje i 
notama ispisao naš signal. Dala sam kartu njegovim rodi- 
teljima. Već dugo nisu čuli za nj. 


S vrlo malo nade pošla sam u ponedjeljak na sastanak 
s Borićem. 

— Prošetat ćemo malo gradom — rekao je kad smo 
se pozdravili. 

— Što je? — brzo sam upitala. 

— Sutra se ide. 

Dah mi je stao. Učinilo mi se da čujem kako mi srce 
kuca. 

— Sutra ujutro u šest sati budite u Maksimiru. Šećite 
onim dijelom šume koja graniči s cestom što vodi prema 
bolnici na Rebru. Znate li gdje je to? 

— Znam. 

— Tamo je ispod šume ravna livadica. Između šume i 
livadice je puteljak koji vodi ravno prema strmoj cesti 
za Rebro. Šećite tim puteljkom. Obucite kišnu kabanicu. 
Doći će jedan drug i upitati vas: »Gdje ste kupili ovaj 
kaput?« Odgovorit ćete: »Dobila sam ga«. Tamo ima 
jedna klupa, možete i sjesti. 

Svaku sam riječ upijala, nastojala sam da mi se 
ureže u mozak. 

Stigli smo do neke kuće, on je malo zastao i rekao: 

— Uđimo. 

Ušli smo u vežu, Borić je brzo izvadio iz džepa mali 
omot, dao mi ga i šapnuo: 

— To su vam krivotvorene legitimacije. Sve je u redu, 
svi žigovi, svi potpisi, samo vaše osobne podatke i imena 
kakva želite unesite sami. 


154 


Žurila sam kući, a u meni su se smjenjivali osjećaj 
radosti što ćemo otići u partizane i strah za djecu. 

»Odmazda...« — mislila sam s užasom. dni mi ih 
odvedu u logor, ako ih ubiju za odmazdu... 


Bio je kraj rujna. Hodala sam puteljkom na livadici i 
duboko udisala opojni miris šume koji se miješao s mi- 
risom rosne livade. Gledala sam šumu u kojoj je tek 
pokoji listić počeo žutjeti ili ruditi, sve je bilo posuto 
biserjem blistave rose. Sunce se probijalo kroz rijetku ju- 
tarnju maglicu i milovalo lice. 

»Je li moguće?« — mislila sam uzbuđeno. »Je li 
moguće da ćemo još danas biti u partizanima? U šumi? 
U slobodi? 

»Što će biti s djecom?« 

Ta su mi se pitanja neprestano nametala — smjenjiva- 
le se radost i bol. 

Gledala sam maksimirsku šumu, tako lijepu, a sad 
obeščašćenu strijeljanjem oko deset tisuća ljudi. Maksi- 
mir... pojam smrti. 

Polako sam šetala. 

Hodala sam već sat i po i prošla već nekoliko kilo- 
metara tim petuljkom. Uz pitanja: »Hoće li uspjeti bijeg« 
i »Što će biti s djecom?« polako se uvlačilo i treće pitanje: 
»Zašto nitko ne dolazi?« 

Sjela sam. 

Prošlo je pola sata. Ponovo sam ustala i šetala. Opet 
sam prošla puteljkom nekoliko kilometara kad sam oko 
devet sati zamijetila kako mi se žurnim korakom pribli- 
žava neki mladić. 

Prožela me drhtavica. Ponovo sam sjela. 

— Gdje ste kupili ovaj kaput? — - tiho me upitao. 

Brzo sam ustala. 

— Dobila sam ga — odgovorila sam lozinku. 

— Drugarica Ogrizović? 

— Da. | 

— Ne ide se — brzo je šaptao. — Nešto se dogodilo. 
Bijeg se odgađa na neodređeno vrijeme. Obavijestit ćemo 
Vas. 

Sjela sam. 

Nešto me teško pritiskalo u prsima, stezalo za grlo. | 

». ..na neodređeno vrijeme . . .« 

U meni i oko mene sve je bilo prazno. Nada se gasila, 

Sjedila sam neko vrijeme, možda i cijeli sat, a onda 
sam umorno ustala. Stajala sam neodlučno. Željela sam 
otići gore u bolnicu da bar načas vidim Grizija, ali znala 
sam da me sad neće pustiti unutra. 

Vraćala sam se puteljkom do stare hrastove šume, 
prošla kroz nju i stigla na glavnu cestu, koja s juga od 
glavnog ulaza s velikim željeznim vratima vodi ravno 
do brežuljka. Na brežuljku blistavo bijeli paviljon s te- 
rasama, nekadašnja kavana, sad služi u vojne svrhe Nijem- 
cima. Prešla sam cestu i ušla u drugi dio hrastove šume. 
Polako sam hodala puteljkom prema jezeru. Stala sam 
kod malog paviljona u kojem smo kao djeca skakali ra- 
dujući se titravoj akustici. S otoka usred jezera tužno su 
zavijale i cvilile gladne životinje iz zoološkog vrta. Po- 
željela sam da se uspnem do drugog jezera, da prijeđem 
livadu, uđem u šumu i sjednem uz treće jezero, okruženo 
starim drvećem, sjene kojeg duboko ulaze u mirnu vodu. 

Stare hrastove šume, hladovite i tihe... rascvjetane 
livade obasjane suncem, potočići s drvenim izrezbarenim 
mostovima, tiha jezera... To je bio Maksimir u koji smo 
odlazili šetati, u tišini se odmarati. 

A sada... tamo negdje strijeljaju . .. Maksimir — po- 
jam smrti. 

Okrenula sam se i naglo pošla kući. 

Tog mi se dana put do bolnice činio neizmjerno dug. 
Polako sam se vukla umorna, iscrpljena. Znala sam da će 
mi biti lakše čim vidim Grizija. 

Pred vratima je stajao onaj mladi stražar. Nije me 
ni pogledao. Gledao je u nešto neodređeno. Dežuran je 
bio neki grubi stražar, nije bilo mogućnosti da izborim 
razgovor koji mi je toliko bio potreban. Kako sam željela 
nasloniti glavu na Grizijevo rame, odmoriti se! Umorno 
sam stajala pred vratima i čekala da ga samo vidim. 

Prošla je vječnost dok se na odškrinutim vratima 
pojavio Grizi. Bio je blijed. Dodao mi je košaru i šapnuo: 

— Sve bu dobro! 

Nasmijali smo se, stisnuli ruke i bilo nam je lakše. 


»Dakako, sve bu dobro! — mislila sam s olakšanjem 
putem kući. — Odgođeno je samo na neodređeno vri- 
jeme.« 

— Kako si blijeda. Što ti je? Da nisi bolesna? — 
zabrinuto me pitala Grizijeva majka. 

— Bojim se za Grizija — rekla sam svladavajući se. 

— Zašto se bojiš? Ja sam posve mirna. 

— Mama — govorila sam žarko — zar ne shvaćaš 
kakvo je vrijeme? Svakih nekoliko dana strijeljaju za 
odmazdu... Plakati vise na sve strane... Pedeset strije- 
ljanih . . . stotinu strijeljanih . . . toliko obješenih... 

— Crvenković mi je osobno obećao... 

— Zar ne znaš da ne odlučuje samo Crvenković? 
Uostalom, znaš da je on isti kao i svi ostali. Da nije ta- 
kav, zar bi sad u ovako strašno vrijeme pristao da bude 
ministar policije? 

— Ali on je poznavao mog pokojnog Milana... 

— Pretpostavimo da će ga Crvenković zaista držati na 
Rebru. Ali ako ga smijene? Ta znaš da se te glavešine 
svaki čas mijenjaju. 

— Već sam ti rekla. Doći će drugi, naći ćemo vezu. 

— Mama, dok nađemo vezu, Grizi može biti u logoru, 
a tamo će ga sigurno ubiti! 

Promatrala me neko vrijeme, a onda upitala: 

— Što ti je? Zašto si najednom tako strašno zabrinu- 
ta? Što zapravo hoćeš? 

— Mi još ne znamo kako je Grizi suđen, je li uopće 
suđen ili je talac. 

— Zar je to važno? — začudila se. 

— Dakako da je važno. Ako je suđen na nekoliko go- 
dina logora, svaki čas ga mogu odvesti u Jasenovac ili 
Gradišku, a takve odmah ubijaju. Ako nije suđen, onda 
je talac. Talac živi od sekunde do sekunde. Ako se negdje 
nešto dogodi, pa ustaše izvrše odmazdu, odmah prvo 
pokupe sve taoce, a onda potreban broj nadopune ostalim 
uhapšenicima. Ta znaš da su već nekoliko puta nadopu- 
nili broj uhapšenim kriminalcima, pa kako onda ne bi 
uzeli njega? 

— Na to nisam mislila — rekla je zamišljeno. 

— Svakako moramo saznati je li suđen i kako, a osim 
toga, dok je Crvenković ministar policije, treba da se 
povremeno zanima za njega, da ga ne zaboravi, da ga 
protežira. I sama si vidjela kako mu je na Rebru. Pri- 
povijedao ti je da je kažnjenički odjel uređen kao i ostala 
bolnica. Sve je lijepo, čisto, uredno, dobra hrana, svijetle 

sobe, a osim toga možemo ga svaki dan vidjeti i po ne- 
koliko puta na tjedan razgovarati. A ako ode na Savsku 
cestu ili ulogor... 

— Saznat ću sutra. Intervenirat ću — rekla je od- 
lučno. 


— Bila sam na nekoliko mjesta — pripovijedala je 
dva dana nakon toga Grizijeva majka — i svi me uvjera- 
vaju kako ne treba da se bojim. Ipak nisam točno 
saznala što je s njim. Jedni kažu da je suđen na dvije 
godine logora, drugi na tri godine, a neki vele da nije 
uopće suđen, da se cijela stvar zataškala zbog mnogo 
intervencija. 

— Da nije talac? — upitala sam sa zebnjom. 

— Svi me uvjeravaju da nije. Savjetovali su mi da 
više ništa ne pitam, da ne diram u tu stvar, jer bih 
mogla samo pokvariti. Mogli bi ga naknadno osuditi i 
baciti u logor. Sad je glavno da je u Zagrebu, i to u 
bolnici. Svi su mi obećali da će ostati ovdje do kraja 
rata. 

Smješkala sam se u sebi i mislila: 

»Do kraja rata? Samo do bijega.« 

— Kako sam sretna — smijala se kroz suze Stanka. 

— Zar Branko nije više u sudskim uzama? 

— Još je tamo, ali mi je liječnik prijekog suda obe- 
ćao da će i on sutra biti premješten u bolnicu na Rebru. 

Zagrlile smo se i istodobno govorile: 

— Zajedno ćemo nositi hranu... Razgovarat ćemo 
zajedno ... Svaki dan ćemo ih vidjeti... 

Sjele smo a ja sam mislila: 

»Kako se za vrijeme rata brzo mijenjaju osjećaji, kako 
su mnogo dublji i snažniji nego prije. Već treću godinu 
živimo u povišenom duševnom raspoloženju, pa je, eto, 
sama činjenica da će Branko doći u bolnicu, dovoljna 
da budemo obje sretne — zaista sretne.« 

Odlučile smo da sutra zajedno pođemo na Rebro. 


Zadihano smo žurile strmom cestom prema bolnici, 
utrčale u zgradu, pa niza stepenice u podrum. 

— Je li dopremljen Branko Ivakić? — upitala sam. 

— Dopremljen je — odgovorio je stražar. 

— Ovdje je! — obradovala se Stanka, a onda brzo 
upitala: — Smijem li s njim govoriti? 

— Čekajte! Tek je došao! — smješkao se onaj sim- 
patični stražar. — Samo polako, sve će doći na red. 

— A mogu li ga vidjeti? 

— 'To možete. 

Otvorio je vrata i doviknuo stražaru pred odjelom: 

— Ivakić može vratiti košaru. 


U četvrtak je bio dan razgovora. Predali smo košaru 
S hranom, a onda su počeli brzo izlaziti zatočenici. Svaki 

je trčao prema svojoj ženi ili majci. Još u hodniku smo 
se grlili i zagrljeni ulazili u sobicu dežurnog stražara. 

Taj je dan sobica bila pretrpana. Nas četvoro stali 
smo u kut iza vrata i zagrlili se: Stanka i ja smo zagrlile 
Grizija i Branka oko vrata, a oni nas oko pasa, kao u 
kolu. Naizmjence smo se ljubili, svi zajedno govorili, 
nadvikivali se i smijali. Bili smo sretni. 

Na rastanku mi je Grizi šapnuo: 

— Traži razgovor... još danas... samo nas dvo- 
Jeni 
Stanka i ja smo zajedno pošle iz bolnice, išle polako, 
zastajkujući, dok se svi nisu razišli. Onda sam rekla: 

— Ja ću se vratiti. Moram razgovarati s Grizijem. 

— Danas ne možeš. 

— Moram razgovarati poslovno. 

— Akojetako... — Tekla je žalosno i nastavila put. 

Vraćala sam se u bolnicu, uvjerena da ću lako dobiti 
još nekoliko minuta razgovora, ali sam bila uzbuđena od 
očekivanja što mi Grizi želi reći. Vjerojatno se preko 
listova i odgovora koje sam u posljednje vrijeme donosila 
opet sprema bijeg. 

Ušla sam k dežurnom i zamolila: 

— Hoćete li mi, molim vas, dopustiti da kažem još 
nekoliko riječi svom mužu? Nisam mu mogla dobro ni... 

— Kakav razgovor?! — grubo je viknuo. 

Pogledala sam ga začuđeno. Što mu se dogodilo? 

— Sad ste bili na razgovoru, a nema nikakvih izni- 
maka! Za ovaj tjedan je s razgovorima gotovo! — vikao 
je dalje. 

— Što vam je? — zapitala sam u čudu. 

— Što mi je?! Ništa! Ne dopuštam da me vrijeđaju! 

— Zar sam vas uvrijedila? — upitala sam sve više u 
čudu. 

— Nema razgovora i gotovo! Odlazite! 

— Molim vas, recite, kad sam vas uvrijedila? Ili 
vas je slučajno uvrijedio moj muž? 

Ustao je i srdito vikao: 

— Niste me uvrijedili ni vi ni vaš muž, nego vaša 
teta. Mene se ne tiče što je ona ustaša. Ja vršim svoju 
dužnosti, i nitko me ne smije vrijeđati! 

— Koja teta? Da nije ona mala, grbava? Teta Slava? 

— Da, ona. 

Bio je još srdit, ali se osjećalo da želi govoriti o 
tome. 

— Što vam je učinila? — zapitala sam, sad već i ja 
srdito. Baš je izabrala vrijeme da razljuti ovog stražara i 
omete mi planove bijega! 

— Uostalom, zašto se srdite na mene ako vas je 
uvrijedila Grizijeva teta? Ja nemam s tim nikakve veze. 

— Ništa ne znam, ali ne mogu dopustiti da netko viče 
na mene kako primam mito... 

— To vam je rekla? No, već će me ona čuti! A vi, 
molim vas, nemojte misliti da sam ja išta rekla. Uostalom, 
to što vi meni dopuštate da razgovaram s mužem, nema 
veze s podmićivanjem, to je samo simpatija prema mome 
mužu i meni, jer ste zaista čovjek. Vrlo mi je žao što vas 
je uvrijedila. Ako mi ne možete dopustiti razgovor, onda 
ništa. Ne bih vas željela dovoditi u neugodan položaj, ali 
vas molim da vjerujete kako ja uistinu ništa nisam kriva. 

Okrenula sam se kao da ću otići, jer sam vidjela da 
se već počeo kolebati, da se udobrovoljio. 


— Čekajte! — viknuo je srdito. — Nisam ja mislio 
tako! Dakako da ću vam dopustiti razgovor... ali ona 
vaša teta! 


— Recite što vam je učinila. 

Sjeli smo za pisaći stol, a on je počeo: 

— Došla je jutros gore i tražila razgovor. Prije podne 
se nikad ne može razgovarati, jer je liječnička vizita, a 
često dođu iz zatvora da nekoga predvedu na naknadno 
preslušavanje ili nekoga dovedu. To je previše opasno, pa 
joj nisam mogao dopustiti. Bilo je oko dvanaest sati, pa 
sam joj rekao neka čeka do jedan ili jedan i po, onda 
ću je pustiti. A ona je počela na mene vikati da joj moram 
dopustiti razgovor, jer je ona ustaša, a onda me optuživala 
da joj ne dopuštam, jer sam ja ustaša. Prijetila mi se da 
će me prijaviti, da sam bezobrazan i da puštam na raz- 
govor samo one koji me podmite, a da se ona uvijek 
borila protiv protekcije i podmićivanja, pa će se boriti i 
sada. Najviše me uvrijedilo kad mi je vikala da sam 
ustaša... to vama mogu reći... A to što je ona ustaša, 
mene uopće ne zanima. Ja obavljam svoju dužnost. 

— Mi ovdje vrlo dobro znamo da vi niste ustaša, zna- 
mo da ste stražar, ali ni ona to zapravo nije. Ona je stara 
žena koja se razočarala, ali to neće da pokaže. Mog muža 

neobično voli, pa je zato htjela razgovarati s njim. A to 
što je govorila o podmićivanju, rekla je samo zato jer i 
sami znate da toga danas ima vrlo mnogo. Ja joj o tome 
nisam govorila, a nisam ni mogla, jer vas ja nikad nisam 
podmićivala. 

— Pa ja se ne ljutim na vas... — opravdavao se — 
ali me teško uvrijedila. 

— Nemojte joj zamjeriti . . . 

— Rekao sam joj da više nikad neće dobiti razgovor 
kad ja budem dežuran. 

— Nemojte tako! Ja ću razgovarati s njom i ona će 
biti opet pristojna. Ona je uistinu dobra, samo je malo 
čudna. I mom bi mužu bilo žao. 

— No dobro — rekao je udobrovoljeno. — Pustit 
ću je. A sad pričekajte malo, odmah ću vam poslati profe- 
sora. Zaista niste mogli ni razgovarati. Danas ih je bilo 
vrlo mnogo na razgovoru. 

Veselo je požurio po Grizija, a ja sam srdito mislila: 

»Ta teta Slava! Još će mi u posljednji čas pokvariti 
bijeg . . .« 

Grizi je utrčao, poljubili smo se, a stražar je šapnuo: 

— Samo nekoliko minuta. Vrijeme za razgovor je dav- 
no prošlo. — Nato je otišao. | 

— U ponedjeljak idi opet na vezu — šaptao je Grizi. 
— U isto vrijeme, na isto mjesto. Opet se sprema... 
Borić će ti sve objasniti. I ti ćeš dobiti zadatak. A sad 
mi brzo reci kako stoji s frontovima? 

— Saveznici su osvojili Napulj. Talijani i Nijemci su 
»napustili« Sardiniju i Korziku. »Hrvatski narod« još pla- 
če nad mukama i patnjama Hrvata za vrijeme talijanske 
okupacije. Sad pišu o ubojstvu Ive Lozice. Talijani su ga 
ubili u veljači za odmazdu zbog pogibije karabinjerske 
kuharice. Bili su upozoreni da je to jedan od najtalen- 
tiranijih mladih kipara, a ipak su ga ubili. A ustaše nisu 
poduzeli ništa da ga spase. Sad o tome pišu i žale za 
njim... Događaji se odvijaju takvom brzinom... Vode 
se borbe oko Osijeka, u Zagorju... Na sve strane. A mi 
smo još ovdje... 

— Uskoro ćemo i mi vedro je govorio Grizi. — 
Eto, opet se sprema. Opet ćeš se sastati s Borićem. Sad je 
tako dobro sve pripremljeno da mora uspjeti. 

Zamijetila sam da mi želi još nešto reći, ali da malo 
koleba. 

— Jeli se što dogodilo? — upitala sam zabrinuto. 

— Nije se dogodilo još ništa... ali govori se ne- 
što... 

— Što? Reci! — zabrinula sam se. 

— Govori se da će ovamo u bolnicu doći neka speci- 
jalna komisija, koja će temeljito pregledati sve bolesnike. 
Ta će komisija odrediti tko može ostati u bolnici a tko 
se mora vratiti na Savsku cestru... 

— Pa dalje u Jasenovac! Strašno! Neće valjda prije 
našeg odlaska! 

— Nadam se. Ipak bi bilo dobro da mi nabaviš li- 
ječničke svjedodžbe. Neka ti nekakvu svjedodžbu da Ve- 
ra Markovinović, a od doktora Krmpotića traži da ti 
napiše svjedodžbu da imam bolesno srce. On me liječio 
kad sam bio bolestan još u srednjoj školi. Zacijelo će ti 
je dati. 


— Dobra večer, gospođo! — glasno je pozdravio 
Borić. — Ako imate malo vremena, pođite sa mnom. 

— Vrlo rado — odvratila sam uljudno. 

Odveo me u neku kuću u gornjoj Ilici. Nisam pogle- 
dala ni broj ni ime stanara. Davno smo naučili da bude- 
mo konspirativni. 

— U petak odlazite — rekao je Borić kad smo sjeli. 
— Tada će pred vratima kaznioničkog odjela biti onaj 
naš plavokosi stražar, s kojim ste došli na naš prvi sasta- 
nak. On je dežuran svakog utorka i petka. 

— Poznajem ga. 

— Već sutra recite svima gore u bolnici da je u 
petak Griziju rođendan ili imendan. Isposlujte da smijete 
slaviti. Bude li potrebno, podmitite stražare. Novca ćete 
dobiti koliko vam bude potrebno. Nabavite kolača i raz- 
nih jela. Dobit ćete bocu likera, ali to vi ne smijete piti. 
U likeru će biti kloralhidrat, pa će stražari brzo zaspati. 
»Slaviti« ne smiju svi, nego samo vi, Grizi i inženjer Mi- 
lovan Kovačević. Nitko drugi ne smije biti prisutan. 
Pozovite sve stražare koji tog dana budu tamo, osim našeg 
ispred vrata. Njega ćete pred vratima vi samo častiti 
prividno. Kada stražari zaspu, vi brzo iziđite, ali sami, 

siđite do kraja strme ceste kod Maksimira i tamo ih če- 
kajte. Na cesti će biti naš auto. Grizi i Milovan, koji će 
ispod bolničkih halja imati svoja odijela, brzo će skinuti 
halje, a naš stražar će ih službeno izvesti. Na porti će 
pokazati službeni poziv za preslušavanje na policiji. Taj 
ćete »poziv« dobiti preko veze i odnijeti ga Griziju. 
Dolje ćete zajedno sjesti u auto i izići preko Dubrave. 
Vaše ćemo stvari poslati po vezi za vama. Budem li vas 
morao još štogod obavijestiti, poslat ću vam kući pismo. 
— Grizi mi je rekao da se na Rebru sprema neka 


komisija koja će temeljito pregledati bolesnike — rekla 
sam zabrinuto. — Bojim se da Grizija ne vrate na Savsku 
cestu... 


— To morate spriječiti — uzrujano me prekinuo. — 
Neka njegova majka ide... 

— Neće htjeti. Nju su potpuno uvjerili u to da Gri- 
ziju do kraja rata ne prijeti nikakva opasnost, da je sigu- 
ran. O bijegu joj ne smijem govoriti. Nabavit ću liječničke 
svjedodžbe. Intervenirat ću. 

Otišla sam našoj dobroj znanici doktorici Veri Marko- 
vinović koja mi je davala lijekove za partizane i za naše 
ugrožene drugove krive liječničke svjedodžbe. Kad smo 
jednom Grizi i ja bili u opasnosti, prespavali smo kod nje, 
čime smo i nju doveli u opasnost. 

Kad bih od nje što tražila, zvala bih je Vjeročka. 
Čim bih joj rekla »Vjeročka«, ona bi se prestrašila, probli- 
jedjela, ali mi nikad ništa nije odbila. Sva uzbuđena, pisala 
bi svjedodžbu i usputno me podrobno upućivala u simp- 
tome bolesti, da naučimo »bolesnika« gdje i kako ga 
boli, te kako ga je dotad ona liječila. 

Sjedila sam u čekaonici pred ordinacijom i »uljudno« 
propuštala ostale pacijente prije sebe. 

— Vjeročka — rekla sam umiljavajući se kad sam 
napokon ostala zadnja. 

Problijedjela je, polako se naslonila na stolicu i, 
kao obično u takvoj situaciji, upitala: 

— Kak se zove 1 kaj mu fali? 

— Zove se Grizi, a fali mu nešto što komisija na 
brzinu teško može utvrditi. 

— Što je s Grizijem? — skočila je. 

— Još je na Rebru — umirila sam je. — Ali se 
sprema komisijski pregled. Moram unaprijed sve osigurati. 

Vjeročka mu je dala svjedodžbu da boluje na jetrima, 
slezeni i bubrezima, s podrobnim uputama. 

Zatim sam otišla k doktoru Krmpotiću u Amruševu 
ulicu. | 

— Gospodine doktore, molim vas dajte mi još jednu 
liječničku svjedodžbu za Grizija. Napišite ponovo da ste 
mu liječili srce još u srednjoj školi, pa i poslije... 

— Zar nije više na Rebru? — gotovo je zaviknuo. 

Začudeno sam ga pogledala. 

— Još je tamo, ali se sprema komisijski pregled, 

dioni 
Ž — Ah, onda je dobro... — rekao je s vidnim olak- 
šanjem. 

Promatrala sam ga dok je pisao. 

— Izvolite — pružio mi je svjedodžbu. 

— Hvala — rekla sam i ustala. 

Pratio me do vrata, a onda upitao: 

— Poznajete li profesora Borića? 

— Poznajem. 

Ušutjela sam na trenutak. Učinilo mi se da je možda 
i on povezan u organizaciji bijega, pa sam upitala: 

— Gospodine doktore, imate li možda čašicu rakije? 
Malo mi je zlo. Ili likera... 

— Liker je već spremljen... 

Stisnuli smo jedno drugome ruke. 

Žurila sam kući i na Jelačićevu trgu ušla u tramvaj. 
Za mnom je ušlo još mnogo građana, bila sam na plat- 
formi posve stisnuta blizu nekog mladića, koji je zamišlje- 
no gledao kroz prozor. Kad je tramvaj krenuo, zamišljeni 
mladić je počeo tiho zviždati Internacionalu. Tek sam se 
malo trgnula i jedva sam se svladala da ne okrenem po- 
gled k njemu. 

Tada je Internacionala bilo vrlo malo poznata. Znali 
su je samo komunisti i jedan dio simpatizera, ali znali su 
je i neki agenti. Sa strahom sam mislila: ako je u tram- 
vaju agent koji zna Internacionalu, uhapsit će mladića. 
Da ga upozorim? A ako je provokator pa zviždi baš zato 
da vidi tko zna Internacionalu, kako bi ga uhapsio? 

Mladić je zamišljeno gledao kroz prozor i zviždao. 
Kad je tramvaj stao kod Frankopanske ulice, trgnuo se i 
izišao. Odabnula sam, ali mi je ostalo neobjašnjeno je 
li bio naš drug pa tako neoprezan ili je bio provokator. 

Ako je bio komunist, to ga je moglo stajati glave, a 
možda i mnogo drugova s kojima je radio... 


Kod kuće me čekalo pismo u običnoj plavoj omotnici. 
Pomjslila sam da mi to nešto javlja Borić. Razderala sam 
omotnicu i izvadila ceduljicu. Čitala sam: 

»Dragi druže *M'.. .« 

Začudila sam se i još jednom pročitala naslov. Tek 
onda sam shvatila da je to pismo za Grizija. Njemu su 
drugovi slali pisma uvijek u malim bijelim omotnicama, a 
upravo sad kad sam i ja čekala vijest od Borića, poslali 
su ga u običnoj plavoj omotnici. 

Sklonila sam listić i sa smiješkom, raznježeno ponovila: 
»Dragi druže "M'.. .« 

Zalijepila sam ga u malu bijelu omotnicu i ne proči- 
tavši ga. 

Listić sam morala predati Griziju. Nije bio dan za 
razgovore, ali sam ga ipak izborila, iako samo nakratko. 

Kad nas je stražar načas napustio, predala sam Griziju 
listić, a on je rekao: 

.— Brzo mi reci najnovije vijesti: Danas nas ovaj stra- 
žar neće dugo ostaviti nasamu. Novosti zapravo najviše 
saznajemo od tebe i svi smo ti zahvalni. 

— Badoglieva vlada je navijestila rat Njemačkoj. S 
Nijemcima vode borbe u Apeninima. Neki dan je iz 
Varaždina pukovnik Varga odveo u partizane cijeli top- 
nički puk ili kako ustaše kažu »sklop«. Cijeli Zagreb go- 
vori o tome. 

— Topnički puk? — obradova se Grizi. — Ta to je 
divno! 

Vani su se čuli koraci. Grizi me zagrlio da mi usta 
budu bliže njegovu uhu i šapnuo: 

= — Brzo! Što je još? 

 — Partizani su osvojili Gornju Stubicu. Sad Gornju 
Stubicu zovu »slobodnom«, a Donju Stubicom, gdje su 
ustaše, »nezavisnom« ... 

Ušao je stražar. 

— Moram vas prekinuti, bilo je dosta. 

— Bilo je dosta — ponovio je Grizi stišćući mi ruku i 
misleći na dobre vijesti što ih je čuo. 

— Hvala — šapnuo je. 

Kad sam stigla kući, zatekla sam Borićevu poruku. 

»Sutra u šest sati na istom mjestu.« 

»Što mi ima reći?« — uzdahnula sam. »Da se nije 
opet što dogodilo?« 

Polako su mi popuštali živci. Dok je vani sve buktalo, 
ja sam morala pasivno čekati. Moj se sav rad svodio na 
nošenje listića Griziju i njegovih odgovora drugovima i na 
sastanke s Borićem. A baš sad su se događaji odvijali 
upravo fantastičnom brzinom. 

Nestrpljivo sam čekala taj sastanak da čujem što će 
biti. 

— Opet se ne ide — rekao je u neprilici Borić. — 
Možda idući petak. , 

Jedva sam ga pozdravila i sGlake pošla u grad da 
se smirim. 

Zastala sam pred ponekim izlogom i pošla dalje. Za- 
palila se svaka druga zamračena svjetiljka, grad je tonuo 
u polumrak. Približavala sam se Jelačićevu trgu, zastaj- 
kujući pred izlozima, razmišljala bih li otišla teti Slavi da 
je opet zamolim da ode u intervenciju. 

Najednom je nastala strka. Stala sam. S trga su iz- 
bezumljeno trčali ljudi, a njima su se usputno priključi- 
vali prolaznici do kojih su stigli. Sve je bježalo s trga i 
utrčavalo u veže, u trgovine. 

— Racija! — vikali su. 

— Trg je opkoljen! Bježite! 

Lupanje potplata o asfalt prelazilo je u ritam strave 
i mržnje. Ilica je začas bila pusta. U vežu u koju sam 
se sklonila čulo se zujanje motora. Kamioni, natrpani 
građanima ulovljenim poput divljih zvijeri, potmulo su 
tutnjali Ilicom. 

— Udarit će im žig na ruku, pa u Njemačku na 
Tada“ 

— A koliko će ih završiti u logoru... 

— U Maksimiru... — s mržnjom su šaptali ljudi 
blijedih usana. 

Usprkos tome što smo odgodili bijeg, morali smo 
proslaviti Grizijev »rođendan«, jer sam ga već bila na- 
javila. 

Donijela sam jela 1 pića. Sjeli smo sa stražarima u 
sobicu dežurnih. Bili smo Grizi, Milovan i ja. Jeli smo, 
Pili i smijali se, a u prsima nas je nešto stezalo i gušilo. 

Kriomice smo pogledavali na staru, požutjelu cedulju iz- 
nad pisaćeg stola. Bila je to godinu dana stara tjeralica 
za odbjeglim zatočenikom. Pobjegao je iz ove bolnice... 
Grizi je opazio da gledam tu ceduljicu, stisnuo mi 
ruku, poljubio me i šapnuo: 
— Sve bu dobro! 


Bili su posljedni dani listopada. Ustaše su sve više 
bješnjele. Išla sam Griziju i čekala tramvaj. Stala sam 
pred oglasni stup, pun novih plakata. Opet nova mobiliza- 
cija. Sad već pozivaju rezerviste iz 1896. godine, a isto- 
dobno i sve maturante ... 

A »krugovalna postaja Zagreb« govori o partizanskoj 
brigadi »Braća Radić«! 

Nova zakonska odredba: »Produžuje se rok za po- 
državljenje židovske imovine . . .« 

Ušla sam u tramvaj, dovezla se do Maksimira i pošla 
prema bolnici. Na strmoj cesti do bolnice, kamo ne dopire 
gradska buka, čula se daleka, mukla tutnjava... Borbe 
na Žumberku . .. bombardiranje . .. 

Pred vratima je bio »naš« stražar. Grizi me poljubio 
i šapatom pitao: 

— Što je nova? 

— Ofenziva na Žumberak i Zagorje... O Zagorju 
već pišu i novine... Govorili su Hitler i Gobbels. Hitler 
je rekao da Njemačka neće nikad kapitulirati, prijeti se 
novim oružjem i najavljuje »čas odmazde«. A Gobbels 
veli da »iznad promjenjivosti ratne sreće stoji ustrajnost 
naroda«. 

— To je najbolji dokaz kako im ide... — rekao je 
zadovoljno Grizi. 


Kad sam došla kući, Miranda je čitala novine. Zbunje- 
no me pogledala, zaklopila novine i pokušala ih maknuti. 
Došla sam do nje, uzela novine i potražila ono što ju je 
zbunilo. Čitala sam već drugu naredbu o čuvanju i osigu- 
ranju željezničke pruge: 

»1. Zabranjen pristup pruzi danju i noću, zabranjeno 
tjeranje i ispaša stoke, prelaženje pruge (osim na prelazi- 
ma), zabranjen pristup kolodvorima, postajama, a putni- 

cima je dozvoljeno samo na za to određenim mjestima, 
zabranjeno je hodanje prugom, 

2. U području pruge mora se odstraniti svako drvo, 
iskrčiti zemljište, odstraniti pojedine kuće i zgrade drugih 
naprava na zemljištu u pojasu od 300 metara s obje 
strane željezničke pruge. 

Tko se toga ne drži, bit će predan Prijekom sudu. 
Uostalom, mora svaka osoba koja uzradi protivno ovoj 
naredbi, računati s time da će se po vojničkim propisima 
uz opomenu na nju upotrijebiti vatreno oružje.« 

Pogledala sam Mirandu i vidjela da je nije to uzbu- 
dilo. To je, doduše, otežavalo odlazak u partizane, a bilo 
je rezultat sve većih diverzija sa strane partizana. Ali treba 
naći ono što je zbunilo Mirandu. 

Okretala sam listove novina — i našla. Čitala sam: 

»Zakonska odredba o zaštitnim mjerama zbog napa- 
daja i čina sabotaže proti javnom redu i sigurnosti . . .« 

Ta je odredba glasila: 

»Ministarstvo unutrašnjih poslova i Glavno ravna- 
teljstvo za javni red može propisati i provesti zaštitne 
mjere za gore navedena djela: 

1. strijeljanje, a u osobito teškim slučajevima vješanje, 

2. upućenje u radne logore, 

3. oduzimanje imovine. 

Zaštitne mjere će se primijeniti proti onim osobama 
za koje je utvrđeno da su u napadaju pomogle, kao i na 
one osobe za koje je redarstveno utvrđeno da su djelo- 
tvorni komunisti ili odmetnici. Broj takovih osoba će odre- 
diti Ministarstvo unutrašnjih poslova. 

Ove zaštitne mjere se mogu primijeniti i na ženidbe- 
nog druga, roditelje i djecu. Njih se može uputiti u radne 
logore . . .« 

—...iroditelje i djecu... — rekla sam tiho. 


Ponovo sam dobila vezu s Borićem. Otišli smo u onu 
kuću u Ilici gdje smo već jednom bili. Borić je bio vrlo 
dobro raspoložen. Sjeli smo, a on je rekao: 

— Opet se organizira bijeg. 

Šutjela sam, gledala u pod i tjeskobno mislila: »Koliko 
će to dugo trajati? Hoće li opet propasti?« 

Borić je nastavljao: 

— Prokrijumčarite Griziju mast protiv svraba. On i 
Milovan će time namazati oči i od toga dobiti upalu, pa će 
ih voditi na liječenje u I kat. U utorak je naš stražar pred 
vratima. Odvest će ih gore, tamo će Grizi i Milovan ući 
u zahod, skinuti bolničke halje, nabiti kape na glave i 
brzo izići iz zgrade. To će vjerojatno biti između osam i 
devet sati ujutro. Tada u bolnici ima mnogo svijeta, pa 
vratar neće moći opaziti da su to oni isti koje je prije 
jedne minute vodio stražar kao bolesnike-kažnjenike. 
Pred ulazom će čekati auto s oznakom »CD«. Ta diplo- 
matska kola nitko ne zaustavlja. Šofirat će Milovanov 
brat. Izići će preko Dubrave. Dok se otkrije da su kaž- 
njenici nestali, bit će daleko. 

— A što će biti sa mnom? 

— Vi ćete ići s Grizijem i Milovanom. Zasad još ne 
znam gdje ćete se sastati. To ću vam javiti do nesjlje: 
najkasnije u ponedjelj ak. 

— A naš stražar? 

— On će brzo sići drugim stubištem u podrum. Zgra- 
da preko ulice je s ovom glavnom spojena ispod ceste 
podzemnim hodnikom, koji sad služi za skloništa. Tim će 
hodnikom prijeći u drugu zgradu i iz nje mirno izići. 
Doći će do svoje veze koja će ga na određenomu mjestu 
čekati u blizini. I za njega je bijeg osiguran. 

— Znači da se ide u petak. 

— Da, u petak. 

— A kako će naši drugovi znati da je auto stigao i da 
moraju ići u I kat? 

— Pod prozorom će im drugovi zviždati signal »Iri 
palme na otoku sreće«. Kad čuju taj signal, stražar će ih 
povesti gore. 

Pošla sam kući, a u meni je sve drhtalo. Sa strahom 
sam pomišljala: »Ako u međuvremenu dođe komisijski 
pregled, pa ga ipak prebace natrag na Savsku... ako ga 
otpreme u logor...ako... 

Liječnička komisija još nije došla da obavi pregled, 
ali se o tome neprestano govorilo. 

U uredu su i dalje prema meni bili vrlo pažljivi. Mo- 
gla sam izići kad god mi je bilo potrebno, a kući sam 
odlazila sat ranije da pravodobno stignem na Rebro u 
vrijeme primanja hrane. Svi su zajedno sa mnom straho- 
vali pred najavljenom liječničkom komisijom. Ja sam sa 
strepnjom čekala petak. 

Dan poslije sastanka s Borićem telefonirao mi je Slav- 
ko Dajč i pozvao da dođem k njemu. Kad sam ušla, u 
razgovoru sam zatekla Slavka i Šandora Dajča s inženje- 
rom Ferićem, našim šefom, jednim od novih vlasnika 
poduzeća. 

— Gospođo — upitao je Ferić — vaš je muž u bol- 
nici na Rebru? 

— Da. 

— Koliko dugo? 

— Treći mjesec. 

— Sad se sprema neka liječnika komisija, je li? 

— Već se neko vrijeme očekuje. Bojim se da mog 
muža vrate natrag na Savsku cestu ili da ga pošalju 
u logor. 

— O kome ovisi koliko će dugo ostati u bolnici? 

— Na to je teško odgovoriti. Zasad ga navodno gore 
drži Crvenković. Ali ova ga komisija može vratiti natrag u 
kaznionicu. A to može i njihov zatvorski liječnik. 

— Tko je njihov liječnik? 

— Ne znam mu ime. Znam da je iz Splita. 

— Iz Splita? Onda ga možda poznajem. 

Zamislio se načas a onda nastavio: — Sutra ćemo 
zajedno poći gore tom liječniku. Odvest ćemo se mojim 
autom. Govorit ću s njim, možda će koristiti. 

Dovezli smo se na Rebro oko osam sati ujutro i tek 
desetak minuta čekali kad je naišao liječnik. 

— Klanjam se, šjor dotur! 

— Zdravi bili, šjor inženjeru! 

Srdačno su se rukovali, bili su stari poznanici. Raz- 
govarali su neko vrijeme o Splitu, o moru, o zajedničkim 
znancima, a onda je moj šef upitao: 

— Ovdje je kod vas profesor Ogrizović? 

— Jest — odgovorio je liječnik. 

— A koliko će još ostati? 

— Atkozna... 

— O kome to ovisi? 

— Pa... da vam pravo kažem, najviše o meni. 

— To mi je drago! Meni je vrlo stalo do toga da 
profesor ostane što dulje ovdje. 

— Poznajete li ga? — upitao je liječnik. 

— Poznajem... tako... malo. Njegova je žena na- 
mještena kod mene. 

— A, tako! Dobro, dobro... ne brinite! On će još 
dugo ostati ovdje. Nego znate, ja u svojoj vili gradim 
sklonište. Znate rat je, pa tako... protiv bombardira- 
nja... 
— Što vam je potrebno? — upitao je moj šef vadeći 
notes i olovku. 

— Eto, neka malenkost... ali nisam ja to rekao 
zato! 

— Znam da niste. Ali sad se teško nabavlja materijal, 
a ja vam mogu pomoći. 

— Pa možete, možete! Dobra je vaša veletrgovina, 
dobra! 

— Da zapišem. 

— Trebam dasaka, letava, malo cementa, koju gredu, 
čavala, kreča... i tako znate već što je potrebno za 
sklonište. 

Moj je šef zapisivao. Sutradan mu je poslao kamion 
materijala — bez računa. 


Kad sam se u ponedjeljak vratila iz ureda, dočekalo 
me Borićevo pisamce: 

»Ne ide se u petak nego u utorak. Dođite u sedam 
ujutro na Rebro u čekaonicu u prizemlju s lijeve strane od 

ulaza. Budite u kišnoj kabanici. Šećite u čekaonici s one 
strane gdje su prozori. Lozinka je: Vi imate upalu očiju? 
Odgovor: Da, došla sam autom.« 

»Opet je odgođeno« — mislila sam zabrinuto — »a 
vani je sve jača ofenziva, izlazak je sve teži. Da ne dođe 
prije ona komisija, da ne bude prekasno. . .« 

A onda se vratio optimizam. Sve radosnije sam mi- 
slila: 

»Sve su pripreme gotove i ja sam dobila lozinku, mje- 
sto i vrijeme sastanka. Vjerojatno se više ništa neće 
dogoditi, ništa neće zapriječiti bijeg . . .« 

Bilo bi mi lakše da sam brige, strepnje i radosti 
oko priprema za bijeg mogla dijeliti s nekim. Ali zbog 
konspiracije o bijegu nisam smjela nikome ništa reći, pa 
ni Cenki. Stoga sam svaki dan na vratima Griziju stisla 
ruku, ponešto šapnula dok smo se ljubili, i jedva čekala 
dan razgovora da se, skriveni iza Milovanovih leđa, poraz- 
govaramo, da mu naslonim glavu na rame i odmorim se. 

Nas nekoliko parova sjedili smo stisnuti na krevetu 
dežurnog stražara, a Grizi i ja, kao obično, malo zaklo- 
njeni širokim Milovanovim leđima. 

— U utorak sigurno idemo — šapnula sam Griziju. 
— Dobila sam lozinku, mjesto i vrijeme sastanka. Idemo 
zajedno... 

— Već jedva čekam da odemo u partizane — šaptao 
je Grizi. — Nakon zatvora prava sloboda... Onda će- 
mo moći sve pripovijedati. Želim čuti što si ti radila a 
isto tako ti želim ispripovijediti toliko toga! Koliko sam 
puta došao kući poslije neposredne opasnosti ili kakve 
gužve i želio ti ispričati što mi se dogodilo, a nisam 
smio. Uvijek smo bili tako iskreni prijatelji, znali smo 
sve jedno o drugome, a sad kad smo postali i ratni drugo- 
vi, ne smijemo se međusobno povjeravati. 

— Još ćemo se putem napripovijedati . .. — radovala 
sam se. 

— Što ima nova? — upitao je kao obično. 

— Danas imam veliku novost! Javili su se Danica i 
Milan. U Čazmi su. 

— U Čazmi! Pa to je tako blizu Zagreba! 

— Čazma je nedavno oslobođena. Jučer predvečer 
došla je k meni Bugarka. Sjećaš li se, to je ona drugarica 
s kojom sam surađivala još prije rata. Ne znam joj ime, 

još tada smo je zvali Bugarka. Sad je partizanka, a u Za- 
greb je došla kao kurirka. Donijela je pismo od Danice i 
Milana. Sasvim je kratko. Pišu samo da im je lijepo i 
mole da im pošaljemo zimsku odjeću. Mnogo te pozdrav- 
ljaju. 

— A što pripovijeda Bugarka? 

— Pripovijeda o partizanima, o životu vani, o slo- 
bodi... Teško je to pripovijedati i teško je to nama shva- 
titi. Veli da stanuju u seljačkim kućama, da imaju za- 
jedničku menzu, da polaze neke seminare i tečajeve, da 
odlaze na teren na politički rad i slično. Kaže da je vani 
takvo drugarstvo da čovjek ne osjeća ni da mu išta 
nedostaje, ni bol, ni teškoće. Sve se snosi nekako zajed- 
nički, pa je lakše i bolje. Veli da se to ne da izreći, da 
se to drugarstvo i ta prava sloboda poslije jezivog terora 
može samo doživjeti. 

— Imi ćemo je uskoro doživjeti . . . 

— Ijoš je netko u Čazmi... | 

— Tko? 

— Natko Devčić. I on nas pozdravlja i poručuje »do 
viđenja«! 

— Koliko je naših prijatelja i znanaca već vani! 

— Danas sam srela Mira Habuneka, i on danas odlazi 
u partizane. Poručuje ti da je od Kuglija sve sklonio. 
Veli kako zna da ne bi smio nikome reći da odlazi, ali 
kad me slučajno sreo, ne može odoljeti da ti ne pošalje 
pozdrave i tu veselu vijest. I on kaže: »Do viđenja u 
partizanima!« 

— Do viđenja... — ponovio je Grizi sa smiješkom. 
— Uskoro ćemo bar kojeg znanca vidjeti u partizanima. 
Diplomatska kola nitko ne zaustavlja, nema opasnosti da 


bijeg ne uspije. Tko zna kamo ćemo mi... možda u 
Žumberak, u Zagorje, u Moslavinu... možda u Čaz- 
MU: 


U nedjelju sam primila obavijest od Borića: 

»U utorak se sigurno ide. Sve ostaje prema dogovo- 
Tu.« 

Tjeskoba kojom sam očekivala obavijest, strah kojim 
sam otvarala list, pretvorili su se u val radosti. Ipak je 
ovaj put sve tako dobro i precizno organizirano da više 

ne moram strepiti hoće li propasti plan bijega. Napokon 
idemo! | 

Pomislila sam na djecu. Sad je situacija bila još teža 
zbog pooštrenih zakona. Nisam znala bi li bilo bolje da 
ostavim djecu samu u svom stanu ili da ih odvedem majci. 
Budu li zajedno, neće li ih sve odvesti? Čini mi se da će 
biti bolje ako ostanu sama bar nekoliko prvih dana. 
Rozika će zacijelo ostati s njima. Kad prođe neko vrijeme, 
vidjet će se što će poduzeti ustaše. Ako ih ne uhapse, bit 
će najbolje da ih Cenka odvede u Veliki dol mojoj majci 
i sestri Mimiki. 

Napisala sam Cenki pismo, sve joj objasnila i zamolila 
je, ako se Grizi i ja ne vratimo živi iz partizana, da se 
dalje brine za moju djecu. Uvjerena da će pismo primiti 
tek pošto već budemo vani, opisala sam joj kako smo pet 
puta pripremali i odgađali bijeg. 


Drugo jutro sam rekla šefu da sutra vjerojatno neću 
doći u ured, jer imam mnogo posla s intervencijama za 
Grizija. Možda ću izostati i dva-tri dana, dodala sam. 

Moja je kolegica stanovala blizu Cenke, pa sam nju 
zamolila da Cenki preda pismo. 

— Sutra ću imati mnogo posla — rekla sam joj — 
neću doći u ured pa vas molim da ovo pismo predate 
mojoj sestri Cenki. Ali nemojte joj ga predati još danas. 
Ako, naime, sutra ne dođem, onda i Cenka mora nešto 
urediti, a ja neću imati vremena da odem do nje. Ukoliko 
sutra dođem u ured, vratite mi pismo. 

— Hoću, kolegice — rekla je značajno i toplo mi 
stisnula ruku. 

Učinilo mi se da nešto sumnja. 

— Bojim se ove liječničke komisije —— dodala sam 
da razbijem sumnju. — Moram intervenirati. Ako mi to 
sutra ne pođe za rukom, onda Cenka mora prekosutra 
nešto urediti. 

-—— Dobro — potvrdila je — shvaćam... 

Vidjela sam da još sumnja, ali nisam smjela reći 
ništa više da ne izazovem još veću sumnju. 

Posjetila sam i svoju i Grizijevu majku da ih još 
jednom vidim, da se tiho oprostim s njima. 

Opet sam se jednom opraštala s djecom. Stajala sam 
uz Marijanin krevet, lagano je gladila, ljubila u obraze 
i oči. 

— Dragi mali druže, tvoja kurirska služba prestaje. 

Oprezno, da je ne probudim, rasplela sam joj plete- 
nicu i odrezala dugi pramen kose. 

Sagnula sam se nad Višnju, izljubila je, odrezala 
kovrdžicu, a onda sam klekla uz kolica. Odrezala sam 
meki svileni uvojak s Milanove glavice i zajecala: 

— Hoćemo li vas naći žive? Hoćemo li vam se živi 
vratiti? 


Već prije sedam sati ujutro bila sam u bolnici na 
Rebru i šetala u čekaonici. 

U osam sati mi je pristupila jedna bolničarka. 

— Vi već dugo čekate. Možda ne znate u koju ambu- 
lantu morate ići? Vi ste prvi na redu. 

— Još ne idem. Čekam jednu | prijateljicu, pa ćemo 
poći zajedno. Eto, još je nema. 

U devet sati sam već bila umorna. Nisam se usudila 
sjesti. Ako sjednem samo na pet minuta, može doći veza, 
pa me ne bi prepoznala. Šetala sam polako tridesetak ko- 
raka na jedan kraj, tridesetak koraka natrag. Postalo je 
napadno. 

Počela sam gubiti nadu. Mora mi se spuštala na prsa, 
uzbuđenje se polako pretvaralo u sivu pustoš. 

Prošlo je devet 1 po. 

— Gospođo — rekao mi je netko tiho iza leđa — vi 
imate upalu očiju? 

Brzo sam se okrenula i isto tako tiho odgovorila: 

— Da, došla sam autom. 

— Ne ide se. Obavijestit ćemo vas. 

Začas je iščeznuo. Sjela sam na klupu potpuno ma- 
laksala. Onda sam naglo ustala i pošla u podrum. Moram 
vidjeti Grizija. 

Sve sam pokušala kako bi mi stražari dopustili da ga 
vidim samo načas na vratima, ali još je bila vizita, pa se 
nisu usudili. Čekala sam do dvanaest sati. Tada su se 
malo odškrinula vrata, i Grizi je provirio. 

— Kako si? — upitala sam slomljenim glasom. 

— Sve bu dobro — stisnuo mi je ruku i poljubio me. 

Osjećajući se kao težak bolesnik, došla sam kući i 
legla. 

Netko je pozvonio. Polako sam ustala, došla do vrata 
i otvorila. 


— Ti si! Slava! ! — gotovo s užasom me gledala 
Cenka. 

Zagrlila me, ljubila i jecala. 

— Dobila si pismo — rekla sam umorno. — Nisi ga 


smjela dobiti danas nego sutra. A sutra ga ne bi dobila... 
Kako vidiš, opet je propalo... 
— Jadna moja... 

Počeo je studeni. Dosadno, tmurno. Sipila je kišica. Sa 
Save se u grad vukla magla, odvratna kao gmaz. 

Opet sam išla Ilicom prema Medulićevoj ulici. U 
susret mi je dolazio profesor Borić. 

— Ne može se sutra — rekao je gledajući u stranu. 

— Opet se ne može — uzdahnula sam s prikrivenim 
očajem. 

— U utorak ćete sigurno otići. Posve sigurno! — 
gorljivo me uvjeravao. — Sve će biti tako pripremljeno da 
odlazak bude posve siguran. Još ćemo se sastati u po- 
nedjeljak. | 

— Dobro — rekla sam muklo. — Samo se bojim za 
Grizija. Još nije bila ona liječnička komisija. Ja sam, 
doduše, nabavila liječničke svjedodžbe, moj šef je podmi- 
tio glavnog liječnika u zatvorskom odjelu, ali sve to nije 
sigurno. Govori se da bi Crvenković morao primiti neku 
drugu dužnost, a on ga je držao na Rebru. Dođe li netko 
drugi, dok mi uspostavimo vezu, komisija ga može vratiti 
na Savsku cestu. A osim toga, Bogojevski ga zacijelo 
nije zaboravio. Čim se makne Crvenković, Bogojevski će 
se smjesta postarati da GOrizija makne iz bolnice. A tko 
zna kakav će biti Crvenkovićev nasljednik. Ako ga vrate 
na Savsku cestu, iz kaznionice će bijeg biti nemoguć. 

— Znam...ali bilo je teško... vjerujte! Ne smijemo 
riskirati. U utorak ćete svakako otići. 

Rastali smo se. Išla sam polako ulicama da se smirim. 
Prošla sam kraj gostionice Matković, iz koje se čuo raspu- 
šten smijeh njemačkih vojnika. Prešla sam ulicu da uđem 
u Medulićevu. U Medulićevoj kavani bahato su se kočili 
njemački oficiri. Sad je to bio njihov klub. Prolazila sam 
Medulićevom ulicom, zakrenula u Samostansku, sišla Fran- 

kopanskom i vraćala se Prilazom. Te nekad tihe i mirne 
ulice sad su bile pune vojnika, po njima su jurili kamioni, 
vojnički automobili i motocikli, a i kuće, stare stambene 
zgrade, pune nekih strelica, krugova i žutih ploča s natpi- 
sima, sad su poprimile borbeni izgled. 

»Vladaju se kao da je Zagreb njihov« — mislila sam. 
»Bahati su, a ipak se plaše. Znaju da je Zagreb zapravo 
naš, da nema kuće u kojoj ne bi bilo komunista ili 
aktivista. Ne prođe nekoliko dana a da nema kakve akcije 
u gradu.« 

Hodala sam ulicama i mislila o bijegu. 

Zašto se toliko puta odgađa? To traje već dva mje- 
seca. Bilo je već nekoliko tako dobrih kombinacija, tko 
zna što ih je poremetilo. Poznajem samo Borića, s njim 
imam vezu, ali u organizaciju bijega je uključen cijeli la- 
nac drugova. Možda se na određeni dan nije moglo doći 
da auta »CD«; možda su u to vrijeme svi kanali za 
izlazak bili zatvoreni i ustaške straže pojačane; možda 
je u tom lancu netko nedovoljno odlučan, možda su neki 
od tih drugova bili ugroženi i morali otići u partizane, ili 
su neki bili uhapšeni, pa se lanac organizacije prekinuo i 
cijela organizacija bijega morala započeti iznova. 

A svi oni koji su ilegalno radili bili su neprestano 
ugroženi. Gotovo je svaki dan ponetko morao naglo 
ostaviti grad i otići u partizane, a često su drugovi iz- 
nenada hapšeni. Dosad je nekoliko puta pao i cijeli 
Mjesni komitet KP i SKOJ-a, nekoliko puta razni općin- 
ski komiteti. U takvim su slučajevima ostajale pojedine 
ćelije bez više veze. Drug koji bi došao na mjesto uhap- 
šenoga ili onog koji je otišao u partizane, većinom nije 
poznavao sve ćelije, jer je rad bio konspirativan. On bi 
pokušavao da ih pronađe i poveže, ali uvijek bi poneka 
ostala a da se za nju nije saznalo. Još je teže bilo pove- 
ozati organizaciju ako bi pao cijeli Komitet. Znalo se 
dogoditi da se u tom slučaju drugovi iz partizana vrate 
u Zagreb. Oni su tragali preko drugova koje su poznavali 
otprije, ali rijetko bi im pošlo za rukom da pronađu i po- 
vežu sve nove članove i nove ćelije. A oni koji su ostali 
bez veze čekali bi neko vrijeme, a onda nepovezani na- 
stavljali radom prema vlastitom mišljenju. Tako je po- 
stojalo dosta »divljih« partijskih ćelija, koje su same 
uspostavile vezu s terenom, organizirale kanale za izlazak 

u partizane, nabavljale letke i štampu i radile ipak pravil- 
no prema tim direktivama. Još su češće bili ugroženi ili 
hapšeni drugovi iz masovnih organizacija, pa je i takvih 
grupa ostajalo nepovezano. I one su većinom dalje radile 
»divlje«, odnosno samostalno. 

A bilo je tada i tzv. posve divljih grupa. Bili su to 
simpatizeri koji nisu znali naći vezu, a željeli su raditi. 
Takve grupe od po nekoliko simpatizera obično su se 
aktivirale u pojedinim slučajevima spasavanja drugova, 
pomaganja obiteljima ubijenih komunista ili onih odvede- 
nih u logore i slično. 

Zagreb je bio pokriven mrežom ilegalne organizacije. 

Hapšenjem komunista, odlaskom u partizane, kida- 
njem veze ostajalo je malo članova Partije, a oni su imali 
nevjerojatno mnogo zadataka. Prenosili su ih na sve 
poluge Partije — na SKOJ, NOO-e, AFŽ, JNOF, 
USAOH, ali držati tako veliku organizaciju s relativno 
malo članova KP bilo je vrlo teško i naporno. A akcija 
je bilo sve više. Trebalo je držati vezu i s vojnim komi- 
tetima u domobranstvu; izdavati letke i ilegalnu štampu, 
izrađivati krivotvorene propusnice i ostale dokumente, 
brinuti se za stanove ilegalaca i masu ostalih zadataka. 

A ipak su drugovi neprestano vodili brigu i o Griziju. 


Umorna, prozebla, mokra, sutradan sam se polako 
uspinjala na Rebro. Gledala sam tih nekoliko golemih 
bijelih zgrada na brijegu, s isturenim krilima prema gradu. 
Kako lijepo izgledaju te moderne zgrade, a koliko u nji- 
ma ima strahota! Bolesti, smrti... zatočenika... 

Dok se ta bolnica gradila, netko je prigovorio inže- 
njerima zašto je i zatvorski odjel tako lijepo uređen. Na 
to je jedan primijetio: »Nikad se ne zna neće li i netko 
od nas stići u taj "po A sad inženjer Milovan Kovače- 
vić nije bio jedini. . 

Molila sam daa da mi odobri razgovor. 

— Neka dođe Ogrizović! — viknuo je pogledavajući 
na dvije dragocjene kutije cigareta, iz kojih je provirivao 
novac. 

— Grizi! — govorila sam. — dato više čekati. 
Bojim se te komisije, bojim se da se ipak ne sazna za pri- 

preme bijega, kada to tako dugo traje. I onda... teško mi 
je. Opraštam se s djecom... 

Mislila sam na novu uredbu prema kojoj za djela 
komunista odgovaraju i njihovi roditelji i djeca, ali Gri- 
ziju nisam ništa rekla o tome. 

Šutjeli smo neko vrijeme, a onda sam ga izvijestila o 
novostima. 

— Rusi su zauzeli Krim i osvojili Kubanski _mosto- 
bran. Saveznici su osvojili pola Italije. Grof Ciano je 
izveden pred sud. 

— A što je s drugom frontom? Zar se o tome ništa 
ne govori? 

— Ne spominju je ni London ni Moskva. Vjerojatno 
moraju završiti najprije u Italiji. 

 — A partizani? — upitao je. 

— Ustaške novine su pune vijesti o borbama s parti- 
zanima. Osim toga, gdjekad čujemo »Radio AVNOJ«, 
ali dosta teško. Zamisli, ustaše spominju AVNOJ. Kažu 
da komuniste Srbe i Židove ne predvodi samo Komuni- 
stička partija nego i, dakako, »izdajnici« u AVNOJ-u. 
Nedavno je Pavelić pošao na veliki propagandni put u 
Zagorje. A Zagorci su mu porušili mostove i minirali 
ceste. Pavelić se vratio bijesan, a sad idu kaznene ekspe- 
dicije po Zagorju. Pale sela, strijeljaju i vješaju. Sve je 
puno odmazde. A Zagorci, srditi, sve više idu u partizane. 

— Dobri su Zagorci — smiješio se Grizi. — Kad su 
provjerili što rade ustaše a što su partizani, sad ih više 
nitko neće zaustaviti . . 

— A ustaše već pozivaju 1892. godište — rekla sam 
sa smijehom. 

Kad je stražar prekinuo razgovor, Grizi je nasmiješeno 
šapnuo: 

— Sve bu dobro! 

Vozila sam se tramvajem u ured, gledala zamišljeno 
kroz prozor i mislila: »... Sastanak s Borićem... Što će 
mi danas reći? Ako sutra odlazimo, kamo će nas pre- 
baciti? Preko Sljemena u Zagorje, na Žumberak, u Mo- 
slavinu, na Baniju. . .« 

Tramvaj je zaokrenuo na Zrinjevac. Kroz tanku ko- 
prenu prozirne maglice sjalo je lišće posuto po plohama 
travnjaka, blistavo od teške jesenje rose. Preda mnom 
su promicala bjelkasta stabla platana, u daljini na drugom 

kraju parka stabla su se slijevala s drugim redom drvo- 
reda i mutno se gubila u magli, dočaravajući šumu. 

»Šuma... šuma...« — sve je više rasla radost u 
meni. »Kako sada izgleda Petrova Gora, Šamarica, Ko- 
ZATA + E 

U uredu smo gotovo svaki dan vadili sakrivenu zem- 
ljovidnu kartu i prema vijestima iz novina i s radio-sta- 
nica tražili mjesta kod kojih se vode borbe. Nastojali 
smo utvrditi koliki je oslobođeni teritorij. Nova velika 
ofenziva koja je svom snagom bješnjela nije nas zbunji- 
vala. Znali smo da će fašisti biti pobijeđeni i da ćemo mi 
dobiti još veći slobodni teritorij i mnogo ratnog plijena. 

Ja sam gledala kartu i nastojala dočarati putove 
kojima ćemo izići. 


U šest sati uvečer s puno nade sam pošla na sastanak 
s Borićem. 
— Dobra večer, gospođo — rekao je Borić i zašutio. 


— Što je? Zašto šutite? Zar se opet ne ide? — za- 
pitala sam. 

— Teško mi je... već se sramim pred vama — za- 
muckivao je. — Mislit ćete da se ne brinemo za Grizija. 


Vjerujte da poduzimamo sve. Ali sad vani bjesni ofenziva. 
Gotovo svi kanali za izlazak iz grada su zatvoreni. Kon- 
trola je pooštrena na svim stranama. Nijemci i ustaše 
zaustavljaju i kontroliraju sva vozila bez iznimke. Oštro 
pregledavaju sve propusnice i sve dokumente. Teško je... 

— Moramo bježati! Razumijete li, moramo! Zar ne 
vidite da ustaše sve više bjesne? Svaki čas su novi plakati 
s odmazdama. 

— Odviše je opasno... 

— A što danas nije opasno? Mislite li da bi bilo 
sigurno kad bi na njegov »predmet« napisali »sloboda«? 
Koliko su puta uhapsili oslobođenog druga još na samim 
vratima kaznionice? Ili mislite da je u zatvoru sigurniji? 
Shvatite da moramo bježati! 

Šutjela sam neko vrijeme da se smirim, a onda na- 
stavila: 

— Neću više ništa unaprijed da znam. To odlaganje 
od utorka do petka, pa od petka do utorka, previše me 
muči. Više mi ništa nemojte unaprijed javljati, nego mi 

samo javite dan odlaska, a taj neka bude što prije. Grizi 
vam poručuje: »Bolje da na bijegu poginemo nego da 
nas zatuku ovdje.« A to mislim i ja. To traje već gotovo 
tri mjeseca. Uostalom, znate da su jučer smijenili Crven- 
kovića koji je Grizija držao na Rebru. Prije tri dana je 
bila ona liječnička komisija u bolnici. Tko zna što se sve 
može dogoditi! Svakako moramo odmah otići! 


— Jučer sam bila oštra prema Boriću — govorila sam 
Griziju. — Gotovo sam ga napala. Znam, to je nezgodno, 
ali možda bi bilo bolje da sam već prije bila energičnija. 
Rekla sam mu oštro da oboje svakako želimo otići. Rekla 
sam mu što ti poručuješ: pod bilo kojim uvjetima. 

— Uvjeren sam da ćemo u ovaj petak svakako otići. 
Poručio sam drugovima da u petak moramo izići, pa ma- 
kar što se dogodilo. Napomenuo sam im neka misle na to 
da je ipak Crvenković najviše pridonio tome što sam 
dosad bio u bolnici. A sad je smijenjen. Znam da je 
teško i opasno, ali je ovdje još opasnije. Sve to drugovi 
znaju. Zato sam uvjeren da ćemo u petak otići. 

Oprostili smo se srdačno i vedro, uvjereni da ćemo 
za tri dana otići. 

Na povratku iz bolnice posjetila sam Grizijevu majku. 
Kad sam se vraćala kući, bio je već mrak. 

— Marijana ima temperaturu — dočekala me kod 
kuće Miranda. — Zlo joj je, povraća. 

— Ne idi sutra u školu, ostani u krevetu — rekla sam 
Marijani. — Zamolit ću tetu Vjeročku da te dođe pre- 
gledati. 

— 1 ja ću sutra ostati u krevetu — javila se Višnja. 

Začuđeno sam je pogledala. Vesela, upravo divlja 
Višnja, želi da ostane u krevetu? Tek tada sam se sjetila 
da već nekoliko dana slabo jede. Popipala sam joj čelo 
i vrat i činilo mi se da nema vrućinu. 

— Dobro, ostani i ti u krevetu. I tebe će pregledati 
teta Vera. 

U noći je Marijani narasla temperatura preko 40% C, 
nekoliko je puta povraćala. 

Ujutro sam iz ureda nazvala doktoricu Veru Marko- 
vinović i zamolila je da skoči k meni kući, kad se bude 
vraćala iz bolnice, da pregleda djecu. 

“Vrativši se iz ureda, našla sam Verinu ceduljicu: 

»Odmah me nazovi da ti javim što je s djecom.« 

Brzo sam objedovala, a Rozika je spremila košaru s 
hranom za Grizija. Ja sam, međutim, nazvala Veru. 

— Čini se — govorila je Vera — da Marijana ima 
šarlah. Nije sigurno, ali je odmah izoliraj od ostale 
djece i hitno zovi liječnika za dječje bolesti. Višnju odmah 
obuci i odvedi doktoru Cesarcu. Ima upalu slijepog crije- 
va. Vjerojatno će trebati da je hitno operiraju. Odnesi je 
smjesta da ne bude prekasno! 

Spustila sam slušalicu i stala kao okamenjena, a 
onda sam potrčala k djeci. Milana sam iznijela u treću 
sobu. Višnju brzo obukla, uzela na ruke i otrčala na 
tramvaj. Bilo je to prvi put da Griziju nisam odnijela 
hranu. Zacijelo će se bojati za mene, ali Vera je bila 
odviše ozbiljna a da bi me strašila uzaludno. 

Žurila sam Gajevom ulicom s debeljuškastom petogo- 
dišnjom Višnjom na ruci, ne osjećajući umor. U čekao- 
nici nije bilo mnogo ljudi tako da smo brzo došle na red. 

— Kako se dijete zove? — zapitao je doktor Cesarec. 

— Višnja Ogrizović. 

— Ogrizović? — Brzo je podigao pogled. — Jeste li 
vi žena zatvorenog profesora? 

— Jesam. 

Ustao je i čvrsto, toplo mi stisnuo ruku. Bio je to 
brat Augusta Cesarca. 

Pregledao je Višnju i rekao: 

— Sutra rano ujutro donesite je u bolnicu na Vino- 
gradskoj cesti. Potrebna je hitna operacija. 

Nosila sam Višnju niza stuba, sva drhteći, dok je 
Višnja vriskala iz svega glasa: 

— Neću u bolnicu! 

— Šuti, Minja! Idemo baki — mirila sam je. 

Grizijeva majka je stanovala nekoliko kuća dalje. 
Pošla sam s Višnjom k njoj. 

Pozvonila sam. Vrata mi je otvorila Grizijeva sestra 
Ljerka. Imala je oči crvene od plača. 

— Ti, sirotice! — zaplakala je i zagrlila me. — Što si 
ti bogu skrivila? Kakve će te još nesreće snaći! 

— Kako znaš? — upitala sam začuđeno. 

— Javili su nam. 

— Tko je javio? Vera? — pitala sam, a u mene se 
nesvjesno uvlačila neodređena sumnja. 

— Zar ne znaš? Jadnik je opet na Savskoj. 

— Tko!!! — vrisnula sam. 

— Puba je opet na Savskoj. Sad su javili mami. 

Stajale smo na otvorenim vratima. Naslonila sam se 
na zid i prošaptala: 

— Još i to. Strašna srijeda. . . 

Umora je nestalo. Trebalo se boriti. Odnijela sam Viš- 
nju u bolnicu, a onda otišla na policiju k pomoćniku 
upravnika da pokušam dobiti dozvolu za nošenje hrane 
i rublja, a po mogućnosti i dozvolu za razgovor jednom 
na tjedan. 

Opet sam s osjećajem jeze ulazila u strašnu zgradu 
i najavila se. Nisam dugo čekala da me puste unutra. 

Sjedio je prebacivši nogu preko noge i bahato se 
naslonio jednom rukom na pisaći stol, a drugom na 
naslon stolice. Gledao me podrugljivo, gotovo s užitkom. 
Gušeći u sebi mržnju i ogorčenje, stajala sam i čekala da 
on progovori. 

— Veselim se što se opet vidimo, poštovana gospođo! 
— govorio je podrugljivim tonom smiješeći se i uživajući 
u mojoj boli, iako je nisam pokazivala. 

U meni se opet digao val mržnje. Morala sam dobro 
paziti da me ne isprovocira. Morala sam ostati mirna, jer 
bi mi ispad zacijelo naškodio. Na njemu se vidielo da to 
želi. 

Gledao me dugo, smješkao se, a onda upitao: 

— Trebate li možda što? 

— Da — odgovorila sam mirno. 

— A što bi to moglo biti? 

— Moj muž je otpremljen s Rebra u kaznionicu na 
Savskoj cesti. 

— Poznato mi je. Znam, znam... — ljubazno je 
kimao. 

— Mogu li dobiti dozvolu za nošenje hrane i za 
razgovor? 

— Gle, gle! Vi biste opet razgovarali? Zar vam nije 
bilo dovoljno nekoliko mjeseci na Rebru? 


187 


Gledala sam ga i šutjela. 

— Vi biste još razgovarali? I onda, zar u kaznionici 
nije dovoljno dobra hrana? 

Gledala sam ga bez riječi, ne trepnuvši. Nekoliko je 
trenutaka čekao moj odgovor, pa nakon kratke šutnje 
nastavio: 

— A što biste razgovarali? Zar morate neprestano 
razgovarati? 

Ljuljao se na stolcu, gledao me s neprekrivenim užit- 
kom i čekao da progovorim. 

— Možete li mi dati dozvolu? — mirno sam upitala. 

— Ne mogu, lijepa moja, ne mogu! Dosta je bilo i 
dobre hrane i lijepih razgovora. Dosta je bilo, draga 
gospođo. 

— Zbogom — rekla sam i dalje mirno, okrenula se i 
izišla. 


— Što je? — zapitao je prijazno Žegarac. — Sjednite, 
pričekajte dok svršim poslove, pa ćemo malo poraz- 
govarati. 

Rastreseno sam pratila tok razgovora s izbjeglicama, 
kojemu sam prisustvovala već nekoliko puta. Kad su se 
svi razišli, pristupio mi je, ponudio cigaretu i nasmijano 
sjeo. Počeo je pripovijedati o pojedinim zanimljivim slu- 
čajevima koje je doživio u svom radu, kao da ga uopće ne 
zanima zašto sam došla. Onda je naglo prešao na drugu 
temu: 

— Vrlo mi je drago što sam upoznao vašeg muža. 
Neobično mi se svidio. Nije mi žao što sam se penjao 
uzbrdo. 

— Nije više na Rebru — rekla sam bez uvoda. 

— Što?! — upitao je srdito. 

— Od jučer je na Savskoj cesti, ako već nije u 
logoru. Jutros sam bila na policiji i tražila dozvolu za 
nošenje hrane i razgovor. Pomoćnik upravnika policije 
me odbio. Molim vas, možete li mi vi nabaviti dozvolu? 

— Dođite sutra, sve ću saznati — rekao je namrgo- 
đeno. 


Kad sam sutradan došla, predao mi je dozvolu za 
nošenje hrane i rublja te za jedan razgovor na tjedan. 

Otrčala sam kući, objeđovala dok mi je Rozika spre- 
mala košaru s jelom, i razmišljala kako da mu dostavim 
listić. Sa strahom sam mislila o tome je li još na Savskoj 
cesti ili je već u logoru. 

Sad je bilo na meni da hrabrim Grizija. Bio je izo- 
liran, a osim toga u neprekidnoj smrtnoj opasnosti. Prošlo 
je nekoliko strašnih dana za kojih nismo ništa znali jedno 
o drugome. Morala sam mu javiti mnogo toga: kako sve 
poduzimamo da ga ponovo premjeste na Rebro, a on neka 
se odmah javi bolestan, da smo nabavili potrebne liječ- 
ničke svjedodžbe. Čim se vrati na Rebro, odmah ćemo 
bježati pod bilo kojim uvjetima, pa i uz najoštriji režim. 
Morao je saznati da i njegova majka i teta Slava traže 
intervencije i veze s novim ravnateljem za javni red i 
sigurnost. Sve to treba da zna kako bi mu bilo lakše. 
Samo kako da mu javim? Ustaše su pregledavali rublje, 
drške od posuđa, rezali kruh da vide nije li pismo upe- 
čeno u tijestu, pretraživali hranu. 


Odlučila sam da mu cedulju dostavim u žitkoj hrani 
koju ustaše ne pregledavaju, jer ne mogu vjerovati da se 
u njoj može nešto sakriti. 

Uzela sam listić cigaretnog papira i oštro zašiljenom 
olovkom sitno pisala velikim slovima. Listić sam omotala 
pergamentom, čvrsto zavezala koncem i stavila na dno 
zdjelice za hranu. Na to sam oprezno stavila najprije re- 
zance, a onda polako nalijevala bistru juhu. Tu sam 
zdjelicu metnula na dno, ostalo na nju i pošla. 

Oprezno sam nosila košaru da je što manje mičem, 
da list ipak ne ispliva na površinu. 

Već sa ceste sam primijetila da se pred vratima kaz- 
nionice nešto događa. Instinktivno sam potrčala stazom 
prema vratima kaznionice. 

— Ako cirkus odmah ne prestane, sutra nećemo pri- 
mati hranu! — vikao je ustaša. 

Neke su žene plakale, vjerojatno im je vratio punu 
košaru. 

— Šutite... umirite se... vidite da će nas kazniti, 
a vama neće koristiti — tiho su ih umirivali sa svih 
strana. | 

— Danas nema razgovora! — izderao se ustaša i 
iščeznuo za vratima. 


189 


Svi su šutjeli. Zašutjele su i one dvije žene. Imale su 
osjećaj krivice, znale su da je zbog njih zabranjen razgo- 
Vor. 


-— Zar više ne prima hranu? — tiho sam upitala 
nekog čovjeka. 
— A tko to zna — odgovorio je ogorčeno. — Nije 


primio još ni pola. Ovim je ženama odmah vratio košare. 
Pitale su gdje su njihovi i zaplakale, a ostalo ste vidjeli. 
Razgovor ne dopušta, a hoće li primiti hranu, to ćemo 
vidjeti. 

»Ako pronađe list . . .« — mislila sam s užasom. 

Bez glasa smo stajali pred vratima, a sitna je kiša 
neumorno i odvratno sipila. Vlaga je ulazila u kosti, a 
vjetar šibao lice. 

Prošlo je tako pola sata. Stajali smo nijemo i strpljivo 
gušeći ogorčenje i bijes. Vrata su se otvorila, ustaša je 
grubo zavikao: 

— Dalje ! Tko još nije predao hranu? 

S olakšanjem smo tiho prilazili vratima i dodavali 
košare. Kako se u nama sve bunilo — cijeli organizam, 
svaki živac, svaka misao — što moramo ovako nemoćno 
podnositi ispade ustaša želimo li da naši drugovi dobiju 
hranu, rublje i eventualno — uz životnu opasnost po njih 
i nas — pokoju ceduljicu. A ipak, svjesno smo ugušivali 
revolt, gdjekad s neobično mnogo energije da ne planemo, 
da ne reagiramo. 

Do šest sati uvečer — bio je već mrak — čekali smo 
na kiši i vjetru dok su nam vratili košare. Primila sam 
svoju s olakšanjem. Listić je sretno ušao. U košari je 
bilo rublje — vjerojatno mi i Grizi piše. Trčala sam kući. 

Brzo sam izbacila iz košare zdjelice za hranu i oprez- 
no izvadila zamašteni novinski papir. Oprezno sam ga 
razvila da se ne podere i počela tražiti točkice. 

Spajala sam slova označena sitnim točkicama i čitala: 

»Drugarice, mila moja! Već šest dana te nisam vidio, 
poljubio. Nemam vijesti. Znam kako poduzimaš sve da 
opet dođem gore. Javio sam se bolestan. Čim dođem 
gore, moramo van pod bilo kojim uvjetima. Svaki dan 
šalju po nekoga u logor. Treba požuriti. Voli te tvoj drug 
*"M'.« 

—...tvoj drug »M« — šaptala sam razdragano. Či- 
nilo mi se da smo još bliži kad mi se potpisuje početnim 

slovom ilegalnog imena, iako nisam znala kako ga zovu. 
Kad sam, naime, nehotice otvorila njegovo pismo, bila 
sam mu to rekla, pa iako sam znala da mi ne smije reći 
kako mu je ilegalno ime, ipak sam ga željela doznati. I 
on mi ga je tada želio reći, ali mi je samo stisnuo ruku. 
A sad mi se potpisuje drug »M«, moj ratni drug. 

Tek kad sam došla u partizane, saznala sam da mu 
je ilegalno ime bilo drug Martin. 


Sutradan sam ponovo strepila pred vratima kaznioni- 
ce: hoće li primiti košaru ili je već u logoru, hoće li 
cedulja isplivati na površinu? 

Dobila sam praznu košaru i trčala kući. Čitala sam: 

»Ljubavi moja, drugarice moja draga. Dobio sam tvoj 
listić, kako sam sretan! Bio se malo smočio, ipak sam ga 
pročitao — deset puta! Danas sam ga opet čitao, iako ga 
znam napamet. Bojim se da je ovaj način dopisivanja 
nesiguran, može isplivati na površinu. Treba se sjetiti 
nešto bolje. Javi drugovima da su u logor otpremljeni 
Z.N, B.1R. Ljubi te tvoj Grizi.« 

Tri sam dana molila ustašu na vratima kaznionice da 
mi dopusti razgovor. Nije bilo dovoljno što imam službe- 
nu dozvolu. Razgovor je ovisio najprije o dobroj volji 
ustaše na vratima koji je nekima dopuštao, a nekima nije. 
Zatim je »izabranik« došao u sobu dežurnog ustaše, koji 
je opet odabirao: jedne puštao, a druge vraćao. Svaki se 
razgovor bilježio na poleđini tiskanice. 

Napokon me ustaša na vratima uvrstio među »izabra- 
ne« i uputio dežurnom. Ovaj je dugo, namršteno čitao 
dozvolu a onda potvrdno kimnuo. 

Uspinjala sam se stubama u I krat uz pratnju nekog 
agenta i ušla u poznatu sobu za razgovor. I ovaj je agent 
dugo promatrao tiskanicu, a onda rekao: 

— Pošaljite ga. 

Činilo mi se da Grizija nisam vidjela deset godina, 
a ne deset dana. Čekala sam neizmjerno dugo — četvrt 
sata. 

Čula sam korake i nesvjesno se digla. 

Grizi je potrčao prema meni, ja prema njemu. Zagrlili 
smo se bez riječi. Činilo mi se kako sam tek sad uvjerena 
da je zaista živ. 


191 


Sjeli smo na klupu, a agent je mrko stajao uz nas. 
S najvećim naporom govorila sam mirno, gotovo nehajno. 
Pripovijedala sam o djeci — o tome kako je Višnji dobro 
prošla operacija, kako Marijana nema šarlah, da je već 
gotovo posve ozdravila, o Milanu kako počinje pomalo 
govoriti. 

Agent je neko vrijeme stajao posve uz nas, onda se 
okrenuo i pošao prema stolu. 

— Sve su mi uzeli — brzo je šapnuo Grizi — donesi 
mi slike da vas imam. 

Agent je sjeo za stol nasuprot nama, ali prilično 
daleko. Počeo je nešto pisati. Oštro sam ga promatrala 
dok sam otvarala torbicu. Izvadila sam rupčić i prinijela 
ga nosu, a torbicu ostavila otvorenu. U torbici su bile 
priređene tri slike djece sa mnom i Grizijem. Začas su 
vještinom čarobnjaka slike iz moje torbice prešle u Gri- 
zijev unutrašnji džep ispod kažnjeničke halje. Glasno sam 
kihnula, obrisala nos, vratila rupčić u torbicu i zatvo- 
rila je. 

Sjedili smo zagrljeni neko vrijeme, a onda je agent 
s dosadom na licu ustao, protegao i rekao: 

— Dosta je razgovora. 

Ustali smo i pošli. Zastala sam pred stolom i rekla 
agentu: 

— Gospodine, smijem li dati mome mužu lijek za 
oči? On boluje na očima, a zimi često dobije krvavu 
upalu. Ova je mast načinjena prema receptu njegovog 
liječnika. 

Agent je uzeo kutijicu, otvorio je, ogledao, opet za- 
tvorio i rekao: 

— Može. 

Pred njim sam kutijicu predala Griziju koji ju je 
spremio u džep. Bila je to mast protiv svraba od koje će 
tek dobiti krvavu upalu očiju. 

Kad me na stubištu poljubio, šapnuo mi je ganuto: 

— Hvala. Na sve misliš. 

On se uz pratnju jednog ustaše uspinjao, a ja sam uz 
pratnju drugoga silazila stubama. Gledali smo se i smje- 
škali. 

— Do viđenja drugi tjedan! — doviknuo mi je s vrha 
stuba. 

— Kuš!! — grubo se izderao ustaša. 

— Ja sam kriva što je opet na Savskoj cesti — rekla 
je tužno Grizijeva majka. — Vjerovala sam da je siguran 
na Rebru. A eto, imala si pravo. Čim je Crvenković 
smijenjen, Bogojevski se pobrinuo da opet dođe na Savsku. 
Bogojevski ga mrzi. To su mi svi rekli. Strašno je srdit 
što se toliko ljudi zauzima za njega. 

— Molim te, mama, nemoj nikome ići i ništa poduzi- 
mati a da se prije ne dogovoriš sa mnom. Ima ljudi koji 
će ti u lice sve obećati, a pokušat će iz tebe svašta izvući 
i zatim mu naškoditi. 

Kako god je, naime, prije tvrdo vjerovala da ga štite 
i nije se htjela poniziti molbama i intervencijama, sad je 
previše odlazila znancima, pa i onima koje je površno 
poznavala, a koji su bili ustaše. Zato sam se bojala da 
takvi od nje ne saznaju kako se na Rebru vidimo svaki 
dan i sve ostalo, pa da gore ne pooštre režim, te da tako 
nehotice naškodi našim drugovima. 

— Nisu svi takvi, obećali su mi... 


— Zar ne vidiš da se nikome ne može vjerovati? Sa- 
mo svojim starim znancima i prijateljima možeš mirno 
odlaziti, oni će se uistinu zauzeti. Svi koji su danas 
ustaše... 


— Ipak nisu svi... moram mu pomoći — govorila 
je umorno. 

— Moramo se dogovoriti — pokušavala sam je uvje- 
riti. — Bude li svatko od nas na svoju ruku poduzimao 


nešto drugo, nećemo ništa postići, samo ćemo mu na- 
škoditi. Sad više nije važno kako je suđen, važnije je 
da opet dođe u bolnicu na Rebro. 

— Dobro — rekla je, ali imala sam dojam da je 
nisam uvjerila. Sad je smatrala svojom dužnošću da mu 
pomogne, a kako će mu najbolje pomoći, nije znala. 


— Dođite odmah k meni — pozvao me profesor Že- 
garac. 

Brzo sam zaključala pisaći stol i požurila da nakon 
tog razgovora još stignem Griziju predati hranu. Trčala 
sam uza stube i brzo ušla u sobu. Žegarac je ustao i 
prijazno, gotovo razdragano rekao: 

— Gospođo, saznao sam da partizani traže vašeg muža 
u zamjenu. 

Polako sam sjela. 

»Drugovi ga traže za zamjenu...« — mislila sam 
uzbuđeno. 

Dosad ga vjerojatno nisu tražili da ga tim traženjem 
ne kompromitiraju, a ujedno da eventualno ne pokvare 
pripreme za bijeg, o čemu su možda znali. Osobito, se 
kod prvih zamjena znalo dogoditi da se neki drug na 
istrazi držao dobro, ništa nije priznao, a kad su ga tražili 
za zamjenu, ustaše ili Nijemci bi ga ubili i onda javili da 
je mrtav. Sad su drugovi mnogo oprezniji. Nije to lako. 
Veza je gdjekad prekinuta ili dosta slaba, a vijesti koje 
stižu obično su prilično oskudne, pa drugovi vani moraju 
oprezno odlučivati koga će tražiti da mu ne naškode. 
Sad su vjerojatno zarobili kakvog visokog njemačkog 
oficira, kojeg će ponuditi za zamjenu i tako osigurati da 
ga ne ubiju. 

Žegarac je zapazio moje uzbuđenje pa je počekao da 
se smirim, a onda dodao: 

— Samo je jedna neprilika: traže Milana, a ne Bog- 
dana Ogrizovića. Ustaše su odmah odgovorili da je Milan 
Ogrizović mrtav. Dakako, gadovi! Hitno javite da ga po- 
novo traže pod pravim imenom. Vjerojatno nisu znali 
kako se zove, pa su automatski tražili Milana Ogrizovića, 
kako mu se zvao otac. 

— Javite to odmah — nastavio je nakon kraće 
šutnje. — Ponovno traženje mora stići brzo da se može 
uključiti u ovu grupu. 

Zamijetila sam da govori kao da je uvjeren da imam 
vezu. 

— Nešto bih vam savjetovao — dodao je. — Bilo bi 
zapravo bolje da ne odete sad, nego u siječnju. 

— Zašto? — upitala sam i ne shvativši odmah da 
govori u množini. 

— Do siječnja nije više tako daleko, sad je kraj 
studenog. U međuvremenu će proći ova velika ofenziva. 
Upravo sad Nijemci i ustaše vani pojačavaju snage da sve 
očiste. To im, dakako, neće poći za rukom, ali će u 
siječnju ipak biti sigurnije. 

— Ako ga partizani traže, a ustaše ili Nijemci Dri- 
stanu da ga izruče, neka ide. Bolje da vani makar i po- 
gine nego da ga ovdje zatuku. 

— I za vas bi bilo bolje da guše: u siječnju. Ako 
zamijene njega, otići ćete, dakako, i vi, a imate troje 
djece. 

— Tko kaže da ću otići i ja? — otresla sam se. 

Šutio je i prodorno me gledao. 

U meni se sve zgrčilo. Potreba da pobjegnem bila je 
jaka kao i potreba da mu se povjerim. Trajalo je to 
samo jedan tren. Nadvladao je oprez. Sjetila sam se raz- 
govora prije nekoliko dana. 

Došla sam k njemu kasno, baš se spremao da pođe 
kući. Zamolila sam ga da mi pomogne da se Grizi vrati u 
bolnicu na Rebru. Obećao je, a onda iznenada upitao: 

— Recite, gospođo, jeste li vi komunist? 

Ukočila sam se. On je nehajno zaključavao ladicu 
od stola i ponovio pitanje ne gledajući me. 

— No, jeste li komunist? | 

Misli su mi se kovitlale u glavi. Kako da mu odgo- 
vortim? Trebalo bi da kažem nešto neodređeno, da ne 
priznam, da ne reagiram oštro, jer će se njegova sumnja 
samo pojačati. Rekla sam polako ali tvrdo: 

— Ako sloboda, pravda, jednakost, bolji život znači 
komunizam, onda jesam. A vi, gospodine Žegarac? 

Nasmijao se i rekao: 

— Hajdemo. 

Sad sam ga gledala i mislila: 

»Provocira li me ili je iskreni prijatelj?« 

— Ja vas ništa ne pitam — prekinuo je šutnju. — Ja 
znam da ćete otići. Morate otići. Za djecu ćemo se po- 
brinuti mi. 

— Jane namjeravam otići — rekla sam. 

— Posve je prirodno, gospođo, što sumnjate u mene. 
Radim u Glavnom ustaškom stanu! Ne znam, na žalost, 
kako bih vam dokazao da nisam ustaša, ali mi barem 
vjerujte da vam želim pomoći. Nisam vas prije poznavao, 
ali sam se raspitao i za vas i za profesora. Čuo sam da 
je genijalan matematičar i izvanredan pedagog, a uz to 
inteligentan, skroman i veseo. Zato sam i otišao u bolnicu 
na Rebro kako bih ga upoznao. Bio je malo suzdržan, 
a to je i razumljivo... zna gdje radim... Ipak sam 
osjetio da se njega ne može opisati, treba ga upoznati. 
To je i razlog što vam predlažem da odete tek u siječnju, 
jer bi ga bilo šteta. Molim vas, poručite to svomu mužu 
i prepustite njemu da donese odluku. Osim toga, nemojte 
nikome ništa govoriti o zamjeni. 

— Dobro. Hvala vam — rekla sam i gotovo letjela 
kući od sreće. 

»Drugovi ga traže za zamjenu!! Spasit će gal« — 
sve je kliktalo u meni. 


— Cenka — govorila sam uzbuđeno — molim te od- 
nesi ovo pismo Zdenku Škrebu da ga hitno preda Joži 
Lukateli. Stvar je vrlo hitna. — Trenutak sam razmišljala, 
a onda odlučila da joj ipak kažem. 

— Eto vidiš da će ga drugovi spasiti — govorila je 
Cenka ganuto. — Već sam postala nestrpljiva što se s 
bijegom toliko oteže, iako i sama znam da je sad vrlo 
opasno. Znam da je iz kaznionice nemoguće bježati. Nije 
lako pobjeći iz ustaškog zatvora, i to u Zagrebu, ali 
sada... 

— Samo je neprilika u tome što su javili krivo ime. 
Traže Milana mjesto Bogdana. Zato treba hitno javiti da 
ga ponovo traže. 

Grozničavo smo radili na tomeda se Grizi vrati u 
bolnicu na Rebru. Dopisivanje u krpama dobro je funk- 
cioniralo. Našla sam seljački ručnik s utkanom prugom 
na svakom kraju, razrezala ga i dobila dvije jednake krpe. 
Tamo gdje sam ga razrezala, načinila sam malo širi rub 
u koji smo umetali sitno složen cigaretni papirić. Vadili 
smo ga tako da smo na jednom kraju ugurali u rub 
šibicu i s pomoću nje ga izvukli na drugom kraju. 

Sad sam od drugova često dobivala usmene poruke 
koje bih zapisala na cigaretni papirić i slala mu u krpi. 

Nismo smjeli čekati ni na zamjenu ni na amnestiju, 
nismo smjeli čekati ni na to da ponovo bude premješten 
na Rebro. Situacija je bila vrlo teška, ofenzive su bjesnje- 
le na sve strane, partizani su napadali, vršili diverzije 1 
bezbroj akcija, a ustaše neprekidno ubijali taoce za od- 
mazdu. Morali smo pokušati da organiziramo bijeg i iz 
kaznionice na Savskoj cesti. To je bio razlog što sam mu 
za razgovora dala mast protiv svraba. Vjerovali smo da 
će ga zbog upale koja mu, dakako, neće prestati liječe- 
njem u kaznionici, jer će on neprestano mazati oči i po- 
jačavati upalu, ipak morati da odvedu k specijalistu na 
Rebro. A tada bi se možda moglo nešto poduzeti. 

I Milovan Kovačević, koji je vraćen s Rebra zajedno 
s Grizijem, mazao je oči i dobio upalu. Već za nekoliko 
dana premjestili su ih u bolnički odjel u samoj kaznionici, 
koji su kratko zvali ambulantom. Tu im je bilo bolje, jer 
su imali prave krevete i bolju hranu, a lakše se dobivala 
dozvola za nošenje hrane izvana, odnosno nisu tako lako 
oduzimali dozvolu. 

»Mila moja« — pisao je Grizi — »kad predaš hranu i 
primiš košaru, prošeći ispred kaznionice uz tramvajsku 
prugu. Kroz drvene rešetke se može malko vidjeti, pa da 
te vidim. . .« 

»Ambulanta« je bila u drugom katu, pa su prozori 
okrenuti prema Savskoj cesti bili iznad visokog zida. 

Otad bih svaki dan išla polako prema donjoj stanici 
tramvaja, a onda se vraćala. Nisam smjela šetati da ne 
budem sumnjiva stražaru na promatračnici. 

Polako bih išla pločnikom uz prugu i, malo zakrenute 
glave da ne bude sumnjivo, pogledala prozore kaznionice. 
Imala sam tužno-ugodan osjećaj da vidim njegove oči, 
svijetlosive, meke i tople. 


U šest sati ujutro otvorila sam radio da kao obično 
slušam vijesti. Najavljen je važan govor Matije Kavčića, 
direktora »krugovalne postaje« pod naslovom »Unutarnje 
raspadanje partizanstva«. Uzela sam olovku i papir da 
odmah zapišem bude li što važno, jer će taj članak izići 
tek uvečer ili sutra, pa ako je zanimljivo, da odmah 
nove vijesti napišem Griziju. 

Začudila sam se i silno obradovala što taj Kavčić 
govori o Drugom zasjedanju AVNOJ-a. Još sam se više 
začudila da nabraja imena članova AVNOJ-a, iako su 
neka bila netočna. 

Zapisivala sam: »Tito je imenovao svoju takozvanu 
vladu i svoj takozvani parlament. Predsjednik vlade je 
Josip Broz, zvan Tito. On je zapravo samo sredstvo, 
predstavnik ... u prvom redu rukovodi zloglasni beograd- 
ski Židov Moša Pijade... Titovi su formalni zamjenici 
Slovenac Edvard Kocbek, zatim Vladimir Ribar, poznati 
srbijanski komunist i Božidar Magovac, smušenjak, di- 
sident HSS-a... Osnovan je takozvani »vrhovni zako- 
nodavni odbor«... predsjednik dr Ribar, bivši predsjed- 
nik beogradskog parlamenta... potpredsjednik Moša Pi- 
jade... on je zapravo glavni motor cijele partizanske 
djelatnosti i šef partizanske propagande. . .« 

Dalje je nabrajao imena članova AVNOJ-a, a ja sam 
nastojala da što brže i što točnije pišem. Uz neka su 
imena bili podrugljivi, a zapravo vrlo smiješni i primi- 
tivni komentari. Osobito je naglasio da su sve gotovo 

sami Srbi, ali da ipak ima i nekoliko Hrvata. Za Antuna 
Augustinčića, koji je dotad kao partizan već prošao ve- 
liku zimsku i proljetnu ofenzivu, rekao je da je »salonski 
komunist«: pogrdno je nabrojio i Vladimira Nazora, za 
kojeg je rekao da je »senilni starac koji je slučajno pao 
u ruke partizanima i sada im služi iz straha za vlastiti 
život«. Ta su dva velika umjetnika žučljivo napadali baš 
zato jer su bili bijesni što su otišli u partizane. Zatim je 
rekao da je član AVNOJ-a i »neki Vlado Bakarčić«. 
Pavla Krcea i Antuna Vuljaka nazvao je poznatim pro- 
palicama i pijanicama, a za ostale rekao da su »bijede 
i nevolje«. Za jednog je člana kazao da se »također 
odao piću i vjerojatno u mamurluku, nakon noći prove- 
dene u pijančevanju, odlutao u šumu«. 

Naglas sam se nasmijala, pogledala u radio, pa misleći 
na direktora »krugovala« rekla: 

—...i dolutao ravno u »vrhovno zakonodavno vije- 
će AVNOJ-a«! | 

Usprkos pogrdama i glupostima koje je nabrojio Kav- 
čić, prvi put smo točno čuli popis članova AVNOJ-a kao 
i neke važne odluke. 

Znala sam da u tom trenutku tisuće Zagrepčana uzbu- 
đeno zapisuju imena poznatih drugova, kao i onih za koje 
su prvi put čuli, onih čija su imena iskrivljena, kao i onih 
koja su točna. Znala sam da je većina građana ponosno 
siušala o novoj državi, o našoj državi, o našem parla- 
mentu, zakonodavnom organu, o odlukama koje imaju 
važnosti Ustava. Znala sam da se cijeli Zagreb smije 
naslovu ovoga govora o II zasjedanju AVNOJ-a: »Unu- 
tarnje raspadanje partizanstva . . .« 

Svjesna da ću zakasniti u ured, odmah sam uzela ciga- 
retne papire, zašiljila olovku i sitnim tiskanim slovima sve 
to napisala Griziju. Složila sam papiriće, ugurala ih u rub 
krpe s kojom ću u podne pokriti košaru s hranom za 
Grizija, a onda spalila papir na kojem sam zapisivala 
dok sam slušala radio. Znala sam da će taj ili sličan 
članak idući dan vjerojatno biti tiskan, ali ako slučajno 
naiđe kakav agent, obavi premetačinu i nađe te zapiske, 
neće me spasiti činjenica da je to govor s »krugovalne 
postaje«. 

Sutradan su novine donijele još jedan veseli članak 
s velikim naslovom: »Slovenski komunistički odbor« s 

podnaslovom »Eduard Kardelj objavio imena članova 
Oslobodilačke fronte da im zatvori put povratka iz šume«. 

U ponedjeljak ujutro pošla sam u bolnicu na Rebru, 
sjela u čekaonicu i čekala neće li dovesti Grizija na lije- 
čenje. 

Čekala sam uzalud, nije došao. 

Saznala sam da bolesnike iz kaznionice dovode naj- 
kasnije do devet sati ujutro. U uredu su mi rekli da svaki 
dan mogu poći gore, da ga vidim ako ga dovedu. Kolege 
nisu znali da namjeravamo pokušati bijeg, samo su se 
radovali kad bi mi pošlo za rukom da vidim Grizija. 

Hodočastila sam svako jutro. A onda, kad sam već 
izgubila svaku nadu — četvrto jutro — iznenada su se 
otvorila staklena vrata velike čekaonice u prizemlju i u 
pratnji dvaju stražara ušao je Grizi. 

Dok je jedan stražar otišao predati njegove isprave 
liječniku, potrčala sam prema Griziju. Zagrlili smo se, a 
stražar koji je ostao uz njega začudio se i u nedoumici 
nešto promucao. Nije znao što da radi, naglo je došao 
do mene i stao. Vidjelo se da se prestrašio i da razmišlja 
ima li me pravo odstraniti iz bolničke čekaonice ili smije 
dopustiti ovakav iznenadni susret. Utisnula sam mu u ru- 
ku novac i šapnula: 

— On je moj muž... slučajno sam ovdje... 

— Dobro — rekao je spremajući novac. 

— Smijemo li zajedno sjesti na klupu? — zapitala 
sam. 

Oprezno se ogledao, a onda potvrdno kimnuo. 

S jedne strane sjeo je stražar, u sredini Grizi, a ja 
uz njega. Pripovijedala sam mu o djeci, spominjala neke 
nevažne stvari, razmišljajući kako da bar načas udaljim 
stražara. 

— Nećeš li zapušiti? — upitao je Grizi i stisnuo mi 
ruku. 

Izvadila sam cigaretu i uzela šibice da je pripalim, 
pitajući se što to Grizi želi. 

— Ja ću ti je zapaliti — brzo je dodao, izvadio iz 
svog džepa šibice, zapalio mi cigaretu i pružio svoju 
kutiju šibica. 

— Što ste to dodali? — naglo je upitao stražar. 

— Ništa — odgovorila sam mirno. — Zapalio mi je 
cigaretu i vratio mi šibice. — Pokazala sam kutijicu. 

Uto je došao drugi stražar i odveo Grizija liječniku. 
Kad su se vratili, Grizi je imao na oku gazu zalijepljenu 
flasterom. Upitala sam stražare: 

— Smijem li poći sa svojim mužem? 

Gledali su me u nedoumici a onda se tiho počeli do- 
govarati. Vidjela sam kako je onaj kojem sam dala novac 
spreman da me pusti, no onaj se drugi nije usudio. 
Činilo se da se pomalo plaše jedan drugoga. 


— Dopustite nam — moljakala sam. — Tako se rijet- 
ko vidimo, a sad smo se slučajno sreli... 
— Dobro — rekli su naposljetku. — Ali odavle ne 


smijemo izići zajedno. Vi pođite naprijed pa nas čekajte 
izvan bolničkog parka na cesti prema Maksimiru. Možete 
ići zajedno do tramvaja, ali kroz Maksimirsku ne možete. 

— A u tramvaju? Pa i ja se moram voziti! 

— Ne možete! Ako netko vidi... 

— Vi uđite posebno, ja ću iza vas, kao da se ne 
poznajemo. Stajat ću u blizini, samo da se možemo vidje- 
ti. 

— Dobro — pristali su. 

Žurila sam iz bolnice i odmah kod vanjskog ulaza 
stala da ih dočekam. Kad su stigli, pritrčao mi je Grizi, 
čvrsto me uhvatio ispod ruke, isprepleo prste s mojim 
prstima i ganuto šapnuo: 

— Već nekoliko mjeseci nismo ovako hodali ce- 


stom... 
Stražari su išli svaki sa svoje strane. 
»Da sad možemo pobjeći... da nas sada dolje čeka 


auto s oznakom CD... .« — drhtalo je u nama. 

— I Milovana Kovačevića će voditi na Rebro — 
šapnuo mi je Grizi. 

Stigli smo do stanice i ušli u tramvaj. Stražari su 
stajali između nas i oprezno gledali neće li nas tko pre- 
poznati, da ne bi nastradali. 

Na Jelačićevu trgu su stražari s Grizijem sišli da 
prijeđu na tramvaj za Savsku cestu. I ja sam htjela sići, 
ali su mi stražari oštro šapnuli: 

— Ostanite. Vozite se dalje! Ovdje bi nas zacijelo 
netko vidio! 

Gledala sam nagnuta iz tramvaja sve dok mi je Grizi 
nestao iz vida. Na idućoj sam stanici sišla, ušla u vežu i 
oprezno otvorila kutiju šibica koju mi je dao. Između 

vanjskog dijela i dna kutijice provirio je listić. Znala sam 
da ga moram predati vezi. 

Izišla sam na ulicu i stajala na pločniku da dočekam 
tramvaj s Grizijem. Grizi je stajao sprijeda kod vozača, i 
dok je tramvaj polako zakretao u Frankopansku ulicu, 
nagnuo se kroz vrata i doviknuo mi: 

— Do viđenja! — a stražari su skočili i prestrašeno 
ga uhvatili preplašivši se da će iskočiti iz tramvaja. 

Išla sam natrag prema trgu, kad slučajno susretoh 
Jožu Lukatelu, Grizijeva kolegu, s kojim sam držala vezu 
preko Cenke i Zdenka Škreba. Srdačno smo se pozdravili, 
a onda sam šapnula: 

— Imam pismo od Grizija. 

Ušli smo u vežu, i ja sam mu dala kutijicu, a onda 
smo izišli i polako krenuli. 

— Sad sam bila s Grizijem — tiho sam mu govorila. 
— Od masti protiv svraba dobio je krvavu upalu oka pa 
ga vode specijalistu na Rebro. 


— Zašto nam to nisi prije javila? — iznenađeno i 
srdito me prekinio. 

— Danas su ga odveli prvi put — opravdavala sam 
se. — Nastojat će da ga šalju svaki drugi dan, ali to nije 


sigurno, jer ovisi o volji kaznioničkog liječnika. Podmitila 
sam ga preko nekih znanaca, pa se nadam da će ići. 
I Milovana će, navodno, voditi gore. Ja ću svako jutro 
ići gore da ga vidim, pa mogu nositi poruke. 

Šutio je neko vrijeme razmišljajući, a onda rekao: 

— Dobro. Možda će se nešto moći... 

Bilo je to prvih dana prosinca. 


Mogućnost da Grizija vratimo na Rebro povećavala 
se. Nabavila sam nove liječničke svjedodžbe i podmitila 
mnogo ljudi. Osim toga, drugovi su ga tražili za zamjenu 
— svaki dan smo čekali da jave promjenu imena — a sad 
sam osim toga čekala da mi Žegarac javi kome da pre- 
dam molbu za amnestiju. Govorilo se da će oko Božića 
biti i amnestija i zamjena. Usprkos tome nismo prestali 
s pokušajima da organiziramo bijeg. 

Tih mi je dana došla sestrična Ankica s jednim pri- 
jedlogom. 

— Možda ćeš odbiti — govorila je malko nesigurno 
— ali mislim da bi to moglo koristiti. Žena sveučilišnog 
profesora Lorkovića moja je prijateljica, a taj profesor je 
brat ministra Mladena Lorkovića. Ona je bila kod mene i 
pitala me bi li ti pristala na to da ona i njen muž, koji 
se uopće ne bavi politikom — on je samo znanstvenik — 
interveniraju kod ministra za Grizija. Ona kaže da se 
bez tvog znanja i privole ne bi htjeli zauzimati za nj, 
jer ne znaju ne bi li se ti možda ljutila. Ona je osobno 
željela govoriti s tobom, ali veli da se srami, jer je u 
rodu s tim Mladenom, koji je tako strašan. 


— Mladen Lorković pozna Grizija — rekla sam za- 
mišljeno. — Kao studenti pjevali su zajedno u sekciji 
Glazbenog društva intelektualaca »GDI«. I on ga je 
zvao Grizi... govorili su jedan drugome ti. Ali mislim 
da se Mladen Lorković neće zauzeti za Grizija. 


— Pokušaj... možda će ipak koristiti. Ne treba da 
ti osobno pođeš k njemu. Samo pristani na to da ga 
zagovaraju njegov brat i moja prijateljica. 

— Pa... dobro... — pristala sam oklijevajući. — 
Ali uvjerena sam da neće koristiti. 


— Gospođo — govorila je nekoliko dana nakon toga 
Zdenka Lorković — vrlo mi je neugodno... 

— Odbio je da se zauzme — prekinula sam je 
trpko. | 
— Da... zasad je odbio, ali moj se muž uvelike 
naljutio na njega. Opet ćemo govoriti s njim. 

— Što je rekao? 

— Rekao je... rekao je da ga dobro poznaje, da su 
zajedno pjevalii... | 

— No, samo recite — bodrila sam je s ironičnim smi- 
ješkom. — Nije to vaša krivnja. 

—...i da je sramota što je jedan Ogrizović komu- 
nist, da zna da je Grizi sigurno komunist iz uvjerenja, da 
je iđealist, ali da je njemu mjesto među ustašama i da je 
Grizi morao biti ustaša iz idealizma. 


— Iz idealizma?! — nasmijala sam se. 
— Mi ćemo svakako još govoriti s njim... sve ćemo 
pokušati. 

— Hvala, gospođo, nije potrebno. Neće koristiti. Ako 
ga poznaje i ako zna kakav je Grizi, onda se mogao od- 
mah zauzeti za nj, a kad to nije učinio dosad, neće ni 
poslije. Hvala vam. 

— Vjerujte da sam htjela pomoći... 


»Grizi, dragi moj druže« — pisala sam -— »svakako 
nastoj da u srijedu odeš na Rebro. Kad se budeš vraćao, 
čekat će te auto na kraju ceste Svetice, blizu ugla kod 
Maksimirske ceste. Motor će raditi, vrata će biti otvorena. 
Kad sa stražarima dođeš dovoljno blizu, naglo uskoči u 
auto, koji će odmah krenuti prema Dubravi pa van. Ja ću 
čekati na vezi da saznam je li bijeg uspio, pa odmah odla- 
zim i ja. Svakako poduzmi sve da te vode gore. Ljubavi 
moja! Možda ćemo za dva dana biti u slobodi. Voli te 
Slava.« ' 

Od osam sati ujutro bila sam na vezi. Čekala sam 
sa strepnjom. 

Tek oko podne došao je jedan drug i rekao: 

— Auto je dosad čekao. Danas ga nisu odveli na 
Rebro. Moramo ponoviti. Javite mu. 


U uredu je bilo mnogo posla, bližio se kraj godine. 
Nastojala sam da me nitko ne mora zamjenjivati zato što 
izlazim radi Grizija, Žurila sam se da sve poslove posvrša- 
vam sama. Sjedila sam tako i knjižila kad su me zovnuli 
na telefon. Javio se Slavko Dajč. 

— Gospođo — rekao je — Preuzmite vanjsku liniju. 
Traži vas inženjer Franjetić. 

»Franjetić« — brzo sam prebirala po mislima pitajući 
se što hoće od mene suvlasnik tvrtke »Hoyer d. d.«. 

Preuzela sam vanjsku liniju i javila se. 

— Gospodo, vi me poznajete samo iz knjigovodstva, 
a ja s vama ipak imam važan razgovor. Privatno. Dođite 
poslije podne k meni. Moja je poslovnica na Zrinjevcu 1. 
Poslije podne u četiri sata budite kod mene. 

— U četiri sata mi je prerano. Nosim mužu hranu. 

— Dobro. Onda u šest. Možete li? 

— Mogu. 

— Dođite svakako, imam s vama važan razgovor — 
ponovio je. 

Kad sam ušla, sa stolca je skočio visok, elegantan čo- 
vjek i živahno mi potrčao u susret, dok je za stolićem na 
kožnom divanu sjedio neki stariji muškarac, po vanjštini 
Židov. 

— Dobro da ste došli! Potrebni ste nam. Sjednite. 
Ovo je gospodin Švarc. Dakle, gospođo, čuo sam da ste 
napisali molbu za amnestiju — govorio je brzo, bez pre- 
daha. — Dajte da vidim tu molbu. 

Sjela sam i začudeno ga gledala, a pomalo i s nepo- 
vjerenjem. Što se njega tiče molba za amnestiju? I nepo- 
vjerenje u tim ratnim danima bilo je uvjet da se čovjek 
gdjekad čak održi na životu. 

— No, da vidim molbu! — navaljivao je. 

— Kako znate da sam... 

— Saznao sam — brzo me prekinuo. — Čini se da mi 
ne vjerujete. Dobro. Vi me ne poznajete. Pitajte Slavka i 
Šandora Dajča. A sad mi pokažite molbu! 

Ton mu je postao zapovjednički, pa sam otvorila tor- 
bicu i kolebajući se izvadila koncept molbe. 

— Da vidim! — nastavio je i istrgnuo mi papir iz 
ruke. Brzo je preletio tekst i rekao: 

— Dobro. To će ostati kod mene. Dalje je naša briga. 

Složio je koncept molbe i spremio ga u džep. 

Zatečeno sam ga gledala i ljutito povikala: 

— Vratite mi koncept! Sama ću se pobrinuti da pre- 
dam molbu... | 

— To ćemo učiniti mi. Mi već imamo iskustva s tim. 

— Iko to »mi«? Ne razumijem vas. Tko se brine 
Zoe 

— To se vas ne tiče. Uostalom, ako želite znati, vaš 
muž neće biti ni prvi ni jedini. Ako ne vjerujete meni, 
pitajte gospodina Švarca. On je neko vrijeme bio zajedno 
S vašim mužem u kaznioničkom odjelu na Rebru. I njega 
smo izvukli iz zatvora, a sad i on želi da se vaš muž 
oslobodi. 

— Ništa ne razumijem — sve sam se više ljutila, ne- 
navikla da se tako lako i jednostavno preuzima komanda 
nada mnom. — Jaću... 

— Čekajte! — zapovjedio je i okrenuo se Švarcu. — 
Dakle, za onoga kažete da su potrebna dva milijuna. 
Dobro. Nabavit ćemo ih. A za onoga drugoga jedan mili- 
jun. Bit će i to. Kome je potrebno još... 

— O kakvim milijunima govorite? — ponovo sam za- 
viknula. 

— To se vas ne tiče — otresao se na mene Zdenk 
Franjetić. | 

— Ako me se ne tiče, onda idem. Vratite mi molbu. 

— Nikamo ne idete. Riječ je o vašemu mužu, pa 
morate znati što kanimo poduzeti. 

-—— Ja ne raspolažem nikakvim milijunima. 

— Tko ih traži od vas? Zato smo mi tu... 

— Tko »mi«?! — razljutila sam se. 

— Gospođo — blago je upao starac — nemojte se 
ljutiti na inženjera. On je malo otresit, brz, voli zapovije- 
dati, ali je dobar i pošten. I mene su oslobodili iz za- 
tvora. On želi pomoći vašemu mužu. 

— Molim vas, mislim, ako je riječ o momu mužu, 
valjda smijem znati... 

-— Sve ćete saznati poslije — opet me prekinuo 
Franjetić. — Zar sad nije glavno da ga spasimo? 

— Ali vi govorite o milijunima... 

— Da, govorim o milijunima, jer ih imam na raspo- 
laganju baš za takve svrhe. Ako želite znati, ali to nemojte 
nikome reći, moj je brat vlasnik ovog poduzeća. Otišao 
je u partizane i rekao mi: »Nastavi s radom, ali sve što 
zaradiš, potroši za naše drugove.« Ja nisam povezan, 
no kad saznam da je nekome potrebna pomoć... 

-— Hvala, meni vaša pomoć nije potrebna. 

— Ne govorite gluposti! Kune vrijede sve manje. 
Idemo naglo u inflaciju, sve dublje i dublje. Ako želite, 
poslije rata možemo obračunati. Bit će to tek nekoliko 
stotina... 

— Gospođo, pustite ga da poduzme što može — mo- 
lio je Švarc. 

— Dakle — nastavljao je Franjetić. — Mi ćemo 
predati molbu. Bude li još što potrebno, pozvat ćemo vas. 
Sad možete ići. 

Srdito sam odlučila da napišem novu molbu i predam 
je, a Franjetić i Švarc neka rade što hoće. Po svoj su 
prilici Franjetić i oni što ih on naziva »mi« bili jedna od 
mnogih grupa aktivista koje su na vlastitu inicijativu 
pomagale u slučajevima za koje su saznale. 

— Saznao sam što treba poduzeti s molbom za amne- 
stiju — govorio je Žegarac. — Napišite molbu u dva 

primjerka i jedan predajte redovnim putem u urudžbeni 
zapisnik, a drugi primjerak nastojte predati u ruke Lor- 
koviću, Mili Budaku ili, ako ikako možete, predsjedniku 
Mandiću. 

— Lorkoviću ne idem — odvratila sam tvrdo. — Već 
su pokušali intervenirati kod njega, pa iako pozna mog 
muža, odbio je. 

— Znate li što? — rekao je zamišljeno. — Bilo bi 
najbolje da ako ikako možete molbu predate predsjedniku 
vlade Mandiću i da ujedno intervenirate kod Mile Buda- 
ka. Bilo bi dobro da k njemu ode majka. 

— Neće htjeti... 

— Onda pođite vi. On će misliti da ga traži vaša 
svekrva, pa će vas primiti. Možete li nekako do Mandića? 

— Pokušat ću. Najavit ću se i pod svojim djevojač- 
kim prezimenom. On je, naime, nekad u Sarajevu prija- 
teljevao s mojim pokojnim stricem. Možda će se sjetiti 
prezimena. 

— To je dobro. Pođite k jednom i drugom. Onda 
vam Lorković nije potreban. 

— Osim toga — nastavio je nakon kraće šutnje — 
vjerojatno će ispravak imena stići na vrijeme a onda će 
se možda obaviti zamjena. Sjetio sam se još nešto. Ne 
uspije li ništa do Božića, nastojat ću da se u popis zami- 
jenjenih naknadno doda ime vašeg muža. Već sam u 
pregovorima s nekim... ne mogu reći s kim. Samo, za to 
bi trebalo novca, a ja ih nemam. 

— Koliko? — brzo sam upitala. 

— Taj je čovjek rekao, s obzirom na to što je u 
pitanju Ogrizović, da bi učinio za sedamsto tisuća kuna. 
Možete li nabaviti toliki novac? 

Zamislila sam se. To bi značilo da od Grizijeve majke 
tražim dukate koje su mi stavili na raspolaganje Grizijeva 
sestra Danica i njen Milan. 

Kad su, naime, odlazili u emigraciju u Crikvenicu — 
pošto je Milan kao »mačekovac« pušten iz logora »Dani- 
ca« kraj Koprivnice, dukate i dragocjenosti su ostavili kod 
Grizijeve majke. Kad je Grizi uhapšen, pisala sam im u 
Crikvenicu da je Grizi »iznenada teško obolio, da se boji- 
mo da će svaki čas umrijeti, da neće preboljeti«. Shvatili 
su i odmah pisali meni i Grizijevoj majci da nam za 
spas Grizija stavljaju na raspolaganje sve što je sprem- 

ljeno kod nje. Dotad se nisam usudila ništa tražiti da ne 
bih pobudila sumnju, jer se majka silno bojala podmi- 
Ćivanja. Bila je uvjerena da će mu to samo škoditi. Na- 
ivno je mislila da će se netko od tih ljudi uvrijediti i 
tužiti me. 

Kad su početkom kolovoza Danica i Milan otišli u 
partizane, ponovo su se javili i naglasili da se ničim ne 
štedi kad je u pitanju Grizijeva glava. Prema tome stajalo 
mi je na raspolaganju nekoliko desetaka dukata, a da ih 
nisam mogla upotrijebiti. 

Žegarac je čekao, nije mi prekidao misli. Rekla sam: 

— Nastojat ću da nabavim novac. Ne pođe li mi za 
rukom prodat ću nešto iz kuće. Imamo štošta što se sad 
može lako prodati, ali na veće stvari se katkad mora dulje 
čekati... 

— Samo jedno vas molim — govorio je pomalo žalos- 
no. — Nemojte možda pomisliti da to ja želim... 

— Ne budite smiješni! Vi ste dosad jedini čovjek 
kome se nisam usudila ponuditi ništa. Uostalom, ne biste 
bili tako... 

— Samo recite! Ne bih bio tako otrcan i poderan — 
nasmijao se. — Uostalom, novac nećete predati meni. Ja 
ću vam tada reći preko koga ćete ga poslati. 

— Dobro. Nastojat ću da što prije nabavim novac. 

— Požurite, već je polovina prosinca. Odmah sutra 
odnesite molbu i što prije nabavite novac. 

Predala sam tiskanu posjetnicu na koju sam dodala 
i djevojačko prezime te ušla u čekaonicu. Tu su bili di- 
rektor »krugovala«, ministar »promičbe« i biskup »hrvat- 
ske pravoslavne crkve«, te još nekoliko ljudi koji su došli 
prije mene. Sjela sam i mislila da ću čekati cijelo prije- 
podne. Uto su se otvorila vrata i šef kabineta upita: 

— Je li ovdje gospođa Ogrizović? 

— Ja sam. 

— Izvolite gospodinu ministru predsjedniku. 

Svi su me začuđeno pogledali, a i sama sam se 
iznenadila. 

»Moram li podignuti ruku na fašistički pozdrav?« — 
pomislila sam dok sam ulazila. 

U velikoj, lijepo namještenoj sobi stajao je visok, 
krupan osamdesetogodišnjak, uspravan i svjež. Čim sam 
ušla, polako mi je pošao u susret. Nisam digla ruku, a 
nije ni on. 

— Vi ste Ogrizović? — upitao je prijazno i pružio 
mi ruku. 

— Jesam. 

— Jeste li u rodu s profesorom koji je uhapšen? 

— Ja sam njegova žena. 

— On je sin književnika Milana Ogrizovića? 

— Da, gospodine predsjedniče. 

— Vi ste rođeni Vrinjanin? 

— Da, gospodine predsjedniče. 

— Koji Vrinjanin vam je otac? 

— Slavko, gospodine predsjedniče. 

— Ako se ne varam, on je bio poreznik. Imao je 
mnogo djece. Koliko vas je bilo? 

— Desetoro, gospodine predsjedniče. 

— Da, da, sjećam se. Bio sam dobar prijatelj vašeg 
strica Đure, koji je bio direktor Landesbanke u Sarajevu. 

— Znam, gospodine predsjedniče. 

Šutio je i nešto mislio. Još smo stajali blizu njegova 
pisaćeg stola. Čekala sam što će reći. 

— Vi ste došli zbog vašeg muža? 

— Donijela sam molbu za amnestiju. Jedan sam prim- 
jerak predala u urudžbeni zapisnik, a kopiju bih molila 
da preuzmete vi, gospodine predsjedniče. 

— Dajte da vidim. 

Uzeo je molbu, pročitao, opet se malo zamislio, a 
onda rekao: 

— Vi biste željeli da se zauzmem za vašeg muža? To 
ću učiniti vrlo rado, samo vam ne mogu obećati da će 
koristiti. Znate... ne mogu vam obećati da će vaš muž 
izići za Božić, jer poglavnik ne da komuniste. Ali ako 
za Božić iziđe samo jedan komunist, obećajem vam da će 
to biti vaš muž. | 

— Hvala vam, gospodine predsjedniče. 

Naklonio se, pružio mi ruku i dopratio me do blizu 
vrata. 

— Pričekajte trenutak — zaustavio me. 

Okrenula sam se sa strepnjom. Vidjela sam da nema 
mnogo povjerenja u vlastitu intervenciju pa sam pomislila 
da će mi vratiti molbu i odbiti svaki pokušaj. Prišao mi 
je i tiho rekao: 

— Bilo bi dobro da odete do ministra Lorkovića. 

— Mislim, gospodine predsjedniče, da to nema svrhe. 
Već su neki pokušali intervenirati kod njega, pa iako je 
kao student poznavao mog muža, nije se htio zauzeti. 
Mene sigurno neće primiti. 

— Ja ću vas najaviti — rekao je i laganim, elastičnim 
korakom prišao stolu. Podigao je slušalicu i nazvao. 

— Mandić — rekao je. — Kod mene je gospođa 
Ogrizović. Sad ću je poslati k vama, pa je odmah 
primite. 

— Nemate vremena? — Namrštio se. — Ne treba 
da s njom dugo govorite, ali odmah je primite. 

— Imate sastanak? Koliko je meni poznato, još nisu 
svi stigli. Ja želim da je primite. 

Namrgođen, crven od srdžbe, spustio je slušalicu i 
pošao prema meni. 

— Pođite smjesta k ministru. Prva soba iza ugla. 

— Ako me ne primi? 

— Primit će vas — rekao je i dalje namršten. — U 
protivnom slučaju odmah se vratite k meni. 

Srdačno mi je stisnuo ruku. Pošla sam prema označe- 
nim vratima i mislila: 

»Zar je ovom osamdesetogodišnjem starcu bilo po- 
trebno da sjedne na tu krvavu stolicu i da sad — nekad 
najugledniji čovjek u Bosni i Hercegovini — dopušta da 
ga omalovažava neki mladić? Ljudska je ambicija gdjekad 
neograničena.« 

Najavila sam se šefu kabineta Mladena Lorkovića. 
Dočekao me hladno. 

— Gospodin ministar žali, ali je spriječen. Ne može 
vas primiti. 

Rasrdila sam se, pa iako nisam ništa drugo očekivala, 
iz prkosa sam se vratila Mandiću. Željela si sam mu poka- 
zati da vidim kako ga omalovažavaju. 

— Gospodine predsjedniče, ministar Lorković me 
nije primio. | 

— Što?! — skočio je crven od bijesa i pozvonio 
šefu kabineta. 

Kad je ovaj ušao, Mandić je ustao i viknuo: 

— Osobno odvedite gospođu Ogrizović do ministra. 
Recite mu kako ja zahtijevam da je odmah primi. 

Šef kabineta se naklonio, otvorio vrata i pustio me 
preda se. Išli smo brzo hodnikom. Pred vratima šefa 
kabineta naglo je stao, malo se zamislio, a onda rekao: 

— Oprostite, ali... trenutak me pričekajte ovdje. 

Začas se vratio i u "neprilici rekao: 


— Gospodin ministar je zaista zauzet, ali... primit 
će vas, samo morate malo pričekati. Oprostite . .. ne mo- 
gu vas uvesti u kabinet... Oprostite... Evo, ovdje ću 


vam donijeti stolac, pa pričekajte. 

Brzo je ušao u neku sobu, iznio na hodnik stolac i 
vrlo uljudno mi ga ponudio. Sjela sam i čekala. 

Sjela sam u devet sati. U jedanaest je izišao šef 
kabineta i rekao: | 

— Gospodin ministar žali, ali vas ipak ne može pri- 
miti. Dosad je trajala sjednica, a sad hitno mora otputo- 
vati avionom. Poručuje vam da dođete za tri dana. Onda 
će možda imati vremena za razgovor s vama. 


14% Žak 


— Zahvalite gospodinu ministru na ljubaznosti. — 
Je li osjetio ironiju? 

Gotovo sam trčala kratkom ulicom uz Sabor, od 
Markova trga do Opatičke 10, gdje je bilo Ministarstvo 
prosvjete, da još stignem i do Mile Budaka. 


Predala sam posjetnicu i sjela da čekam na red. 
Međutim, odmah se javio šef kabineta i pozvao me prije 
svih. 


»Zacijelo ne zna kako se zove Grizijeva majka, pa 
očekuje nju...« mislila sam a onda osjetila da mi je 
desna ruka teža od olova. Moram je dići. — 

U meni je bilo sve napeto, sve je podrhtavalo, kad 
sam prekoračila prag velike, elegantne sobe u dnu koje 
je bio pisaći stol. Pred stolom je stajao debeo čovjek, 
srednjeg rasta i ispruženim rukama mi potrčao nekoliko 
koraka u susret, a onda naglo stao. Vidjela sam da je 
očekivao majku, da je trčao pred nju. 


»Nisam digla ruku na fašistički pozdrav« — bila mi 
je prva misao. 
— Vi ste gospođa Ogrizović? — upitao je sileći se 


da bude ljubazan. 

— Jesam — odgovorila sam polako se približavajući. 

-— Vi ste žena uhapšenog profesora? 

— Da, gospodine ministre. 

Pružio mi je ruku, ostao na mjestu i rekao: 

— Čuo sam da je uhapšen zbog komunizma. 

— Gospodine ministre, on se nije bavio politikom... 

— Draga gospođo, ja znam sve. Točno su me obavi- 
jestii. Nemojte misliti da je nama svejedno je li uhapšen 
neki član stare i ugledne hrvatske obitelji. Odmah su me 
točno informirali, i vjerujte, da nije komunist već bi ga 
davno pustili na slobodu. On je, štoviše, istaknuti komu- 
nistički funkcionar. Rekli su mi da je idealist, da je ko- 
munist iz idealizma. No znate, i ja sam se nekad bavio 
komunizmom. Nisam bio komunist, ali sam čitao mark- 
sističku literaturu. IT moram vam reći da mi se sviđa. 
Da, ideje su zaista lijepe. I da je to provedivo, i sam bih 
bio komunist. No te su ideje utopija, neostvarive su. Što 
ćete, sad je takvo vrijeme da se ne možemo baviti sen- 
timentalnim razmatranjima o lijepim i ostalim idejama. 
Vaš je muž komunist, a oni su protiv našeg poretka. 

Htjela sam mu viknuti u lice: »Ako je jedna lijepa 
ideja neprovediva, zar se onda takve 'idealiste' mora tako 
okrutno mučiti i ubijati?!« 

Teško sam disala i promatrala ga. On je nastavio 
govoriti nekako vedro, a debelo mu se lice zadovoljno 
smješkalo, napeta mu se koža rumenila. 


— Draga gospođo, a i vama bih savjetovao da se ne 
bavite komunizmom, prijateljskih bih vam savjetovao. — 
U glasu mu se osjećao ljigavo-mili prijateljski ton, pomije- 
šan s prijetnjom. — Ja, na žalost, ne mogu ništa podu- 
zeti. Poglavnik neće dopustiti da se jedan istaknuti ko- 
munist pusti na slobodu. A o tome odlučuje on. Uosta- 
lom, možda ću i govoriti s poglavnikom. Još ne znam. 
Vidjet ću. A kako je gospođa Ogrizović? Ja sam mi- 


slio... očekivao sam da će ona doći k meni. Poznavao 
sam Milana Ogrizovića. 
— Bolesna je, pa sam zato ja došla — rekla sam 


svjesna da bi govorio s Pavelićem kad bi ga majka htjela 
osobno zamoliti za to. 


— A što radi vaša teta Slava? Ni ona nije još 
nijednom došla do mene. Jednom sam je sreo na cesti, 
zaustavio auto i pozvao je k sebi na crnu kavu, ali se 
nije dugo zadržala. Bila je nekako nervozna. Popila je 
kavu i odmah otišla. Recite joj da bi mi bilo drago o 
bi me posjetila. 

— I ona je bolesna, gospodine ministre. Proljetos je 
imala vrlo tešku operaciju žuči — odvratila sam znajući 
da teta Slava neće da pođe k njemu zato jer ne želi s 
njim govoriti o današnjim prilikama, da mu ne bi rekla 
grubosti. Osim toga, možda još nije htjela posve izgubiti 
povjerenje u sve. 

— Ah, to mi je žao. Žao mi je da su bolesne. Lijepo 
pozdravite i gospođu Ogrizović i tetu Slavu. Kad joj 
bude bolje, neka me posjeti, bit će mi drago. 

— Hvala, gospodine ministre. 

— Do viđenja — pružio mi je ruku. — Drago mi je 
što sam vas upoznao. 

Činilo mi se da u tom glasu ima pritajene prijetnje. 

Brzo sam pošla prema vratima i osjetila da stoji na 
mjestu i prati me pogledom, ocjenjujući i uspoređujući 

ono što je o meni čuo s vlastitim opažanjem. Zatvorila 
sam za sobom vrata, a on se nije pomaknuo s mjesta. 
Tri audijencije u jedno jutro. 


Pošla sam kući. Silazila sam Opatičkom ulicom i 
zakrenula prema Kamenitim vratima. Pogled mi je neho- 
tice zastao na okrugloj kuli u kojoj su prije nekoliko 
stoljeća praznovjerne neznalice mučili zagrebačke »vje- 
štice«, da ih zatim na početku Tuškanca žive spale na 
lomači. | 

 Sjećala sam se kako smo s užasom i prezirom omla- 
dine ponosnog dvadesetog stoljeća, stoljeća nauke, pro- 
svjete i tehnike, mislili na mračno doba neznanja. Zgra- 
žali smo se što je Kopernik ostao potpuno osamljen jer je 
pronašao nešto što nije pisalo u šest tisuća godina staroj 
Bibliji, što su genijalnog Giordana Bruna spalili na 1lo- 
mači, što je Savonarola, opsjednut vjerskim ludilom, 
javno na trgu spaljivao knjige i skupocjene slike... 
Zgražali smo se nad neznanjem naših pređa i bili smo 
ponosni što je to vrijeme prošlo da se nikad više ne 
vrati. 

A sad je Hitler spalio na lomači — također javno — 
djela desetorice naprednih pisaca; najveći genij dvadesetog 
stoljeća, Einstein, morao je pobjeći u Ameriku da ga 
Hitler ne ubije zato jer je Židov. Fašisti su organizirali 
moderne lomače — krematorije uz logore Dachau, 
Auschwitz i ostale, pa i kod nas u Jasenovcu, gdje ne 
spaljuju iz neznanja i praznovjerja pojedine žene kao 
vještice, nego s pomoću tehnike dvadesetog stoljeća isto- 
dobno tisuće pa i stotine tisuća nedužnih ljudi, samo zato 
što su Židovi, komunisti ili antifašisti. 

Uvečer je netko pozvonio. 

— Traži vas jedna gospođa — rekla je Rozika. 

Na vratima je stajala žena jednog uhapšenika. Bila 
je vrlo uzbuđena. 

— Moram vam nešto reći — šaptala je. 

— Udđite — pozvala sam je. 

Sjele smo. | 

— Vaš muž je učinio jutros strašnu pogrešku. Nešto 
strašno ... 

— Što?! Što je učinio?! — prestrašila sam se, srce 
mi je stalo. | | 

— U kaznionici je bio ministar Vrančić. Obilazio je 
ćelije, pa je bio i u ambulanti. Kad je nešto zapitao 
vašeg muža, on se grubo otresao i okrenuo mu leđa. Svi 
se bojimo da će ga Vrančić iz osvete baciti u logor, a mož- 
da 1 naše. Strašno . .. — zaplakala je. 

— Umirite se, gospođo — rekla sam malko tvrdo. — 
Ako je on bio drzak prema Vrančiću, neće stradati drugi, 
nego samo on. Saznat ću što je bilo. 

Čim je žena otišla, pisala sam Griziju i upitala ga što 
je to bilo s Vrančićem, je li uistinu bio drzak. Ujedno sam 
mu javila da sam predala molbu za amnestiju i da sam 
bila kod Budaka. Javila sam mu da će ga nekoliko dana 
zaredom čekati auto. Bilo je, dakle, nekoliko mogućnosti 
da se spasi; možda će uspjeti amnestija; možda će stići 
promjena imena za zamjenu, možda nam uspije bijeg iz 
bolnice, možda će ga Franjetić i Švarc iskupiti, možda 
Žegarcu pođe za rukom da ga dopišu na listu zamjene. 

U uredu sam imala mnogo posla, mnogo sam trčala za 
intervencije, ali mi se dobra volja i povjerenje vraćalo. 
Nisam bila umorna kao kad sam nemoćno čekala bijeg. 

Djecu sam smjestila kod svoje majke i rijetko ih 
kad dospjela posjetiti. Put do kuće u kojoj je stanovala 
moja majka bio je vrlo dug. Trebalo je najmanje dva 
sata da dođem do njih i natrag, a to je značilo izgubiti 
pola dana. Nisam imala toliko vremena. 


»Draga Slava« — pisao je Grizi — »pišeš mi jesam 
li bio drzak. Ako je tko bio drzak, onda to nisam bio ja 
nego Vrančić. Došao je u nekakvu inspekciju. Nas su 
poredali jedan do drugoga, a on je ušao s veličanstvenom 
pratnjom. "Ljubazno' je jednog po jednog pitao kako mu 
jeije li mu što potrebno. Prvi su bili neki simpatizeri, 
stariji ljudi, pa su nasjeli i moljakali bolju hranu, dozvolu 
za razgovor više puta na tjedan i slično. Onda je došao 
red na mene. Bio sam već bijesan što su oni drugovi 
nasjeli. On me pogledao, a oni u pratnji iza njega su 
mu rekli moje ime. On me s bezobraznim smiješkom 
promatrao kao da sam u zoološkom vrtu, pa podrugljivo 
upitao: — Ah, to ste vi! Recite, kako jedan Ogrizović 
može biti komunist? — Gledao sam ga, nisam ni okom 
trepnuo, a on se razljutio i počeo vikati tražeći da mu 
odgovorim jesam li komunist i kako to mogu biti kad 
sam sin ugledne hrvatske obitelji. Tada mi je prekipjelo, 
pa sam ga podrugljivo pogledao, slegnuo ramenima i 
okrenuo glavu. On je bjesnio, a ja se više nisam okrenuo 
prema njemu. Šutio sam. Iza mene više nitko nije odgo- 
varao na njegova pitanja i nitko nije ništa molio od 
njega. Mislim da mi je bila dužnost da postupim tako, 
to više što sam time podigao moral ostalim drugovima. 
Uvjeren sam da sam samo tako mogao i smio postupiti, 
bez obzira na eventualne posljedice. Vjerujem da ćeš me 
razumjeti i odobriti moje ponašanje. Voli te i ljubi tvoj 
Grizi.« 

Dakako da sam ga razumjela. Bilo mi je žao što je 
on moje pitanje shvatio kao prigovor. Odmah sam mu od- 
govorila i napisala da je zaista samo tako mogao i morao 
postupiti. 

I to je zaista bilo moje uvjerenje, iako sam strepila 
od straha da će ga otpremiti u logor upravo prije nego 
što nam pođe za rukom da ga oslobodimo. 

Čekala sam na vezi. Čekala sam dugo i nestrpljivo. 
Onda je došao jedan drug i rekao: 

— Prošećimo. 

Laganim korakom smo šetali, a on je govorio: 

— Auto je čekao na uglu ulice Svetice i Maksimirske 
ceste. Motor je radio, vrata su bila otvorena. Približavao 
se Grizi u pratnji dvaju stražara. Već su došli prilično 
blizu, ali još predaleko a da bi Grizi smio potrčati i 
pravodobno uskočiti u auto. Tada je iz Maksimirske ceste 
naglo zaokrenuo kamion pun Nijemaca oboružanih šmaj- 
serima. Kamion je stao točno iza našeg auta. Grizi je 
prošao. Morao je proći. Nismo mogli pokušati bijeg, jer 
bi nas inače u isti čas slijedio i progonio kamion pun 
Nijemaca. I danas je, eto, propalo, ali će idući put 
zacijelo uspjeti. Ovaj plan je, doduše, riskantan, ali čini 
se izvediv. Samo, moramo biti strpljivi. 

— Ako Grizija prestanu voditi na Rebro? 

— Pobrinut ćemo se da ga ponovo počnu voditi, pa 
ćemo opet čekati. U međuvremenu će možda biti i zamje- 
na. Svakako se brinemo za njega, vodimo o njemu 
računa. 

— Vidim. Znam. Zahvali drugovima — toplo sam mu 
stisnula ruku. 


— Mama — govorila sam — potrebno mi je sedam- 
sto tisuća kuna, 

— Koliko? — trenula se. — Zašto ti je potreban 
toliki novac? Što opet namjeravaš? 

— Mama, zar ne znaš i sama da je Griziju mnogo 
bolje i ljepše na Rebru nego na Savskoj? Sve smo poku- 
šali da ga ponovo prebacimo gore. Nabavila sam liječ- 
ničke svjedodžbe, opet je u ambulanti, ali... 

— Vjerojatno nekoga želiš podmititi. Ja se s time 
ne slažem. Prijave li te, uhapsit će i tebe, a što će onda 
biti s djecom? Ne. Ne mogu pristati na to. 

— Ta znaš kakve su danas prilike. Nitko ništa neće 
učiniti badava. Osim toga, to su prilično opasne stvari, 
pa ako već netko bude imao neprilike što ga je zdravog 
predložio za bolnicu, bar da ima koristi od toga. Shvati 
da su se vremena promijenila. Kuna iz dana u dan vrijedi 
sve manje. Eto, od prvoga ću dobivati dvostruku mje- 

sečnu plaću, a poslodavci baš nisu tako plemeniti da bi 
nam to davali bezrazložno. Skupoća je sve veća, a ljudi 
sve pohlepniji. Danas nitko ništa ne čini iz usluge. 

— Ne — rekla je tvrdo i odlučno. — S mojim zna- 
njem nećeš nikoga podmićivati. Nipošto neću pomoći da 
Puba strada dokraja te da osim toga uhapse i tebe. U to 
se neću upuštati. 

— Mama, samo mi daj sedam dukata. Ti ne moraš 
znati za što ću ih ja upotrijebiti. 

— Ja znam za što su ti potrebni, a to je dovoljno. 

— Misli na Grizija! Opet ćeš ga vidjeti kad god 
dođeš gore, ja ću ga vidjeti svaki dan. I djecu ću mu 
moći gdjekad dovesti. Opet ih nije vidio već nekoliko 
mjeseci. Milanu je već prošla godina dana, hoda, počeo 
je govoriti, a on bi ga tako želio vidjeti! 

Šutjela je. Teško je disala. 

— Ne mogu. Uvjerena sam da ćete stradati. Slava mi 
je rekla da si podmićivala stražare, pa su prema njoj 
bili grubi i prijetili se. 

— Nije bilo tako. Teta Slava je silom htjela razgo- 
Vor za vrijeme vizite, a to joj stražar nije smio dopustiti. 
Ona ga je napala, pa su se posvadili. To je sve. 

— Ti si ih gore podmićivala. A ako te netko od njih 
prijavi? 

— Mama, danas nitko neće izdati nekoga od koga 
primi novac. Samo mi ti daj tih sedam dukata. 

— Ne. Tolike novce ne dam — rekla je tvrdo i pre- 
kinula razgovor. 

Sutradan mi je telefonirao Franjetić: 

— Gospođo, ono o čemu smo neki dan govorili iz- 
vršeno je. Za nekoliko dana sve će biti dobro. 

Poslije podne sam pošla k majci ne bih li je možda 
ipak nagovorila. Trebalo je raditi hitno, a prodaja stvari 
iz kuće trajala bi predugo. Trebalo je naći kupca s mnogo 
novca, a takvih u to vrijeme nisam poznavala. 

— Zacijelo opet želiš govoriti o novcu — odmah je 
počela majka. — To nemoj ni pokušati. Govorila sam 
sa Slavom, ona ima pravo. Kaže da ti sve ljude smatraš 
zlima i podmitljivima, a time ćemo mu samo naškoditi. 
Ali da ne misliš kako se ne brinem za Pubu, odlučila 
sam zamoliti jednog našeg prijatelja koji je dobar s po- 
glavnikom da u moje ime intervenira kod njega. Jedan je 

naš prijatelj već bio kod njega i molio ga za Pubu, a 
on mi je poručio: »Sinu mog prijatelja Milana Ogrizovića 
neće pasti ni vlas s glave«. Ja mu vjerujem. Ali ako se 
ti toliko bojiš, ipak bih zamolila svog prijatelja koji je 
vrlo dobar s poglavnikom, a bio je i Milanov prijatelj, da 
ode k njemu. Ipak, prije toga ću se dogovoriti s Pubom. 
Neću da ide u moje ime bez Pubine privole. Možda bi mu 
bilo krivo. Molim te, pitaj ga pristaje li ili ne pristaje. 
Uostalom, kako Pavelić može reći da je bio Milanov 
prijatelj? Samo su studirali u isto vrijeme, ali se Milan 
nikad nije družio s njim! 

Začuđeno sam je pogledala. Je li to bio pretjeram 
ponos ili je ipak makar i podsvjesno mržnja prema nje- 
mu? Činilo mi se da je ovo drugo. Dakle, ipak uviđa i 
vjeruje da strahote i krvološtva koja se događaju nisu 
bez njegova znanja. 

— Dobro — rekla sam. — Pitat ću. 


— Ja ću učiniti ono što mi poruči Puba. 


Bila sam strašno umorna, ali dobro raspoloženje me 
nije napuštalo. Sve sam više bila uvjerena da mora uspjeti 
barem nešto od onoga što poduzimamo. Posljednjih de- 
setak dana samo sam nekoliko puta vidjela djecu. Što 
sam više radila da spasim Grizija, nada u uspjeh je 
bivala sve veća, a sve sam manje osjećala umor. Napu- 
štala me mčra, vratilo se veselje. Bilo je trenutaka kad 
sam upravo prigovarala sebi što sam sve veselija, kad se 
sve više približavalo vrijeme da moram ostaviti djecu. 
Međutim, gotovo pola godine straha za Grizijev život, 
deset neuspjelih pokušaja bijega, živčana napetost iz dana 
u dan, sve je to popuštalo pred uvjerenjem da će napo- 
kon svemu biti kraj. Bilo mi je potpuno jasno da na sa- 
mom bijegu možemo poginuti, da u partizanima možemo 
stradati, da nam djecu mogu ubiti ustaše, ali svijest da 
će se ovo teško stanje ipak jednom završiti, da ćemo 
otići, davala mi je snage 1 vraćala životnu radost koju 
nisam mogla zatomiti. 

Neprestano sam radosno ponavljala: 


— Imamo pet mogućnosti. Možda će uspjeti... mora 
uspjeti . . . sigurno će uspjeti! 


219 


U rubu krpe kojom sam pokrivala košaru s hranom 
bila su dva listića — jedan za mene, drugi za Grizijevu 
majku. Meni je Grizi pisao: 

»Ljubavi moja, drugarice moja! Mama želi da done- 
sem odluku bi li molila Pavelića ili ne bi. Ako ja treba da 
odlučim, onda nikako ne pristajem na to. Dosta je bilo 
ustupaka mom imenu. Ne mogu dopustiti da se sada, 
kada i bez toga imamo mnogo nade da iziđemo, opet 
poigrava mojim imenom. Da je mama otišla odmah prvih 
dana, vrlo vjerojatno bi koristio, a drugo, ne bi se tako 
zapetljalo, ne bi bilo toliko intervencija i toliko buke oko 
mene. To je moje mišljenje, ali svakako razmisli 1 ti. Ako 
se slažeš sa mnom, onda predaj mami priloženo pismo 
za nju. Ako ja možda ipak nemam pravo, ako je moj 
ponos i prkos u tom slučaju nepotreban, onda mami 
nemoj dati list, nego joj samo reci da pristajem, pa neka 
ide. Međutim, nas smo se dvoje dosad uvijek slagali u 
svemu, uvijek smo imali ista mišljenja i isti stav, pa sam 
gotovo uvjeren da se i sad slažemo, da si 1 ti protiv toga 
da mi mama od one zvijeri izmoljaka život. Na tu se 
pomisao u meni sve buni. Mislim da bih se sramio pred 
samim sobom i pred drugovima, cijeli bih se život stidio 
da mi Pavelić pokloni život. A što se tiče njegove poruke 
mami da se sinu Milana Ogrizovića ništa neće dogoditi, 
da mu ni vlas s glave neće pasti, to su samo glupe i 
plitke »lijepe riječi«. Čudim se da je mama još uvijek 
tako naivna pa da to vjeruje. To zacijelo dolazi od želje 
da vjeruje, a ne od iskrenog povjerenja u njegove riječi. 
Kod nas se već osjećaju pripreme za zamjenu. Jučer je 
došla grupa drugova iz logora koja će za tri-četiri dana 
poći za zamjenu. Da si vidjela kakvo je bilo uzbuđenje 
među nama! Drugovi su došli kamionom, pjevali su 
glasno borbene partizanske pjesme. Ušli su vedro, veselo 
i ponosno. Cijelom kaznionicom struji nešto, snaga se 
vraća. Povjerenje u Partiju i skori svršetak rata sve su 
veći. O tome govore i zaključci IH zasjedanja AVNOJ-a 
(jedan drug je uspio prokrijumčariti novine s imenima 
naših drugova i sa zaključcima), pa kapitulacija Italije. 
Sovjeti napreduju, saveznici tuku Nijemce na svim lini- 
jama. Svršetak rata je blizu. Pa kako bih onda mogao 
i pomisliti na to da mama moli milost od Pavelića! 
Nadam se, ljubavi moja, da ću i ja uskoro s ovakvom 

grupom vedrih, veselih i hrabrih drugova i drugarica poći 
u zamjenu, u slobodu, u borbu! Voli te i ljubi tvoj 
drug 'M'.« 


— Grizi ti šalje listić — rekla sam njegovoj majci 
istu večer. 
— Meni? — Naglo je ustala i drhtavom rukom pri- 


hvatila sitno savijeni cigaretni papirić. 

Odmotala ga je i gledala, a onda natakla naočale 
i počela čitati. Bila je tako uzbuđena da su joj sitna 
slova titrala pred očima. 

— Ništa ne vidim... — govorila je uzbuđeno. — 
Molim te, ti mi pročitaj... 

Uzela sam listić, stala ispod svjetiljke, a majka do 
mene. 

»Mama, draga, draga moja mama! Znam da si teško 
stvorila odluku da pošalješ nekoga u svoje ime, ili čak da 
i sama odeš Paveliću. Drago mi je šio si najprije mene 
pitala o tome. Nemoj krivo shvatiti, ali ja nikako ne 
mogu dopustiti, da odeš do tog krvnika i da ga moliš za 
milost. Znam da je to teško i tebi, koja si tako ponosna. 
Međutim, ja bih se cijeli život sramio kad bi mi Pavelić 
poklonio slobodu. Ni život ne bih primio iz njegovih ru- 
ku. Već se i tako sramim da su se toliki ljudi zauzimali za 
mene. Sve je to radi mog imena, a ne radi mene. Ali sad 
je dosta. Sama si mi neki dan na razgovoru rekla da se 
više ne bojiš za mene, da je rat pri kraju. A to što ti 
Pavelić poručuje da mi ni vlas s glave neće pasti, to su 
samo fraze. Još jedanput te molim da ne poniziš ni mene 
ni sebe! Sve bu dobro! Pusti Slavu da intervenira, ona će 
sve urediti. Draga moja mama, veselim se da ćemo se 
opet skoro vidjeti! Voli te i ljubi tvoj sin Puba.« 

Stajale smo pod svjetiljkom. Kad sam pročitala list, 
neko smo vrijeme šutjele, a onda je mama rekla: 

— Pročitaj mi još jednom. 

Kad sam završila, uzela je listić, gledala ga nasmije- 
šeno i rekla: 

— Meni piše... moj sin... moj jedini sin... — a 
onda dodala: — Tebi zacijelo piše često. 

Tek tada sam se sjetila da je morala pomisliti na to. 
Šutjela sam. 

— Ne pitam te kako ti šalje listove. Drago mi je 
što sam ga dobila i ja. 

Još smo stajale pod svjetiljkom. Gledala me neko 
vrijeme, a onda tiho rekla: 


— Odlanulo mi je. Neću nikoga slati u svoje ime, 
niti ću sama poći Paveliću. Znala sam da će odbiti, znala 
sam da komunist neće htjeti milost. Sjednimo. 


U petak 17. prosinca pisala sam Griziju. 


»Dragi moj druže ?M"! Danas ti šaljem više hrane, jer 
sutra i prekosutra neću doći. Znam da će ti biti žao što 
nećeš dobiti listove, ali već nekoliko dana nisam vidjela 
djecu. Bit ću s njima dva i pol dana da ih se naužijem. 
Ti znaš da Mimika, otkad je udovica, slavi krsnu slavu 
svog Svete pa želi da svi dođemo. Sad vjerujem da ćemo 
za nekoliko dana sigurno izići. Obaviještena sam da su 
drugovi poslali van poruku za promjenu imena, kako bi 
te ponovo tražili za zamjenu, a to mora stići svaki dan. 
Osim toga podmitili smo mnogo ljudi, pa se nadam da 
ćeš za tri-četiri dana opet biti na Rebru. No ipak nastoj 
da te vode gore na liječenje. Opet ćemo pokušati. Ž. je 
obećao da će te dopisati u prvu listu zamjene, ali savjetuje 
da ne odemo jer je vani ofenziva, bit će čišćenja. Možda 
ćemo već dvadeset šestoga, na naš vjenčani dan, biti 
zajedno u slobodi! Kako se radujem! Voli te tvoja Slava.« 


Čekanje pred kaznionicom nije mi se činilo ni tako 
teško ni dugo. Svi su bili nekako bolje raspoloženi. Go- 
vorilo se o amnestiji i o zamjeni, svi su se pomalo nadali 
da će i njihovi možda doći na spisak. A oni koji se 
nisu nadali, bili su manje potišteni pod dojmom da će se 
spasiti barem nekoliko drugova. Znali smo da je jedna 
grupa već dovedena iz logora. Bila je to posve nova 
psihoza pred zatvorom. Osim toga, nikome nisu vratili 
košaru. Nismo se osjećali nemoćni nego radosni, a suspre- 
zani bijes i mržnja pretvorili su se u ponos i snagu. 

Čim sam primila praznu košaru, pošla sam k djeci. 
Dovezla sam se tramvajem do Mirogoja, pa da skratim 
put do Velikog dola, pošla sam preko groblja. Radost 
me ni ovdje nije napuštala. Sjetila sam se kako su se 
drugovi prvih dana okupacije skrivali u arkadama, kako 
su se tu održavali sastanci. A sada, velike plohe na sje- 
veroistoku pune su drvenih križeva — svježih grobova 
Nijemaca i ustaša s natpisom: »S nama je!« Nisam se 
mnogo ljutila ni na veliku baraku s posadom Nijemaca na 

livadi blizu vile u kojoj je stanovala moja majka s dje- 
com, a ni na njihove protuavionske topove, uperene u 
vedro nebo. 


Rano smo legli, umorni od bučno i radosno provede- 
nog poslijepodneva i večeri. Pričala sam djevojčicama 
priče dok nisu zaspale, a odmah zatim zaspale smo moja 
majka 1 ja. 

Oko ponoći sam se naglo probudila, nešto me pro- 
drmalo. 

— Potres! — viknula je moja majka. 

Uto se začula teška daleka grmljavina. 

— Bombardiranje! — rekle smo istodobno. 

Skočile smo iz kreveta i na brzinu se ogrnule. Moja 
je majka brzo spremala najpotrebnije stvari za djecu, 
ukoliko bismo morali sići u podrum, a ja sam izišla na 
balkon da vidim što se događa u gradu. Odmah sam pri- 
mijetila na livadi siluete vojnika kako trče prema topo- 
vima, vjerojatno se spremaju da u slučaju potrebe pucaju 
na bombardere. U gradu koji se jednim dijelom prostirao 
ispod vile, još se ništa nije promijenilo; još se vidjelo 
prigušeno svjetlo svake druge zamračene svjetiljke. Sve 
je bilo mirno, nije se čuo ni potmuli zvuk bombardera 
ni zavijanje sirena na uzbunu, 

Vratila sam se u sobu i razmišljala što bi to moglo 
biti. Čekale smo spremne da probudimo djecu i pođemo 
u podrum. Prošlo je tako pola sata a da se ništa nije do- 
godilo. Tek tada su počele tuliti sirene na uzbunu. 

Ponovo sam izišla na balkon. Grad je bio potpuno 
zamračen, ali se avioni ni sada nisu čuli. Čekale smo još 
neko vrijeme, a onda smo pošle spavati. 

Drugi dan se po cijelom gradu šaptalo da su partizani 
napali Sopnicu, u neposrednoj blizini Zagreba, i bacili 
u zrak jedno od najvećih njemačkih skladišta municije. 
Eksplozija je bila tako jaka da su u blizini Maksimira, 
a 1 bliže centru, na nekim kućama popucala stakla na pro- 
zorima. 


Poslije oslobođenja pripovijedali su mi sudionici na- 
pada na Sopnicu kako je ova akcija izvršena. 

Po nalogu komesara 'Turopoijsko-posavskog odreda 
narodnog heroja Marijana Badela, obavještajni oficiri su 
u najvećoj tajnosti sabrali detaljne podatke o situaciji u 
Sopnici. Tada su se u Sopnici, udaljenoj od Zagreba 
samo osam kilometara i okruženoj nizom neprijateljskih 
garnizona na udaljenosti od jedan do dva kilometra, 
nalazila četiri velika skladišta s oko devet tisuća tona 
protuavionskih bombi, eksploziva i municije. Tu je bilo 
oko osamdeset domobrana, čija je komanda bila dobro 
povezana telefonski sa svim okolnim garnizonima, tako da 
je pomoć mogla stići u roku od nekoliko minuta. Skladišta 
su bila okružena ogradom od bodljikave žice, visokom 
dva metra. Zadatak da se napadne Sopnica bio je prema 
tome vrlo kompliciran i težak. Glavni dio zadatka sasto- 
jao se u tome da se Sopnica najprije osvoji bez ijednog 
metka i odmah prekine telefonska veza s ostalim garnizo- 
nima. Zadatak su dobili II i II bataljon Turopoljsko- 
-posavskog odreda. 

Akcija je počela predvečer 18. prosinca. U manjim 
grupama partizani su se prebacili splavima preko Save i 
nečujno približili garnizonu. Najprije je stigla udarna 
trojka s komesarom II bataljona Vladom Valjanom, koja 
je zauzela položaj u jarku kraj ceste nasuprot ulazu, Malo 
dalje bila je jedna desetina, a iza njih ostali dijelovi II 
bataljona. Treći bataljon osiguravao je akciju, držeći za- 
sjede prema okolnim garnizonima. 

Napad je počeo točno u šest sati uvečer, dok se 
dijelila večera, Stražar, osvijetljen žaruljom s ulaza, bio 
je okrenut prema kasarni i gledao kako vojnici primaju 
hranu. Trojka partizanskih dobrovoljaca pretrčala je u 
nekoliko skokova cestu. Uhvatili su stražara, strgnuli mu 
pušku i svaki od njih odmah skočio na jedan ulaz u 
kasarnu: jedan je ulaz vodio u spavaonicu, drugi u ured 
s telefonom, treći u kuhinju. | 

Na svakim vratima iznenada se našao po jedan parti- 
zan s puškomitraljezom i pozvao domobrane na predaju. 
Zatečeni, digli su ruke u zrak. Uto je dotrčala desetina, 
a za njima cijeli II bataljon. Začas su bili razoružani i 
zarobljeni, telefonske veze prekinute. Glavni zadatak da 
se Sopnica osvoji bez metka bio je izvršen. 

Komandanta garnizona su prisilili da specijalnim klju- 
čevima otvori skladišta. Osobito spretan i iskusan diver- 

zant drug Vignjević, koji je za ovu akciju bio dodijeljen 
u II bataljon, otvorio je u svakom skladištu po jedan 
sanduk i među bombe i municiju stavljao tempirane 
eksplozive. Ostali su evakuirali municiju za potrebe Turo- 
poljsko-posavskog odreda, koliko su god mogli ponijeti. 
Sve se odvijalo najvećom brzinom, tako da susjednim 
garnizonima ne bi ipak postalo što sumnjivo pa da 
Sopnici ne bi stigla pomoć prije nego što bude obavljen 
zadatak. Iako je logor bio velik, sve je bilo završeno 
za nepun sat, i partizani su ostavili Sopnicu a da nije 
pao ni jedan metak, da ni jedan partizan nije bio ranjen. 

Prva eksplozija je bila oko ponoći. Ni tada nije 
nitko stradao. Partizani su obavijestili seljake u Sopnici 
i okolnim selima da napuste kuće i otvore prozore. 

Odmah poslije prve eksplozije stigao je odred Nije- 
maca, Tada je došlo do druge eksplozije koja je Nijem- 
cima nanijela teške gubitke. 


Cijeli taj dan, devetnaestog prosinca, ostala sam s 
djecom jer je bila nedjelja. Tek sam uvečer pošla kući. 

Građani Zagreba su imali nekako svečan izgled. Svi 
su bili ponosni na nečuveni pothvat partizana, osam ki- 
lometara od Zagreba, iako su svi znali da će za tu akciju 
biti izvršena odmazda. 

Davno je prošlo vrijeme kad su građani pitali: 

— Zašto partizani vrše razne akcije pa zbog njih 
stradaju oni koji s time nisu imali nikakve veze? 

Treću godinu je zemlja bila okupirana, treću godinu 
je trajala naša borba; već treću godinu bi svakih neko- 
liko dana osvanuli plakati s imenima onih koji su stri- 
jeljani ili uz kakvu prugu vješani za odmazdu. Znali smo 
da su i uhapšenici i zatočenici po logorima borci koji su 
bili spremni da poginu na svom radu; znali smo da u 
rukama ustaša žive od sekunde do sekunde, da ih svaki 
ustaša može ubiti iz obijesti, bez ikakve odgovornosti. Sve 
smo to znali, ali se nismo navikli na plakate, niti smo se 
pomirili s time kao sa činjenicom koja se ne može pro- 
mijeniti. Naprotiv, svaki nas je plakat napajao sve većom 
mržnjom. Za svakog poginulog i ubijenog niklo je na 
stotine novih, spremnih da im ime isto tako dođe na 
plakat. Iza svake odmazde stotine novih simpatizera ostav- 

ljalo je grad i odlazilo u partizane na Žumberak, u Za- 
gorje, u Moslavinu ili na Baniju. 

Više nitko nije postavljao pitanje: »Zašto?« ali su se 
svi nijemo pitali: »Tko će sad biti na redu... koliko 
njih?« 

— Branka su iz bolnice u Vrapču vratili na Rebro! 
— dočekala me kod kuće očajna, zaplakana Stanka. — 
Branko je talac, zacijelo će ga strijeljati za odmazdu! 


— Odmah moraš tražiti intervencije! I Brankova ma- 
ma — govorila sam uzrujano. 

— Već smo bile kod mnogih... imama ija... opet 
ćemo poći... Bila sam kod onog doglavnika Pavičića, 
kojemu sam odlazila na intervenciju. Rekli su mi da se 
ne moram bojati, da se Branku ništa neće dogoditi. 

— No vidiš! Možda će... 

— Ništa im ne vjerujem! — prekinula me znajući 
da je samo tješim. — Svi oni lažu! Žele da me se otresu! 
Za ovakvu akciju će jamačno biti velika odmazda! Da ga 
ne kane strijeljati, ne bi ga iz Vrapča vratili na Rebro, 


— Isutra idite... Sjeti se kod koga još niste bile. 


— Ti si sretna — jecala je. — Grizija traže za zamje- 
nu, a Branko je talac... 
— Možda neće stradati... sigurno neće! — pokušala 


sam je tješiti, iako sam i ja bila gotovo uvjerena da mu 
nema pomoći. 

S jezom sam mislila na to kako će jadna Stanka pod- 
nijeti takvu bol, a kako će joj tek biti kad iza toga 
Grizi i ja odemo u partizane. 

— Idem — rekla je i naglo ustala, a onda drhtavim 
glasom dodala: — Ako ga ipak strijeljaju, uvjerena sam 
da će se dobro držati. Koliko je puta, kad je očajavao 
što je govorio pod batinama, odlučno rekao: »Budu li 
strijeljali, ne boj se za mene. Dobro ću se držati. Bolje 
mrtav lav, nego živi magarac.« 

Pred vratima kaznionice sve je bilo tiho. Nitko nije 
govorio, svi su čekali hoće li im košare primiti ili vratiti 
pune. Samo bi tu i tamo netko nešto šapnuo. Okupilo se 
nekoliko žena. Gotovo ništa nisu govorile, sve su imale 
zaplakane oči. Njihove su drugove vratili iz bolnice na 
Rebru na Savsku cestu. 


Puteljkom je netko trčao prema vratima kaznionice. 
Okrenula sam se i ugledala Stanku. Dotrčala je do mene, 
zagrlila me 1 tiho jecala: 


— Nije više na Rebru... tu je... ako je živ... 

— Nemoj, Stanka... možda nije... Ne mora biti od- 
mah najgore... 

— I vaš je muž doveden? — upitala je jedna iz 
skupine žena. 

Stanka je potvrdno kimnula susprežući plač. 

Stajale smo i čekale bez riječi. 

Gledala sam očajne žene i sramila se. Tako sam znala 
kakva ih strahota neminovno čeka, u meni je kliktala 
radost. Još dva-tri dana i mi smo slobodni! 


»Bih li danas tražila razgovor« — mislila sam. »Ili 
da ga tražim sutra, prekosutra, kad već budem imala što 
da mu kažem?« 

Uto su se vrata kaznionice otvorila, ustaša je zavikao: 

— Danas nema razgovora! 

Svi smo se nekako skamenili. Činilo nam se da je 
to početak... 

Sipila je sitna kišica, ali nitko od nas nije osjećao ni 
vlagu ni studen. Vrijeme je prolazilo neizmjerno polako. 
Okrenuti prema vratima svi smo napeto čekali kad će 
početi da vraćaju košare. Dopuzala je magla. Prošlo je 
pet sati poslije podne, davno se smračilo, kad su se na- 
pokon otvorila vrata, Ustaša nas je prozivao i vraćao 
košare. 

— Tu je! 

— Još je ovdje! 

Rekle smo istodobno s olakšanjem i požurile kući. 

Stanka je slomljena od straha i boli sjela uz peć. 

— Ti si sretna — jecala je Stanka. — Grizi nije 
talac. Bit će zamijenjen ili amnestiran, a Branka će 
strijeljati! 

Osjećala sam se neugodno. Kako da je tješim? Osjećaj 
kao da sam nešto kriva što će se Grizi spasiti, a Branko 
stradati, pojačao se. 

— Idem — naglo je ustala i obrisala suze. — Idem 
još na nekoliko mjesta, moram sve poduzeti... pokuša- 
a 

Obukla se i otrčala. 

Čim je Stanka otišla, brzo sam iz ruba krpe kojom 
je bila pokrivena košara izvadila Grizijev listić. 

»19, XII. Milovanje moje! Ako si ti bila na krsnoj 
slavi, bili smo i mi. Jedan je ovdje u ambulanti jutros već 
u devet sati dobio za svoju slavu koljivo, meze, ribe i 
kolače. A sinoć smo imali tutnjave. — Što se tiče Ž-ove 
bojazni zbog čišćenja, ja se toga ne bojim. Svršit će kao 
i sva dosadašnja. Bit će i opet mnogo za zamjenu. A 
mene vuče ne samo želja za radom, zajednicom s tobom, 
za onim svime, nego i dužnost. A što se tiče imuniteta 
amnestiranih, bilo je u ćeliji onih koji su bili amnestirani 
i opet došli unutra. A s obzirom na to da su djeca mo- 
mentano smještena, bilo bi bolje što prije. Danas ih je 
došlo ovamo trideset iz Jasenovca, i to radi amnestije. 
Navodno su mnogi osuđeni na dvije 1 tri godine. Ljubavi 
moja, srećo moja! Tako sam dobro raspoložen, pun nade 
u budućnost! Sve upućuje na to da ide brzo kraju, a ja se 
nadam, da, upravo sam uvjeren, da ćemo se sastati i 
prije. Ljubavi moja, drugarice moja! Sretan sam što si mi 
žena 1 drugarica, a želim, žudim za srećom da budem s 
tobom. Željan sam razgovora, proživljavanja svih do- 
Življaja s tobom, milovanja i poljubaca tvojih... Vese- 
lim se tvom današnjem pismu. Jučer sam nekoliko puta 
pročitao prekjučerašnje. Ženice moja! Ljubi te tvoj Grizi.« 
»P. S. 20. XII. Danas sam čuo da je navodno B. I. doprem- 
ljen na Savsku! « 

»Branko ... Zna da je Branko doveden. . .« 

Uto je netko pozvonio. Brzo sam sakrila listiće. Ušle 
su dvije znanice. Dočekala sam ih veselo. 

— Kakvo čudo da si vesela? — pitale su me raz- 
dragano. 

— Već te dugo nismo vidjele takvu. 

— Grizi mi se vraća — govorila sam veselo, gotovo 
obijesno. — Možda već sutra ili prekosutra! Danas je 

dopremljeno na Savsku cestu 30 drugova iz Jasenovca 
zbog amnestije, a i zamjena mora početi za dan-dva... 


»Zašto Mato ne dolazi po stvari?« — mislila sam 
malo nervozno. »Svaki dan bismo mogli otići, a stvari još 
nisu na vezi.« 

Uto je netko pozvonio. Napeto sam slušala tko bi 
to mogao biti, jer je već blizu devet sati uvečer. 

Na vratima se pojavila Rozika zaplašena lica i šap- 
nula: 

— Dva stražara pitaju za vas. 

Naglo sam ustala. Trenutak sam šutjela, a onda tvrdo 
rekla: 

— Neka uđu. 

— Zdravo, Slavek! — veselo me pozdravi Mato Havi- 
dić koji je u tvornici žarulja, gdje sam radila prije rata, 
bio URSS-ov povjerenik a sad stražar. Za njim je ušao 
još jedan. 

— Zdravo, Mato! — rekla sam srdačno, a onda s ne- 
povjerenjem pogledala drugog. 

— Ne boj se! To je dobar drug. Došli smo po tvoje 
stvari. Imaš dvije naprtnjače, pa bi bilo sumnjivo da ih 
sam nosim. On će mi pomoći. Onda, što je s amnestijom? 
Hoće li zamijeniti Grizija? 

— Sjedite — rekla sam i ponudila rakiju, a onda 
veselo pripovijedala kako se nadam da ćemo sutra ili 
prekosutra možda već izići. 

— A što veliš na Sopnicu? — veselo je upitao Mato. 
— Bilo je to krasno djelo. Blago vama što ćete uskoro 
van, a ja još ne smijem. Imam razne zadatke koje u ovoj 
nesretnoj uniformi mogu dobro obavljati. Jedva čekam 
da 1 ja napokon iziđem. I ovaj će drug ići sa mnom. Sad 
surađujemo. 

Neko smo vrijeme veselo razgovarali, a onda su uzeli 
naprtnjače i oprostili se. Već sam prije javila drugovima 
da će stvari biti kod Mate, da k njemu pošalju kurira 
po njih. 

Nisam mogla leći rano, sve je u meni titralo od 
veselja. Dugo sam razgovarala s Mirandom, smijala se i 
pjevušila. 

— Prošlo je šest sati — budila me Rozika. — Ustanite 
da ne zakasnite u ured. 

— Dobro — progunđala sam, okrenula se 1 još malo 
drijemala. 

Rozika je otvorila radio. 

—...jedanaesti... — čula sam kroz drijemež spi- 

kerov glas. 

—...dvanacsti... — slijedila su imena. 

— Zacijelo se domobrani i ustaše pozdravljaju za 
Božić — mislila sam pospano. 


—...četrnaesti... 

Naglo sam sjela. To nisu pozdravi... navode imena 
oca, godinu rođenja. 

— ODMAZDA!!! — vrisnulo je nešto u meni. — 


Branko! 

Skočila sam, otrčala u drugu sobu koja je gledala 
na Ulicu Mošinskoga, gdje je kolporterka obično stavljala 
novine na prozor. Naglo sam otvorila prozor, uzela novine 
i otrčala natrag u sobu. Nervozno sam ih okretala da 
nađem vijest... odmazda... 

— Tu je! — drhtavom sam rukom poravnala novine. 

Pred očima mi je sve treptalo kad sam našla popis 
i počela čitati: 


1. Koćmiur.«: 

2. Dr Branko Ivakić... 

— Branko! — vrisnula sam, pritisnula novine na prsa 
i glasno zaplakala. — Branko! — ponovno sam vrisnula 


i potrčala u sobu Mirandi. 
Sjela sam na njen krevet i govorila kroz plač: 
— Miranda, Branko! 

— Što je?! — uplašeno je sjela u krevetu još dri- 
jemovna. — Što se dogodilo? 

— Branko je strijeljan! Jadna Stanka i Brankova 
mama... 

— Nemoj plakati... nemoj... — tješila me Miranda 
kroz plač. 

Ponovo sam otvorila novine i tek sada pročitala nat- 
pis. 

— Nije strijeljan!!! — vrisnula sam. — Vješan!!! 
Javno vješanje ! !! 

Zagrlile smo se i plakale. Onda sam se umorno digla. 

— Stanka zacijelo ne zna... — govorila sam s 
jezom. — Vjerojatno još spava... nije slušala radio... 
Tko zna kad će čitati... moram otići k njoj. 

— Najprije se umiri — govorila je Miranda. — Kako 
ćeš je tješiti ako sama plačeš? 

Vratila sam se u svoju sobu i legla da se malo pri- 
mirim, a onda ponovo otvorila novine da vidim ima li 
još tko poznati. 

Novine su mi u ruci podrhtavale, uzbuđenje i nape- 
tost titrali, a bol me gušila dok sam čitala: 

» Vješanje redarstveno utvrđenih komunista i djelatnih 
partizana... 

1. Alojz Kocmur, član KPH, bivši asistent sovjetskog 
sveučilišta u Samarkandu... 

2. Dr Branimir Ivakić, novinar iz Zagreba... 

3. Petar Mihočević, novinar iz Zagreba... 

4. Ljubomir Sokolović iz Zagreba... 

— Sokolović i Mihočević... poznam ih — plakala 
sam, a onda nastavila: 

5. Radovan Reicherzer, član KPH, profesor, organi- 
zator novinara za davanje tajnih izvještaja... 

— Pikec!!! I Pikec je obješen!!! — ponovo sam 
zaplakala. 

6. Josip Šolaja, viši tajnik Glavnog ravnateljstva za 
promet iz Zagreba, član NOO-a i Agitpropa Mjesnog 
komiteta KPH Zagreb... 

7. Dr Aleksandar Florić, tehnički fizičar iz Zagre- 
Daioe 

8. Inž. Stjepan Tomaš, povjerenik Glavnog ravnatelj- 
stva za promet iz Zagreba... .« 

— Ne poznajem ih... — tiho sam jecala 1 nastavila: 

»9. Bogdan Ogrizović. . .« 

Skočila sam. Polako sam opet sjela, protrljala oči 
i ponovo čitala polako, naglas: 

»9. Bogdan Ogrizović, sin Ivana i Ljube, profesor iz 
Zagreba .. .« 

— GRIZI!!! Ne!!! Nije istina!!! Nije mogu- 
će... — otimali su mi se krikovi. — Sin Ivana! On je 
sin Milana ! !! 

ledala sam novine. 

— Bogdan Ogrizović, sin Ivana i Ljube, profesor iz 
Zapreba... 

Slova su postajala sve sitnija, naglo se udaljavala; 
postala su neizmjerno sitna i ujedno neizmjerno jasna. Iz 
tih sitnih, svijetlih, gotovo plamenih slova počela se iz- 
vijati spirala dima. Spirala se naglo širila, približila se, 
zahvatila mi glavu... počela je divlje vrtjeti . . . 

Polako sam otvorila oči. 

»Kakvi su to strašni, životinjski krikovi...« — mi- 
slila sam kroz maglu. »Što mi to toplo teče po obrazu... 
Što mi to pritišće prsa... kakvi su to krikovi... tko je 
to... Pa to sam ja« — mislila sam dok se oko mene 
sve okretalo, — »Ja sam to... što je to?« 

Pokušala sam sjesti, nešto me pritiskalo. Kao kroz 
san čula sam kako netko nešto govori, netko tiho plače. 
Krikovi su prestali. Pokušala sam otvoriti oči, a onda ih 
ponovo zaklopila da mi se prestane okretati u glavi. 

»Iko to plače...« — mislila sam umorno i ponovo 
otvorila oči. 

Kraj mene je klečala Miranda, grlila me i plakala, 
a njene suze tekle su po mojim obrazima. 

»Zašto plače Miranda« — umorno sam se naprezala 
da se sjetim. »Što to držim u ruci i pritišćem na prsa?« 

Teško, umorno sam digla ruku. Držala sam Grizijevu 
fotografiju koja je uokvirena visila iznad kauča. 

— GRIZI!!! — ponovo sam vrisnula i tek tada se 
osvijestila, 

Bol — užasna, neizdrživa — razdirala mi je prsa. 

Sjela sam, naslonila se na ruke da se ne srušim, a 
onda prošaptala: 

— Daj mi novine. 

— Ne... 

— Daj. 

Uzela sam novine i nastavila čitati: 

»10. Ivan Šimetski, postolar, član KPH, sekretar III 
rajonskog komiteta KPH Zagreb... 

11. Antun Puklavec, postolar, član KPH, sekretar 
Kotarskog komiteta KPH Križevci... 

12. Stjepan Kozjak Grandja, posjednik i gostioničar iz 
Šašinovaca, blagajnik NOO-a Šašinci... 

13. Nikola 'Truta, trgovački pomoćnik iz Zagreba, 
član Kotarskog NOO-a Zagreb... 

14. Ivan Lepušić, ratar iz Čučerja, partizan, radio-tele- 
grafist I zagrebačke brigade, III bataljona... 

15. Pavao Budisavljević, krčmar iz Granešinske Du- 
brave, partizan, vodič kod prebacivanja u partizane... 

16. Ljubomir Stanković, krojač iz Zagreba, partizan- 
ski kurir I moslavačkog odreda. . .« 

— Ne poznajem... — prošaptala sam, a onda opet 
čitala: 

»Bogdan Ogrizović, sin Ivana i Ljube, rođen 30.1II 
1911. u Zagrebu, profesor u Zagrebu, član KPH, pred- 
sjednik Narodnooslobodilačkog odbora za grad Zagreb.« 

Rukama sam čvrsto pritiskala sljepoočice. Bol u 
prsima je bila sve jača, mislila sam da će me razderati. 

— Idem — naglo sam ustala. 


— Kamo ćeš?! — viknula je Miranda, gledajući me s 
užasom. — Zašto šutiš? Zašto ne plačeš? Kako je to 
strašno... — šaptala je s jezom. 


— Neću više plakati — rekla sam promuklo. 

— Kamo ideš? — ponovila je drhtavim glasom. 

— Stanki... — prošaptala sam i zagrizla usne do 
krvi. 

Miranda je tiho izišla. Polako, umorno sam se odije- 
vala kad je tiho ušla Miranda. Donijela je crnu kavu i 
cigarete, | 

— Cigarete ti šaljuizkuće.., stanari... Zrelec.,. 

Stajala sam i pila kavu kad je netko pozvonio. Čula 
sam kako netko trči hodnikom. Neodlučno je stao pred 
vratima, ruka je pritisla kvaku. Čekala sam tko će ući. 
Na vratima se pojavila Katica iz mljekarstva, zaplakanih 
očiju. Dotrčala je do mene, zagrlila me i zaplakala. 

— Grizi! Zlatni naš Grizi! 

— Nemoj plakati — oštro sam šaptala kroz stisnute 
zube. 


234 


— Oprosti... — brzo je obrisala suze. — Evo, 
zacijelo ćeš trebati... 

Metnula je novac na stol. 

— Zasad samo deset tisuća... donijet ću još... 

Istrčala je. Kroz hodnik se udaljavao plač. 

Automatski sam stavila cigarete u torbicu, obukla 
kaput i pošla. Na vratima sam se sukobila sa Cenkom, 
crvenih otečenih očiju. Bez riječi smo se zagrlile i stajale 
tako neko vrijeme teško dišući. Uhvatila sam je ispod 
ruke i polako, umorno izišla. Nije pitala kamo idemo, 
znala je. Išle smo prema Kukuljevićevoj ulici, kad mi se 
učinilo da me netko zove. Umorno sam se okrenula. 
Za nama je trčala Katica. 

— Evo još deset tisuća — govorila je zadihano. — 
Uzmi, trebat će ti. Nije sve moje. Još ću donijeti... 

Pošle smo dalje prema Goljaku, gdje je stanovala 
Stanka. Došle smo do male vile na početku ulice, ušle u 
vrt i stale pred vratima. Činilo mi se da mi je jruka 
toliko teška da je ne mogu podići da pozvonim. Stajale 
smo nekoliko trenutaka, a onda je Cenka pozvonila. Čuli 
su se koraci. 

— U kuhinji su — šapnula je Cenka. — Vjerojatno 
ništa ne znaju. 

Vrata nam je otvorila Stanka. 

— To ste vi... — rekla je polako, a onda najednom 
ustuknula. Raširenih očiju je zakoraknula unatrag, ru- 
kama stisnula ovratnik kućne haljine i s užasom gledala 
čas jednu, čas drugu. 

— Cenka... Slava... vi niste u uredu... — pro- 
šaptala je. Usne su joj drhtale, naglo je problijedjela. 

Malo se pogrbila i počela natraške uzmicati u hodnik, 
kao da želi pobjeći od nečeg strašnog, od onoga što je 
znala da će čuti. Sve je brže uzmicala, dok se nije 
zaustavila kod zida i nemoćno se naslonila. Polako sam 
joj prišla, stavila joj ruku na ramena i promuklo rekla: 

— Stanka... objesili su Grizija... 

— Grizi... — s užasom je prošaptala, čekajući što 
ću reći dalje. 

— Objesili su Grizija i Branka. 


— Branko!!! — vrisnula je i zateturala. 
— Branko!!! — čule smo krik s vrata. — Što je s 
Brankom? |! 

Dotrčala je njegova majka. 

— Teta... teta... — govorila je Cenka mekim 
drhtavim glasom, nježno je zagrlila i uvela u sobu. 

Ja sam obuhvatila Stanku oko pasa i povela je uza 
stube do njene sobe. Gotovo sam je nosila. Pala je na 
krevet i plakala... I ja sam plakala. 

Onda je skočila stisnutih šaka. 


— Znala sam! Lagali su mi!!! Lagali!!! Banda!!! 
— vikala je s mržnjom kroz plač. 
— Ti si očekivala... bojala se... a ja sam Grizija 


čekala... danas ili sutra je morao doći... Branko je bio 
talac... 

— Slava... — rekla je naglo pa zastala. 

— Što je?! — brzo sam upitala s užasom, iako se 
više ništa užasnije nije moglo dogoditi. 

— IGrizije bio talac... 

— Talac? Ti siznala... 

— Saznala sam jučer uvečer... ti si ga čekala... 
nisam ti mogla reći... 

Polako sam ustala i s mržnjom govorila: 

»Sinu mog prijatelja Milana Ogrizovića neće pasti ni 
vlas s glave.« 

Stajale smo zagrljene, a bol, teška, neizmjerno strašna, 
razdirala nas je. Onda sam rekla: 

— Moramo ih nači, vidjeti... 

— Gdje su? 

— Neznam...ne piše... 

— Hajdemo doglavniku Pavičiću... 

Pala je na krevet i ponovo plakala... 

U meni je naglo planula ogromna, užasna mržnja i 
nadvladala i bol. 

Podigla sam Stanku, držala je za ramena i siktala 
kroz stisnute zube: 

— Sad prestani plakati! Idemo tom doglavniku, jer 
moramo saznati gdje su. Ne plači! Banda ne smije vidjeti 
naše suze !!! 

— Znam... dobro... — rekla je, grčevito nastojeći 
da se umiri. 

Obrisala je suze i počela se oblačiti. 

Kad smo sišle u prizemlje, Cenka je otvorila sobna 
vrata 1 uz zabrinut topao i bolan pogled tiho upitala: 

-— Kamo? 

— Idemo ih tražiti. 

Kimnula je 1 nestala iza vrata. 

Iz sobe se čuo očajan plač, prekidan krikovima. Majka 
je plakala za jedinim sinom i ratnim drugom. 

Brzo smo izišle. Držale smo se ispod ruke, podupirale 
smo jedna drugu. 

— Banda ne smije vidjeti naše suze! — ponavljala 
sam i sebi i Stanki kroz stisnute zube. 

Moglo je biti oko devet i po kad smo pozvonile na 
vrata doglavnika Pavičića. Otvorila nam je vrata njegova 
žena, prijazno nas uvela u sobu i pošla da nam ponudi 
rakiju. | 


— Ne treba! — grubo sam se otresla. — Gdje je vaš 
muž? 

— Spava — rekla je 1 sa zanimanjem me pogledala. 

— Spava!!! — viknula sam. 

— Što je? — upitala je zabrinuto. — Zar se nešto 
dogodilo? 

— Dogodilo? — posprdno sam ponovila. — Da. 


Nama se nešto dogodilo. Ali samo nama, ne vama. 

Kao da se bol usredotočila u nešto tvrdo u prsima, 
nešto što je prijetilo da će puknuti i naglo prelazilo u 
mržnju 1 bijes, bezgraničnu mržnju željnu akcije. 

— Što? Što se dogodilo? — upitala je zaplašeno. 

I dalje smo stajale. Stisnutih očiju, polako sam, zako- 
račila prema njoj i s mržnjom šaptala: 

— Zar ne znate da je jučer u Zagrebu obješeno 
šesnaest ljudi? Dakako da ne znate! — podrugljivo sam 
se nasmijala. — Što se to vas tiče?! 

— Tko je obješen? — upitala je u strahu. 

— Među ostalima Stankin i moj muž. 

Odskočila je od mene, gledala me: raširenih očiju i 
tiho upitala: 

— Vi ste Ogrizović? 

— Da, ako vas to zanima. 

— Grizi!!! Grizi je obješen!!! — zaplakala je i 
rukama pokrila lice. 

Skočila sam prema njoj i vikala: 

— Kako se usuđujete mog druga zvati Grizi!? 

Začuđeno je spustila ruke s lica i promucala: 

— Poznavala sam ga... zajedno smo pjevali u 
»GDI«-u... 

— Zabranjujem vam da ga zovete Grizi!!! Zabra- 


njujem vam da plačete za njim!!! Vi, ustaša!!! — s 
mržnjom sam vikala 1z svega glasa. 
— Slava!!! Slava!!! Umiri se! — uhvatila me 


Stanka za ruku i pokušala me odmaknuti od »doglavni- 
kovice«, bojeći se da ću je udariti. 

Stajala sam nasred sobe stisnutih šaka, stisnula sam 
usne i teško disala. 

— Dobro jutro! Što je dobra? — začula sam glas 
iza sebe. 

Naglo sam se okrenula. Ušao je elegantan čovjek 
srednjih godina, prijazno se smiješio i prilazio laganim, 
otmjenim korakom, pružajući ruku. 

— Što je dobra?! — viknula sam. 

— Slava! Pusti! Čuvaj se! — mirila me Stanka. 

— Pusti me!!! — otresla sam njenu ruku. 

— Što se dogodilo? Što je? Ti plačeš? — okrenuo 
se svojoj ženi. 

— Branko i Grizi su obješeni — rekla je kroz plač. 


— Nije moguće?! — začuđeno je povikao. 
— 0,1 te kako je moguće! — rekla sam cinički, ne 
prikrivajući mržnju, i polako mu se približila. — I ne 


samo Branko i Grizi nego šesnaest ljudi je obješeno u 
Zagrebu! Došle smo pitati gdje vise. 

— Nije moguće! Obješeni! — sklopio je ruke, začu- 
đeno i zastrašeno. 

Stupila sam posve do njega i siktala mržnju u nje- 
govo lice: 

— Gdje vi Živite »gospodine doglavniče« kad mislite 
kako je nemoguće da je šesnaest ljudi obješeno? I visit će 


po običaju osam dana... preko vašeg Božića, najvećeg 
praznika milosrdne crkve... vama za ukras... 
— Zar je moguće? — promucao je i natraške se 


odmicao od mene. 

Nasmijala sam se. Užasno sam mu se nasmijala u 
liće: 

— Slava! Umiri se! — vukla me Stanka. — Pazi! 
Misli na djecu... 

Odgurnula sam je i zavikala: 

— Pusti me! Što mi može? Jučer su objesili i mene, 
više mi ništa ne mogu učiniti! » Gospodin doglavnik« mo- 
že još samo narediti da objese majku troje djece. 

Onda sam se okrenula prema njemu, polako mu se 
približila 1 podrugljivo nastavila: 

— Preporučila bih vam, »gospodine doglavniče«, da 
počnete čitati vlastite novine. Gotovo svaki dan možete 
pročitati: »streljano 50 ljudi... 100... ljudi, obješeno 
20... 50... vise uz prugu... osam dana.. .« Onda više 
nećete pitati: je li to moguće. 

Okrenula sam se Stanki i muklo dodala: 

— Ne zna gdje vise naši. Hajdemo. 

Izišle smo bez pozdrava. 

Uhvatila sam Stanku ispod ruke i umorno se na nju 
oslonila, 

— Kamo ćemo sada? — upitala sam očajno. 

— Ti pođi do Žegarca, a ja ću potražiti negdje 
OrUEdIE 4, 


U čekaonici je čekalo najmanje dvadesetak ljudi. Sjela 
sam. Tek oko dvanaest sati ušao je Žegarac, hitro i 
vedro. Kad me ugledao, srdačno me pozdravio: 

-— Sjednite načas, da svršim s ovim ljudima, pa 
ćemo razgovarati. 

Polako, umorno sam ušla, sjela u naslonjač u kutu, 
naslonila se na stolić i gledala ga. Bio je kao i obično 
vedar pa srdit. Raspravljao je s ljudima, izdavao im tiska- 
nice 1 slao u Ulicu Račkoga. 

»Zar ne zna?« — mislila sam promatrajući mu bez- 
brižno lice. »Vjerojatno ne zna! Valjda ne bi bio ovako 
miran... Reći ću mu... .« 

Ustala sam, prišla pisaćem stolu, poduprla se i tiho 
upitala: 

— Gospodine... jeste li danas čitali novine? 

— Što je?! — zaplašeno mi je upao u riječ. 

— Jeste li slušali radio? 

— Nisam !! Recite što je! 

— Objesili su mi Grizija... 


— Što?! — kriknuo je i skočio sa stolca. 
—...imojoj sestri muža. Branka Ivakića... 
— Što? !! — ponovio je i oslonio se na stol. 


Gledali smo se trenutak s užasom, a onda je spustio 
glavu i šapnuo: 

— Nije moguće... zar je moguće... a ja nisam 
znao ...nisu mi htjeli reći... lagali sumi... 

— Gospodine... — počeo je jedan čovjek. 

— Danas ne primam nikoga! — zavikao je. 

— Ali, molim vas, treba mi samo... 

— Van! Van !! Svi! ! Svi! — bijesno je vikao. 

Iznenađeno i prestrašeno požurili su svi prema izlazu 
i nestali. 

— Ja sam kriv... ja sam kriv... — šaptao je očaj- 
no. — Lagali su mi, a ja sam povjerovao... 

Polako smo došli do stolića u kutu i sjeli. Naslonio 
je lice među dlanove. 

— Zašto biste vi bili krivi... — rekla sam tiho. 

— Ja sam kriv! — gotovo je viknuo. — Ja, koji sam 
vjerovao da ih sve poznajem, da se s njima poigravam, 
da sve znam, često i prijenjih...asada... 

— Zacijelo je bilo strogo povjerljivo... vjerojatno 
je za to znalo samo njih troje-četvoro ... 

— To baš i jest moja krivnja! Lako je saznati ono 
što svi znaju! Morao sam saznati baš ono što ih zna tek 
nekoliko! Vjerovao sam da se neće usuditi... da će se 
bojati reakcije ljudi... mislio sam da će ga čuvati za 
zamjenu... 

— I ja sam se nadala tome... — rekla sam bolno, 
teško dišući. 

— Ali ja nisam smio misliti tako, ja se nisam smio 
pouzdati! 

Svijetlozelene oči strašno su sijevale pod namrštenim 
crnim obrvama. 

— Otići ću Kavranu... čut će on... — govorio je 
tiho, bijesno stišćući šake. 

— Došla sam da od vas saznam gdje vise, a vi uopć * 


niste ništa znali. Idem. Moram za vidjeti... 

— Gospođo! — naglo ic ustao. 

— Moram. 

»Gdje je? Gdje? Koga da pitam? Tko zna?« — mi- 
slila sam umorno i bolno lutajući ulicama. 

»Možda već svi znaju... možda su ga vidjeli... a 
ja ne znam... Možda je saznala Stanka... Cenka... 
Josip... možda zna teta Slava ili Grizijeva maika... 


Koga da pitam? Da pitam prolaznike? Možda znaju kod 
kuće?« 

Brzo sam ušla u tramvaj i požurila kući. 

— Je li bila Stanka? Znaš li gdje su? — zapitala 
sam Mirandu. 

— Nitko nije došao ...ne znam gdje su... 

Umorno sam zastala na pragu. Začuđeno sam gledala 
stol, pun nekih omota, predmeta i pisama. 

— Što je to? 

— Dolaze ljudi... donose za tebe 1 djecu... — 
šaptala je Miranda. 

Polako sam prišla stolu, rukom prelazila po daro- 
vima, a preko okamenjenog lica tekle su mi suze. 

Pisali su rođaci, prijatelji, znanci a i nepoznati ljudi. 
Drhtavom sam rukom otvarala omotnice i kroz zamaglje- 
ne oči čitala. 

»Gospođo! lako vas osobno ne poznajem, smatram 
svojom dužnošću da vam izrazim iskreno i duboko sa- 
učešće u teškoj boli koja nije nanesena samo vama nego, 
vjerujte, svima. Nepoznati, ali odani N.« 

»Draga gospođo! Ne poznajem vas, a željela bih da 
vam poljupcima osušim suze koje teku za tako plemeni- 
tim čovjekom, na koga ćemo mi Zagrepčani sačuvati 
vječnu, svijetlu uspomenu. Majka jednog đaka.« 

»Mila prijateljice, ne poznajem vas, ali vas razumijem, 
suosjećam s vama. Prije godinu dana doživjela sam isto. 
U duhu vas grli vaša R.« 

»Poštovana gospođo, osjećam potrebu da vam kažem 
koliku mržnju i prezir osjećam prema onima koji su 
ubili vašeg muža, koji su ubili toliko naših najboljih. 
Govorim vam to u svoje ime, u ime svoje obitelji, svojih 
znanaca i -—— neću pretjerati ako tvrdim — u ime cijelog 
Zagreba. Poštuje vas i osjeća s vama nepoznati vam Z.« 

Otvarala sam pismo za pismom i čitala. Iz njih je 
izbijala bol, toplina i mržnja. 

Gotovo u svakom pismu bio je priložen novac. 

Miranda je otvarala omote i rasprostirala darove po 
stolu... Jedan mi je podvornik poslao bocu starog 
šampanjca... vjerojatno najvrednije što je imao... Neki 
su slali čokolađu, šećera, svile, čarape, cigarete... 

Gledala sam pisma i darove, bol me razdirala. Tiho 
sam šaptala: 

— Šalju nepoznati ljudi... simpatizeri... drugovi... 
To je bol, to je simpatija . . . to je revolt! Revolt !! 

Tiho je ušla zaplakana Rozika i rekla: 

— Vani je jedna gospođa... želi govoriti s vama... 
neće da uđe... 

Polako sam izišla. Na vratima je stajala nepoznata 
elegantna gospođa od oko sedamdeset godina, toplo mi 
stisnula ruku i drhtavim glasom govorila: 

— Oprostite, gospođo, što vam smetam u teškoj boli, 
ali poslao me moj muž jer leži, pa ne može doći. On je 
arhitekt. Poručuje vam da želi preživjeti ovaj rat jedino 
zato da bi poslije oslobođenja mogao načiniti spomenik na 
ulazu u Maksimir... spomenik za naših šesnaest obješe- 
mihi Ag 

— Hvala, gospođo... hvala... — odgovorila sam 
umorno. — Zahvalite svomu mužu... 

— Jadna moja! — glasno je zaplakala, zagrlila me i 
brzo otišla. 

Polako, teška koraka vratila sam se u sobu i legla, 
rastrgana od boli. Ni jedna fizička bol nije tako strašna 
kao ova... Ležala sam nepomično, polumrtva, a u vre- 
lom mozgu je udaralo samo jedno pitanje! 

»Gdje su?« 

— Moram ih naći... — ponavljala sam poluglasno, 
ali se nisam micala. Nisam imala snage. 

Osjetila sam da me netko gladi po glavi. Polako sam 
okrenula pogled i vidjela da iznad mene stoji Rozika 
crvenih, zaplakanih očiju. 

— Što je, Rozika? — s naporom sam upitala. 

Neko je vrijeme šutjela, zagrizla usnu da glasno ne 
zaplače, a onda prošaptala: 

— Hoćete li malo jesti? Morate jesti da budete ja- 
ki... malo kokošje juhe... donijeli su vam kokoš... 

— Moram jesti... moram biti jaka... — umorno 
sam ponovila i polako ustala. Rozika mi se bacila oko 
vrata 1 glasno zaplakala. 

— Kako su mogli? Kakvi su to ljudi da su mogli 
ubiti takva čovjeka?! Zvijeri su to! — kriknula je s 
mržnjom i otrčala. 

Gađenje mi je stezalo grlo, dolazilo mi je na povra- 
ćanje, ali skupivši svu snagu jela sam juhu. 

»Moram biti jaka... moram ga vidjeti... ne smijem 
dopustiti da me isprovociraju... ne smijem više praviti 
ispade... moram biti mirna. . .« 

Netko je pozvonio. Ušao je Marko Hercigonja, jedan 
od naših najboljih, najprisnijih prijatelja. Potrčali smo, 
zagrlili se i stajali zagrljeni. 

Sjeli smo, gledali se i stiskali ruke, a onda je bolnim 
glasom Marko rekao: 

— Sad smo ovdje još samo nas troje: ti, moja Melita 
ija. Deša, Vuk i Magda su u logoru, Nikola i Natko u 
partizanima, a Grizi mrtav... Grizi! ! Zlatni naš Grizi ! ! 
— kriknuo je, glava mu je pala na stol, glasno je plakao. 

Ustala sam, gledala ga sva drhteći, a onda s mržnjom 
prošaptala: 

— Nemoj, Marko... Za Grizijem se ne plače. Grizija 
se osvećuje! 

Ustao je, ponovo smo se zagrlili i plakali... 


— Idem... — rekao je značajno. — Neko vrijeme 
nemoj dolaziti Melii... za svaki slučaj... Tko zna 
hoćemo li se ikad više vidjeti... 

— Možda hoćemo... Sigurno hoćemo! — govorila 


sam. 

— Možda vani... 

Poljubili smo se, stisnuli ruke i on je brzo otišao. 
Nisam znala da smo se tada zauvijek oprostili, da će tri 
mjeseca nakon toga poginuti kao partizan. 


— Vidjela sam ih! Vidjela! — S tim krikom mi se 
Stanka bacila u naručaj. 

Stajala sam posve okamenjena. Za njom su ušli Cenka 
i brat Josip. 

— Gdje... gdje su? — upitala sam šapatom. 

— U Dubravi. 

— U Dubravi... — ponovila sam. 

Stajala sam nekoliko trenutaka, onda se istrgla iz 
Stankinog zagrljaja i viknula: 

— Idem! 

— Ne idi! Ne idi! — skočili su Cenka i Josip da 
me zaustave. 

— Idem! — otimala sam im se, dok su me sve troje 
držali i istodobno govorili: 

— Nemoj ići danas! Dok stigneš do Dubrave, bit će 
mrak... 

— Ustaše hapse... Danas nema smisla, nećeš ništa 
vidjeti... Stradat ćeš. 

— Nemate pravo da mi branite! — otimala sam se. 

— Ne branimo ti, ali danas nema smisla. Mrak je... 

— Dobro — rekla sam. — Idem sutra. 

Sjela sam i zaklopila oči. 


— Pripovijedajte. .. 
— Sestrična Ankica je saznala gdje su — pripovije- 
dala je Cenka susprežući plač. — Najprije je potražila 


tebe, ali ti nisi bila kod kuće. Onda je otrčala do Bran- 
kove mame, pa kad se Stanka vratila, rekla joj je gdje su, 
i Stanka je odmah pošla tamo. Teti Ivakić su došli rođaci, 
pa sam otišla s Ankicom. Nakon nekog vremena k njoj 
je došao neki znanac i ispripovjedio da je vidio Stanku 
u Dubravi... Obješeni su na telegrafske stupove. Vidio 
je Stanku kako je došla do stupa na kojem visi Bran- 
KO4.44 


— Branko! — vrisnula je Stanka i pala na kauč u 
grčevitu plaču. 
— Nemoj, Stanka... — grlio ju je Josip. 


— Preskočila je jarak — nastavljala je drhtavim gla- 
som Cenka — i htjela ga zagrliti. Uto je ustaša zaurlao: 
»Natrag!« Stanka se okrenula i mirno rekla: »To je moj 
muž.« Ustaša je ponovo zaurlao: »Natrag ! !« Ljudi su se 
skupili i s užasom promatrali, a taj Ankičin znanac kaže 
da se zamalo okamenio. Kaže da je bilo najstrašnije baš 
to što nije plakala 1 što je govorila mirno. Pogledala je 
ustašu i opet mirno rekla: »Ali to je moj muž! Želim ga 
vidjeti! Želim ga zagrliti!« Zatim je pošla prema Branku. 
Ustaša je digao pušku i zaurlao: »Natrag ili pucam!« 
Stanka je nemoćno slegnula ramenima i polako se vratila 
na cestu. »Dok sam živ« — govorio je Ankičin znanac 
— neću zaboraviti taj jezivi prizor: lijepa mlada žena 
stoji tri koraka od leša svog muža, a ustaša se sprema da 
puca u nju... A onaj njen mir! Strašno! Kako je samo 
mirno govorila: "To je moj muž... Želim ga zagrliti. . ,? 
A bez ijedne suze... .« 

Stanka se naglo uspravila i tvrdo rekla: 

— Banda nije vidjela moje suze. 

— A Orizi? — upitala sam tiho, sa zebnjom. 

— Vidjela sam i njega. ., 

— [jasam ih vidjela... — šapnula je Cenka. 

— I ti?! Samo ja nisam! 

— Sutra! Sutra! — držali su me. 

— Grizi!! Zlatni moj dečko ! ! — oteo se mom bratu 
krik. Skočio je, pritisnuo rukom prsa i plakao iz svega 
glasa. Tada sam ga prvi put u životu vidjela da plače. 

Stajali smo svi četvoro zagrljeni i plakali, a onda sam 
prošaptala: 

— Bit će bolje da se raziđemo. Ovako nam je još 
[6Z6: 


Rozika je provirila u sobu i zastrašeno šaptala: 

— Neki stražar... Hoće da uđe... 

— Neka uđe. 

— Slavek! Tiček! — utrčao je Mato Havidić i zagrlio 
me. 

— Mato! Matijaš — stenjala sam. 

Tapšao me po leđima i s mržnjom govorio: 

— Banda! Prokleta banda! Objesili su tvog Grizija... 
onako krasnog druga! — Promrsio je kletvu. — To će 
gadno platiti! Vidio sam ih... — Ponovo je kleo. 

Sjeli smo. Iz očiju mu je sijevala mržnja i želja za 
osvetom. Izvadio je cigarete i rekao: 

— Zapali... — a onda nježno, toplo dodao: — Sla- 
vek, tiček, kada te ovako gledam, sve me tu nešto boli. — 
Rukama je stiskao srce. — Odrezao bih ruku ili nogu 
kad bi ti to pomoglo. Ali ništa ne koristi... 

Uto su se polako otvorila vrata, na pragu se naglo 
zaustavila teta Slava. 

— Uđi, teta Slava — rekla sam umorno. — Ne boj 
se. To je moj dobar, vrlo dobar prijatelj. 

— Oh, kako sam se prestrašila — rekla je još s 
vrata, rukama stišćući prsa. — Mislila sam da su te došli 
uhapsiti. 

— Ne bojte se, milostiva — mrko je promrmljao 
Mato. — Kad bi je svi tako hapsili kao ja, nikad ne bi 
znala gdje je zatvor. 

Zagrlila me i plakala. 


— Nemoj, teta Slava... — šaptala sam. 
— Moram... moram... — stenjala je u mom na- 
ručju. — Ti si mlada i jaka, ti se možeš svladati, a ja sam 

stara žena, nemam djece, nikoga nemam... On mi je 
bio sve... sve na svijetu... 

— Znam... znam, teta Slava. Ipak... molim te, 
nemoj plakati. 

Mato me upitno gledao, spreman da je izbaci iz kuće 
ako poželim. 

— Sjedi, teta Slava. — Dovela sam je do stola. 

— Bila sam kod tvoje i Puršekove mame — pripo- 
vijedala je kroz plač. — Dakle, tvoja se mama okamenila. 
Ne plače, samo sjedi pognute glave i neprestano šapće: 
»Jadne moje kćeri... jadni moji zetovi... Jadna moja 
Slava i Stanka... Jadni Grizi i Branko... Jadna ova 
mala siročad... 

— Nemoj, teta Slava — bolno sam je prekinula. 

— A Puršekova mama — nastavljala je — to je jedno 
čudo ... Znaš kako je od tuge bila uzeta nakon Milanove 
smrti. Bojala sam se da će je i sad udariti kap ili da će 
poludjeti. Kad sam došla k njoj, našla sam je odjevenu, 
upravo je nekamo odlazila. Prestrašila sam se, pitala sam 
je što namjerava, ali ona je samo šutjela. Pošla sam s 
njom. Išla je do jednog znanca u susjedstvu 1 telefonirala. 
Nazvala je Cimpermana koji je sad već nekoliko dana 
glavni ravnatelj za javni red i sigurnost, a mi ga pozna- 
jemo već trideset godina. Nazvala ga je i rekla: »Recite 
poglavniku da je lopov pa neka objesi i mene!« Zamisli! 
Tako sam se prestrašila, ali nisam mogla pomoći. Bojim 
se da će je uhapsiti i strijeljati. Sirotica je zacijelo ipak 
poludjela... 

— To je rekla mama?! Nije to ludost! 'To je bol, ogor- 


čenje i mržnja! — Činilo mi se da mi je netko pomilovao 
bolnu dušu. 
— A onaj profesor Žegarec — nastavljala je — taj 


će isto stradati. Čula sam da je bio kod Kavrana. Došao 
je k njemu, a kod njega je u sobi bilo mnogo ustaša. 
Napao ga je i vikao na njega: »I ti ćeš, huljo, visiti! Ali 
ne uz mene! Ja ću visiti s boljima od tebe!« Zamisli, to 
je rekao glavnom ustaškom stožerniku! Kavran mu to 
neće oprostiti! Zacijelo će nastradati! Jesam li uvijek tvr- 
dila da je on pošten! A čula sam i to da je Stanka bila 
u Dubravi da vidi naše drage i da su je ustaše bijeli 
ubiti! Strašno! Ti valjda nisi išla?! I nemoj! Zacijelo bi te 
uhapsili, a što bi onda tvoja djeca? Čula sam da masa 

naroda ide u Dubravu. Bila sam ogorčena, nisam mogla 
shvatiti da ljudi mogu biti takve zvijeri pa da to idu 
gledati! A onda su mi rekli da ljudi defiliraju, da skidaju 
šešire i odaju posljednju počast, da su ustaše hapsili one 
koji su skidali šešire. Po krcatim tramvajima ljudi vise na 
vratima, a osim toga cijela rijeka ljudi pješice ide u Du- 
bravu. Bili su i njegovi kolege i đaci. Išli su cijeli razredi. 
A onda su došli žandari pa su rastjerivali narod. U gradu 
SVi govore samo o tome. Svi psuju, govore glasno, kao da 
ih najednom više nije strah. A đaci, ti dragi dječaci, kako 
je to dirljivo! 

Umorno sam slušala, nemoćna da je prekinem. 

— Ja idem — rekao je iznenada Mato 1 ustao. 


— Do viđenja, dragi... — Turobno mu je pružila 
ruku teta Slava i glasno zaplakala. 
— Milostiva — hladno je rekao Mato — ja mislim 


da biste i vi morali otići. Već smo predugo kod Slave. 

— Ja bih ostala još malo da je tješim i pripovije- 
dam... 

— Milostiva, molim vas, idemo! — ponovio je ener- 
gično i prihvatio je za ruku. 

Ja sam šutjela. Ona je pogledala mene pa njega i 
ustala. 

— Znam kako si nesretna, draga... — zaplakala je 
naglas. 

Mato ju je pažljivo ali čvrsto uhvatio i odvojio od 
mene. 

— Idemo, idemo, milostiva — govorio je Mato i 
slomljenu, nesretnu staricu prihvatio ispod ruke. 

Oprostili smo se. Mato je izveo tetu Slavu, a onda 
načas provirio kroz vrata i šapnuo: 

— Ako ti ne smetam, doći ću opet sutra poslije podne. 

— Dođi, Mato! Sutra idem u Dubravu... 

— Do viđenja, tiček! Drži se hrabro! 

Bilo je oko osam sati ujutro kad sam pošla. Na ulazu 
sam srela dvije sestrične koje su išle k meni. 
— Slava! — grlile su me i plakale. 


— Šutite! Ne plačite! — grubo sam se otresla. — 
Idem u Dubravu. Ne smijem plakati. 

— U Dubravu?! — užasnule su se. 

— Jane mogu... ne ljuti se... — rekla je Vjera. 

— Idem sama. 


-— Hoćeš li da idem s tobom? — upitala je Zdenka. 

— Svejedno mi je. Ali pođeš li sa mnom, da se nisi 
usudila plakati! I ništa nemoj govoriti. Ni riječi! A ako 
zaplačeš, bit ću gruba... bit ću strašna! Ja neću i ne 
smijem plakati! 

— Idem. Neću plakati. 

Podupirala sam se o njenu ruku. Stigle smo do tram- 
vaja, ušle i sjele jedna nasuprot drugoj, ali se nismo gle- 
dale, obje smo gledale kroz prozor. 

Vožnja mi se učinila neizmjerno dugom, a ipak sam 
željela da se produlji u beskraj... da nikad ne stignem... 

Tramvaj je zakretao na posljednjoj stanici u Dubravi. 
Okrenula sam se i ženu koja je stajala iza mene tiho upi- 
tala: 

— Molim vas, gdje vise... 

— Sram vas bilo! — zavikala je. — Sram vas bilo! 
Zar ste zvijer? Kako možete ići gledati kako vise naj- 
bolji... 

— Moj muž je obješen. ., — prekinula sam je. 

Prožeo me osjećaj tople zahvalnosti kao da su mi 
njena mržnja i revolt pokušali zaustaviti krv koja je šik- 
tala iz rastrgane arterije. Znala sam da ju je taj povik 
mržnje mogao stajati glave. 

— Oprostite... — prošaptala je s jezom. — Tamo 
su... odmah kod stanice... na prvom stupu... pa 
dalje... 

Izišla sam iz tramvaja — i odmah stala... ukočila 
se. Na stupu pred stanicom visio je prvi, onda s lijeva na 
četiri stupa, a zdesna na niz stupova... 

Pošla sam od stupa do stupa. Grč mi je do besvijesti 
stiskao mozak, tijelo mi se ukočilo, išla sam kao automat. 
Polako sam hodala i duboko, teško disala, ne mičući ni 
najmanji mišić na okamenjenom licu. 

Preda mnom su bila još samo tri stupa. Hodala sam 
sve teže. Ispred predzadnjeg stupa naglo sam stala. Preko 
jarka uza cestu na stupu... 

Trgnula sam se. Jedan čovjek je potrčao kraj mene, 
stao pred stupom na kojem je bio Grizi, digao šaku, prije- 
tio se njegovom mrtvom tijelu, a gledao mene i vikao: 

— Tu visiš, huljo! Lopove! Što si radio, to si i za- 
radio! Ne bih ja tebe vješao! Rezao bih te na komadiće! 

— Slava! — zastenjala je Zdenka i prihvatila me, 

— Pusti! — otresla sam se i glasno rekla: — Ne 
tiče me se što govori bandit! 

Isti čas je oko nas nagrnula masa ljudi. 

— Držite ga! 

— Hulja! 

— Kukavica! — vikali su, gurajući se između mene 
i agenta koji me izazivao. 

On se prestrašeno progurao između razjarenih ljudi 
i pobjegao. 

Korak po korak polako sam došla do brvna koje je 
uza stup vodilo preko jarka, prešla ga i došla do Grizija. 

Stala sam. 

Hladna ruka. Zar je to Grizijeva topla i meka ruka? 
Ukočena i tvrda. Obgrlila sam ga oko pasa i naslonila 
glavu na njega, digla pogled i gledala ga... posljednji put 
u životu gledala Grizija... upijala... 

— Grizi... Grizi... moj Grizi... reci da nije 
istina... reci: »Sve bu dobro .. .« 


Nemoćna da ikome i ikamo pođem, nemoćna da i s 
kim govorim, pošla sam kući. Kod kuće me ponovo doče- 

kalo mnogo darova i pisama od poznatih i nepoznatih. 
Legla sam polumriva, 

— Zove vas neka gospođa... neće da uđe... — 
tiho je rekla Rozika, 

Pred vratima je malo pognuto stajala elegantna stara 
žena. Nisam je poznavala. Začuđeno sam je gledala i 
muklo upitala: 

— Izvolite? 

—— Gospođo... — govorila je drhtavim glasom — 
došla sam vam reći da se za Božić u Zagrebu neće kititi 
borovi. A tko bude kitio radi djece, palit će šesnaest svje- 
ćica u čast naših šesnaest. .. 

Zajecala je, poljubila me i brzo otišla. 

Rozika me opet pozvala na ulaz. Pred vratima je sta- 
jala neka žena s rupcem na glavi; nisam je dobro vidjela. 

— Živi ste! — viknula je, zagrlila me i smijala se 
kroz plač. 

— Fato! — prepoznala sam radnicu iz tvornice žaru- 
lja gdje sam radila više od pet godina. 

— Živi ste! — ponavljala je. — A mi smo čuli 
svašta! Govore da ste s djecom bili u Dubravi, da ste 
klečali pred stupom, pa su vas uhapsili. Neki govore da 
vas ustaše nisu pustili do stupa, da ste se rvali s njima, 
te da su pucali i ubili vas. | 

— Sve to nije istina, Fato, Uđi da malo porazgova- 
ramo. 

— Ne mogu, nemam vremena... 

— Kako nemaš vremena? 

— Čekaju me. Poslali su me radnici i direktor da 
vidim što je s vama. Nitko ne radi, svi su uzrujani, rekli 
su mi da se požurim. 

Bila sam ganuta. Već je prošlo više od dvije godine 
otkako sam otišla iz tvornice, jer se sve manje proizvodilo 
zbog toga što se nisu mogle dobavljati iz inozemstva neke 
sirovine, a sad se radnici ovako zanimaju za mene. 

— Reci drugovima — govorila sam Fati — da sam 
bila u Dubravi, ali sama bez djece. Nisam ni klečala niti 
sam se tukla. Pogledala sam Grizija jer sam morala. Po- 
zdravi drugove... 


— Kako je to strašno... — Prekrila je lice rukama. 
— Kad smo jučer saznali... svi smo se skupili u ekspe- 
ditu... plakali smo... Tako smo ga voljeli! Svaki dan 

vas je čekao, a ako ste imali više posla, došao bi k vama 
u tvornicu 1 s nama razgovarao i šalio se. Pokazivali smo 
mu kako se radi na strojevima. A kad smo štrajkali, svaki 
je dan dolazio među nas, pripovijedao s nama i hrabrio 
nas... Neću zaboraviti kako se jednom našalio sa mnom. 
Bili smo svi veseli, nešto nam je pripovijedao, smijali smo 
se, a onda je rekao: »Ako me ikad otpuste iz službe, 
zatražit ću kod vas namještenje, jer znam raditi na vašim 
strojevima. Ali ako mi ponude da perem žarulje, neću 
prihvatiti, jer bi Fata ostala bez posla.« Još nešto... — 
nastavila je. — Mole vas radnici da dođete k nama u 
tvornicu. 

-— Nemogu, Fato...teško mije... 

— Dođite! Rekli su mi neka se ne vraćam bez vašeg 
obećanja da ćete doći. Kad pođete po stvari na Savsku 
cestu, makar načas skoknite k nama. 

— Dobro. Doći ću... pozdravi drugove. 

Naglo me zagrlila, poljubila 1 otrčala. 

Svaki tren je netko zvonio. Donosili su darove i pisma. 
Među njima je bilo i jedno poslovno. Glasilo je: 


»Poštovana gospođo, izvještavamo vas da ste od 
1. 11944. god. u našem poduzeću namješteni kao stručnjak 
za knjigovodstvo s mjesečnom plaćom od 10.000. kuna, 
s tim da ćete dva do tri puta na tjedan poslije podne 
pregledati rad našeg knjigovodstva. 

Molimo vas da se nakon primitka ovog dopisa javite 
našem direktoru. 

S poštovanjem: 

Hoyer d. d. inž. Z. Franjetić.« 


— Vidjela sam ga... vidjela... — tiho sam jaukala, 
dok me Mato tapšao po leđima i šaptao: 

== Diček <. l106k 

Sjeli smo. Mato je namršteno šutio, vjerojatno je raz- 
mišljao o tome kako da me razvedri, 

— Fata je bila kod mene — rekla sam. — Drugovi 
me zovu da dođem k njima u tvornicu. Žele me vidjeti... 

— Pođi k njima, Slavek, znaš kako smo voljeli tvog 
Grizija... Svaki dan je dolazio k nama. A kad smo bili 
uštrajku,ionjebiosnama... 

Zašutio je, a onda počeo pripovijedati o fronti, o prili- 
kama kod nas; pripovijedao je što se govori među stra- 
žarima, njegovim sadašnjim kolegama. Nastojao je da me 
bilo čime zainteresira, da bar načas zaboravim bol. 

Prošlo je tako dva sata, spustio se mrak, kad je u 
sobu ušao Žegarac. Začuđeno sam ustala i pogledala ga. 

— Oprostite što sam došao k vama — rekao je. — 
Ako vam je neugodno da vam u stan dolazi netko tko radi 
u Glavnom ustaškom stanu, odmah ću otići. 

Mato je naglo pogledao mene, pa u njega, spreman 
na skok. 

— OCOstanite — rekla sam. — Sjednite. 

Sjeli smo, ali Mato je i dalje napeto promatrao čas 
mene, čas njega, spreman da me zaštiti bude li potrebno. 

— Moram vam svašta pripovijedati — rekao je. 

— Bili ste kod Kavrana... navodno ste mu svašta 
rekli. 

— Kako znate? 

— Rekla mi je teta Slava. Ne plašite se posljedica? 

— Ne. Već sam vam rekao, gospođo, da rat neću 
preživjeti. Hoće li me ubiti nekoliko dana prije ili poslije, 
posve je svejedno. 

Mato ga je gledao sa sve više simpatija. Lice mu se 
gotovo razblažilo slušajući što je sve rekao jednom od 
najmoćnijih ustaša. 

— Jeste li već čuli da su dvojica pobjegla? — upi- 
tao je. 

Naglo sam se uspravila. 

— Tko je pobjegao? Odakle su pobjegli? — brzo sam 
upitala. 

— S vješanja... 

— Tko?! Tko?! — skočila sam. 

— Prvi je bio neki Pio Juričić. Kad je na njega došao 
red za vješanje, cestom je naišao kamion i sve ih zaslije- 
pio iarovima. Juričić je pretrčao cestu ispred kamiona 
i nestao u mraku. A drugi je bio neki inženjer Milovan 
Kovačević... 

— Milovan?! Milovan?! Jeste li sigurni? Kako znate? 

— Zar ga poznajete? To mi je drago. Sasvim sigurno 
je pobjegao. Bio je debeo, težak čovjek, pao je s vješala 
i pobjegao. 

Polako sam sjela, zaklopila oči i ponavljala: 

— Pobjegao... pobjegao s vješala... 

— Odmah su cernirali okolicu Zagreba, ali ih dosad 
nisu našli. To znači da su se spasili. 

— Grizi... Zar nije i Grizi mogao... — šaptala 
sam bolno. 

— Vjerujte, gospođo, da sigurno nije mogao. On je 
bio pretposljednji, a Ivakić posljednji. Vaš im je muž 
bio najvažniji i po funkciji i po imenu, a osim toga na red 
je došao poslije onog bijega. Svakako su ga dobro čuvali. 

Šutjeli smo, Činilo mi se da sam ponovo izgubila 
Grizija. 

-— Gospođo, nemojte misliti da je vaš muž izgubio 
prisutnost duha, da se nije snašao! Zaista su ga čuvali! 
Odmah pošto su ona dvojica pobjegla, tražili su pojačanje 
i obustavili promet. Osigurali su se. 

— Žena profesora Reicherzera je dobila dozvolu da 
skine tijelo svog muža — nastavio je nakon kratke šutnje. 
— Smije ga pokopati... 

— Iko je to dopustio? — uzrujano sam mu upala 
U riječ. 

— Njoj je dopustio Mile Budak, jer mu je Reicherzer 
bio u rodu. Život mu nije htio spasiti, a sad mu čini tu 
milost. Raspitat ću se kako biste i vi mogli dobiti dozvolu 
za vašeg muža... 

Pokrila sam lice rukama i teško disala. 

— Idemo — prekinuo je Mato šutnju i ustao. 

Legla sam. Činilo mi se da mi nešto strašno steže lu- 
banju. U sljepoočnicama je kucalo, a u meni i oko mene 
kao da je nešto tutnjalo. Činilo mi se da kroz strašnu 
buku netko neprestano iz daljine viče: »Zašto nije Grizi 
mogao pobjeći? Je li se Milovan spasio?« Ta su se dva 
pitanja isprepletala. 


— Samo da Milovana ne uhvate... — govorila sam 
poluglasno. — On je još živ, mora im pobjeći! Pao je 
S vješala... mora se spasiti... Gdje je? Hoće li stići 


u partizane? 

Što se događalo s Milovanom dok sam ležeći na kauču 
S nemoćnim očajem mislila na njega, saznala sam kad 
smo se kao partizani sreli u Topuskom. Bio je mršav, 
prosijed, s tamnim podočnjacima. 

Partizani su bacili u zrak Sopnicu, pripovijedao je. 
Znali smo da će za jedno od najvećih njemačkih skladišta 

municije uslijediti odmazda. Nismo pokazivali uzbuđenje, 
razgovarali smo, šalili se, smijali, igrali šah figurama od 
kruha koje je načinio Grizi, ali ispod prividne bezbrižnosti 
svaki je mislio: tko će od nas biti »duhovni začetnik«? 

U ponedjeljak dvadesetog prosinca oko četiri sata 
poslije podne zaustavili su se teški koraci pred vratima 
ćelije. Zašutjeli smo i problijedjeli — znali smo, dolaze 
po nas. Ustaša je grubim glasom prozvao šestoricu: 

— Bogdan Ogrizović, Radovan Reicherzer, Milovan 
Kovačević, Petar Mihočević, Ljubomir Sokolović, Aleksan- 
dar Florić. Spremite stvari, idemo! 

Drugovi su nam pomogli da se spremimo, toplo stiskali 
ruke i govorili: 

— Do viđenja... do viđenja... 


—— Kako do viđenja? — rekao je jedan drug muklo. 
—- Nećemo se više vidjeti... zna se kamo idemo, 
— Zašto? — rekao je Grizi vedrim glasom. — Možda 


će nas prebaciti u bolnicu na Rebru. 

Znali smo kako je i on uvjeren da idemo u smrt, ali 
nas je njegova vedrina ohrabrila, godila nam je. 

Odveli su nas u neku sobicu, gdje smo čekali da do- 
vedu ostale drugove iz ćelije. Dolazili su blijedi, ali mirni. 
Bilo nas je osamnaest, Neugodnu tišinu je prekinuo Grizi- 
jev vedri glas: 

— Da bar ne odem gladan! -— nasmijao se jedući 
nekakve kolače. 

Oko pet sati vezane dva po dva utrpali su nas u po- 
licijski auto. 

— Možda ipak idemo u bolnicu na Rebro! — po- 
kušao sam se zavarati. 

Nisam se mogao pomiriti s mišlju da je to smrt. Šutjeli 
smo i prema smjeru vožnje pokušali pogoditi kamo nas 
vode. Krivudali smo ulicama. Osjećali smo da se ne uspi- 
njemo prema Rebru... znali smo, vode nas u Maksimir. 
Dakle ipak strijeljanje! Smrt!!! 

Za koji trenutak smrt... , 


Stali smo. Iskrcali su nas pred nekom jednokatnicom, 
ugurali u malu sobu, postavili licem prema zidu, a ustaše 
su sa šmajserima stajali iza nas. 


Stajali smo nijemi, blijeđi, ali ponosno uzdignute glave. 
Stajali smo, ne znam koliko dugo, cijelu vječnost. 

Tisuće kombinacija kipjelo je u meni: da smo kod 
ulaza u auto pokušali bježati? Da sad navalimo na ustaše? 
Da pokušamo skočiti kroz prozor? 

ZAK SMICH! Smrt: ca 

Čuo sam kako je netko rekao: 

— Zdravo, drugovi! 

Odveli su dvojicu. Samo dvojicu. Čekao sam pucanj, 
sav sam se pretvorio u uho, ali ništa nisam čuo. Odvodili 
su dvojicu po dvojicu. Sve više sam se naprezao da čujem 
pucanj, ali ništa. Došli smo na red ja i drug s kojim sam 
bio vezan. Bilo je bladno, sitno je padala kišica, bili smo 
u odijelima, tresli smo se. 

Obazreo sam se i spoznao da smo u Dubravi! Vodili 
su nas dva ustaše sa šmajserima. Najednom sam na stupu 
ispod svjetiljke opazio obješenog druga. 

— Vješanje!!! 

Osjetio sam udarac. Netko je urlao na mene. Stajao 
sam kraj ljestava. Ne znam kad su me odvezali od druga, 
ne sjećam se kako sam došao pod stup. Najednom sam se 
osvijestio. 

— Bježati!!! Bježati!!! — vikalo je nešto u meni. 

Netko me udario. Ireba se popeti. Počeo sam se 
uspinjati. 

— Bježati!!! Bježati!!! Spasiti se!! 

Učinio sam kao da mi je pozlilo 1 srušio se. 

Ustaše su urlale, a po meni su padali udarci. Tukli 
su me nogama i kundacima. Ustao sam, licem mi je curio 
topli mlaz krvi. Lakat desne ruke me pekao. 

Nada je ugasla. Popeo sam se. 

Ljestve su bile prekratke, omča je bila previsoka, nisu 
mogli dosegnuti ispod brade. Počeli su me dizati. Bio 
sam težak sto i sedam kilograma. Jedan me gurao odozdo, 
a drugi vukao za kosu. Kleli su, šamarali me, tukli, ali ja 
nisam osjećao boli. Iskliznuo sam im iz ruku i pao na 
zemlju. Ponovo su me tukli... bijesno tukli i kleli. 

Ustao sam. Bilo je tako užasno da sam odlučio da im 
sam pomognem, samo da se što prije svrši. 

Treći put sam se uspinjao ljestvama, 

»Dosta! Dosta jel« — mislio sam posve iznemogao. 
»Sam ću im pomoći, samo da se što prije svrši. Podignut 
ću bradu i sam se zakačiti za omču. 

Dizali su me. 

»Dosta je, dosta... treba podignuti bradu« — mislio 
sam napola bez svijesti. 

No želja za životom bila je jača od užasa. Spustio sam 
glavu i pritisnuo je na prsa. 

Ponovo sam počeo kliziti. 

— Donesite veće ljestve! — zaurlao je jedan ustaša. 

Pao sam i onesvijestio se. 

Probudio me vrisak. Polako sam otvorio oči. Ležao 
sam na zemlji, kraj mene je stajao ustaša sa šmajserom. 
Bio je okrenut leđima i nešto vikao. Začas sam sve shva- 
tio. Vješanje je bilo javno. Dok sam ležao onesviješten, 
prolazila je neka žena koja je vrisnula od užasa. Ustaša 
se okrenuo i zaurlao na nju. 

Naglo sam skočio, potrčao u mrak, pa iza neke kuće. 
Bacio sam se na zemlju i počeo puzati, 

Trenutak je vladala tišina. Ustaši se vjerojatno učinilo 
nemoguće da sam uistinu nestao. Zatim zaori kletva pa 
rafal. Brzo sam puzao, a blato je pljuskalo po meni. Na- 
jednom osjetih oštre ubode na licu. Naišao sam na ogradu 
od bodljikave žice. Zgrabio sam žice i ne osjećajući boli 
od željeznih bodljika naglo ih razmaknuo. Provukao sam 
se i ponovo zatvorio prolaz, Potrče li za mnom, i oni će se 
zaustaviti na toj neočekivanoj zapreci. 

Ustao sam i potrčao. Slušao sam slijede li me. Čuo 
sam kletve i galamu, još nekoliko rafala, zatim je nastala 
tišina. Irčao sam, trčao kao automat, nisam osjećao 
umor. 

— Pobjegao... pobjegao od smrti?! -— Činilo mi se 
da netko viče. Načas mi se učinilo da u neposrednoj bli- 
zini čujem korake, zatim sam osjećao kao da me grabe 
nečije ruke, onda mi se učinilo da to ne trčim ja, nego 
da gledam sa strane nepoznatog, mokrog, blatnog, okrvav- 
ljenog čovjeka kako izbezumljeno trči. Kamo trči? Hoće li 
stići? 

Zapeo sam za neku zapreku i pao. 

Kad sam se osvijestio, vidio sam da ležim u jarku kraj 
ceste. Pokušao sam ustati, ali cijelo tijelo me boljelo. 
Uto sam na cesti začuo korake. Brzo sam legao. Prolazio 
je neki muškarac i pjevušio. 

To me osvijestilo. Ostao sam ležati u jarku punom 
vode i blata, a po meni je padala kiša. Bio sam potpuno 
mokar, ali nisam osjećao studeni. 


17 Odmrazda 257 


U mislima sam obnovio sve što se dogodilo. Pao sam 
S vješala i pobjegao. Jesam li već pobjegao? Ne, ja sam još 
na bijegu. Ali kamo? Gdje su partizani? Gdje sam? 

Sređivao sam misli. Vješali su me u Dubravi, bježao 
sam prema jugoistoku, ne znam koliko dugo, ali negdje 
u blizini mora biti Granešina. 

Prije početka rata u Granešini sam gradio jednu vilu. 
Odlučio sam da odem onamo. 

Krenuo sam prema sjeveru. Gazio sam po oranicama i 
livadama. Blato se lijepilo za cipele, sklizao sam se, po- 
srtao. U meni su se strelovitom brzinom mijenjali osjećaji. 
Kliktao sam od sreće, gotovo vriskao od straha, postajao 
sam apatičan, vraćala se odlučnost, hvatala me panika. 
Tijelo je reagiralo na duševna raspoloženja: tresla me stu- 
den, da bi me začas oblio znoj. 

Stigao sam na cestu i stao. Kamo? Gdje sam? 
Pošao sam prema istoku, vraćao se na zapad, silazio sa 
ceste i opet se vraćao na nju. Napokon sam u daljini 
ugledao sićušno svjetlo i pošao u tom smjeru. Ponovo 
sam trčao. Već sam zapažao obrise kuća i prepoznao ih. 
Bila je Granešina. Brzo sam bio pred vilom. Pozvonio 
sam. Nitko se nije javljao. Divlje sam pritisnuo dugme 
zvonca i pozvonio nekoliko puta. Ništa. Očajno sam se 
naslonio na ulaz, a onda polako sjeo na stube. Umor me 
počeo svladavati. Gotovo sam zadrijemao. Naglo sam se 
trgnuo kao od udarca. Mozak se razbistrio. Zacijelo me 
već traže, moram žuriti. Poznavao sam kuću, gradio sam 
je. Potrčao sam do ulaza u garažu, vrata su bila otvorena. 
Iz garaže je vodio ulaz na stubište. Upalio sam svjetlo 
1 pokušao ući, ali vrata su bila zaključana, u bravi je bio 
ključ. Skočio sam do auta, izvadio alat i počeo probijati 
zid. Već sam probio toliki otvor da sam mogao provući 
ruku, kad začuh kako se u prvom katu naglo otvorio 
prozor, a ženski zaplašeni glas viknuo: 

— U pomoć! Provalnici! 

Istrčao sam na cestu i oštrim šapatom zapovijedio: 

— Šutite! Ja sam inženjer Kovačević! Otvorite vrata! 


Prozor se naglo zatvorio. Utrčao sam u garažu i stao 
pred vrata. U ruci sam stiskao čekić. 


»Ako mi se jspriječe, ubit ću ih...« — mislio sam 
stisnutih zuba. 

Nakon nekog vremena čuo sam korake po stubama. 
Kroz pukotinu je titralo svjetlo. Koraci su trenutak ne- 
odlučno zastali pred vratima, zatim se okrenuo ključ i 
vrata se oprezno odškrinula. Provirila je domaćica u 
kućnoj haljini sa svijećom u ruci, a iza njenih leđa sakri- 
vao se muž. 

— Bježite! Kako ste došli ovamo? — uzrujano je šap- 
tala. Znala je da sam bio u zatvoru na Savskoj cesti. 

Odgurnuo sam ih i pošao uza stube. S mene je curila 
voda, otpadali su komadi blata. Ušao sam u salon i sjeo. 
Stajali su zaplašeni, gledali čas u mene, čas čekić koji sam 
stiskao u ruci. Nasmiješio sam se i odbacio ga. 

— Dajte mi suho rublje i odijelo. Suhe hrane — za- 
tražio sam promuklim glasom. Užurbano su otrčali. Dok 
sam se presvlačio, zatražio sam cigarete i novca. 

Sjeo sam. U tijelu sam osjećao olovnu težinu. Oči su 
mi se sklapale. 

— Bježite! Za pola sata je ponoć! Zacijelo vas traže! 
— šaptala je prestravljena domaćica. 

Otrijeznio sam se, ustao i na domaćinovo suho odijelo 
obukao i svoje mokro, zakopčao srednje dugme, pod 
mokri kaput strpao kruh, kobasice i slaninu te pošao. Na 
njihovim licima smrtni je strah zamijenio izraz blaženog 
olakšanja. Zastao sam 1 zapitao: 

— Ima li u blizini partizana? 

— Ima, ovdje u Prigorju. Za nekoliko sati hoda u 
šumi morate naići na njih — živahno je objašnjavao do- 
maćin. 

Sručio sam se niza stepenice, prošao kroz Granešinu 
i otrčao do šume. 

Mrak, kiša, blato. Hodao sam kao pijan. Posrtao sam, 
teturao, udarao u debla, padao preko panjeva. Granje me 
šibalo po licu, upadao sam u jame, četvoronoške se penjao 
uza strmine. Išao sam bez odmora. 

Kiša je prestala, počelo je svitati. Sjeo sam na panj 
da se. malo odmorim. Hvatao me san. Razbudio me zvuk 
koraka koji su se približavali. Skočio sam, ali nisam imao 
vremena da se sakrijem. U susret mi je dolazio seljak 
srednjih godina. Iznenađeno je stao, začuđeno me pro- 
motrio, a onda sumnjičavo stisnuo oči. Pozdravio sam ga 
i užurbano upitao: 

— Molim vas, hoću li skoro doći u Zelinu? 

Trenutak me promatrao, a onda polako odgovorio: 

— Je, gospon, ovuda v Zelinu nigdar ne bute došli. 

Shvatio sam da sam se glupo zapleo. Izgubio sam 
živce i počeo uzrujano pripovijedati: 

— Ja sam stolar iz Zagreba. Pošao sam u Zelinu da 
mijenjam neke stvari za hranu. Znate, imam troje djece, 
pa da im žena nešto priredi za Božić. Putem su me napali 
neki ljudi i orobili. Pobjegao sam pa sam zalutao u šumi. 

— Tak...tak... — klimao je seljak sumnjičavo gla- 
vom. -— A je'l imate kakšne dokumente pri sebi? Znate 
tak ... ak bi vas legitimirali... 

— Nemam. Izgubio sam u šumi. 


— Tak, tak... — govorio je. — Se more biti, se, a] 
ovud ipak v Zelinu ne bute došli. 
— Ima li ovdje partizana? — upitao sam. — Znate, 


šuma je pa se bojim. 

— Ne, gospon, budite bez brige. Pri nas partizana ni. 
Pri Varaždinu ih ima. A kog se vraga bojite se niš ne- 
mate. Zeli su vam, velite . .. 

Stajao sam kao gromom ošinut. Nema partizana?!! Za- 
vrtjelo mi se u glavi, očaj 1 umor su me svladali. Sjeo sam 
i naslonio glavu na ruke. Bilo mi je da zaplačem. Nisam 
mislio na seljaka koji je nastavio put. Najednom sam 
skočio. 

— Nalagao me! Nalagao, ona kukavica! Samo da me 
se otrese! 

Očaj se pomiješao s bijesom. Dobio sam želju da 
otrčim natrag u Granešinu i da ubijem lažova. 

Bijes se naglo stišao, postao sam apatičan. Išao sam 
polako dalje 1 nakon dva sata hoda stigao na rub šume. 
Dolje sam opazio selo obasjano suncem, a iznad sela 
vinograde s klijetima. Morao sam se odmoriti. Pošao sam 
kroz vinograde. Pokušao sam ući u koju klijet, sve su bile 
zatvorene. Zadnja klijet je bila gotovo srušena. Uvukao 
sam se kroz pukotinu drvenog zida, pao na zemljani pod 
1 zaspao. 

Probudio sam se uvečer. Poslije sam saznao da sam 
spavao dva dana i jednu noć. Bio sam ukočen od studeni, 
U prvi mah se nisam mogao snaći, nisam znao gdje sam. 
Pipao sam oko sebe, naišao na drveni zid i tek tada se 
sjetio svega. Bio sam strahovito gladan. Potražio sam 

hranu pod kaputom — nisam našao ništa. Putem sam sve 
izgubio. 

Zima, glad i žeđ prisilili su me da odem do sela. Još 
sam bio umoran, tijelo mi je bilo puno modrica. Polako 
sam išao selom i kriomice, oprezno provirivao u kuće. 
Nisam se usudio doći među mnogo ljudi. Tek na kraju 
sela naišao sam na malu bajtu, u kojoj su bili starac i 
starica. Bila je to stolarska radionica, starac je nešto 
radio. Tiho sam zakucao i ušao. Začuđeno su me po- 
gledali. Ispričao sam im priču o Zelini, iako sam znao da 
je nevjerojatna, ali nisam se mogao sjetiti ničega boljega. 
Rekao sam da sam stolar i počeo sa starcem razgovor o 
njegovu poslu. Starica mi je dala lončić toplog mlijeka. 
Zgrabio sam ga i pohlepno gutao. Promatrala me 1 bez 
riječi dala komad kukuruznoga kruha i sira. Gutao sam 
gotovo cijele komade. 

Nakon nekog vremena starica se obukla, upalila fenjer 
i izišla. Začas se vratila, sjela na klupu uz peć i zadrije- 
mala. Nije prošlo deset minuta, a netko je pokucao. Ušao 
je stasit miadić, veselo pozdravio 1 počeo razgovarati sa 
starcem. Osjećao sam se neugodno. Nakon nekoliko mi- 
nuta ušla su još dva mladića, a za njima još nekoliko, 
i tako se prostorija napunila. Sad mi je bilo jasno da je 
starica javila da sam ovdje, da su došli radi mene. Jedan 
mladić je dao znak i svi su umukli. Okrenuo se prema 
meni 1 upitao: 

— Sad rečite tko ste vi? 

Ispričao sam istu priču. Mirno me promatrao, a onda 
ne slušajući do kraja prekinuo me: 

— To su bedastoče. Rečite, jeste li onaj kaj je prek- 
čera opal s gaigah? 

Protrnuo sam. Zar sam propao? Tko su ti ljudi? 
Ustaše ili partizani? Jeza mi je ledila kosti. Odlučno sam 
ostao kod besmislene priče o Zelini. 

Mladić je mahnuo rukom, okrenuo se i šapatom nešto 
dogovarao s ostalima. 

— Idemo — rekao je. 

Uzrujano sam objašnjavao da nisam ništa kriv, da sam 
stradao i molio ih neka me ostave. 

— Idemo — ponovio je mirno ali odlučno. 

Mladići su me okružili, otpor je bio uzaludan. Pošao 
sam. 

»Kamo idemo? Kamo me vode? Gdje su partizani? 
Tko su ti ljudi?« neprestano mi je kucalo u mozgu. 

Isprebijan, promrznut, premoren, okružen desetoricom 
snažnih mladića nisam ni pomišljao na bijeg. Ušli smo 
u šumu. 

»Možda su ipak partizani?« Radosna nada bljesnula 
je i odmah ugasla. »Partizani su tek kod Varaždina«, sjetio 
sam se što mi je rekao onaj seljak. 

— Kamo me vodite? — upitao sam vođu. 

— V štab. Ak? ste pošten, ne trebate biti v strahu. 

»U štab? Ustaše imaju tabore i logore, a ne štab! Jesu 
li ipak partizani?« — uzbuđeno sam mislio. 

Mladići su veselo razgovarali, a onda zapjevali. Pje- 
vali su partizanske pjesme. 

U meni su kao oluja bijesnjela pitanja: 

»Provociraju li me? Da dokažem tko sam? Kamo me 
vode? Jesu li ustaše ili partizani?« 

Nakon dva sata hoda stigli smo do osamljene male 
drvenjare, napuštene ugljenarske kućice. 

— Tu smo — rekao je vođa. 

Ušli smo. U prostoriji su bila tri oficira. Oznake su mi 
bile nepoznate, ali na glavama su imali »titovke« sa crve- 
nim petokrakama. 

— Partizani! Spašen sam! — Duboko sam uzdahnuo. 

Počeo sam gubiti tlo pod nogama. Mladići su me pri- 
držali i posjeli na klupu uza zid. Vođa je nešto objašnja- 
vao oficirima. 

— Tko ste vi? — upitao je jedan od njih. 

— Inženjer Kovačević. Pao sam s vješala i pobjegao. 

— Dokažite — rekao je. 

Pogledao sam ga zapanjeno. 

— Kako da dokažem? 

— Drug Kovačević je pobjegao dvadesetog, a danas je 
dvadeset i drugi. Već dva dana i dvije noći traže ga usta- 
ške patrole. I mi ga tražimo. Ustaše su bacile na teren 
više lažnih Kovačevića — provokatora, Dokažite da ste 
to vi. 

Gledao sam ga kao sablast. 

— Kapetan Branko je včera rekel da pozna druga 
Kovačevića — javi se jedan mladić. 

— Dovedi ga — pala je zapovijed. 

Mladići su se oprostili. 


262 


Spoznaja da sam među partizanima a da ipak nisam 
spašen, porazila me. 

Nalaktio sam se na koljena i položio okrvavljeno lice 
na blatne dlanove. Istog trena vidio sam stup s obješenim 
drugom. Prožela me jeza. Obješeni! Svi su obješeni! Grizi, 
Reicherzer, Ivakić, Mihočević, Sokolović, Florić! Tko još? 
Koliko nas je bilo... Vise... Koliko dugo će visiti? 
A ja sam živ! Jesam li im mogao pomoći? Zar se nismo 
mogli svi spasiti? I Gršković je živ. Pred odlazak na 
vješanje su ga izvadili iz kola. Obješeni... obješeni: 
Mrtvi... Tja sam morao visiti... 

Stresao sam se... 

Strašne misli prekinuo je srdačan usklik: 

— Milovane! 

Prije nego što sam se osvijestio, našao sam se u 
zagrljaju razdraganog prijatelja, okružen drugovima, 


To mi je Milovan Kovačević pripovijedao tek u To- 
puskom kad smo se sreli kao partizani. No tada, u Zagre- 
bu, ne znajući što se s Milovanom zbiva, ležala sam u 
očajnoj nemoći. Ponavljala sam kao automat: 

— Zašto se Grizi nije mogao spasiti? Hoće li Milo- 
vanu uspjeti bijeg? 

Nisam ni zamijetila kad su se otvorila vrata. Iznenada 
sam čula glas: 

— Oprostite što vam smetam ovako kasno... 

Bila je to žena Ive Vuljevića koji je zajedno s Grizi- 
jem bio u zatvoru. 

— Oprostite... već je devet i po... idem od jedne 
od vas do druge... 

—— Što je? Što se dogodilo? 

— Skinuli su ih. 

— Skinuli... — ponovila sam. 

Stajale smo neko vrijeme, a onda umorno sjele. 

— Najprije su još oko četiri sata poslije podne ski- 
nuli Pikeca Reicherzera jer je Budakov rođak. A onda 
uvečer i ostale. Rekli su da tko sutra do osam sati ujutro 
dođe van, može preuzeti tijelo . . . 

— Tko je rekao?! 

— Ne znam tko je rekao, ali vi svakako pođite pa ga 
pokušajte dobiti. Čim sam to saznala, pošla sam od 

jedne do druge da vas obavijestim. Samo ne znam 
adresu inženjera Florića. Nitko mi je ne zna reći. Znate 
li je vi? 

— Ne znam. 

— Oh, kako mi je žao! Tko ne dođe do osam sati, 
neće više smjeti da preuzme tijelo, nego će biti pokopano 
u zajedničku raku u Granešini iza Dubrave. Oni koji su 
među njima bili partizani, ovdje nemaju rođaka, a Flori- 
ćevu adresu ne znam. Dok bih sutra ujutro dobila adresu 


na prijavnom uredu, bilo bi prekasno... — govorila 
je žalosno. — Što da radim? 

Šutjele smo neko vrijeme. 

— Idem —- rekla je. — Nisam bila kod vaše sestre, 


vi joj javite. Ja moram poći još na dva mjesta. Pobrinite 
se za auto da vas rano prebaci do Dubrave. Ujedno 
naručite i mrtvačka kola da ih odmah odvezu na Mirogoj. 
Ustale smo. Šutjela je trenutak, a onda naglasila: 
— Nije važno tko je rekao da ih smijete preuzeti. 
Svakako pođite ... pokušajte! 

U šest sati došao je auto. Odmah sam se odvezia do 
Stanke. 

U vrtu pred vilom čekale su me Stanka, Cenka i 
Brankova majka. Nešto se steglo u meni. 

»Plakat će... Kako ćemo se mi suzdržati...« — 
mislila sam gledajući Brankovu majku dok je u meni sve 
drhtalo. 

Ipak, nisam joj mogla zabraniti da posljednji put vidi 
sina. 

Ukrcale smo se i vozile prema Dubravi. Stanka je 
tiho zaplakala. 

— Šuti! — viknula sam. — Da se nisi usudila plakati 
da vide naše suze! Ako zaplačeš, bit ću gruba! 

— Neću plakati... — rekla je 1 brzo obrisala suze. 

Šutjele smo, a ja sam očajno mislila. 

»Hoćemo li se moći svladati kad zaplače Brankova 
majka?« 

Bez riječi smo se dovezle do Dubrave. Tu je auto 
morao stati, jer je preko ceste bila spuštena brklja. Ostao 
je tek mali prolaz za pješake. Na cesti pred brkljom 
stajao je agent, a pred prolazom mladi, možda tek osam- 
naestogodišnji stražar. Izišle smo i pošle pješice. 

Hodale smo cestom, nigdje ništa ne videći. Prošle smo 
već davno kraj stupova, išle smo već oko dva kilometara 
kad smo u daljini, bliže Granešini nego Dubravi, opazile 
kola i kraj njih neke ljudi. Požurile smo. Bila su to velika 
teretna kola. Na njima su bili nabacani kao klade naši 
drugovi: netko licem gore, netko licem dolje, jedan ravno, 
drugi koso, Stegao me grč užasa. Požurile smo. 

-— Odmakni! — zaurlao je veliki, debeli agent. — 
Odmakni! 

Pogledala sam ga hladno i rekla: 

— Poručili su nam da ako dođemo prije osam sati 
smijemo uzeti tijela naših muževa. 

— Tko je poručio? — zapitao je grubo. 

— Doktor Mile Budak — rekla sam nasumce. 

Agent se smeo, malo se zamislio, a onda upitao: 

-— Što ćete s njima? 

— Odvest ćemo ih na Mirogoj. 

— A čime ćete ih odvesti?! — ponovo je zaurlao. 
— Odmakni! 

— Kola su naručena — nastavila sam s neprirodnim 
Mirom. 

— Naručena ali ih nema. Dok kola ne dođu, ne pri- 
bližujte se! Točno u osam sati ćemo ih odvesti i baciti u 
jamu kao pse. Odmakni! 

Pred očima su mi zatitrale mrlie. Stisnula sam zube 
i oči, stisnula sam šake, polako pošla prema njemu i 
prijeteći tiho zasiktala: 

— Vi odmaknite! Nećete kao pse! Mi ćemo ih sad 
skinuti s kola i poleći na cestu. U blato. Tu ćemo čekati 
kola. A vi se nemojte usuditi da nam to spriječite! 

Dok sam govorila, gledao me i polako odmicao. 

Borila sam se za mrtvog druga kad ga živog nisam 
mogla spasiti. 

= DODfO;:« dODTO:: s. UZME 1 == TSKAO TOEI 
udaljio se s ostalima koji su već bili odmakli pedesetak 
metara. 

Stanka 1 ja prišle smo kolima. Nisam se ni sjetila 
misliti na Brankovu majku, koja je ostala podalje, a Cen- 
ka uz nju. 

— Evo ga... — tiho sam zastenjala. 

Ležao je koso preko nekog druga, licem prema dolje. 
Stajala sam ukočeno i gledala kroz tamne i crvene pjege 
koje su mi poskakivale pred očima. 

— Da ti pomognem... — šapnula je Stanka. 

Okrenule smo ga. Izvadila sam škarice iz ručne tor- 
bice i odrezala mu uvojak — onaj neposlušni uvojak koji 
mu je uvijek padao na čelo. 

Gledala sam ga. Kako su ga bacili licem prema dolje, 
bila mu je slomljena kost, nos je bio zaokrenut na stranu. 
Time mu je lice dobilo preziran i podrugljiv izražaj. Bolni 
izražaj, pretopljen u podrugljiv smiješak, kao da je go- 

vorio: »Ubili ste me... šesnaest drugova ste ubili, ali 


Partija živi... Za svakoga od nas narast će novih tisu- 
ću... Ništa nam ne možete... .« 
— Branko! — stenjala je Stanka, koja ga je u među- 


vremenu našla. 

Trgnula sam se i oštro, gotovo grubo šapnuja: 

— Šuti! 

Isti čas joj se lice skamenilo. Gledala ga je, a onda 
mirnim, neprirodnim glasom rekla: 

— Dodaj mi škarice da i ja Branku odrežem komadić 
kose. 

— Moramo ih skinuti s kola — primijetila sam. 

— Najprije ćemo skinuti Grizija — govorila je Stan- 
ka neprirodno mirmo — a onda Branka, jer na Branku 
leži jedan drug. 

Došla je do mene. Ja sam prihvatila Grizija ispod 
pazuha, a Stanka za noge. S gotovo natčovječanskim na- 
porom digle smo njegovo teško mrtvo tijelo i oprezno ga 
položile uz rub ceste — u blato. Onda smo došle po 
Branka. Najprije smo premjestile onog druga koji je bio 
prebačen preko njega, a onda Branka donijele do Grizija 
pa i njega položile u blato. 

Teško zadihane — i od boli i od napora — stajale 
smo iznad njihovih glava. Osjetila sam da netko stoji 
posve uza me. Bio je to onaj debeli agent. Bijes je planuo, 
mržnja me gušila. Pogledala sam ga, pljesnula mokrim 
rukama punim blata i rekla: 

— Tako. Gotove smo. Sad ćemo čekati kola. 

Agent se odmaknuo tek jedan korak. Bio je u ne- 
doumici što da čini, smije li nam dopustiti da uzmemo 
tijelo ili ne smije. 

Uto sam se sjetila Brankove majke. Nešto kao da me 
ubolo u srce. Okrenula sam se. Nekoliko koraka od nas 
Cenka je držala majku ispod ruke. Stajala je blijeda i 
drhtavim glasom šaptala: 

— Branko moj... jedino moje dijete... sine moj... 

Nije plakala. Ni njenu suzu nitko nije vidio. 

Stajale smo nijeme, a bol se sve više dizala, prijetila 
je da će prsnuti iz nas u krikovima. 

— Da pogledamo imaju li što u džepovima — pre- 
kinula je Stanka tišinu. 

Brzo, gotovo s olakšanjem, sagnule smo se i pregle- 
dale najprije Grizijeve džepove. U unutrašnjem džepu 
kaputa — bilo je na njemu ono odijelo koje sam mu 
prokrijumčarila kad smo spremali bijeg — imao je ko- 
madić vate i flaster što ga je stavljao na okrvavljeno oko. 
U drugom su bile tri fotografije — one tri koje sam mu 
dala u kaznionici. 

U drhtavim rukama držala sam Milanovu fotografiju 
kad mi je agent zaurlao gotovo u uho: 

— Što je to?! Što to imate?! 

— Sliku njegova sina, »gospodine«! — rekla sam i 
gurnula mu je posve do lica. 

Odskočio je i potrčao ostalim agentima. 

— Da ga se i mrtvoga ne bojite?! — doviknula sam 
za njim. 

Stanka je izvadila iz Brankova džepa svoju sličicu 
i na komadiću papira popis knjiga koje je želio da mu 
donese u bolnicu. 

Napokon su stigla mrtvačka kola. Iz njih su izišli 
službenici potpuno ravnodušni, navikli na takav posao. 
Njihova je poslovna ravnodušnost djelovala nekako umi- 
rujuće. 

Kad su naše drugove stavili u kola, skinule smo im 
S vrata žicu kojom su bili obješeni... 


— Ovdje ćemo izići — rekla sam šoferu na Jelači- 
ćevu trgu. 

Pozdravile smo Brankovu majku i Cenku. Stanka i ja 
smo izišle. Otišle smo u Dugu ulicu do pogrebnog zavoda. 

— Dva lijesa — rekla sam muklo — i to bez ikakva 
ukrasa, posve crna i jednostavna. Bez križa. 

— Viste... 

— Ogrizović i Ivakić. 

— Bojim se, gospođo, da takvih lijesova nema. 

— Onda ih načinite. 

— To će biti teško... 

— Načinite ih. 

— Pitat ću u radionici. 

Nazvao je radjonicu i s olakšanjem rekao: 

— U radionici imaju nedovršenih. 

— Bez križa — ponovila sam. 

— Ali... 

— Tražim. 

-— Dobro... 

— A sada tekst za posmrtnicu. Pišite: »Jedini sin 
književnika Milana Ogrizovića . . .« 

— Oprostite gospođo, ali dobili smo naređenje da 
za onih šesnaest ne smijemo tiskati posmrtnice. 

— Ne smeta... — nasmiješila sam se prezirmo. — 
Boje se... 

— Ako smijem pitati, gospođo... — nastavio je 
— imate li crninu.., mi vam možemo... 

— Nije potrebno. Nećemo ići u crnini. 

— Ali mi vam možemo nabaviti... posuditi... — 
govorio je toplo. 

— Ne treba. Mi nećemo. 

— Imate pravo — rekao je tvrdo. 


Podupirući se ispod ruke, išle smo kao u nekom 
polusnu prema mrtvačnici. 

— Grizijeva mama... — prošaptala sam i naglo 
stala, Sad sam je vidjela prvi put od njegove smrti. 

Umorno, polako pošla je prema nama. Mi smo 
proslijedile prema njoj. Zagrlile smo se i stajale pomalo 
teturajući. 


— Željela bih ga vidjeti... ne daju mi... — šapnula 
je nakon nekog vremena. 
— Pokušat ću... — rekla sam muklo. 


Pošle smo u mrtvačnicu, išla sam od čovjeka do 
čovjeka i molila: 


— Cigarete... —— šaptala sam. — Deset tisuća.. , 
dvadeset tisuća . . . njegova majka želi... posljednji put... 
— Ne smijem... ne usuđujem se... — odgovarali 


SU. 

-—— Kad je sprovod? — upitala sam u uredu, 

— Svakih pola sata jedan — odgovorili su mi. — 
Počinje u osam ujutro. Ivakić u deset i trideset, Ogrizović 
u jedanaest, 

— Koji dan? 

— Sutra, 

— Sutra... — ponovila sam sa smiješkom. — Dva- 
deset i četvrti prosinca... Badnjak... 

— Miranda — govorija sam ležeći — kad si prije tri 
godine kao curica nakon mature došla prvi put u ured i 
sjela za pisaći stol nasuprot meni, nismo ni slutile da 
ćemo se tako sprijateljiti niti da ćeš stanovati kod mene 
a pogotovu što ćemo zajedno proživjeti... Miranda... 
— nastavljala sam — molim te, ostani uza me... pomozi 
mi da bar malo spavam... Tri noći nisam oka stisnula... 
pušim... po sto cigareta... moram biti odmorena... 
jaka... sprovod... ne smijem plakati. 

— Kako da ti pomognem? — pitala je šapatom. 

— Sjedi kraj mene... govori nešto... pripovije- 
daj... bilo što... svejedno. I nemoj otići kad zadrije- 
mam. Budim se... trgnem se iz sna... moram spavati... 

Izišla sam odjevena kao obično, bez najmanjeg znaka 
crnine ili žalosti. Pred kućom je čekao auto, pred autom 
duboko naklonjen stajao je šofer. Nisam ga poznavala, 
auto mi je poslao neki znanac. 

—— Dobro jutro — tiho sam pozdravila. 

Polako je digao glavu — iz očiju su mu kapale suze, 

— Što je?! — trgnula sam se. 

— Kad vas ovako gledam... 

— Nemojte plakati! Ni ja ne smijem plakati! 

Brzo je obrisao oči i otvorio vrata auta. 

— Vozite najprije po gradu — rekla sam. — Stanite 
pred bilo kakvom trgovinom. Ja ću ući, vratiti se, onda 
vozite opet do neke trgovine i tako neko vrijeme. Dok 
budem u trgovini, gledajte slijedi li nas tko. 

—— Shvaćam.., 

Izlazila sam iz auta, ulazila u trgovine, vraćala se, 
a šofer bi šapnuo: 

— Nikoga nisam vidio... nitko vas ne slijedi... sve 
je u redu. 

— Vozite u Petrovu ulicu — rekla sam nakon nekog 
vremena. — Stanite kraj Rodilišta. 

Kad smo stali, tiho sam dodala: 

— Dugo ćete čekati... možda cijeli sat. Pazite... 

-—— Dobro. 

Pošla sam uskim prolazom sa stubama uz park Rodi- 
lišta. Na kraju sam se okrenula, prolaz je bio prazan, 
nitko me nije slijedio. 

Išla sam Joži Lukateli na vezu. 

Joža i njegova drugarica Vera stiskali su mi ruke. 
Ogledavala sam se oko sebe. Tu smo pisali fiziku... Vera 
mi je diktirala, ja sam pisala, Joža je risao slike, Grizi 

sastavljao popis fizičara. Sve me podsjećalo na ono lijepo 
vrijeme... Odmarali bismo se uz crnu kavu i smijali. 

-—— Joža — rekla sam tiho, a glas mi je podrhtavao. 
— Želim da odem. 

— Znam. Sad je dosta opasno ... kanali zatvoreni... 
ljudi masovno odlaze, ali ti ne smiješ pasti... 

— Čekat ću. Čim bude moguće, javi... preko Cen- 
ke... čuvaju mi kuću. I Stanka ide. 

— A djeca? — upitala je Vera. 

— Kod mame su. 

Neko smo vrijeme šutjeli, a onda smo se oprostili 
i ja sam otrčala. 


— Ništa nije bilo sumnjivo — šapnuo je šofer dok 
sam ulazila u auto. 
— Požurite — rekla sam. — Već je deset sati, a u 


deset 1 po je sprovod Branka Ivakića, muža moje sestre. 

Auto je pojurio. Na početku Bijeničke ceste zaštro- 
potao je 1 stao. Šofer je brzo iskočio, podignuo poklopac 
i nervozno počeo nešto popravljati. Ušao je, i auto je 
ponovo pojurio. 

Nismo prevalili više od nekoliko stotina metara, po- 
novo je nešto zaštropotalo, auto je stao. Šofer je očajno 
iskočio, pogledao me i uzrujano rekao: 

— To mi se još nikad nije dogodilo... upravo 
sada! 

Opet je popravljao i opet pošao. Nedugo zatim auto 
je i treći put stao. 

— Idem pješice — rekla sam izlazeći. — Kad po- 
pravite, stići ćete me. 

— Pričekajte! Molim vas, pričekajte! Sad ću popra- 
viti! — zaklinjao je očajno. 

— Ne mogu. Na pogreb Branka ću sigurno zakasniti, 
ali na Grizijev... 

— Popravit ću... — gotovo je plakao. 

— Ja ću trčati i možda stići. Ako popravite, lako 
ćete me voziti dalje. 

— A djeca? — upitao je već kroz plač. — Hljeli ste 
da povezemo i djecu... 

— Ako dospijete, sami pođite po njih. Veliki dol 4a. 
Iza Mirogoja. 

Uzela sam iz auta kitu crvenih ruža i potrčala. 

Trčala sam uzbrdo teško zadihana i svaki čas po- 
gledavala na sat. 

— Deset i petnaest... a koliko još ima kilometara? 
Hoću li stići na Grizijev sprovod? 

Sve sam više gubila dah. Naizmjence sam brzo hodala 
pa opet trčala. Tada sam opazila auto koji mi je jurio u 
susret. Stala sam nasred ceste i digla ruke da ga zausta- 
vim. Pokušao me obići. Naglo sam se pomakla na tu 
stranu. Auto je stao. 

— Što me zaustavljate? — viknuo je šofer. — Vidite 
da sam zauzet. 

— Smjesta okrenite i vozite na Mirogoj! — rekla 
sam. 

— Zauzet sam, zar ne čujete? 

— Vozite na Mirogoj! — zaviknula sam oštro. 

— Na Mirogoj? — trgnuo se kao da je tek sad čuo. 
-— Pogreb? 

— Da. 

— Oni...obješeni... 

— Da. 

— Netko vaš? 

— Moj muž. 

— Udđite. 

— Ja sam prije iznajmila taksi! — viknula je žena iz 
auta. — Vozite mene! 

— Van! — zagrmio je šofer. — Auto je moj! 

Žena se prestrašeno povukla u kut, Sjela sam do 
šofera. Naglo je okrenuo vozilo i pojurio. 

Pogledala sam na sat. Bilo je deset minuta do je- 
danaest, Stići ću... 

Začas smo dojurili, auto je naglo stao. Izišla sam 


1 upitala: 

— Što sam dužna? 

— Gospođo! Zašto me vrijeđate?! — Glas mu je 
drhtao. 

— Oprostite... Hvala, druže! — Toplo sam mu stisla 
ruku. 


Mato je trčao prema meni. Bio je u civilu. 

Stisnula sam mu ruku, zahvalno ga pogledala a onda 
upitala: 

— Gdje su Stanka i Brankova mama? 

— Još su na groblju. Zakasnila si. 

— Možda ću ih zateći... tu je blizu ulaza... 

Trčala sam i našla malu skupinu ljudi kraj grobnice. 

— Slava... — prošaptala je Stanka, kojoj je pogled 
bio staklast, oči bez suza, kao da je u snu. 

Zagrlile smo se, onda smo zagrlile Brankovu majku 
i brzo pošle natrag. 

Pred mrtvačnicom su stajala dva reda stražara — 
možda 40—50 njih — dok su okolo, a osobito po groblju, 
stajali detektivi kao da su slučajni posjetioci. 

Mala je skupina ljudi čekala. Osim najuže obitelji, 
tek nekoliko rođaka i starih prijatelja Grizijeva oca došlo 
je na tako opasan sprovod. 

Pogledom sam tražila Grizijevu majku. Stajala je malo 
po strani u dubokoj crnini, pod crnim velom. Inače od 
bolesti malo pogurena, sad je stajala posve uspravno. 
Nije plakala. Do nje je stajala teta Slava crvenih očiju, 
ni ona nije plakala. 

Brzo sam im pristupila. Ni jedna mi nije prigovorila 
što nisam u crnini, što na sebi nemam ni najmanjeg znaka 
žalosti. 

Iznijeli su lijes. Po mojoj izričitoj želji bio je posve 
crn, bez ikakva ukrasa, bez križa, samo s kiticom ljubica 
na vrhu. 

— Smijem li s tobom u prvom redu? — tiho je upi- 
tala majka. 

— Mama !! 

— Možda želiš ići naprijed posve sama... 

Uhvatila sam je ispod ruke, a s druge strane ju je 
prihvatio moj brat Josip. Iza nas je Ljerka držala tetu 
Slavu ispod ruke. 

Sprovod je tiho krenuo. Stisnula sam usne i digla 
glavu. I majka se ponosno uspravila, Prolazile smo kraj 
stražara kao kraj počasne straže. 

Ušli smo u groblje i zakrenuli prema aleji, u kojoj 
je grob Grizijeva oca s velikim mramornim spomenikom 
s natpisom: »Hrvatski narod Milanu Ogrizoviću«. 

Iza sebe sam čula duboki uzdah i pomislila s jezom 
da će teta Slava glasno zaplakati, ali je ona glasno rekla: 

— Milane, sveca ti nosimo! Ubilo ga moje ustaštvo! 

Približavali smo se grobu. Učinilo mi se da u daljini 
čujem plač djece. Podigla sam mutne oči i pogledala dale- 
ko, na kraju aleje, i vidjela kako trči onaj šofer kojemu 

se pokvario auto. Na jednoj je ruci nosio Milana, na drugoj 
Višnju, a za njima je trčala Marijana. 

Stali smo pred otvorenom grobnicom njegova oca. 
Zakoračila sam naprijed i sama stala do groba. Spuštali 
su lijes u raku. 

»Što se to događa? Što je to?« 

Stala sam na rub grobnice, ubacila kitu crvenih ruža 
1 rekla: 

-— Slava ti, druže! 

»Jesam li još živa? Zar nisu pokopali i mene? Zar 
je to moguće?« — žarilo me u mozgu, trgalo u prsima. 

Kroz maglu sam vidjela kako 'je Grizijeva majka, 
koja je tiho, pogureno stajala oslonjena na Josipovu ruku, 
digla veo, pustila Josipa, uspravila se, polako i ponosno 
došla do rake, uzela grudu zemlje, okrenula se prema 
nama i detektivima, lagano spustila grudu u grob i glasno 
rekla: 

— Milane, evo ti sma! To ti je dar »Nezavisne Drža- 
ve Hrvatske«, 

Zemlja je zabubnjala i zaglušila plač djece. 

Moj ratni drug,.. gotovo... gotovo... 

Bubnjanje zemlje pretvaralo se u tutnjavu... u grmlja- 
vinu ... u topovsku paljbu. 

Digla sam glavu i kroz pogled zamućen suzama koje 
su tekle okamenjenim licem nazirala obronke Sljemena, 
smeđe od golog drveća sa zelenim pjegama crnogorice. 

Šuma... 

BILJEŠKA O PISCU 


Slava Ogrizović (1907-1976) je najviše pisala zapise iz 
narodnooslobodilačke borbe — kako ih je sama nazvala 
u svojoj prvoj zbirci Racija (1951). »Smatram da smo mi, 
sudionici narodnooslobodilačke borbe pozvani da zabi- 
lježimo naše doživljaje, da ne umru u nama živima« 
napisala je u predgovoru zbirke Jer volimo zemlju (1955). 

Revolucionarnom pokretu pristupila je ponukana 1 pro- 
učavanjem marksističke literature i osobnim životnim 
iskustvom. Kao deveto od desetoro djece, koje je odgajala 
udovica činovnika, zarađivala je već kao učenica, ali je 
studij morala prekinuti i potražiti zaposlenje. Kao činov- 
nica se uključila u radnički pokret, sudjelovala u štrajko- 
vima i organizirala ih. Postala je članica SBOTIČ-a, 
Udruženja univerzitetski obrazovanih žena, Društva hrvat- 
skih književnica, pa predsjednica Društva za prosvjetu 
žene, a radila je 1 u drugim organizacijama koje su redom 
bile pod rukovodstvom ilegalne Komunističke partije. Go- 
dine 1940. postala je član Komunističke partije. 

Početkom rata, u ilegalnim uvjetima okupiranog Zag- 
reba, nastavlja revolucionarno djelovati. Bila je član 
Inicijativnog odbora za organiziranje Antifašističke fronte 
žena Hrvatske, 

Godine 1936. udala se za profesora Bogdana Ogrizo- 
vića, također komunistu, Oboje su proučavali marksizam 
i Svestrano radili u revolucionarnom pokretu. 

Slava Ogrizović otišla je u partizane u siječnju 1944, 
nakon što je njen muž obješen. I u partizanima je, iako 
zaokupljena različitim dužnostima, uvijek pisala, kao uos- 
talom i prije rata, no malo je toga očuvano. 

Kao politički radnik i novinarka, Slava Ogrizović je, 
po zadatku Partije, među prvima počela skupljati 1 obra- 

đdivati gradivo o narodnooslobodilačkom pokretu i borbi. 
Vlastiti i tuđi doživljaji sve je više zaokupljaju. Osjeća da 
je našla neiscrpnu temu kojoj će ostati vjerna. 

Zadaci su je odvodili na različite dužnosti pa se 
pisanju mogla sustavno posvetiti dok je na Radio-stanici 
Zagreb od 1951. godine uređivala tjednu serijsku emisiju 
Ljudi i događaji koji se ne zaboravljaju. Izbor svojih i 
tuđih tekstova objavila je pod istim naslovom kao zbornik 
u dvije knjige (1953. i 1956), a prije toga je objavila, uz 
spomenute zbirke Racija i Jer volimo zemlju, još i zbirku 
Bili smo jači (1958). O borbi je pisala po novinama, 
pripremila jednu od prvih tv-emisija na tu temu, te edu- 
kativni dia-film. 

Posljednjih je godina rjeđe objavljivala, ali je do smrti 
radila na zbuci Zagreb se bori, koja je izašla posmrtno 
1977. godine. Svim njenim literarnim reportažama — kako 
ih je nazvala kritika — zajednička je vjernost povijesnoj 
istini. To je i sama autorica napisala u predgovoru knjizi 
Jer volimo zemlju: »U ovoj je knjizi najvrednije upravo 
to što je sve napisano u njoj — istinito.« 

Posebno mjesto zauzima Odmazda, prvi puta objav- 
ljena 1962, Nastala je u više godina mukotrpnoga rada 
da se vlastita tragedija i svjedočenje o borbenom gradu 
njenoga djetinjstva i mladosti pretoče u prozu. Knjiga je 
izašla istodobno u Zagrebu i Beogradu, a doživjela je 
nepodijeljene pohvale kritike. 

Fotografija zatvorenika na očnom odjelu bolnice Rebro. U sredini sjede na 
krevetu Bogdan i Milovan Kovačević uz njega 


Grob na Mirogoju književnika dr. Milana Ogrizovića sa natpisom: 
HRVATSKI NAROD MILANU OGRIZOVIČU 

naža dokument ilegaina borba u 
okupiranom Zagrebu. jedan slučaj daje sliku 
tadašnje vrto razgranate ilegalne organizacije, 
besp ijekocno funkcionirala. Qg prve 
do posljednje. stranice to je uzbudljiva knjiga, 
jar je neobična smjenjivanje šiiašia pove- 
zano < iskustvom autorice, koja je pokazala 
više od same vještine potrebne za ppenovsn 
takve građe. 


Telegram, 1967. 


Slava Ogrizović nas i ovom knjigom prenosi 
u sumorno podneblje rata, intimno, prijateljski 
uvodi čitaoca u porodični krug da mu ispriča 
priču iskreno, od srca. S puno gorkog is- 
kustva pokazal če nam ona lice grada 
obeščašćenog ustaštvom i mnega druga lića 
i naličja. Od ličnih tragičnih doživljaja bez 
ikakva izmišijanja satkala je priču koja ima 
jasan tok, 

Vjesnik, 1962. 


